佛說功德經典選輯

海濤法師選輯

佛說出家功德經

佛說造塔功德經

右繞佛塔功德經

佛說作佛形像經

佛說大乘造像功德經

浴佛功德經

佛說溫室洗浴眾僧經

佛說施燈功德經

佛說布施經

佛說五大施經

佛說諸德福田經

佛說樓閣正法甘露鼓經

南無本師釋迦牟尼佛（三稱）

開經偈

無上甚深微妙法

百千萬劫難遭遇

我今見聞得受持

願解如來真實義

佛說出家功德經

失 譯

如是我聞：一時，佛在毘舍離國。食時到，入城乞食。時毘舍離城中，有一梨車子，名鞞羅羨那。譬如天與諸天女共相娛樂，時此王子與諸婇女在閣上共相娛樂，耽於色欲亦復如是。爾時世尊以一切智聞彼樂音，告阿難言：「我知此人，貪五欲樂者，不久命終。卻後七日，當捨如是眷屬快樂，決定當死。阿難！此人若當不捨欲樂，不出家者，命終或能墮於地獄。」爾時阿難頂奉佛教，欲利益此王子故，次至其舍。

爾時王子聞阿難在外，即出奉見。以敬念故，請阿難入坐。坐已未久，爾時王子起恭敬心，白阿難言：「善哉！好親友來，今正是時。我今見汝，踊躍歡喜，汝字歡喜，汝今當教告我佛所教法，令我歡喜。」爾時王子如是三請。阿難為欲作大利益，默然無言。

王子又言：「鞞陀呵牟尼大仙，利益一切眾生。有何嫌恨，默然無所說？不見少告！」。時第三師，持佛法藏、利世間者，慘然告言：「汝今善聽！卻後七日，汝當命終。汝若於此五欲樂中，不能覺悟，不出家者，命終或當墮地獄中。佛一切智人，正語正說，記汝如是。譬火燒物，終不虛發。汝諦思惟！」

時彼王子聞此語已，甚大憂怖，愁憒不樂，受阿難教。「我當出家，定且聽更六日受樂。第七日中，我辭家眷屬，定必出家。」阿難可之。第七日畏生死故，求佛出家，佛即聽之。一日一夜，修持淨戒，即便命終。

燒香畢已，尊者阿難與其眷屬，往白佛言：「世尊！此鞞羅羨那比丘，今已命終，神生何處？」時佛、世尊、天人之師、一切智人以大梵音，勝出雷鼓、迦陵頻伽眾妙音聲，以八種音告阿難言：「此鞞羅羨那比丘，畏於生死地獄苦故，捨欲出家。一日一夜，持淨戒故，捨此世已，生四天王天，為北方天王毘沙門子，恣心受於五欲快樂，貪受五欲，與諸婇女共相娛樂，壽五百歲。五百歲已，命終轉生三十三天，為帝釋子，具受五欲，極天之樂，天妙婇女，恣意千歲。壽盡生焰天，為焰天王子，自恣受天色、聲、香、味、觸，快心欲樂。受天二千歲已，命終生於兜率天王子，恣心受於五欲快樂，目視相欲，心自厭足，常談法語，解脫智慧，壽天中壽。滿四千歲已，命終往生自在天上，為天王子，受種種五欲妙樂，於婇女中化應恣意八千歲。八千歲已，命終生他化自在天，為天王子。此第六天，其中欲樂，下五天中所不能及。生此中已，受最妙樂，眾樂之藏。受此樂時，心極迷醉，具足受於諸妙勝樂，萬六千歲。如是受樂，於六欲天，往來七反。此鞞羅羨那，以一日一夜出家故，滿二十劫，不墮地獄、饑鬼、畜生，常生天人，受福自然。最後人中，生富樂家，財富珍寶具足。壯年已過，諸根熟時，畏惡生、老、病、死患故，厭世出家；剃除鬚髮故，身披法服，勤修精進，持四威儀，常行正念，觀於五陰苦、空、無我，解法因緣，成辟支佛，名毘流帝。於是時，放大光明，多有人、天，生於善根，令諸群生種於三乘解脫因緣。」

爾時阿難叉手，白佛言：「世尊！若當有人放人出家，若有出家者，任其所須，得幾所福？若復有人，毀破他人出家因緣，受何罪報？惟願世尊具盡告示！」

佛告阿難：「汝若具滿於百歲中，問我此事，我以無盡智慧，除飲食時，滿百歲中，廣為汝說此人功德，猶不能盡。是人恆生天上、人中，常為國王，受天、人樂。若有於此沙門法中使人出家，若復營佐出家因緣，於生死中常受快樂。我滿百歲，說其福德，不可窮盡。是故，阿難！汝滿百歲，盡壽問我，我至涅槃，說此功德，亦不能盡。」

佛告阿難：「若復有人破壞他人出家因緣，即為劫奪無盡善財福藏，壞三十七助菩提法涅槃之因。設有欲壞出家因緣者，應善觀察如是之事。何以故？緣此罪業，墮地獄中，常盲無目，受極處苦；若作畜生，亦常生盲；若生餓鬼中，亦常生盲。在三惡苦，久乃得脫。若生為人，在母腹中，受胎便盲。汝於百歲常問是義，我百歲以無盡智說是罪報，亦不可盡。於四道中，生而常盲，我終不記此人當有得脫時。所以者何？皆由毀出家故。

或成就無邊功德。以破如是善因緣故，受無量罪，由障出家故。

於此清淨智慧鏡中，為於解脫諸善法故。若見出家修持淨戒，趣解脫處，破他出家，為作留難。以是因緣故，生便常盲，不見涅槃，由毀出家故。

常觀癡等十二因緣，應得解脫。以毀破他智慧眼故，破出家緣覆慧眼故，從生至生，常盲無目，不見三界，緣障出家故。

出家應見五陰二十我見人，趣正道。破出家因，壞正見故，所生常盲，不見正道。

出家應見一切法聚善法住處，應觀諸佛清淨法身。以破出家善因緣故，所生常盲，不能睹見佛法身。

以因出家應具沙門形貌，及與持戒清淨福田，種佛道因。破出家故，於善法中斷一切望。由是罪緣，生生常盲，由毀出家故。

出家應善觀察一切身心，皆苦、無常、無我、不淨。破他出家，為作留難，則破此眼；破此眼故，不見四道、四念處、四正勤、四如意足、五根、五力、七覺分、八正道，趣涅槃城。是罪緣故，所生常盲，乃至不見空、無相、無作清淨善法，向涅槃城。

是以智慧之人知出家者，應當成就如是善法，不應破壞善法因緣，獲如是罪。謂毀破他人如是出家沙門正見因緣者，終不能得見涅槃城，所生常盲。

若復有人滿百劫中，餘方出家，修持淨戒；若復有人於此閻浮提，出家持戒，一日一夜，乃至須臾，清淨出家。於十六分，彼百劫出家持戒，十六分中不及其一。

若有顛倒，婬姊妹女；不應婬處，強生慳嫉，此中罪報，不可計限。若有一人能正思惟有出家心，欲捨諸惡；若復有人破壞此人出家因緣，不令願滿。是罪因緣增長於前，復倍百劫。」

爾時阿難復白佛言：「世尊！此鞞羅羨那所種善根，生尊貴處，當受福樂，為過去世亦有善行？為但齊今一日一夜出家功德，受爾許福？」

佛告阿難：「汝不應觀過去因緣！於此一日一夜清淨出家故，此善根，六欲天中，七反受福，二十劫中常受生死世間之樂。最後人中，生福樂家。壯年已過，諸根熟時，畏於生、老、病、死苦故，出家持戒，成辟支佛。」

佛告阿難：「我今說喻，汝當善聽！譬四天下：東弗婆提、南閻浮提、西瞿耶尼、北鬱單越，滿中阿羅漢，若稻麻叢林。若有一人，滿百歲中，盡心供養此諸羅漢衣服飲食、病瘦醫藥、房舍臥具，乃至涅槃，後若起塔廟，種種珍寶、花香、瓔珞、幡蓋、伎樂、懸諸寶鈴、掃灑香水、以諸偈頌，讚歎供養，所得功德。若有人為涅槃故，出家受戒，乃至一日一夜所作功德，比前功德，十六分中不及其一。以是因緣，善男子當應出家，修持淨戒。諸善男子、諸須功德者、求善法者、自受法者，不應留難出家因緣，應勤方便勸作令成。」

時諸大眾聞佛所說，莫不厭世，出家持戒，有得須陀洹乃至阿羅漢者，有種辟支佛善根者，有發無上菩提心者，皆大歡喜，頂戴奉行。

佛說出家功德經

佛說造塔功德經

唐中天竺三藏法師地婆訶羅 譯

如是我聞：一時，佛在忉利天宮白玉座上，與大比丘、大菩薩等，及彼天主無量眾俱。時大梵天王、那羅延天、大自在天及五乾闥婆王等，各與眷屬俱，來至佛所，欲問如來造塔之法，及塔所生功德之量。會中有菩薩，名觀世音，知其意，即從座起，偏袒右肩，右膝著地，合掌向佛，而作是言：「世尊！今此諸天、乾闥婆等故來至此，欲請如來造塔之法，及塔所生功德之量。惟願世尊為彼解說，利益一切無量眾生！」

爾時世尊告觀世音菩薩言：「善男子！若此現在諸天眾等，及未來世一切眾生，隨所在方未有塔處，能於其中建立之者，其狀高妙出過三界，乃至至小如菴羅果；所有表剎上至梵天，乃至至小猶如針等；所有輪蓋覆彼大千，乃至至小猶如棗葉，於彼塔內藏掩如來所有舍利、髮、牙、髭、爪，下至一分；或置如來所有法藏十二部經，下至於一四句偈。其人功德如彼梵天，命終之後生於梵世。於彼壽盡，生五淨居，與彼諸天等無有異。善男子！如我所說如是之事，是彼塔量功德因緣，汝諸天等應當修學！」

爾時觀世音菩薩復白佛言：「世尊！如向所說，安置舍利及以法藏，我已受持。不審如來四句之義，惟願為我分別演說！」爾時世尊說是偈言：

諸法因緣生 我說是因緣

因緣盡故滅 我作如是說

「善男子！如是偈義名佛法身，汝當書寫置彼塔內。何以故？一切因緣及所生法性空寂故，是故我說名為法身。若有眾生解了如是因緣之義，當知是人即為見佛。」

爾時觀世音菩薩及彼諸天一切大眾、乾闥婆等，聞佛所說，皆大歡喜，信受奉行。

佛說造塔功德經

右繞佛塔功德經

唐于闐三藏實叉難陀 譯

如是我聞：一時，佛在舍衛國祇樹給孤獨園，與大比丘僧及餘無量眾俱，前後圍遶。爾時長老舍利弗即從座起，偏袒右肩，右膝著地，合掌向佛，以偈請曰：

大威德世尊 願為我等說

右遶於佛塔 所得之果報

爾時世尊以偈答曰：

右繞於佛塔 所得諸功德

我今說少分 汝等咸善聽

一切諸天龍 夜叉鬼神等

皆親近供養 斯由右繞塔

在在所生處 遠離於八難

常生無難處 斯由右繞塔

於一切生處 念慧常無失

具足妙色相 斯由右繞塔

住來天人中 福命悉長遠

常獲大名稱 斯由右繞塔

在於閻浮提 常生最尊勝

清淨種姓中 斯由右繞塔

儀貌常端正 富貴多財寶

恆食大封邑 斯由右繞塔

財寶常盈積 而無慳吝心

勇猛廣惠施 斯由右繞塔

色相淨微妙 見者皆欣仰

所住常安樂 斯由右繞塔

或為剎利王 妻子悉具足

威勢力自在 斯由右繞塔

或作婆羅門 持戒善通達

咒術圍陀典 斯由右繞塔

或作大長者 豪貴多財產

倉廩常豐足 斯由右繞塔

或作正法王 自在王閻浮

率土咸歸化 斯由右繞塔

或為具七寶 大勢轉輪王

十善御群生 斯由右繞塔

從此生天上 常有大威德

淨信於佛法 斯由右繞塔

淨信速成已 於法無迷惑

見諸行皆空 斯由右繞塔

從天上捨命 下生於人中

入胎不迷亂 斯由右繞塔

在於母胎中 垢穢所不染

如淨摩尼珠 斯由右繞塔

在胎及生時 令母常安樂

飲乳亦復然 斯由右繞塔

父母及親戚 一切共鞠養

乳母常不離 斯由右繞塔

眷屬皆愛念 超過於父母

資財自增長 斯由右繞塔

夜叉諸惡鬼 不能暫驚怖

所須自然得 斯由右繞塔

經於百千劫 其身轉清淨

妙色相成滿 斯由右繞塔

淨眼修且廣 猶如青蓮花

兼得淨天眼 斯由右繞塔

妙色常圓滿 諸相自莊嚴

成就大勢力 斯由右繞塔

或生帝釋宮 大威勢自在

忉利天中尊 斯由右繞塔

或生須夜摩 兜率陀天宮

化樂及他化 斯由右繞塔

或復生梵天 梵世最自在

諸天常供養 斯由右繞塔

億那由他劫 常為諸智人

恭敬而供養 斯由右繞塔

其身及衣服 億劫常無垢

具足白淨法 斯由右繞塔

具大精進力 勤修種種行

未嘗有疲懈 斯由右繞塔

勇猛常精進 堅固不可壞

所作速成就 斯由右繞塔

深遠微妙音 聞者皆歡喜

安樂常無病 斯由右繞塔

如我所演說 厭捨三有苦

成就出世智 斯由右繞塔

常在四念處 及以四正勤

四如意神足 斯由右繞塔

了達四真諦 根力七覺分

正道及聖果 斯由右繞塔

滅一切煩惱 具足大威德

無漏六神通 斯由右繞塔

永離貪恚癡 及一切障礙

證獨覺菩提 斯由右繞塔

得妙紫金色 相好莊嚴身

現作天人師 斯由右繞塔

皆由以身業 及語業讚歎

右繞於佛塔 獲此大利益

右繞諸佛塔 所得諸功德

我今隨所問 略說詎能盡

爾時世尊說此偈已，舍利弗等一切眾會，皆大歡喜，信受奉行。

右繞佛塔功德經

佛說作佛形像經

失 譯

佛至拘鹽惟國。有諸樹園主，名拘翼。時國王名優填，年十四，聞佛當來，王即敕傍臣、左右，皆悉嚴駕，王即行迎佛。遙見佛，心中踊躍歡喜，王即下車步，罷傍臣、左右持蓋者。王趨迎佛前，以頭面著佛足，繞佛三匝，長跪叉手，白佛言：「天上、天下人民無有能及佛者！今佛面目身體行出，光明巍巍，好乃如是，我視佛無有厭極時。今佛是天上、天下人之師也，佛慈心所愛者多。」

佛默然不應，王復白佛言：「人作善者，其得福祐當何趣向？佛去後，我恐不復見佛，我欲作佛形像，恭敬承事之，後當得何等福？願佛哀為我說之，我欲聞知。」佛言：「年少王！汝所問大善！聽我言，聽已當置心中！」王言：「諾！受教。」佛告王：「若作佛形像，其得福祐，我悉為汝說之。」王言：「受恩！」

佛言：「天下人作佛形像者，其後世所生處，眼目淨潔，面貌端正，身體手足常好。生天上亦淨潔，與諸天絕異，眼目面貌好。作佛形像，得福如是。

作佛形像，所生處無有惡身，體皆完好。死後得生第七梵天上，復勝餘天，端正絕好無比，為諸天所敬。作佛形像，得福如是。

作佛形像，後世當生豪貴家，其實與世間人絕異。所生處，不在貧窮家作子。作佛形像，其得福如是。

作佛形像者，後世身體常紫磨金色，端正無比。

作佛形像，後世所生處當生富家，錢財珍寶不可勝數，常為父母、兄弟、宗親所重愛。作佛形像，其得福如是。

作佛形像，後世生閻浮利地，常生帝王、王侯家，或為賢善家作子。作佛形像，其得福如是。

作佛形像，後世作帝王中，復最尊勝於諸國王，諸國王所歸仰。作佛形像，其得福如是。

作佛形像，後世作遮迦越王，上天上後，來下自恣，在所作為，無所不至。作佛形像，其福得如是。

作佛形像，後世生第七梵天上，壽一劫，智慧無有能及者。

作佛形像，死後不復在惡道中生。生者，常自守節；心念，常欲求佛道。作佛形像，其得福如是。作佛形像，後世生常敬佛，慈心於經，常持雜繒綵、好華、好香、然燈火、諸天下珍寶奇物持上佛舍利，其後無數劫，會當得泥洹道。人有出意持珍寶上佛者，皆非凡人，前世故作佛形像。作佛形像，其得福如是。

作佛形像，後世得福，無有窮極盡時，不可復稱數。四天下江、海水，尚可斗量、枯盡；作佛形像，其得福過於四天下江、海水十倍。後世所生，為人所敬護。

作佛形像，譬若天雨水，人有好舍，無所畏。

作佛形像，後世死，不復更泥犁、禽獸、薜荔惡道中生。其有人見佛形像，以慈心叉手，自歸於佛塔、舍利者，死後百劫不復入泥犁、禽獸、薜荔中，死即生天上。天上壽盡，復來下生世間，為富家作子，珍寶奇物不可勝數，然後會當得佛泥洹道。」

佛告王：「作善者，作佛形像其得福祐，如是不唐。」其王歡喜，前為佛作禮，以頭面著佛足。王、群臣皆為佛作禮而去。壽終皆生阿彌陀佛國。

佛說作佛形像經

佛說大乘造像功德經

唐于闐三藏提雲般若 譯

如是我聞：一時，佛在三十三天波利質多羅樹下，與無量大比丘眾及無量大菩薩眾俱，彌勒菩薩摩訶薩而為上首。

爾時世尊在彼天上，三月安居，為母說法，於諸天眾多所利益，令無量諸天離苦解脫。無量諸天皆蒙法利，獲大福果。時彼眾中有一天子，壽將欲盡，五衰相現，以聞法力，命終之後還生此天，永離惡道。

爾時閻浮提中無有如來，譬如暗夜，星中無月；如國無君、如家無主，歡娛、戲樂一切都息。是時眾生孤獨無依，皆於如來心懷戀慕，生大憂惱，如喪父母，如箭入心，共往世尊曾所住處，園林、庭宇悉空無佛，倍加悲戀，不能自止。

爾時優陀延王住在宮中，常懷悲感，渴仰於佛，夫人、婇女諸歡樂事皆不涉心，作是念言：「我今憂悲，不久當死。云何令我未捨命間，得見於佛？」尋復思惟：「譬若有人，心有所愛，而不得見，見其住處及相似人，或除憂惱。」復更思惟：「我今若詣佛先住處，不見於佛，哀號感切，或致於死。我觀世間無有一人能與如來色相、福德、智慧等者。云何令我得見是人除其憂惱？」作是念已，即更思惟：「我今應當造佛形像，禮拜供養。」復生是念：「若我造像不似於佛，恐當令我獲無量罪。」復作念言：「假使世間有智之人，咸共稱揚如來功德猶不能盡，若有一人隨分讚美獲福無量，我今亦然，當隨分造。」

即時告敕國內所有工巧之人，並令來集。人既集已，而語之言：「誰能為我造佛形像，當以珍寶重相酬賞。」諸工巧人共白王言：「王今所敕，甚為難事！如來相好，世間無匹，我今何能造佛形像！假使毘首羯磨天而有所作，亦不能得似於如來。我若受命造佛形像，但可摸擬螺髻、玉毫少分之相，諸餘相好、光明、威德，誰能作耶？世尊會當從天來下，所造形像若有虧誤，我等名稱並皆退失！竊共籌量，無能敢作。」其王爾時復告之曰：「我心決定，勿有所辭！如人患渴，欲飲河水，豈以飲不能盡，而不飲耶？」

是時諸人聞王此語，皆前拜跪共白王言：「當依所敕！然請大王垂許我等，今夜思審，明晨就作。」復白王言：「王今造像應用純紫栴檀之木，文理、體質堅密之者，但其形相為坐、為立、高下若何？」王以此語問諸臣眾，有一智臣前白王言：「大王！當作如來坐像。何以故？一切諸佛得大菩提，轉正法輪，現大神通，降伏外道，作大佛事，皆悉坐故。是以應作坐師子座，結跏之像。」

爾時毘首羯磨天遙見其事，審知王意欲造佛像，於其夜中作是思惟：「我身所解最為巧妙，世間之中無如我者。我若為作，應少似佛。」即變其身，而為匠者，持諸利器，至明清旦，住王門側，令守門人具白王言：「我今欲為大王造像！我之工巧世中無匹。惟願大王莫使餘人！」王聞此語心大欣慶，命之令入。觀其容止，知是巧匠，便生念言：「世間之中何有此人？將非毘首羯磨天，或其弟子而來此耶？」

王於爾時即脫身上所著瓔珞，手自捧持，以挂其頸，仍更許以種種無量諸珍寶物。時王即與主藏大臣於內藏中選擇香木，肩自荷負，持與天匠，而謂之言：「善哉，仁者！當用此木為我造像，令與如來形相相似。」

爾時天匠即白王言：「我之工巧雖云第一，然造佛形相終不能盡。譬如有人以炭畫日，言相似者，無有是處。設以真金而作佛像，亦復如是。有外道言：『梵王能作一切世間。』然亦不能造佛形像，盡諸相好！但我工巧世中為上，是故我今為王作耳！今晨即是月初八日，弗沙宿合毘婆訶底出現之時，佛初誕生，還有此應。此日祥慶，宜應起作。」發是語已，操斧斫木，其聲上徹三十三天，至佛會所。以佛神力聲所及處，眾生聞者，罪垢、煩惱皆得銷除。爾時如來即便微笑，種種歎美其王功德，乃至遙授阿耨多羅三藐三菩提記。

爾時三十三天主白佛言：「世尊！今在人間頗亦有人，曾於曩生作佛像不？」佛言：「天主！諸有曾經作佛像者，皆於過去先已解脫，在天眾中尚復無有，況於餘處！唯有北方毘沙門子那履沙婆，曾於往昔造菩薩像，以斯福故，後得為王，名頻婆娑羅。復因見我，今得生天，有大勢力，永離惡道。優樓頻螺迦葉、伽耶迦葉、那提迦葉並曾於往世修故佛堂，由此因緣永得解脫。憍梵波提昔作牛身，追求水草，右遶精舍，食諸草竹，因見尊容，發歡喜心，乘茲福故，今得解脫。尸毘羅曾持寶蓋，供養佛像；阿冕樓馱然一支燈亦以供養；輸鞞那曾掃佛堂；阿婆摩那於佛像前燃燈施明；難陀比丘愛重尊儀，香水洗沐。有如是等無量諸阿羅漢，皆悉曾於佛像之所薄申供養，乃至極下如那伽波羅，於像座前，以少許黃丹畫一像身，而為供養，由此福故，皆永離苦而得解脫。天主！若復有人能於我法未滅盡來，造佛像者，於彌勒初會皆得解脫。若有眾生非但為己，而求出離，乃為欲得無上菩提，造佛像者，當知此則為三十二相之因，能令其人速致成佛。」

爾時優陀延王心自思惟：「云何令我所造之像速得成就？」作是念已，語彼匠言：「汝可勤心令功速畢，使我早得瞻仰禮敬。」是時天匠運其工巧，專精匪懈，不日而成。其像跏趺坐，高七尺，面及手足皆紫金色。時優陀延王見像得成，相好端嚴，心生淨信，獲柔順忍。既得忍已，益加欣慶，所有業障及諸憂惱並得銷除。譬如日出，霧露皆盡，唯除一業，現身受者，以曾於聖人起惡語故。

其王爾時即以種種殊珍異物賞彼天匠。是時天匠敬白王言：「王今造像，我心隨喜。願與大王同修此福！今王所賜，非我敢受。若要相與，待餘吉日。」作是語已，即於其夜還昇本天。

爾時諸大國王阿闍世等，並先於佛心懷渴慕。聞王造像，功已獲成，皆生喜慶。共至王所，各以無量花香、音樂供養佛像，復以種種諸珍寶物贈奉於王，咸作是言：「大王！所作甚為希有，能拔我等愁憂毒箭！」

爾時如來在彼天中為母說法，及諸天眾咸得利喜，所應作事皆已作訖，復告眾言：「諸天子！諸佛世尊是常住身，若諸眾生有可度者，即為出現教化說法。若所作事畢，更無有能受法化者，如來於此即便不現。無智之人，謂佛實滅。如來身者，法身、常身，實不滅度。諸天子！一切諸佛法皆如是，為化眾生有現、不現。」

爾時如來復作是言：「汝等當知！此諸天眾所應度者，皆已度訖。吾今將欲下閻浮提，汝等諸天若念我者，當勤精進，勿復放逸。所以者何？放逸過失故，令汝等不得阿耨多羅三藐三菩提。然汝等以於往昔曾種善根，今得在此受天快樂，便著放逸，不修福行。此諸快樂，無常所隨，一從隕墜，長淪惡道。又汝等諸天煩惱尤重，見有勝己，便生嫉妒，曾不念言：『彼天勝樂由多福業之所感致，我若勤修必亦當得。』又今汝等身色光澤，如日初輝，若懷嫉妒心，黯如死炭，復當令墮大黑闇中，乃至不能自見手掌，後復當作食吐之鬼。又汝等諸天受眾福報，身相嚴潔，威勢勇猛，由嫉妒故，當受女身，永失丈夫威猛之力。

諸天子！我念昔者有無量諸王，皆為汝等嫉妒之心非理所害。諸天子！昔有阿修羅王，名曰鄔羅，修行苦行，戒品清潔，而汝諸天等遣一天女，名鄔婆尸，惑彼王心，令虧淨行。其王染著，威德損減，被那羅延天之所殺害，并無量阿修羅眾同時敗滅。其那羅延天既殺此王，又誅其眾，困即收取鄔婆尸女，而往天宮。復有一王，名曰那訶受，汝等諸天誑惑之語，助諸天眾伐阿修羅。修羅破已，汝等諸天反加其害。又汝等諸天以舍支夫人故，心生忿妒，構行讒毀，令阿伽娑仙人無故被嫌，而興惡願。又汝等諸天曾為誑惑，謂曀荼王曰：『仙人之處，多有真金。』王信此言，逼之令出，仙人由是心生憤恚，即時猛火燒殺其王。昔復有王，名曰提婆，嘗設大會，以為供養，以斯福業威力自在，上此天中，受天快樂。汝諸天等，心懷嫉妒，令從忉利退墮閻浮，所有威勢並皆喪失，如月無光，如河無水。諸天子！世中有人威德自在，或得諸定，或得神通，或有成就四神足等，若起一念嫉妒之心，如是功德一時退失。如提婆達多愚癡厚重，乃於我所生嫉妒意，即時自失五種神通。」

爾時天帝釋白佛言：「世尊！我今有疑，欲有所問。言嫉妒者，云何是耶？」復作是言：「世尊！若有眾生見他勝己，生如是念：『云何令我獲彼所得？』如是之心，是嫉妒不？」佛言：「不也！此是貪心，非為嫉妒。天主！其嫉妒者，自求名利，不欲他有，於有之人而生憎恚，是為嫉妒。」

爾時諸天眾皆從座起，右膝著地，合掌向佛，而作是言：「如佛所誨，我諸天眾皆當奉行。如來世尊為父、為主、為尊重者、為最勝者，能於我等起大慈悲而來至此，令諸天眾皆得利益。我等所願，猶為未滿，欲於如來重請一事。世尊！世間之人於我等諸天多生輕慢。何以故？以諸佛如來人中生故，復於人中成正覺故；人中多有諸阿羅漢而得果故；諸大威德辟支佛復於人間而出現故。如來今者，若不住此，下閻浮提，世間之人謂我等諸天，不知如來有大威德，應受諸天如法供養，復謂我等不能供養諸佛世尊。惟願如來少住於此，受我微供！令彼人間知我等諸天供養於佛。」于時世尊默然許可。

爾時佛告大目揵連：「汝可先往閻浮提，問訊四眾，作如是言：『一切眾生憶念我者，咸應集會僧伽尸國。卻後七日，皆當見我。』爾時大目揵連頂禮佛足。禮佛足已，如一瞬頃到閻浮提，以佛所敕告諸四眾。時優陀延王等及一切眾生，聞佛此言，若身、若心歡喜踊躍，皆除憂惱，普得清涼。

爾時四眾比丘、比丘尼、優婆塞、優婆夷欲共往詣僧伽尸國，並先來集王舍城中，互相謂言：「如來世尊下閻浮提，誰能先得恭敬禮拜，法未盡來恆為上首！」

爾時摩訶迦旃延聞此語已，心懷不悅，恐比丘尼得為上首。何以故？彼眾之中，有優波難陀、蓮花色二比丘尼，善能通達諸佛法藏，所得神通唯除目連更無等故。作是念已，種種訶責比丘尼眾。

時蓮花色比丘尼告諸尼言：「我等女人在於俗間常被尊貴，縱使種族卑賤之者，仍得丈夫恭敬禮重、承事供養。又佛法中諸比丘尼，父母、眷屬多是王種，精進持戒，不犯威儀，具諸德業，仍令禮敬初戒比丘。又尊者迦旃延，今復作此種種呵責。我為汝等設諸方便，令比丘尼出過於彼。」作是語已，與諸四眾即時往赴僧伽尸城。

爾時波斯匿王、阿闍世王及毘舍離國嚴熾王等，各將四兵，前後導從，有大勢力，所乘象馬，皆以種種寶物莊嚴：幡蓋、香花并眾妓樂，威容肅穆，狀若諸天，皆亦往詣僧伽城所。

爾時優陀延王嚴整四兵以為侍從，乘大白象珍寶綺飾，躬自荷戴所造之像，花幡音樂隨逐供養，從其本國向僧伽尸城。

爾時毘首羯磨天并諸天眾，知佛將欲下閻浮提，作三道寶階，從僧伽尸城至忉利天，其階中道琉璃所成，兩邊階道悉用黃金，足所踐處布以白銀，諸天七寶而為間飾。

爾時帝釋遣使往詣夜摩天、兜率陀天、化樂天、他化自在天及于梵世，而告之曰：「如來不久下閻浮提。欲有供養，願來至此！」復遣使往四天王天、大海龍王、揵闥婆、緊那羅、夜叉等眾，而謂之言：「世尊今欲下閻浮提，可持所有來此供養！」時彼諸天及龍、神等聞此語已，靡不雲集忉利天中。

爾時世尊在須彌山頂，與諸天眾將欲下時，一切諸天前後翼從，威德熾盛，光明赫奕。如滿月在空，眾星共遶；如旭日初出，彩霞紛映。時佛眾會，其狀如是。

爾時閻浮提中，以佛威神有五種希有之事：一者、令彼諸天不見人間不淨之物；二者、令諸女人見彼天男而無欲想；三者、亦令丈夫見諸天女不生染意；四者、令於人間遙見諸天種種供養；五者、諸天之身光潔細妙，非人所睹，以佛神力顯然明著，皆可得見。

爾時世尊從天初下，足蹈寶階。梵王在右，手執白蓋；帝釋在左，手持白拂。其餘諸天皆乘虛空，隨佛而下，一時同奏種種音樂，各自捧持幢幡、寶蓋，散花供養。淨居天眾側塞虛空，無量百千諸天婇女，持寶珠、瓔珞歌讚佛德。復有諸天於虛空中雨種種香及種種花，諸龍雨於微細香雨。于時空中淨無雲曀，雷聲美妙，聞者喜悅。揵闥婆神、緊那羅神奏提婆那伽微妙之曲，歌讚如來本生之事。于時閻浮提內，王及臣人并四眾等，周匝遍滿僧伽尸城，或散香花、或持幡蓋，吹螺擊鼓，種種音樂向空供養，舉手合掌，瞻仰於佛。人、天名花，上、下交散，繽紛而下，積至於膝。諸外道眾見斯事者，咸亦發心，歸依禮敬。

爾時世尊足蹈寶階，次第而下，至於半路。四天王天即於其所，廣設供養。此供殊妙，劫初已來，未曾有也！

爾時如來受天供畢，復與大眾巡階而下。至最下級，欲踐地時，其蓮花色比丘尼即變其身，作轉輪王，領四種兵七寶前導，從空來下疾至佛所，諸國王等各興是念：「此轉輪王從何所來？」于時尊者須菩提在自房中見佛下來，即整衣服，遙申禮敬。時蓮花色比丘尼捨輪王身，還復本形，遽即頂禮佛世尊足。

爾時世尊種種呵責彼比丘尼，而謂之曰：「汝今知不？須菩提已先禮我。汝得誰教，變作輪王？汝得預出家，受具足戒，已過其分。汝智慧微少，諂詐無邊，慈悲報恩，如露一滴。豈能於我法中而為上首！」時蓮花色比丘尼聞佛教誨，深生愧恥，即白佛言：「世尊！我今自知為過不少。從今以往，不敢復更變現神通。」

爾時閻浮提內，國王、大臣并四部眾，皆以所持種種供具供養於佛。時優陀延王頂戴佛像，并諸上供珍異之物，至如來所而以奉獻。佛身相好，具足端嚴，在諸天中殊特明顯，譬如滿月離眾雲曀；所造之像而對於佛，猶如堆阜比須彌山，不可為喻。但有螺髻及以玉毫少似於佛，而令四眾知是佛像。

爾時優陀延王白佛言：「世尊！如來過去於生死中為求菩提，行無量無邊難行苦行，獲是最上微妙之身，無與等者。我所造像不似於佛，竊自思惟，深為過咎！」爾時世尊告彼王言：「非為過咎！汝今已作無量利益，更無有人與汝等者。汝今於我佛法之中初為軌則，以是因緣故，令無量眾生得大信利。汝今已獲無量福德、廣大善根。」

時天帝釋復告王言：「王今於此勿懷憂懼！如來先在天上及此人間，皆稱讚於王造像功德，凡諸天眾悉亦隨喜。未來世中有信之人，皆因王故，造佛形像而獲勝福。王今宜應歡喜自慶！」

爾時世尊於僧伽尸道場坐師子座。時諸四眾心各念言：「我等願聞如來演說造像功德。若有眾生作佛形像，設不相似，得幾所福？」爾時彌勒菩薩摩訶薩知其念，即從座起，偏袒右肩，長跪合掌，白佛言：「世尊！今優陀延王造佛形像，若佛在世、若已涅槃，其有信心能隨造者，所獲功德，惟願世尊廣說其相！」

佛告彌勒菩薩言：「彌勒！諦聽，諦聽，善思念之！當為汝說。若有淨信善男子、善女人，於佛功德專精繫念，常觀如來威德自在，具足十力、四無所畏、十八不共法、大慈大悲、一切智智、三十二種大人之相、八十隨形好，一一毛孔皆有無量異色光明，百千億種殊勝福德莊嚴成就，無量智慧明了通達，無量三昧、無量法忍、無量陀羅尼、無量神通。如是等一切功德皆無有量，離眾過失，無與等者。此人如是諦念思惟，深生信樂，依諸相好而作佛像，功德廣大，無量無邊，不可稱數。

彌勒！若有人以眾雜綵而為繢飾，或復鎔鑄金、銀、銅、鐵、鉛、錫等物，或有雕刻栴檀香等，或復雜以真珠、螺具、綿繡織成，丹土、白灰、若泥、若木如是等物，隨其力分而作佛像，乃至極小如一指大，能令見者知是尊容，其人福報，我今當說。

彌勒！如是之人於生死中雖復流轉，終不生在貧窮之家，亦不生於邊小國土、下劣種姓、孤獨之家，又亦不生迷戾車等商估、販賃、屠膾等家，乃至不生卑賤伎巧、不淨種族、外道苦行邪見等家，除因願力並不生彼。是人常生轉輪聖王，有大勢力種姓之家，或生淨行婆羅門，富貴自在、無過失家。所生之處，常遇諸佛，承事供養。或得為王，能持正法，以法教化，不行非道。或作轉輪聖王，七寶成就，千子具足，騰空而行，化四天下，盡其壽命，自在豐樂。或作帝釋、夜摩天王、兜率天王、化樂天王、他化自在天王，人、天快樂靡不皆受，如是福報相續不絕。所生之處，常作丈夫，不受女身，亦復不受黃門、二形卑賤之身。所受之身，無諸醜惡，目不盲眇，耳不聾聵，鼻不曲戾，口不喎斜，脣不下垂，亦不皺澀，齒不疏缺，不黑不黃，舌不短急，項無瘤癭，形不傴僂，色不斑駮，臂不短促，足不癵跛，不甚瘦，不甚肥，亦不太長，亦不太短，如是一切不可喜相悉皆無有。其身端正，面貌圓滿，髮紺青色，軟澤光淨，脣如丹果，目若青蓮，舌相廣長，齒白齊密，發言巧妙，能令聞者無不喜悅。臂肘傭長，掌平且厚，腰髀充實，胸臆廣大，手足柔軟如兜羅綿，諸相具足無所缺減，如那羅延天有大筋力。

彌勒！譬如有人墮圊廁中，從彼得出，刮除糞穢，淨水洗沐，以香塗身，著新潔衣。如是此人比在廁中猶未得出，淨穢香臭相去幾何？」「此事懸隔，無有等倍。」「彌勒！若有人於生死中，能發信心造佛形像，比未造時相去懸隔，亦復如是。當知此人在在所生淨除業障，種種伎術無師自解。雖生人趣，得天六根；若生天中，超越眾天。所生之處無諸疾苦，無疥癩，無癰疽，不為鬼魅之所染著。無有癲狂、乾消等病，癘瘧、癥瘕、惡瘡、隱疾、吐痢無度、飲食不消、舉體酸疼、半身痿躄如是等病，四百四種，皆悉無有。亦復不為毒藥、兵仗、虎、狼、師子、水、火、怨賊如是橫緣之所傷害，常得無畏，不犯諸罪。

彌勒！若有眾生宿造惡業，當受種種諸苦惱事，所謂枷鎖杻械，打罵燒炙，剝皮拔髮，反繫高懸，乃至或被分解支節，若發信心，造佛形像，如是苦報皆悉不受。若寇賊侵擾，城邑破壞，惡星變怪，飢饉疾疫如是之處，不生其中。若言生者，斯則妄說。」

爾時彌勒菩薩摩訶薩復白佛言：「世尊！如來常說善、不善業皆不失壞。若有眾生作諸重罪，當生卑賤種姓之家，貧窮疾苦，壽命夭促，後發信心，造佛形像。此眾罪報為更當受、為不受耶？」

佛告彌勒菩薩言：「彌勒！汝今諦聽，當為汝說！若彼眾生作諸罪已，發心造像，求哀懺悔，決定自斷，誓不重犯，先時所作皆得銷滅。我今為汝廣明此事。彌勒！譬若有人宿行慳吝，以是緣故，受貧窮苦，無諸財寶，資用匱乏，忽遇比丘先入滅定，從定初起，即以飲食恭敬奉施，此人施已永捨貧窮，凡有所須悉如其意。彌勒！彼貧窮人先世惡業，及所得報今何在耶？」彌勒菩薩言：「世尊！由施食故，先世惡業皆悉滅盡，永離貧窮，大富充足。」佛言：「彌勒！如汝所言，當知此人亦復如是。由造像故，彼諸惡業永盡無餘，所應受報皆不復受。彌勒！業有三種：一者、現受；二者、生受；三者、後受。此三種業中，一一皆有定與不定。若人信心造佛形像，唯現定業少分容受，餘皆不受。」

爾時彌勒菩薩摩訶薩復白佛言：「世尊！如來常說有五種業最為深重，決定墮於無間地獄，所謂殺父、害母、殺阿羅漢、以惡逆心出佛身血、破和合僧。若有眾生先作此罪，後於佛所生淨信心，造佛形像，此人為更墮於地獄、為不墮耶？」佛告彌勒菩薩言：「彌勒！我今為汝重說譬喻：如或有人手執強弓，於樹林間向上射葉，其箭徹往，曾無所礙。若有眾生犯斯逆罪，後作佛像，誠心懺悔，得無根信，我想微薄，雖墮地獄還即出離，如箭不停，此亦如是。又如比丘得神足通，從海此岸到於彼岸，周旋四洲，無能礙者。此人亦爾，由先所犯暫墮地獄，非彼宿業所能為礙。」

爾時彌勒菩薩摩訶薩復白佛言：「世尊！諸佛如來是法性身，非色相身。若以色相為佛身者，難陀比丘與轉輪聖王皆應是佛，以悉具有諸相好故。或有眾生壞佛法身，法說非法，非法說法，後發信心而造佛像，此之重罪為亦銷滅、為不得滅？」佛告彌勒菩薩言：「彌勒！若彼眾生法說非法，非法說法，唯以口言而不壞見，後生信樂，造佛形像，此先惡業但於現身，而受輕報，不墮惡道，然於生死未即解脫。」

爾時彌勒菩薩摩訶薩復白佛言：「世尊！若有人盜佛塔物、盜僧祇物，四方僧物、現前僧物，自用與人，如己物想。世尊常說用佛塔物及僧物者其罪甚重，然彼眾生作是罪已，深自悔責，起淨信心而造佛像，如是等罪為滅不耶？」佛告彌勒菩薩言：「彌勒！若彼眾生曾用此物，後自省察，深懷愧悔，依數酬倍，誓更不犯。我今為汝說一譬喻：如有貧人，先多負債，忽遇伏藏，得無量寶，還其債已，長有餘財。當知此人亦復如是，酬倍彼物，又造佛像，免諸苦患，永得安樂。」

爾時彌勒菩薩摩訶薩復白佛言：「世尊！如佛所說於佛法中，犯波羅夷不名為生。或復有人作斯罪已，發心憶念諸佛功德而造佛像，於佛法中得再生不？又於今生、第二、第三、第四生中獲證法不？」佛告彌勒菩薩言：「彌勒！譬如有人身被五縛，若得解脫，如鳥出網，至無礙處。此人亦爾，若發信心，念佛功德而造佛像，一切業障皆得銷除，於生死中速出無礙。彌勒當知！乘有三種，所謂聲聞乘、獨覺乘及以佛乘。此人隨於何乘而起願樂，即於此乘而得解脫。若但為成佛，不求餘報，雖有重障而得速滅，雖在生死而無苦難，乃至當證無上菩提，獲清淨土，具諸相好，所得壽命常無有盡。」

爾時會中有未發大乘心者，皆生疑念：「如來過去為造佛像、為不作耶？設若作者，云何壽命而有限極，有病有苦？所居國土多諸穢濁，不得清淨？」

時波斯匿王承佛威神，即從座起，長跪合掌，白佛言：「世尊！我見如來諸根相好，及以種族皆悉第一，其心決定，無有所疑。然佛世尊曾於一時，被佉陀羅木刺傷其足；又於一時遇提婆達多推山迸石，傷足出血；昔復一時唱言有病，命遣耆婆調下痢藥；又一時中曾患背痛，令摩訶迦葉誦七菩提分，所苦得除；復於一時曾有所患，使阿難陀往婆羅門家，乞求牛乳；往復一時於婆羅村中，三月安居唯食馬麥；復曾一時乞食不得，空缽而還。如世尊言：『若有人作佛像者，所有業障皆得除滅，離眾苦惱，無諸疾病。』世尊往昔為曾作像、為不曾作？若於昔時作佛像者，何因而有如是等事？」

佛告波斯匿王言：「諦聽，諦聽，善思念之！當為大王分別解說。大王！我於往世為求菩提，以眾寶、栴檀、彩畫等事而作佛像，過此會中人、天之數。以斯福故，雖在生死未盡諸惑，然所受身堅如金剛，不可損壞。大王！我念過去於無量劫生死之中造佛形像，爾時尚有貪、瞋等無量煩惱而共想應。然未曾於一念之間以罪業故，有四大不調及惡鬼神諸少病苦，所須之物莫不充備，況我於今已得阿耨多羅三藐三菩提，而有如是不如意事！大王！若我昔時曾作佛像，今有殘業受斯報者，我復云何作無畏說，言造佛像決定能盡諸惡業耶？大王！我於過去給施無量飲食、財寶，云何今時乞求不得，而食馬麥？儻今此事而有實者，云何我於無量經中種種讚歎檀波羅蜜，說其福業終不虛也？大王！我是真實語者，不誑語者。我若欺誑，況餘人乎！大王！我已久斷一切惡業，能捨難捨，能行難行，所捨身命過百千億，已造無量諸佛形像，已悔無量諸罪惡業，豈得有斯毀傷、病苦、食噉馬麥、飢渴等事？若曾得勝果，今還退失，何假勸修此眾福善？大王！諸佛如來常身、法身，為度眾生故現斯事，非為實也！傷足、患背、乞乳、服藥，乃至涅槃，以其舍利分布起塔，皆是如來方便善巧，令諸眾生見如是相。大王！我於世間現於如是眾患事者，欲示眾生業報不失，令生怖畏，斷一切罪，修諸善行，然後了知常身、法身壽命無限，國土清淨。大王！諸佛如來無有虛妄，純一大悲，智慧善巧，故能如是種種示現。」是時波斯匿王聞此說已，歡喜踊躍，與無量百千眾生，皆發阿耨多羅三藐三菩提心。

爾時彌勒菩薩摩訶薩復白佛言：「世尊！有諸女人志意狹小，多懷嫉恚，輕薄諂曲，有恨不捨，知恩不報，設求菩提莫能堅守，常欲誑惑一切眾生，亦復為他之所誑惑。世尊！若此女人造佛形像，如是諸業得除滅不？當來得作勇健丈夫，求佛果不？得作知恩報恩人不？得具智慧大慈悲不？於生死法能厭離不？除因願力得更不受女人之身，如瞿曇彌及佛母摩耶夫人不？」

佛告彌勒菩薩言：「彌勒！若有女人能造佛像，永不復受女人之身。設受其身，則為女寶，尊勝第一。然諸女人有五種德，此女所得出過諸女。何等為五？一者、生孕子息；二者、種族尊貴；三者、稟性貞良；四者、質相殊絕；五者、姿容美正。

彌勒！一切女人有八種因緣，恆受女身。云何為八？一者、愛好女身；二者、貪著女欲；三者、口常讚美女人容質；四者、心不正直，覆藏所作；五者、厭薄自夫；六者、念重他人；七者、知人有恩而已背逆；八者、邪偽莊飾，欲他迷戀。若能永斷如是八事，而造佛像，乃至成佛，常作丈夫，更受女身無有是處。

彌勒！有四種因緣，令諸男子受女人身。何等為四？一者、以女人聲，輕笑喚佛及諸菩薩一切聖人；二者、於淨持戒人，以誹謗心說言犯戒；三者、好行諂媚，誑惑於人；四者、見他勝己，心生嫉妒。若有丈夫行此四事，命終之後必受女身，復經無量諸惡道苦。若深發信心，悔先所作而造佛像，則其罪皆滅，必更不受女人之報。

彌勒！有四種因緣，令諸男子受黃門身。何等為四？一者、殘害他形，乃至畜生；二者、於持戒沙門瞋笑、謗毀；三者、情多貪欲，故心犯戒；四者、親犯戒人，復勸他犯。若有男子先行此事，後起信心造佛形像，乃至成佛不受斯報，常作丈夫，諸根具足。

彌勒！有四種業，能令丈夫受二形身，一切人中最為其下。何等為四？一者、於尊敬所而有烝穢；二者、於男子身非處染著；三者、即於自己而行欲事；四者、衒賣女色而與他人。若有眾生曾行此事，深自咎責，悔先所犯，起淨信心，造佛形像，乃至成佛不受此身。彌勒！復有四緣，令諸男子其心常生女人愛欲，樂他於己行丈夫事。何等為四？一者、或嫌或戲謗毀於人；二者、樂作女人衣服莊飾；三者、於親族女行婬穢事；四者、實無勝德妄受其禮。以此因緣，令諸丈夫起於如是別異煩惱。若悔先犯，更不造新，心生信樂，作佛形像，其罪既滅，此心亦息。

彌勒！有五種慳，能壞眾生。何等為五？一者、慳惜所住鄰邑，由此當於曠野中生；二者、慳惜所居宅宇，當作蠱身，恆居糞穢；三者、慳惜端正好色，當感醜惡、不如意形；四者、慳惜所有資財，當受貧窮，衣食乏少；五者、慳惜所知之法，當有頑鈍畜生等報。若悔己先業，造佛尊儀，則永離慳心，無前所受。

彌勒！復有五緣，令諸眾生生邊夷之處及無佛法時。何者為五？一者、於三寶良田不生淨信；二者、背實虧理，妄行教誡；三者、不如理實而有教授；四者、破和合僧，令成二部；五者、極少乃至破二比丘，令不和合。若永斷斯業，造佛形像，則常遇佛興，恆聞法要。

彌勒！眾生復有五種因緣，常被於人之所厭逐，乃至至親亦不喜見。云何為五？一者、兩舌；二者、惡口；三者、多諍；四者、多瞋；五者、巧說相似之言，以行誹謗。後若發心造佛形像，悔先惡業，誓不重作，其所作罪並得除滅，為一切人之所愛敬。何以故？諸佛有無量無邊勝福德故、無量無邊大智慧故、無量無邊三昧解脫等種種希有功德法故。

善男子！假使有人以三千大千國土抹為微塵。復碎彼塵，一一塵分等彼三千大千國土微塵之數，有如是等碎微塵數三千大千國土。設復有人取一碎塵，以神通力往於東方，一剎那頃過彼所碎微塵數三千大千國土。第二、第三，後後剎那皆亦如是，乃至終彼碎塵數劫，彼諸劫中所有剎那，一一剎那各為一劫，經爾許劫，剎那剎那皆度如前碎微塵數三千大千國土。如是畢已，乃下此塵。是人還來，更取一塵，復往東方過前一倍，下塵而返，至第三塵，倍於第二。如是次第轉倍於前，乃至盡此碎微塵數。如說東方，南、西、北方皆亦如是。是人四方所經之處，一切國土盡抹為塵。此諸微塵，一切眾生共校計籌量，容可知數，於如來身一毛孔分所有功德不可知也！何以故？諸佛如來所有功德無有限量，不思議故。

善男子！假使如前微塵等數，舍利弗等所有智慧不及如來一念之智。何以故？如來於念念中，常能出現過前塵數三昧、解脫、陀羅尼等種種無量勝功德故，諸佛功德一切聲聞、辟支佛，於其名字亦不能知。是故若有淨信之心，造佛形像，一切業障莫不除滅，所獲功德無量無邊，乃至當成阿耨多羅三藐三菩提，永拔眾生一切苦惱。」

佛說此經已，彌勒菩薩及三十三天、優陀延王，一切世間天、人、阿修羅、乾闥婆等，聞佛所說，皆大歡喜，信受奉行。

佛說大乘造像功德經

浴佛功德經

唐三藏法師義淨奉昭 譯

如是我聞：一時，薄伽梵在王舍城鷲峰山頂，與大芯芻眾千二百五十人俱。復有無量無邊大菩薩眾、天龍八部，悉皆雲集。

爾時清淨慧菩薩在眾中坐，為欲愍念諸有情故，作是思惟：「諸佛如來以何因緣，得清淨身，相好具足？」復作是念：「諸眾生類，得值如來，親近供養，所獲福報無量無邊。未知如來般涅槃後，所有眾生作何供養、修何功德，令彼善根速能究竟無上菩提？」作是念已，即從座起，偏袒右肩，頂禮佛足，長跪合掌，白佛言：「世尊！我欲請問，願垂聽許。」佛言：「善男子！隨汝所問，我當為說。」

爾時清淨慧菩薩白佛言：「諸佛．如來．應．正等覺以何因緣，得清淨身，相好具足？又諸眾生得值如來，親近供養，所獲福報無量無邊。未審如來般涅槃後，所有眾生作何供養、修何功德，令彼善根速能究竟無上菩提？」

爾時世尊告清淨慧菩薩言：「善哉，善哉！汝能為彼未來眾生發如是問。汝今諦聽，善思念之，如說修行！吾當為汝分別解說。」清淨慧菩薩言：「唯然，世尊！願樂欲聞。」

佛告清淨慧菩薩言：「善男子！應知布施、持戒、忍辱、精進、靜慮、智慧，慈、悲、喜、捨，解脫、解脫知見，力、無所畏，一切佛法、一切種智善清淨故，如來清淨。若於如是諸佛如來，以清淨心種種供養，香花瓔珞、幡蓋敷具，布在佛前，種種嚴飾，上妙香水澡浴尊儀，燒香普熏運心法界。復以飲食、鼓樂、弦歌，讚詠如來不共功德，發殊勝願，迴向無上一切智海，所生功德，無量無邊，乃至菩提，常令相續。所以者何？如來福、智不可思議，無數無等。善男子！諸佛世尊具有三身，謂法身、受用身、化身。我涅槃後，若欲供養此三身者，當供養舍利。然有二種：一者、身骨舍利；二者、法頌舍利。」即說頌曰：

諸法從緣起 如來說是因

彼法因緣盡 是大沙門說

「若男子、女人、苾芻五眾應造佛像，若無力者，下至大如 麥，造窣睹波，形如棗許，剎竿如針，蓋如麩片，舍利如芥子，或寫法頌，安置其中。如上珍奇，而為供養，隨己力能，至誠殷重，如我現身，等無有異。善男子！若有眾生能作如是勝供養者，成就十五殊勝功德而自莊嚴：

一者、常有慚愧；

二者、發淨信心；

三者、其心質直；

四者、親近善友；

五者、入無漏慧；

六者、常見諸佛；

七者、恆持正法；

八者、能如說行；

九者、隨意當生淨佛國土；

十者、若生人中，大姓尊貴，人所敬奉，生歡喜心；

十一者、生在人中，自然念佛；

十二者、諸魔軍眾不能損惱；

十三者、能於末世護持正法；

十四者、十方諸佛之所加護；

十五者、速得成就五分法身。」

爾時世尊即說頌曰：

我般涅槃後 能供養舍利

或造窣睹波 及以如來像

於彼像塔處 塗拭曼荼羅

以種種香華 散布於其上

以淨妙香水 灌沐於像身

上味諸飲食 盡持以供養

讚歎如來德 無量難思議

方便智神通 速至於彼岸

獲得金剛身 具三十二相

八十隨形好 濟度諸群生

爾時清淨慧菩薩聞是頌己，白佛言：「未來眾生云何浴像？」

佛告清淨慧菩薩言：「汝等當於如來起正念心，勿著二邊，迷於空有；於諸善品，渴仰無厭；三解脫門，善修智慧；常求出離，勿住生死；於諸眾生，起大慈悲，願得速成三種身故。善男子！我已為汝說四真諦、十二緣生、六波羅蜜，今更為汝及諸國王、王子、大臣、後宮妃后，天、龍、人、鬼說浴像法，諸供養中最為第一，勝以恆河沙等七寶布施。

若浴像時，應以牛頭栴檀、白檀、紫檀、沈水、熏陸、鬱金香、龍腦香、零陵、藿香等，於淨石上磨作香泥，用為香水，置淨器中。於清淨處，以好土作壇，或方或圓，隨時大小，上置浴床，中安佛像，灌以香湯，淨潔洗沐，重澆清水。所用之水，皆須淨濾，勿使損虫。其浴像水，兩指瀝取，安自頂上，名吉祥水，瀉於淨地，莫令足踏。以細軟巾，拭像令淨，燒諸名香，周遍香馥，安置本處。善男子！由作如是浴佛像故，能令汝等人、天大眾，現受富樂，無病延年；於所願求，無不遂意；親友眷屬，悉皆安隱；長辭八難，永出苦源；不受女身，速成正覺。既安置已，更燒諸香，親對像前，虔誠合掌，而說讚曰：

我今灌沐諸如來 淨智功德莊嚴聚

願彼五濁眾生類 速證如來淨法身

戒定慧解知見香 遍十方剎常芬馥

願此香煙亦如是 無量無邊作佛事

亦願三塗苦輪息 悉令除熱得清涼

皆發無上菩提心 永出愛河登彼岸

佛說此經已，是時眾中有無量無邊菩薩，得無垢三昧；無量諸天得不退智；諸聲聞眾，願求佛果；八萬四千眾生，皆發阿耨多羅三藐三菩提心。

爾時清淨慧菩薩白佛言：「世尊！幸蒙大師哀愍我等，教浴像法。我今勸化國王、大臣、一切信心樂功德者，於日日中澡沐尊儀，獲大利益，常當頂受，歡喜奉行！」

浴佛功德經

佛說溫室洗浴眾僧經

後漢安息三藏安世高 譯

阿難曰：「吾從佛聞如是：一時，佛在摩竭提國因沙崛山中。王舍城內，有大長者奈女之子，名曰耆域，為大醫王，療治眾病。少小好學，才藝過通；智達五經、天文地理；其所治者，莫不除愈；死者更生，喪車得還。其德甚多，不可具陳，八國宗仰，見者歡喜。

於是耆域夜欻生念：『明至佛所，當問我疑！』晨旦，敕家大小眷屬，嚴至佛所。到精舍門，見佛炳然，光照天地。眾坐四輩，數千萬人，佛為說法，一心靜聽。耆域、眷屬下車直進，為佛作禮，各坐一面。

佛慰勞曰：『善來，醫王！欲有所問，莫得疑難！』耆域長跪白佛言：『雖得生世，為人疏野，隨俗眾流，未曾為福。今欲請佛及諸眾僧、菩薩大士，入溫室澡浴。願令眾生長夜清淨，穢垢消除，不遭眾患。唯佛聖旨，不忽所願！』

佛告醫王：『善哉，妙意！治眾人病，皆蒙除愈，遠近慶賴，莫不歡喜。今復請佛及諸眾僧，入溫室洗浴，願及十方眾藥療病，洗浴除垢，其福無量。一心諦聽，吾當為汝先說澡浴眾僧反報之福！』

佛告耆域：『澡浴之法，當用七物，除去七病，得七福報。何謂七物？一者、然火；二者、淨水；三者、澡豆；四者、酥膏；五者、淳灰；六者、楊枝；七者、內衣。此是澡浴之法。

何謂除去七病？一者、四大安隱；二者、除風病；三者、除濕痺；四者、除寒冰；五者、除熱氣；六者、除垢穢；七者、身體輕便，眼目精明。是為除去眾僧七病。

如是供養，便得七福。何謂七福？一者、四大無病，所生常安，勇武丁健，眾所敬仰；二者、所生清淨，面貌端正，塵水不著，為人所敬；三者、身體常香，衣服潔淨，見者歡喜，莫不恭敬；四者、肌體潤澤，威光德大，莫不敬歎，獨步無雙；五者、多饒人從，拂拭塵垢，自然受福，常識宿命；六者、口齒香好，方白齊平，所說教令，莫不肅用；七者、所生之處，自然衣裳，光飾珍寶，見者悚息。』

佛告耆域：『作此洗浴眾僧、開士，七福如是。從此因緣，或為人臣、或為帝王、或為日月四天神王、或為帝釋、或為轉輪聖王、或為梵天，受福難量；或為菩薩，發意持地，功成志就，遂致作佛。斯之因緣，供養眾僧，無量福田，旱澇不傷。』於是世尊重為耆域，而作頌曰：

觀諸三界中 天人受景福

道德無限量 諦聽次說之

夫人生處世 端正人所敬

體性常清淨 斯由洗眾僧

若為大臣子 財富常吉安

勇健忠賢良 出入無罣礙

所說人奉用 身體常香潔

端正色從容 斯由洗眾僧

若生天王家 生即常潔淨

洗浴以香湯 苾芬以熏身

形體與眾異 見者莫不欣

斯造溫室浴 洗僧之福報

第一四天王 典領四方域

光明身端正 威德護四鎮

日月及星宿 光照除陰冥

斯由洗眾僧 福報如影響

第二忉利天 帝釋名曰因

六重之寶城 七寶為宮殿

勇猛天中尊 端正壽延長

斯由洗眾僧 其報無等倫

世間轉輪王 七寶導在前

周行四海外 兵馬八萬四

明寶照晝夜 玉女隨時供

端正身香潔 斯由洗眾僧

第六化應天 欲界中獨尊

天相光影足 威靈震六天

自然食甘露 伎女常在邊

眾德難稱譽 斯由洗眾僧

梵魔三缽天 淨居修自然

行淨無垢穢 又無女人形

梵行修潔己 志淳在泥洹

得生彼天中 斯由洗眾僧

佛為三界尊 修道甚苦勤

積行無數劫 今乃得道真

金體玉為瓔 塵垢不著身

圓光相具足 斯由洗眾僧

諸佛從行得 種種不勞勤

所施三界人 無所不周遍

眾僧之聖尊 四道良福田

道德從中出 是行最妙真

佛說偈已，重告耆域：『觀彼三界，人天品類，高下長短，福德多少，皆由先世用心不等，是以所受各異，不同如此，受諸福報，皆由洗浴聖眾得之耳！』佛說經已，阿難白佛言：『當何名此經？以何勸誨之？』

佛告阿難：『此經名曰溫室洗浴眾僧經。諸佛所說，非我獨造；行者得度，非神授與。求清淨福，自當奉行。』佛說是經竟，耆域、眷屬聞經歡喜，皆得須陀洹道，禮佛求退，嚴辦洗具；眾坐大小，各得道跡，皆共稽首，禮佛而去。」

佛說溫室洗浴眾僧經

佛說施燈功德經

高齊天竺三藏那連提耶舍 譯

如是我聞：一時，佛在舍衛國祇樹給孤獨園。爾時世尊告舍利弗言：「舍利弗！佛有四種勝妙善法，能令眾生得無量果、無量光明、無量妙色、無量福藏、無量樂藏、無量戒定智慧解脫解脫知見辯才之藏、一切無著無漏之法。舍利弗！何等為四？一者、謂如來．應．正遍知得尸波羅蜜，具無量戒；二者、得禪波羅蜜，具無量定；三者、得般若波羅蜜，具無量慧及廣智慧、觀達慧、如性慧、無數慧、決定慧、畢定知見；四者、得無濁心、善勝作心，具妙解脫、第一解脫。是為四種勝妙善法。

舍利弗！是佛．如來．應．正遍知於一切惡皆悉遠離，一切善法皆悉成就，眾行備滿，具如實見，遠離闇冥，能為光曜，具足無量福、智資糧，隱蔽世間，不為世間之所映奪，獲得戒、定、智慧、解脫、解脫知見，具足十力、四無所畏，得一切諸佛法力，能具諸佛法力，得具諸佛大慈悲力及辯才力，本願方便，皆悉滿足，善修本業，具智慧寶，精進無量，終不休息，離諸憂慼，無有逼惱，無有取著，能善調伏，為大龍王，無有餘習，為一切眾生無上福田。

舍利弗！若比丘、比丘尼、沙彌、沙彌尼、優婆塞、優婆夷發清淨心，為求福故、為愛樂福故，思念如來：無上方便本行滿足，盡未來際一切生死，於現在世成就無量無著戒、定、智慧、解脫、解脫知見，乃至念佛一種功德。念功德已，於無量億那由他百千劫中，所習善根三明福田所、清淨戒所、無等等戒所、無量真實功德所，或於塔廟諸形像前，而設供養故，奉施燈明，乃至以少燈炷，或酥油塗然，持以奉施，其明唯照道之一階。舍利弗！如此福德非是一切聲聞、緣覺所能了知，唯佛如來乃能知也！

舍利弗！求世報者，福德尚爾，何況以清淨深樂心，不求果報，安住恭敬，相續無間念佛功德！善男子、善女人等所生福德。舍利弗！照道一階福德尚爾，何況全照一階道也！或二階道、或三階道、或四階道！或及塔身一級、二級乃至多級！一面、二面乃至四面及佛形像！

舍利弗！彼所燃燈，或時速滅，或風吹滅，或油盡滅，或炷盡滅，或俱盡滅。譬如諸龍以瞋恚故，出雲垂布，於中起電，起已尋滅。舍利弗！如是少時於佛塔廟奉施燈明，若彼比丘、比丘尼、沙彌、沙彌尼、優婆塞、優婆夷，若復餘人不受戒者，為樂善故、護己身故，信佛、法、僧，如是少燈奉施福田，所得果報福德之聚，唯佛能知，一切世間天、人、魔、梵、沙門、婆羅門，乃至聲聞、辟支佛等所不能知。如是然少燈明，所受福報不可得說。舍利弗！諸佛境界不可思議，唯有如來乃知此義。

舍利弗！彼施燈者，所得福聚無量無邊，不可算數，唯有如來乃能了知。舍利弗！然少燈明福德尚爾，不可算數，況我滅後於佛塔寺，若自作、若教他作，或然一燈、二燈乃至多燈，香花、瓔珞、寶幢、幡蓋及餘種種勝妙供養！

舍利弗！有四種法應當信受。何等為四？一者、佛法無量，應當信受；二者、少修善根，獲無量報，應當信受；三者、若於三寶深生敬信，善修業行，所得福報，汝等聲聞現得見我，尚不能得具足知之，亦復不能思惟測度，況我滅後聲聞弟子遠離我者，能得現知及能測度！若有能知及測度者，無有是處，應當信受；四者、是諸聲聞不能得知及能測量一切眾生所有作業及業果報。舍利弗！汝等聲聞於此事中不須思量。何以故？舍利弗！如來常說一切眾生業行果報不可思量；過去諸佛．應．正遍知已如是說眾生業報不可思量；未來諸佛．應．正遍知當如是說眾生業報不可思量。眾生心信及心自性亦不可知、不可思量，如是之義應當信受！

舍利弗！汝等聲聞住聖種者，於一切眾生業報之中，無有實眼及巧方便，況餘輕微薄劣心者、離戒定慧解脫解脫知見者、失正念者、無明闇冥厚翳目者，於自己身內、外諸法，而不能知我竟是誰？我是誰許？我住何處？我之功德為大、為小？我當云何為與戒相應、為與戒不相應？我為正念戒、我為失念戒？我所作業為作智人業、為作愚人業？為從何來、為何處去？舍利弗！諸凡夫人顛倒見者，於自己身如是等事尚自不知，況能得知一切眾生種種業報！若能知者，無有是處。

舍利弗！如來．應．正遍知，戒無減、定無減、智無減、解脫無減、解脫知見無減、相無減。舍利弗！如來．應．正遍知，無量戒、無礙戒、不思議戒、無等戒、究竟戒、清淨戒，彼如來於一切眾生若業、若業報，皆如實知。舍利弗！云何如來於一切眾生業報得如實知？舍利弗！佛如是知：或有眾生善業盡，不善業增；或有眾生不善業盡，善業增；或有眾生善業當生，不善業當滅；或有眾生不善業當生，善業當滅。舍利弗！如來如是入一切眾生業及業報，種種差別皆如實知。彼彼眾生或有無知、或有愚闇；或有善者、或不善者。舍利弗！我有如是智、如是善巧，於諸眾生不可思議種種業報，皆能記說。

舍利弗！若有眾生成就信心，彼能信我。若復眾生無有信心，遠離我法，不信我語，誹謗於我，彼於長夜無義、無利，墜墮苦惱。舍利弗！若彼眾生於佛塔廟奉施燈明，以此奉施所作善業，能獲安樂、可樂之果。彼施燈明作善業時，欣喜相應，從信心起，於現在世得三種淨心。何等為三？彼諸善男子、善女人作是念：『我於如來已設供養，知身不堅，攝堅身想；知財過患，攝堅財想。』舍利弗！是名供養佛塔第一淨心。復次舍利弗！彼諸善男子、善女人起如是心：『我於如來無上福田、最勝福田，能受最勝供養者所，已作供養，我今不畏墮於地獄、畜生、餓鬼。我此善根已作人、天善道之因，得於妙色資生眾俱，又得智慧、安隱快樂，乃至能得菩提之果。』舍利弗！是名供養佛塔第二淨心。復次舍利弗！彼諸善男子、善女人作如是想：『我於諸佛已作捨施，已作福德，已捨慳貪，已除慳過。』作是念已，施心無慳，施心增長。舍利弗！是名供養佛塔第三淨心。

復次舍利弗！若善男子、善女人於佛塔廟施燈明已，臨命終時得三種明。何等為三？一者、彼善男子、善女人臨命終時，先所作福悉皆現前，憶念善法而不忘失。舍利弗！是為一明，因此便能念知自己，先於佛所植諸善業。復次舍利弗！彼善男子、善女人於命終時，得如是念：『我於佛像、塔廟等前，已曾供養。』作是念已，心生踊悅。舍利弗！是為二明，因此便能起念佛覺。復次舍利弗！彼善男子、善女人於命終時，見餘眾生奉行布施，見他作已，起如是念：『我亦曾於佛支提所奉施燈明，我今亦當復行布施！』念於布施，得欣喜心；得喜心已，無有死苦。舍利弗！是為三明，因此便得念法之心。

復次舍利弗！佛塔廟中布施燈明，彼善男子、善女人於臨終時，更復得見四種光明。何等為四？一者、於臨終時，見於日輪圓滿涌出；二者、見淨月輪圓滿涌出；三者、見諸天眾一處而坐；四者、見於如來．應．正遍知坐菩提樹，垂得菩提，自見己身，尊重如來，合十指掌，恭敬而住。舍利弗！是名於佛塔廟布施燈已，臨命終時，得見如是四種光明。」爾時世尊說此義已，復說偈言：

無上法王大仙人 若人奉施彼塔廟

彼智慧者作業已 獲得無邊最勝樂

臨命終時不失念 能見自昔布施燈

得四種喜離諸罪 於彼死時不惑亂

臨死時見十方明 現睹日月從地出

見天千萬那由他 為彼天眾說佛法

父母妻子及親屬 皆悉圍繞大悲號

死者不念亦不視 彼人正念常不亂

現前得睹天宮殿 對諸天女心安隱

復見莊嚴諸園林 是中具足勝五欲

又見佛坐菩提樹 天人修羅悉圍繞

自見合掌住佛前 於勝牟尼修供養

既見導師深敬重 其心欣喜請如來

世尊見彼心欣喜 於是不違受彼請

是人稱願喜充遍 於捨命時無苦惱

彼於佛所心喜已 無有臨終大怖畏

臨命終時不失念 彼睹十方皆大明

見未曾有勝妙色 此是施燈之果報

死已必得生天上 自見己身坐天床

有諸天女圍繞之 供養佛故得此果

「復次舍利弗！於佛塔廟施燈明已，死便生於三十三天。生彼天已，於五種事而得清淨。舍利弗！云何彼天於五種事而得清淨？一者、得清淨身；二者、於諸天中得殊勝威德；三者、常得清淨念慧；四者、常得聞於稱意之聲；五者、所得眷屬常稱彼意，心得欣喜。舍利弗！是名彼天於五種事而得清淨。」爾時世尊欲重宣此義，而說偈言：

彼天獲得光明身 具足功德他尊重

與千天子為上首 以燈施佛支提故

所聞天聲常稱意 哀美殊妙勝餘天

具足第一勝念慧 復得最上勝眷屬

隨彼天子所行處 一切諸天皆欽仰

本昔修習何等業 今得如是熾然身

有樹皆名上歡喜 周匝光照猶如月

彼天感得是妙樹 持此莊飾天宮園

無量諸天皆驚怪 今此樹花名何等

猶如燈明光照曜 普出如意妙熏香

彼天所有諸眷屬 以彼樹花莊嚴身

彼於無量億天中 光明照曜猶如日

「復次舍利弗！於佛塔廟布施燈明，生三十三天已，彼天自知：『如是時中，我住於此；如是時中，我當命終。』彼勝天子臨命終時，於其眷屬及餘天眾，說法勸化，令其欣喜。於彼天宮捨壽命已，不墮惡趣，生於人中最上種姓、信佛法家。是時世間若無佛者，亦復不在輕取吉凶、邪見家生。」爾時世尊欲重宣此義，而說偈言：

彼天生得如是智 知爾許時天中住

彼天亦復能自知 我今未幾當命盡

五種死相出現時 彼天壽命臨欲絕

即為億天眾說法 遠離愚癡心不憂

於天眾中作是言 諸有無常亦無樂

或有生者或有死 不念將死說是法

彼諸眷屬皆悲惱 無量天眾亦復然

雖復見已五種相 自念功德不憂愁

在彼天宮命絕已 尋即下來人間生

住胎出胎念不亂 常受快樂無苦惱

生已便得宿命通 悉能憶念本來處

念人中苦不貪樂 須臾死來見逼切

彼念天中果報已 於此人間不為樂

天中尚苦況復人 諸有不堅常流動

彼人及其成立已 必當捨家而出家

心常不行惡覺觀 彼當獲得如是果

世世恆得宿命通 亦常不作諸惡業

必定出家持淨戒 此是彼施燈明果

恆常不盲及攣躄 眼一切時不闇昧

身亦無病無惡聲 心常黠慧不愚惑

又復恆常無眼患 所在受生眼不眇

不無一眼及瞎眼 彼眼亦常不濁亂

眼目修長黑白分 猶如淨妙青蓮葉

眼淨能見微細物 如彼明徹摩尼珠

無量阿僧祇劫中 得淨肉眼不失壞

彼亦常無眼諸病 此是奉施燈明果

善印善根善諸論 於諸工巧悉究了

彼有智人善觀察 妙慧能見第一義

善觀諸有不自在 於佛法中得照明

普見一切佛世尊 見已恭敬修供養

生生得勝端正色 親戚眷屬皆敬愛

得大財寶力自在 及得不壞諸眷屬

如彼燈明能破闇 熾燃照曜遍諸方

彼人光明亦如是 不為闇冥所隱蔽

若於佛塔起信心 施勝燈鬘及瓔珞

施燈明時心清淨 獲得人中最勝尊

端正殊妙甚可愛 一切世間所喜樂

心不輕取於吉凶 亦不樂於世左道

世間所有諸惡見 及邪道等不信受

若為國王恆知足 不貪他土興戰諍

常無苦惱亦無憂 亦復無有諸惱熱

彼無一切諸退失 復無惡名無衰惱

若為王臣所發言 王及國人無不信

身常無有羸瘠病 不作黃門不非道

身相具足安樂住 患苦不能著其身

亦復不見諸惡夢 臥覺一切常安隱

生生能得諸伏藏 供養一切佛支提

諸佛功德無有邊 彼人所得亦如是

「舍利弗！若有眾生於佛塔廟施燈明者，得於四種可樂之法。何等為四？一者、色身；二者、資財；三者、大善；四者、智慧。舍利弗！若有眾生於佛支提施燈明者，得如是等可樂之法。」爾時如來欲重宣此義，復說偈言：

身傭圓滿具大力 不與他人共戰諍

遍遊諸方無惱者 由燈奉施佛支提

生於大富上族家 具足功德人所敬

生生恆得宿命智 由燈奉施佛支提

於諸眾生常悲念 發言眷屬皆敬受

心無損害恆調柔 常不造作惡道業

「復次舍利弗！若有眾生供養佛塔，得四種清淨。何等為四？一者、身業清淨；二者、口業清淨；三者、意業清淨；四者、善友清淨。

舍利弗！云何得於身業清淨？若善男子、善女人於彼彼生處，遠離殺生，無殺害意，亦常遠離偷盜、邪婬，於己妻所尚不邪行，況餘人妻！亦不飲酒，放逸自縱，不以刀杖及餘苦具加逼眾生，離不善法及諸惡業。舍利弗！遠離是等，是名身業清淨。

舍利弗！云何口業清淨？是人世世常不妄語，若不見聞終不妄說，若見若聞，合時諮問，然後乃語，為利自他，不作異說；設若有人教令妄語，為護實語，終不妄言。不以此語向彼人說，不持彼事向此人道；二朋先壞，不令增長，有所發言，能善和諍。若痛心語、若粗語、若苦惡語、不喜語、不樂語、不愛語、不入心語、惱他語、結怨語，悉皆遠離；有所發言：潤語、軟語、意樂語、不粗語、悅耳語、美妙語、入心語、多人愛語、多人樂語、可愛語、可樂語、能除怨語，恆作如是種種美妙語。復離綺語，不作異想異語，不作異印異期，覆障實事，不煩廣說，不非時語，恆究竟語。舍利弗！如是遠離不清淨口業，成就清淨口業。舍利弗！是名口業 清淨。

舍利弗！云何意業清淨？於他所有珍寶資財，不起貪著；不起瞋心，遠離害心；又離邪見，無諸惡見。舍利弗！遠離是等，是名意業清淨。

舍利弗！云何得善友清淨？若諸善友，遠離妄語，亦不飲酒，離諸粗獷，調伏正見，往詣其所，親近諮受。又詣諸佛、菩薩、緣覺、聲聞等所，親近供養，諮受未聞。舍利弗！是名第四善友清淨。

舍利弗！若善男子、善女人於佛支提施燈明已，得如是等四種清淨。」

爾時世尊欲重宣此義，而說偈言：

為欲照塔故然燈 身口意業善調伏

遠離邪見具淨戒 由是獲得如意眼

猶如淨日照十方 速能獲得於漏盡

彼大智慧具威德 得淨天眼離塵漏

智者能了眾生意 亦得通明及辯才

求二乘道得不難 由施佛燈獲是報

若求無上佛菩提 天眼智慧及財物

於此三事恆無減 由燈奉施佛支提

「舍利弗！若善男子、善女人住於大乘，於佛塔廟施燈明已，彼世世中得於八種可樂勝法。何等為八？一者、獲勝肉眼；二者、得於勝念，無能測量；三者、得於勝上達分天眼；四者、為於滿足修集道故，得不缺戒；五者、得智滿足，證於涅槃；六者、先所作善，得無難處；七者，所作善業，得值諸佛，能為一切眾生之眼；八者、若善男子、善女人以彼善根得轉輪王，所得輪寶不為他障，其身端正；或為帝釋，得大威力，具足千眼；或為梵王，善知梵事，得大禪定。舍利弗！以其迴向菩提善根，得是八種可樂勝法。

復次舍利弗！住於大乘善男子、善女人，復得八種無量勝法。一者、得於無量佛眼；二者、得於無量如來神通；三者、得於無量佛戒；四者、得於無量如來三昧；五者、得於無量如來智慧；六者、得於無量如來解脫；七者、得佛無量解脫知見；八者、得入一切眾生心所樂欲。舍利弗！善男子、善女人於佛塔廟奉施燈明，能攝如是無量勝報。

復次舍利弗！若有眾生見說法者，作如是念：『云何令彼常得宣說、顯示佛法？以燈施彼，施油燈故，令說法者得施法燈。』作是念已，持燈奉施，以此布施燈明善根，得於八種無量資糧。何等為八？一者、得於無量正念資糧；二者、得於無量大智資糧；三者、得於無量信心資糧；四者、得於無量精進資糧；五者、得於無量大慧資糧；六者、得於無量三昧資糧；七者、得於無量辯才資糧；八者、得於無量福德資糧。舍利弗！是名施燈八種資糧，亦復得於四無礙辯，乃至次第得一切種智。

復次舍利弗！若有善男子、善女人於如來前見他施燈，信心清淨，合十指掌，起隨喜心，以此善根，得於八種增上之法。何等為八？一者、得增上色；二者、得增上眷屬；三者、得增上戒；四者、於人、天中得增上生；五者、得增上信；六者、得增上辯；七者、得增上聖道；八者、得阿耨多羅三藐三菩提。舍利弗！是名八種增上之法。舍利弗！何故能得此等八種增上勝法？舍利弗！佛有無量戒、定、智慧、解脫、解脫知見故，供養彼者，所得果報、所得利益亦復無量。」爾時世尊欲重宣此義，而說偈言：

造作出離行 勤修於佛法

棄捨死軍眾 如象碎花林

爾時佛告慧命舍利弗：「有五種法最為難得：一者、得人身難；二者、於佛正法得信樂難；三者、樂於佛法，得出家難；四者、具淨戒難；五者、得漏盡難。舍利弗！一切眾生於是五法最為難得，汝等已得。」爾時世尊欲重宣前義，勸舍利弗等而說偈言：

如來支提修布施 為利眾生求菩提

智者造作此勝因 生生常得最勝報

於天人中受勝生 為人天等修供養

譬如須彌安不動 光明普遍照十方

彼天眾見皆恭敬 亦復愛樂生信心

彼興供養亦讚美 一切皆喜數數見

奇哉是天福德相 猶梵天光照梵宮

此天曾作何等業 身光明炎得如是

見是誰不修習善 誰不修學聖種戒

誰見牟尼生厭心 誰聞妙法而放逸

彼昔在於人間時 常以燈施如來塔

曾佛法中設供養 善得福利生天中

願我恆得於人身 於佛法中生淨信

常不放逸住佛道 寧棄身命不捨法

獲得人身最為難 愚人云何不為福

徒費資財不為法 死已便墮大嶮坑

天見無垢威德已 心自悔責發願言

願我常得人間生 精勤修習於梵行

願我最後臨終時 於佛法中得淨信

願得正念不忘失 得見無量諸如來

為千億天所供養 與諸天女相娛樂

諸天女眾皆敬愛 天女莊嚴戲園林

諸方天香皆來熏 耳聞一切妙音聲

是天隨所遊行處 恆得睹見上妙色

所可見色皆可愛 彼常不睹諸惡色

亦復常得勝妙觸 皆由持燈施支提

從彼沒已生人道 正念處於父母胎

生已憶彼天中事 智慧之力不退失

彼人造作如是業 得於大力轉輪王

其王形貌極端嚴 施燈獲得如是報

由彼業故得命長 一向清淨安樂器

其身無有諸患痛 然燈獲得如是果

無有王難怨賊難 他人不敢侵其妻

不為惡人之所惱 由持燈明施佛故

安隱豐足無所畏 豪富自在饒財寶

得勝瓔珞及園林 斯由然燈奉施佛

當得睹見佛世尊 見已心便生敬信

以欣喜心供養佛 棄捨王位而出家

佛無量智究竟智 具可歎德能化人

於此佛塔施燈已 其人身光如燈照

牟尼牛王清淨眼 以好燈明照彼塔

得於無漏無上道 其身光明照十方

見四真諦具十力 不共之法亦究竟

得遍見眼成善逝 此果皆由布施燈

設令一切諸眾生 昔曾供養無量佛

具大威德見實義 億劫來成緣覺道

十方所有諸世界 悉布燈鬘無有餘

以是世界諸燈鬘 若人信心供養彼

是人如是修供養 於無量劫常不斷

若人一燈奉施佛 得福過前無有量

燈油譬如大海水 其炷猶如須彌山

有人能然如是燈 遍照一切諸世界

是人深心懷敬信 其志唯求緣覺道

十方遍置如是燈 一心恭敬而供養

若人發於菩提心 手執草炬暫奉佛

是人得福過於彼 我見實義作是說

十方一切諸眾生 一一供具皆如上

然經無量恆沙劫 其心唯求緣覺道

若有人於佛塔廟 然於一燈或一禮

求無上道為眾生 此福過前無有量

難見難思佛境界 智者聞即生欣喜

無信心者聞不樂 彼愚癡魔壞正法

證淨法界甚為難 一切世間獨善逝

是故汝等應欣喜 於佛功德當願求

爾時世尊說此法已，慧命舍利弗等無量天、人、阿修羅、乾闥婆、緊那羅、摩侯羅伽、人、非人等，聞佛所說，皆發無上菩提之心，欣喜無量，作禮而去。

佛說施燈功德經

佛說布施經

宋西天三藏法師法賢 譯

如是我聞：一時，佛在舍衛國祇樹給孤獨園，與大苾芻眾說布施法。有三十七種：

一、以信重心而行布施，當得離眾嫉妒，人所崇敬；

二、依時施，得三業清淨，四時安隱；

三、常行施，得身心適悅，無散亂失；

四、親手施，得手指纖長，身相端正；

五、為他施，復得他人行大捨施；

六、依教施，心離取相，得無為福；

七、以妙色具施，得身色端嚴，眾所愛樂；

八、以上妙香具施，恆得栴檀之香，受用供養；

九、以上味施，得味中上味，充益肢體；

十、如法尊重施，得安隱快樂，眾人喜見；

十一、以廣大心施，得無量廣大之福；

十二、以美食施，得離飢饉，倉庫盈溢；

十三、以漿飲施，得所往之處無諸飢渴；

十四、以衣服施，得上妙衣，莊嚴身相；

十五、以住處施，得田宅寬廣，樓閣莊嚴；

十六、以臥具施，得生貴族，資具光潔；

十七、以象、馬車輦施，得四神足，無擁妙用；

十八、以湯藥施，得安隱快樂，無諸疾病；

十九、以經法施，得宿命等通；

二十、以花果施，得七覺支花；

二十一、以花鬘施，得脫貪、瞋、癡垢；

二十二、以香施，得離煩惱臭穢；

二十三、以傘蓋施，得法自在；

二十四、以鈴鐸施，得言音美妙；

二十五、以音樂施，得梵音深妙；

二十六、以然燈施，得天眼清淨；

二十七、以繒綵、疋帛施，得解脫衣服；

二十八、以香水灑如來塔廟；

二十九、以香水浴如來身；

三十、以香油塗飾佛像，共得三十二相、八十種好；

三十一、以香水施浴眾僧，得富貴家生，少病安樂；

三十二、以慈心施，得顏貌和悅，無諸瞋恨；

三十三、以悲心施，得離殺害；

三十四、以喜心施，得無所畏，遠離憂惱；

三十五、以捨心施，得離罣礙，證寂滅樂；

三十六、以種種施，得種種福；

三十七、以無住無相心施，得無上正等正覺。

佛告諸苾芻：「如是三十七種，智者所行微妙施行，汝今受持。」

爾時舍衛國王白佛言：「世尊！我等云何而行布施？」佛言：「大王！若求勝妙福報而行施時，慈心不殺，離諸嫉妒；正見相應，遠於不善；堅持禁戒，親近善友；閉惡趣門，開生天路；自利利他，其心平等。若如是施，是真布施，是大福田。復次行施，隨自心願，獲其報應，或以妙色、名香、珍味、軟觸，親手布施，得眾人尊重、眷屬圓滿、富貴安樂之報；或以飲食布施，而得大力；或以酥油之燈布施，而得天眼；或以音樂布施，而得天耳；或以湯藥布施，而得長壽；或以住處布施，而得樓閣、田園；或以法說布施，而得甘露。」

佛言：「大王！若以十善行施，復得十種報應。十善者，不殺生、不偷盜、不婬欲、不妄語、不綺語、不惡口、不兩舌、不貪、不瞋、不癡，而得命不中夭，財無散失，眷屬清潔，所言誠諦，離諸嫉妒，人所喜見，親友和睦，不墮貧賤，顏貌端正，智慧相應，獲報如是。」

佛言：「大王！若以上妙飲食供養三寶，得五種利益：身相端嚴、氣力增盛、壽命延長、快樂安隱、成就辯才。如是南贍部洲一切眾生：父母、妻子、男女眷屬，如上布施，隨願所求，無不圓滿。」說此法已，皆大歡喜，作禮而退。

佛說布施經

佛說五大施經

宋西天三藏沙門施護等 譯

佛世尊一時，在舍衛國祇樹給孤獨園，與苾芻眾俱。

佛告諸苾芻言：「有五種大施，今為汝說。何等為五？所謂一、不殺生，是為大施；二、不偷盜；三、不邪染；四、不妄語；五、不飲酒，是為大施。以何義故，持不殺行而名大施？謂不殺故，能與無量有情施其無畏；以無畏故，無怨、無憎、無害；由彼無量有情得無畏，已無怨憎害，已乃於天上、人間得安隱樂，是故不殺名為大施。不偷盜、不邪染、不妄語、不飲酒，亦復如是。」

佛說五大施經

佛說諸德福田經

西晉沙門法立、法炬 共譯

聞如是：一時，佛在舍衛國祇樹給孤獨園，與大比丘眾千二百五十，菩薩萬人，大眾無數，圍繞說法。爾時天帝釋與諸欲天子三萬二千，各將營從，不可稱數，來詣佛所，稽首于地，皆坐一面。

爾時天帝釋察眾坐定，承佛神旨，從座而起，整服作禮，長跪叉手，白世尊曰：「欲有所問，惟願彰演垂世軌則！」佛告天帝：「譬如冥室，不求燈火，焉有所見？善哉問矣！吾當為汝分別說之。」天帝白佛：「夫人種德，欲求景福，豈有良田果報無限，種絲髮之德本，獲無量之福乎？惟願天尊敷揚惠訓，令此愚矇福報無量！」天尊歎曰：「善哉，天帝！開意所問，法無上矣！諦聽，善思！吾當具演，令汝歡喜。」天帝大眾受教而聽。

佛告天帝：「眾僧之中，有五淨德，名曰福田。供之得福，進可成佛。何謂為五？一者、發心離俗，懷佩道故；二者、毀其形好，應法服故；三者、永割親愛，無適莫故；四者、委棄軀命，遵眾善故；五者、志求大乘，欲度人故。以此五德，名曰福田。為良為美，為無早喪，供之得福，難為喻矣！」爾時世尊以偈頌曰：

毀形守志節 割愛無所親

出家弘聖道 願度一切人

五德超世務 名曰最福田

供養獲永安 其福第一尊

佛告天帝：「復有七法，廣施名曰福田，行者得福即生梵天。何謂為七？一者、興立佛圖、僧房、堂閣；二者、園果、浴池、樹木清涼；三者、常施醫藥，療救眾病；四者、作堅牢船，濟度人民；五者、安設橋梁，過度羸弱；六者、近道作井，渴乏得飲；七者、造作圊廁，施便利處。是為七事得梵天福。」

爾時世尊以偈頌曰：

起塔立精舍 園果施清涼

病則醫藥救 橋船度人民

曠路作好井 渴乏得安身

所生食甘露 無病常安寧

造廁施清淨 除穢致輕悅

後無便利患 莫見穢惡者

譬如五河流 晝夜無休息

此德亦如斯 終得昇梵天

於時座中有一比丘，名曰聽聰，聞法欣悅，即從座起，為佛作禮，長跪叉手，白世尊曰：「佛教真諦，洪潤無量。所以者何？我念宿命無數世時，生波羅奈國，為長者子。於大道邊，作小精舍，床臥漿糧，供給眾僧，行路頓乏，亦得止息。緣此功德，命終生天，為天帝釋，下生世間，為轉輪聖王，各三十六返。典領天、人，足下生毛，躡虛而遊，九十一劫，食福自然。今值世尊，顧臨眾生，蠲我愚濁，安以淨慧，生死栽枯，號曰真人。福報誠諦，其為然矣！」

爾時聽聰以偈頌曰：

惟念過去世 供養為輕微

蒙報歷遐劫 餘福值天師

淨慧斷生死 癡愛消無遺

佛恩流無窮 是故重自歸

於時聽聰禮已還坐。復有一比丘，名曰波拘盧，即從座而起，整服作禮，長跪叉手，白世尊曰：「我念宿命，生拘夷那竭國，為長者子。時世無佛，眾僧教化，大會說法，我往聽經。聞法歡喜，持一藥果，名呵梨勒，奉上眾僧。緣此果報，命終昇天，下生世間，恆處尊貴，端正雄傑，與眾超絕，九十一劫，未曾有病。餘福值佛，光導癡冥，授我法藥，逮得應真，力能移山，慧能消惡。善哉福報，為真諦矣！」

爾時波拘盧以偈頌曰：

慈澤潤枯槁 德勳濟苦患

一果之善本 享福迄今存

佛垂真諦義 蒙教超出淵

聖眾祐無極 稽首上福田

於時波拘盧禮已還坐。復有一比丘，名曰須陀耶，即從座起，整服作禮，長跪叉手，白世尊曰：「我自惟念先世之時，生維耶離國，為小家子。時世無佛，眾僧教化。我時持酪，入市欲賣，值遇眾僧，大會講法，過而立聽，法言微妙，聞之歡悅，即舉瓶酪，布施眾僧，眾僧咒願，益懷欣踊。緣此福報，壽終生天，下生世間，財富無限，九十一劫，豪尊榮貴。末後餘愆，生於世間，母妊數月，得病命終，埋母塚中，月滿乃生，塚中七年，飲死母乳，用自濟活。微福值佛，開闡明法，超度死地，逮得應真。諦哉罪福，誠如佛教！」

爾時須陀耶以偈頌曰：

前為小家子 賣酪以自存

欣踊施微薄 得離三苦患

雖罪塚中生 飲乳活七年

因緣得解脫 歸命聖福田

於時須陀耶禮已還坐。復有一比丘，名曰阿難，即從座起，整服作禮，長跪叉手，白世尊曰：「我念宿命，生羅閱祇國，為庶民子。身生惡瘡，治之不差。有親友道人，來語我言：『當浴眾僧，取其浴水，以用洗瘡，便可除愈，又可得福。』我即歡喜，往到寺中，加敬至心，更作新井，香油浴具，洗浴眾僧，以汁洗瘡，尋蒙除愈。從此因緣，所生端正，金色晃昱，不受塵垢，九十一劫，常得淨福，僧祐廣遠。今復值佛，心垢消滅，逮得應真。」

阿難於佛前以偈頌曰：

聖眾為良醫 救濟苦惱患

洗浴施清淨 瘡愈蒙得安

所生常端正 殊異紫金顏

德潤無涯限 歸命良福田

於時阿難禮已還坐。爾時座中有一比丘尼，名曰奈女，即從座起，整服作禮，長跪叉手，白佛言：「我念先世，生波羅奈國，為貧女人。時世有佛，名曰迦葉，時與大眾，圍繞說法。我時在座，聞經歡喜，意欲布施，顧無所有，自惟貧賤，心用悲感，詣他園圃，乞求果蓏，當以施佛。時得一奈，大而香好，擎一盂水并奈一枚，奉迦葉佛及諸眾僧。佛知至意，咒願受之，分布水、奈，一切周普。緣此福祚，壽盡生天，得為天后。下生世間，不由胞胎，九十一劫，生奈華中，端正鮮淨，常識宿命。今值世尊，開示道眼。」

爾時奈女以偈頌曰：

三尊慈潤普 慧度無男女

水果施弘報 緣得離眾苦

在世生華中 上則為天后

自歸聖眾祐 福田最深厚

於是比丘尼奈女禮已還坐。於時天帝即從座起，為佛作禮，白世尊曰：「我先世時，生拘留大國，為長者子。青衣抱行，入城遊觀，值遇眾僧，街巷分衛。時見人民，施者甚多，即自念言：『願得財寶，布施眾僧，不亦快乎！』即解珠瓔，布施眾僧，同心咒願，歡喜而去。從此因緣，壽終即生忉利天上，為天帝釋，九十一劫，永離八難。」

於時天帝以偈頌曰：

德高無過者 開福塞禍元

聖眾神足力 童幼發歡喜

效眾悅意施 遷神典二天

自歸世最厚 世世願奉尊

佛告天帝及諸大眾：「聽我所說，宿命所行。昔我前世於波羅奈國，近大道邊，安施圊廁，國中人民，得輕安者，莫不感義。緣此功德，所生淨潔，累劫行道，穢染不污，功祚大備，自致成佛。金色光曜，塵水不著，食自消化，無便利之患。」

於是世尊以偈頌曰：

忍穢修福事 我人所不污

造廁施便利 煩重得輕安

此德除貢高 因解生死緣

進登成佛道 空淨巍巍尊

佛告天帝：「九十六種道，佛道最尊；九十六種法，佛法最真；九十六種僧，佛僧最正。所以者何？如來從阿僧祇劫，發願誠諦，殞命積德，誓為眾生，國財、妻子、頭目、血肉，以用布施，無戀愛之心。心若虛空，無所不覆，六度、四等眾善普備，德慧成滿，乃得為佛。身色紫金，相好無比；去來現在，無不照達；三界尊天，莫能及者；言信德重，震動天地。其有眾生，發一敬心向如來者，勝獲大千世界之珍寶矣！說三十七品、十二部經，分別罪福，言皆至誠，開三乘教，各得奉行，聞者歡喜，樂作沙門，信佛行法，志尚清高。眾僧之中，有四雙八輩、十二賢者，捨世貪諍，導世開福，天、人路通，眾僧之由矣！是為最尊無上之道，諸佛、菩薩、緣覺、應真皆從中出，教化一切，度脫群生。」

佛說是時，天帝釋眾皆發無上正真道意，不可計人得法眼淨。於是阿難長跪叉手，白佛言：「此名何經？云何奉持？」佛告阿難：「是經名曰諸德福田，當奉持之。明宣經道，莫令缺減！」佛說經已，天帝釋眾、一切眾會，莫不歡喜，作禮而去。

佛說諸德福田經

佛說樓閣正法甘露鼓經

宋中印度三藏沙門天息災 譯

如是我聞：一時，世尊在舍衛國祇樹給孤獨園。爾時尊者阿難陀發誠諦心，詣世尊所。到佛所已，用彼頭頂禮世尊足。修敬畢已，住立一面。爾時尊者阿難陀白世尊言：「云何種於清淨善根？云何作曼拏羅？云何歸依、受持學處？云何合十指掌，恭敬如來，成何善業？世尊！云何輪迴善根不滅？云何業盡獲得涅槃？作如來像云何功德？」

世尊告言：「阿難陀！當於五德而淨修持。又說以何等語發於自心，發於他心，復令賢聖得心歡喜，善業巍巍，所求皆得，身謝命終，生善逝天。

阿難陀！若有發心為於佛故，伸乎供養，作四方曼拏羅，我說彼人當來之世，於北俱盧洲為富貴主，身歿之後生忉利天。阿難陀！若有發心為於佛故，伸乎供養，如半月形，作曼拏羅，我說彼人當來之世，於東勝身洲為富貴主，身歿之後生夜摩天。阿難陀！若有發心為於佛故，伸乎供養，作圓曼拏羅，我說彼人當來之世，於西牛貨洲為富貴主，身歿之後生兜率天。阿難陀！若有發心為於佛故，伸乎供養，如彼車形，作曼拏羅，我說彼人當來之世，於南閻浮洲為富貴主，身歿之後生化樂天。

阿難陀！若有歸依於佛及以法、僧，護持淨戒，我說彼善根福無量無邊，一切聲聞及與緣覺盡涅槃際無能較量。」

爾時世尊告尊者阿難陀：「隨汝意知彼紅蓮花柔軟無垢、無憂樹葉銅色微妙，我舌如彼，舒覆面門乃至髮際，如汝所見。阿難陀！誰以妄語、綺語、惡口、兩舌而能有此！如來．應．正等覺語唯真實，舌乃如是。

阿難陀！若有歸命、合掌頂禮於彼世尊．如來．應．正等覺，作此歸依者，彼之有情為我救度。何以故？阿難陀！如來法界而決定故。若有誠心決定，合掌禮拜及以布施。阿難陀！又復有人如洗其手及滌諸器，同此少時發利生心，願彼所有一切眾生悉得安樂。阿難陀！我說此人開於福門，閉於惡趣，得免三劫。云何三劫？謂刀兵劫、疫病劫、飢饉劫。阿難陀！又若有人一日持此遠離殺生之戒，彼人不生刀兵劫中；若以一訶梨勒布施眾僧，彼人不生疫病之劫；若以一盂飲食施於眾僧，彼人當得不生飢饉之劫。

阿難陀！有三善根無盡無邊，處輪迴中亦不滅盡，當趣涅槃。阿難陀！何等為三？謂於如來而種善根，無盡無邊，處輪迴中亦不滅盡，終趣涅槃；於法、於僧而種善根，亦無盡無邊，處輪迴中亦不滅盡，當來必得趣於涅槃。」

爾時世尊以如來功德謂阿難陀言：「而汝見彼南閻浮洲？」阿難陀白世尊言：「唯然，已見！」「阿難陀！若有族姓男、族姓女，以七寶作南閻浮洲，如車相形，縱廣正等七千由旬，而用布施供養四方眾僧，及預流、一來、不還、阿羅漢乃至緣覺等。若有如來．應．正等覺般涅槃後，用彼泥團作窣堵波，大如阿摩勒果，上安相輪，大小如針，覆以傘蓋，猶如棗葉；中安佛像，同彼麥粒；下葬舍利，如白芥子，我說此福廣大而勝於彼。

阿難陀！南閻浮洲而汝且止。阿難陀！若有族姓男、族姓女，以七寶作東勝身洲，四面周匝如半月形，縱廣正等八千由旬，布施供養四方眾僧，及預流、一來、不還、阿羅漢乃至緣覺等。若有如來．應．正等覺般涅槃後，用彼泥團作窣堵波，如阿摩勒果，上安相輪，大小如針，覆以傘蓋，猶如棗葉；中安佛像，同彼麥粒；下葬舍利，如白芥子，我說此福廣大而勝於彼。

阿難陀！彼南閻浮洲、東勝身洲而汝且止。阿難陀！若有信心族姓男、族姓女，以七寶作西牛貨洲，如圓滿月，縱廣正等九千由旬，以此布施供養四方眾僧，及預流、一來、不還、阿羅漢乃至緣覺。若有如來．應．正等覺般涅槃後，用彼泥團作窣堵波，如阿摩勒果，相輪如針，傘蓋如棗葉；中安佛像，同彼麥粒；下葬舍利，如白芥子，我說此福而勝於彼。

阿難陀！彼南閻浮洲、東勝身洲、西牛貨洲而汝且止。阿難陀！若有族姓男、族姓女，以七寶作北俱盧洲，四面方等各十千由旬，以此供養四方眾僧，及預流、一來、不還、阿羅漢乃至緣覺。若有如來．應．正等覺般涅槃後，用彼泥團作窣堵波，如阿摩勒果，相輪如針，傘蓋如棗葉；中安佛像，同彼麥粒；下葬舍利，如白芥子，我說此福廣大而勝於彼。

阿難陀！彼四大洲而汝且止。若有族姓男、族姓女，以七寶作帝釋天主善法之堂，布施供養四方眾僧，及於預流、一來、不還、阿羅漢乃至緣覺。若有如來．應．正等覺般涅槃後，用彼泥團作窣堵波，如阿摩勒棗，種種莊嚴相輪傘蓋，作佛形像及葬舍利同前無異，我說此福廣大而勝於彼。

阿難陀！彼之四洲及善法堂而汝且止。阿難陀！若有信心族姓男、族姓女，乃至以彼七寶作三千大千世界，布施供養四方眾僧，及於四果乃至緣覺。若有如來．應．正等覺般涅槃後，用彼泥團作窣堵波，如阿摩勒果，種種莊嚴相輪傘蓋，安佛形像及葬舍利同前無異，我說此福廣大而勝於彼。何以故？阿難陀！如來施、戒、忍辱、精進、靜慮及一切智無量無邊，乃至十力、四智、三不共法及四念處，乃至大悲亦無量無邊，蓋以如來有如是功德故！阿難陀！如來．應．正等覺說是法時，三千大千世界周遍震動。」

爾時尊者阿難陀白佛言：「世尊！今此正法當云何名？云何受持？」佛告阿難陀：「此經名正法甘露鼓，亦名未曾有正法，如是受持！」爾時尊者阿難陀以希有心，承佛聖旨，信受奉行，頂禮而退。

佛說樓閣正法甘露鼓經

回向偈

願以此功德 莊嚴佛淨土 上報四重恩 下濟三塗苦

若有見聞者 悉發菩提心 盡此一報身 同生極樂國

願以此功德 普及於一切 我等與眾生 皆共成佛道

願消三障諸煩惱 願得智慧真明了

普願災障悉消除 世世常行菩薩道

願以此功德

回向往生者○○○罪障消除 永離三塗 往生淨土

回向現世者○○○病苦消除 消災免難 身心安康 共證菩提