孝經

（兒童啟蒙經典）

開宗明義章第一

天子章第二

諸侯章第三

卿大夫章第四

士章第五

庶人章第六

三才章第七

孝治章第八

聖治章第九

紀孝行章第十

五刑章第十一

廣要道章第十二

廣至德章第十三

廣揚名章第十四

諫諍章第十五

感應章第十六

事君章第十七

喪親章第十八

開宗明義章第一

仲尼居．曾子侍．子曰．先王有至德要道．以順天下．民用和睦．上下無怨．汝知之乎．曾子避席曰．參不敏．何足以知之．子曰．夫孝．德之本也．教之所由生也．復坐．吾語汝．身體髮膚．受之父母．不敢毀傷孝之始也．立身行道．揚名於後世．以顯父母．孝之終也．夫孝．始於事親．中於事君．終於立身．大雅云．無念爾祖．聿脩厥德。

天子章第二

子曰．愛親者．不敢惡於人．敬親者．不敢慢於人．愛敬盡於事親．而德教加於百姓．刑于四海．蓋天子之孝也．甫刑云．一人有慶．兆民賴之。

諸侯章第三

在上不驕．高而不危．制節謹度．滿而不溢．高而不危．所以長守貴也．滿而不溢．所以長守富也．富貴不離其身．然後能保其社稷．而和其民人．蓋諸侯之孝也．詩云．戰戰兢兢．如臨深淵．如履薄冰。

卿大夫章第四

非先王之法服不敢服．非先王之法言不敢道．非先王之德行不敢行．是故．非法不言．非道不行．口無擇言．身無擇行．言滿天下．無口過．行滿天下．無怨惡．三者備矣．然後能守其宗廟．蓋卿大夫之孝也．詩云．夙夜匪懈．以事一人。

士章第五

資於事父以事母而愛同．資於事父以事君而敬同．故母取其愛．而君取其敬．兼之者父也．故以孝事君則忠．以敬事長則順．忠順不失．以事其上．然後能保其祿位．而守其祭祀．蓋士之孝也．詩云．夙興夜寐．無忝爾所生。

庶人章第六

用天之道．分地之利．謹身節用．以養父母．此庶人之孝也．故自天子至於庶人．孝無終始．而患不及者．未之有也。

三才章第七

曾子曰．甚哉．孝之大也．子曰．夫孝．天之經也．地之義也．民之行也．天地之經而民是則之．則天之明．因地之利．以順天下．是以其教不肅而成．其政不嚴而治．先王見教之可以化民也．是故先之以博愛．而民莫遺其親．陳之於德義．而民興行．先之以敬讓．而民不爭．導之以禮樂．而民和睦．示之以好惡．而民知禁．詩云．赫赫師尹．民具爾瞻。

孝治章第八

子曰．昔者明王之以孝治天下也．不敢遺小國之臣．而況於公侯伯子男乎．故得萬國之懽心．以事其先王．治國者．不敢侮於鰥寡．而況於士民乎．故得百姓之懽心．以事其先君．治家者．不敢失於臣妾．而況於妻子乎．故得人之懽心．以事其親．夫然．故生則親安之．祭則鬼享之．是以天下和平．災害不生．禍亂不作．故明王之以孝治天下也如此．詩云．有覺德行．四國順之。

聖治章第九

曾子曰．敢問聖人之德無以加於孝乎．子曰．天地之性．人為貴．人之行．莫大於孝．孝莫大於嚴父．嚴父莫大於配天．則周公其人也．昔者周公郊祀后稷以配天．宗祀文王於明堂．以配上帝．是以四海之內．各以其職來祭．夫聖人之德．又何以加於孝乎．故親生之膝下．以養父母日嚴．聖人因嚴以教敬．因親以教愛．聖人之教不肅而成．其政不嚴而治．其所因者本也．父子之道．天性也．君臣之義也．父母生之．續莫大焉．君親臨之．厚莫重焉．故不愛其親而愛他人者．謂之悖德．不敬其親而敬他人者．謂之悖禮．以順則逆．民無則焉．不在於善．而皆在於凶德．雖得之．君子不貴也．君子則不然．言思可道．行思可樂．德義可尊．作事可法．容止可觀．進退可度．以臨其民．是以其民畏而愛之．則而象之．故能成其德教．而行其政令．詩云．淑人君子．其儀不忒。

紀孝行章第十

子曰．孝子之事親也．居則致其敬．養則致其樂．病則致其憂．喪則致其哀．祭則致其嚴．五者備矣．然後能事親．事親者．居上不驕．為下不亂．在醜不爭．居上而驕則亡．為下而亂則刑．在醜而爭則兵．三者不除．雖日用三牲之養．猶為不孝也。

五刑章第十一

子曰．五刑之屬三千．而罪莫大於不孝．要君者無上．非聖人者無法．非孝者無親．此大亂之道也。

廣要道章第十二

子曰．教民親愛．莫善於孝．教民禮順．莫善於悌．移風易俗．莫善於樂．安上治民．莫善於禮．禮者．敬而已矣．故敬其父．則子悅．敬其兄．則弟悅．敬其君．則臣悅．敬一人．而千萬人悅．所敬者寡．而悅者眾．此之謂要道也。

廣至德章第十三

子曰．君子之教以孝也．非家至而日見之也．教以孝．所以敬天下之為人父者也．教以悌．所以敬天下之為人兄者也．教以臣．所以敬天下之為人君者也．詩云．愷悌君子．民之父母．非至德．其孰能順民如此其大者乎。

廣揚名章第十四

子曰．君子之事親孝．故忠可移於君．事兄悌．故順可移於長．居家理．故治可移於官．是以行成於內．而名立於後世矣。

諫諍章第十五

曾子曰．若夫慈愛恭敬．安親揚名．則聞命矣．敢問子從父之令．可謂孝乎．子曰．是何言與．是何言與．昔者天子有爭臣七人．雖無道．不失其天下．諸侯有爭臣五人．雖無道．不失其國．大夫有爭臣三人．雖無道．不失其家．士有爭友．則身雖不離於令名．父有爭子．則身不陷於不義．故當不義．則子不可以不爭於父．臣不可以不爭於君．故當不義．則爭之．從父之令．又焉得為孝乎。

感應章第十六

子曰．昔者明王．事父孝．故事天明．事母孝．故事地察．長幼順．故上下治．天地明察．神明彰矣．故雖天子必有尊也．言有父也．必有先也．言有兄也．宗廟致敬．不忘親也．脩身慎行．恐辱先也．宗廟致敬．鬼神著矣．孝悌之至．通於神明．光于四海．無所不通．詩云．自西自東．自南自北．無思不服。

事君章第十七

子曰．君子之事上也．進思盡忠．退思補過．將順其美．匡救其惡．故上下能相親也．詩云．心乎愛矣．遐不謂矣．中心藏之．何日忘之。

喪親章第十八

子曰．孝子之喪親也．哭不偯．禮無容．言不文．服美不安．聞樂不樂．食旨不甘．此哀戚之情也．三日而食．教民無以死傷生．毀不滅性．此聖人之政也．喪不過三年．示民有終也．為之棺槨衣衾而舉之．陳其簠簋而哀慼之．擗踊哭泣．哀以送之．卜其宅兆．而安措之．為之宗廟．以鬼享之．春秋祭祀．以時思之．生事愛敬．死事哀慼．生民之本盡矣．死生之義備矣．孝子之事親終矣。