大乘無量壽經指歸

淨空法師著

前言

概要

法會聖眾第一

德遵普賢第二

大教緣起第三

法藏因地第四

至心精進第五

發大誓願第六

必成正覺第七

積功累德第八

圓滿成就第九

皆願作佛第十

國界嚴淨第十一

光明遍照第十二

壽眾無量第十三

寶樹遍國第十四

菩提道場第十五

堂舍樓觀第十六

泉池功德第十七

超世希有第十八

受用具足第十九

德風華雨第二十

寶蓮佛光第二十一

決證極果第二十二

十方佛讚第二十三

三輩往生第二十四

往生正因第二十五

禮供聽法第二十六

歌嘆佛德第二十七

大士神光第二十八

願力宏深第二十九

菩薩修持第三十

真實功德第三十一

壽樂無極第三十二

勸諭策進第三十三

心得開明第三十四

濁世惡苦第三十五

重重誨勉第三十六

如貧得寶第三十七

禮佛現光第三十八

慈氏述見第三十九

邊地疑城第四十

惑盡見佛第四十一

菩薩往生第四十二

非是小乘第四十三

受菩提記第四十四

獨留此經第四十五

勤修堅持第四十六

福慧始聞第四十七

聞經獲益第四十八

壹、前言

一、清代彭紹升曰：「《無量壽經》者，如來稱性之圓教，眾生本具之化儀。」

二、日本釋道隱曰：「如來興世之正說，奇特最勝之妙典；一乘究竟之極說，速疾圓融之金言；十方稱讚之誠言，時機純熟之真教也。」

三、梅光羲居士云：「《無量壽經》者，如來稱性之極談，眾生本具之化儀；一乘之了義，萬善之總門；淨土群經百數十部之綱要，一大藏教之指歸也。」

四、《彌陀要解》曰：「一聲阿彌陀佛，即釋迦本師於五濁惡世所得之阿耨多羅三藐三菩提法。今以此果覺全體授與濁惡眾生，乃諸佛所行境界，唯佛與佛能究盡，非九界自力所能信解也。」

五、《觀經》云：「是心是佛。」又云：「是心作佛。」

六、彭紹升曰：「此經闡揚者少，實以無善本故。」

貳、概要

一、教起因緣

一、《法華經》云：「諸佛世尊唯以一大事因緣故，出現於世。」「唯以佛之知見，示悟眾生。」

二、《華嚴性起品》云：「如來、應供、等正覺性起正法不可思議。所以者何？非少因緣，成等正覺出興於世。以十種無量無數百千阿僧祇因緣成等正覺出興於世。乃至廣說如是等無量因緣，唯為一大事因緣。大事因緣者何？唯欲眾生開示佛知見故。」

三、《稱讚淨土佛攝受經》（即《阿彌陀經》唐譯本）云：「我觀如是利益安樂大事因緣，說誠諦語。」

四、《彌陀疏鈔》云：「今但一心持名，即得不退。此乃直指凡夫自心究竟成佛。若能諦信，何須遍歷三乘，久經多劫，不越一念，頓證菩提，豈非大事。」

五、蕅益大師云：「絕待圓融，不可思議。《華嚴》奧藏，《法華》秘髓，一切諸佛之心要，菩薩萬行之司南，皆不出於此矣。」

六、日道隱於《無量壽經甄解》中曰：「五濁之世，造惡之時，聖道一種，今時難修，其難非一。特此一門，至圓極頓。而且由其簡易直捷，則出世之正說偏在斯經。一代所說歸此經，如眾水歸於大海。………由此言之，百萬阿僧祇因緣以起《華嚴》之典，一大事因緣以成《法華》之教，亦唯為此法之由序。」

七、普賢偈云：「願我臨欲命終時，盡除一切諸障礙，面見彼佛阿彌陀，即得往生安樂剎。」

八、文殊偈云：「願我命終時，滅除諸障礙，面見阿彌陀，往生安樂剎。」

九、唐海東元曉師云：「四十八願，先為凡夫，兼為三乘聖人。」

十、《楞嚴經》云：「不作聖心，名善境界；若作聖解，即受群邪。」

十一、《十往生經》云：「佛言：若有眾生，念阿彌陀佛，願往生者，彼佛即遣二十五菩薩，擁護行者。若行若坐，若住若臥，若晝若夜，一切時，一切處，不令惡鬼惡神得其便也。」

十二、《首楞嚴經大勢至菩薩念佛圓通章》云：「今於此界，攝念佛人，歸於淨土。」

十三、《淨修捷要》云：「大勢至菩薩，現居此界，作大利樂。於念佛人，攝取不捨。令離三途，得無上力。」

十四、《阿彌陀經》云：「若有善男子、善女人，聞是經受持者，及聞諸佛名者，是諸善男子、善女人，皆為一切諸佛之所護念。」

十五、《彌陀要解》云：「此之法門，全在了他即自。若諱言他佛，則是他見未忘；若偏重自佛，卻成我見顛倒。」

十六、善導大師《四帖疏》曰：「今此觀門等，指方而立相，住心而取境，總不能無相離念也。如來懸知末代罪濁凡夫，立相住心尚不能得，何況離相而求事者。似無術通人，居空安立舍也。」

十七、日《黑谷大經釋》云：「於往生教，有根本亦有枝末。此經名根本，餘經名枝末。又此經名正往生教，餘名傍往生教。………又此經名往生具足教，他經名往生不具足教。」

二、本經體性

一、古德云：「諸大乘經皆以一實相為印。」

二、《金剛經》云：「凡所有相，皆是虛妄；若見諸相非相，即見如來。」

三、南嶽懷讓云：「說似一物即不中。」又云：「凡有言說，皆無實義。」

四、《圓覺經》云：「諸幻盡滅，覺心不動。」「幻滅滅故，非幻不滅，譬如磨鏡，垢盡明現。」又云：「不用求真，唯須息見。」

五、《要解》云：「吾人現前一念心性，不在內，不在外，不在中間；非過去，非現在，非未來；非青黃赤白，長短方圓；非香非味，非觸非法。覓之了不可得，不可言其無；具造百界千如，不可言其有。離一切緣慮分別語言文字相。而緣慮分別語言文字，非離此別有自性。要之，離一切相，即一切法。離故無相，即故無不相，不得已強名實相。」

六、六祖云：「何期自性，能生萬法。」

七、世親菩薩《往生論》云：「莊嚴佛土功德成就。莊嚴佛功德成就。莊嚴菩薩功德成就。此三種成就願心莊嚴，應知。略說入一法句故。一法句者，謂清淨句。清淨句者，謂真實智慧無為法身故。」

八、明蘧庵大師曰：「瓊林玉沼，直顯於心源；壽量光明，全彰於自性。」

九、幽溪大師《圓中鈔》曰：「夫瓊林玉沼，壽量光明，固一切諸法之相也。然則直顯於心源，全彰於自性，顧何相之可得哉！此正無相不相，相而無相之正體（即指實相）。」

十、《彌陀要解》云：「實相無二，亦無不二。是故舉體作依作正，作法作報，作自作他，乃至能說所說，能度所度，能信所信，能願所願，能持所持，能生所生，能讚所讚，無非實相正印之所印也。」

三、一經宗趣

一、《香象心經疏》云：「言之所貴曰宗，宗之所歸曰趣。」

二、圭峰大師《圓覺略疏》云：「趣者，意趣、趣向。即心意識所歸趣之處。」

三、《嘉祥疏》云：「此經宗致凡有二例。一、彌陀修因，感淨土果。二者，勸物（指眾生）修因，往生彼土。」

四、元曉師《宗要》云：「此經正以淨土因果為其宗體，攝物（指眾生）往生以為意致。」

五、曇鸞師云：「以佛名號為經體。」

六、善導師云：「念佛三昧為宗，一心回願往生淨土為體（體字即指宗趣之趣）。」

七、日釋觀徹《合贊》云：「此經念佛為宗，往生為體（即趣）。一經所尊專在念佛，故以念佛為之宗也。宗之所趣唯在往生，故以往生為經體（即趣）。」

八、《疏鈔》曰：「依正清淨，信願往生，以為宗趣。」

九、《圓中鈔》云：「以信願淨業為一經宗致。」

十、《彌陀要解》曰：「以信願持名為宗。」

十一、曇鸞大師《往生論註》曰：「《無量壽經》三輩往生中，雖行有優劣，莫不皆發無上菩提之心。此無上菩提心，即是願作佛心。願作佛心，即是度眾生心。度眾生心，即攝取眾生生有佛國土心。是故願生彼安樂淨土者，要發無上菩提心也。若人不發無上菩提心，但聞彼國土受樂無間，為樂故願生，亦當不得往生也。」

十二、《安樂集》曰：「依天親《淨土論》（即《往生論》）云，凡欲發心會無上菩提者，有其二義；一者，先須離三種與菩提門相違法。二者，須知三種順菩提門法。何等為三：一者依智慧門，不求自樂，遠離我心貪著自身故。二者依慈悲門，拔一切眾生苦，遠離無安眾生心故。三者方便門，憐愍一切眾生心，遠離恭敬供養自身心故。是名遠離三種菩提門相違法。順菩提門者，菩薩遠離如是三種菩提門相違法，即得三種隨順菩提門法。何等為三：一者無染清淨心。不為自身求安樂故。菩提是無染清淨處，若為自身求樂，即違菩提門。是故無染清淨心是順菩提門。二者安清淨心。為拔一切眾生苦故。………三者樂清淨心。欲令一切眾生得大菩提故。攝取眾生生彼國土故。菩提是畢竟常樂處，若不令一切眾生得畢竟常樂者，則違菩提門。此畢竟常樂，依何而得。要依大義門。大義門者，謂彼安樂國土是也。故令一心專至，願生彼國，欲使早會無上菩提也。」

十三、元曉師《宗要》云：「發菩提心，是明正因。」

十四、《宗要》云，發菩提心有二：（一）隨事發心。「煩惱無邊，願悉斷之。善法無量，願悉修之。眾生無邊，願悉度之。………此心果報雖在菩提，而其華報，在於淨土。所以然者，菩提心量，廣大無邊，長遠無限，故能感得廣大無際依報淨土，長遠無量正報壽命。除菩提心，無能當此。」（二）順理發心。「信解諸法，皆如幻夢，非有非無，離言絕慮。依此信解，發廣大心。雖不見有煩惱、善法，而不撥無可斷可修。（不撥無即不排除之意。撥者排也，無者除也。故上句之意為：雖不見煩惱與善法，但仍有可修與可斷。）是故雖願悉斷悉修，而不違於無願三昧。雖願皆度無量有情，而不存能度所度。故能隨順於空無相。如經言，如是滅度無量眾生，實無眾生得滅度者。………如是發心，功德無邊。設使諸佛窮劫演說彼諸功德，猶不能盡。」

十五、《觀經》云：「欲生彼國者，當修三福。………三者發菩提心，深信因果，讀誦大乘，勸進行者。」

十六、《觀經》曰：「若有眾生願生彼國，發三種心即便往生。何等為三：一者至誠心。二者深心。三者迴向發願心。具三心者，必生彼國。」

十七、《菩提心義》云：「菩提之心，成佛之本。大事因緣，莫過於此。」

十八、《菩提心論》云：「此菩提心能包藏一切諸佛功德法故。若修證出現，則為一切導師。若歸本則是密嚴土。不起於座，能成一切佛事。」

十九、《華嚴經》云：「忘失菩提心，修諸善法，是名魔業。」

二十、蓮池大師《疏鈔》曰：「還以持名為正行，復以持名為發菩提心，則雙取兩家而和會其義也。」

二一、徹悟禪師曰：「真為生死，發菩提心，以深信願，持佛名號。」

二二、《彌陀要解》云：「信願持名為一經要旨。信願為慧行，持名為行行。得生與否，全由信願之有無。品位高下，全由持名之深淺。故慧行為前導，行行為正修，如目足並運也。」

二三、《彌陀要解》云：「深信發願，即無上菩提。合此信願，的為淨土指南，由此而執持名號，乃為正行。………大本《阿彌陀經》（指《無量壽經》）亦以發菩提願為要，正與此同。」

二四、《彌陀要解》云：「光則橫遍十方，壽則豎窮三際。橫豎交徹，皆法界體。舉此體作彌陀身土，亦即舉此體作彌陀名號。是故彌陀名號即眾生本覺理性。持名即始覺合本。始本不二，生佛不二。故一念相應一念佛，念念相應念念佛也。」

二五、日興教大師曰：「自阿字出一切陀羅尼。自一切陀羅尼生一切佛。」又曰：「阿字真言，十方佛心。諸佛法身，同所加持。」又曰：「毘盧舍那，以此阿字名為秘藏。」又曰：「三身唯說阿字一法，諸經廣讚此法功德。聞名觸耳，眾罪冰消。唱聲見字，萬德雲集。淺觀但信，直遊淨土。深修圓智，現證佛道。」

二六、《要解》曰：「由實聖（指小乘初二三果）過去有漏業，權聖（大權示現之菩薩）大慈悲願，故凡夫得與聖人同居。至實聖灰身（指涅槃），權聖機盡（指度生之緣已了），使升沉碩異，苦樂懸殊，乃暫同，非究竟同也。又天壤之間，見聞者少。幸獲見聞，親近步趨者少。又佛世聖人縱多，如珍如瑞，不能遍滿國土，如眾星微塵。又居雖同，而所作所辦，則迥不同。」

二七、《要解》云：「當知吾人大事因緣，同居一關，最難透脫。」

二八、《疏鈔》云：「若言其有，則能念之心，本體自空；所念之佛，了不可得。若言其無，則能念之心，靈靈不昧；所念之佛，歷歷分明。」

二九、《要解》云：「實相之體，非寂非照。而復寂而恆照，照而恆寂。照而寂，強名常寂光土。寂而照，強名清淨法身。」

三十、《要解》云：「五逆十惡，十念成就，帶業往生，居下下品者，皆得三不退」。又云：「了此，方能深信彌陀願力。信佛力，方能深信名號功德。信持名，方能深信吾人心性本不可思議也。」

四、方便力用

一、《大毘盧遮那經》云：「菩提為因，大悲為根，方便為究竟。」

二、《觀佛三昧經》云：「佛告父王：諸佛出世有三種益。一者，口說十二部經。法施利益，能除眾生無明暗垢，開智慧眼，生諸佛前，早得無上菩提。二者，諸佛如來有身相光明，無量妙好。若有眾生稱念觀察，若總相，若別相，無問佛身現在過去，皆能除滅眾生四重五逆，永背三途。隨意所樂，常生淨土乃至成佛。三者，勸令父王行念佛三昧。父王白佛：佛地果德，真如實相，第一義空，何因不遣弟子行之？佛告父王：諸佛果德，有無量深妙境界，神通解脫，非是凡夫所行境界。故勸父王行念佛三昧。」又云：「佛告父王：一切眾生在生死中，念佛之心，亦復如是。但能繫念不止，定生佛前。一得往生，即能改變一切諸惡，成大慈悲。」

三、善導大師曰：「唯有徑路修行，但念阿彌陀佛。」

四、《觀經》云：「以我心目，想彼如來。」

五、《圓覺經》云：「未出輪迴，而辨圓覺。彼圓覺性，即同流轉。若免輪迴，無有是處。」又云：「何況輪轉生死垢心，曾未清淨，觀佛圓覺而不旋復。」

六、《彌陀疏鈔》云：「實相云者，非必滅除諸相，蓋即相而無相也。經云：『治世語言皆與實相不相違反。』云何萬德洪名，不及治世一語。」

七、《圓中鈔》曰：「四明云：『圓極之果，所有名字，一一不虛，究竟成就，蓋其所召，皆極真故。』故《大經》云：『世諦但有名，無實義。第一義諦，有名有實義。佛是究竟第一義諦故。』又今彌陀既已證乎究竟第一義諦，故一稱嘉名，萬德齊彰。彌陀萬德慧日，既已俱體齊彰，眾生黑暗罪瑕，自然當念消乎塵劫，罪性本空，虛而不實者既銷，則稱名功德，福等虛空者自生。」

八、《彌陀要解》云：「若執持名號未斷見思，隨其或散或定，於同居土，分三輩九品。若持至事一心不亂，見思任運先落，則生方便有餘土。若至理一心不亂，豁破無明一品，乃至四十一品，則生實報莊嚴淨土，亦分證常寂光土。」

九、《大經合贊》云：「依此經發菩提心，一向專念，方得一心不亂故。不能專念，決難一心故。」

五、所被根器

一、《疏鈔》云：「前三非器，謂無信者、無願者、無行者。反是皆器。」

二、《疏鈔》云：「又復世人，雖行眾善，於彼佛土，無信行願，亦名非器。雖有諸過，於彼佛土，有信行願，亦名為器。」

三、《觀經四帖疏》曰：「如來說此十六觀法，但為常沒眾生，不干大小聖也。」又云：「又看此《觀經》定善及三輩上下文義，總是佛去世後，五濁凡夫，但以遇緣有異，致令九品差別。何者？上品三人是遇大凡夫，中品三人是遇小凡夫，下品三人是遇惡凡夫。」

四、《觀經四帖疏》云：「今以一一出文顯證，欲使今時善惡凡夫同霑九品，生信無疑。乘佛願力，悉得生也。」又於《行卷偈》前，開示《大無量壽經》之機曰：「其機者，則一切善惡大小凡愚也。」

五、《合贊》云：「第十八願，十方眾生，三輩眾生，皆是具縛凡夫，是其機也。」復云：「如元曉云：『四十八大願，初先為凡夫，後兼為三乘聖人。』故知淨土宗意，本為凡夫，兼為聖人也。」

六、《彌陀疏鈔》曰：「又《起信因緣分疏》明信位初心，有四種機：以禮懺滅罪被初機；以修習止觀被中機；以求生淨土被上機。初謂業障眾生。中謂凡夫二乘。是知淨土是大乘菩薩所修矣。」

七、《彌陀要解》謂持名：「法門深妙，破盡一切戲論，斬盡一切意見。唯馬鳴、龍樹、智者、永明之流，徹底擔荷得去。」

八、《如來不思議境界經》云：「菩薩了知諸佛及一切法皆唯心量，得隨順忍，或入初地。捨身速生妙喜世界極樂淨佛土中。」

九、《彌陀疏鈔》云：「故知念佛，菩薩之父，生育法身。乃至十地始終，不離念佛。何得初心自足，不願往生。」

十、《要解》云：「上上根不能逾其閫，下下根亦能臻其域。」

十一、《彌陀疏鈔》謂此法門為「盡攝利鈍諸根，悉皆度脫。」並云：「諸餘法門，高之則下機絕分，卑之則不被上根。是以《華嚴》如盲，螢光增結。唯此一法，上下兼收。可謂萬病愈於阿伽，千器成於巨冶。」又云：「但持佛名，必生彼國。則或高或下，或聖或凡，乃至或信或疑，或讚或毀，知有彼佛，便成善根。多劫多生，俱蒙解脫。」

六、藏教所攝

一、《智度論》曰：「雖俱求一解脫門，而有自利利人之異。故有大小眾差別。為是二種人，故佛口所說，以文字語言分為二種。」

二、《淨影疏》云：「龍樹云：『佛滅度後，迦葉、阿難，於王舍城，結集法藏，為聲聞藏。文殊、阿難於鐵圍山，集摩訶衍為菩薩藏。』《地持》亦云：『佛為聲聞、菩薩行出苦道，說修多羅。結集經者，集為二藏。以說聲聞所行，為聲聞藏。說菩薩行，為菩薩藏。』」

三、《思益經》云：「得說法正性者，不從一地生於一地。」

四、《楞伽經》云：「初地即八地乃至無所有何次第。」

五、《五教章》云：「或分為二，所謂漸頓。以始終二教，所有解行，並在言說，階位次第，因果相乘，從微至著，通名為漸。言說頓絕，理性頓顯，解行頓成，一念不生即是佛等，名為頓。」

六、隋代慧遠師（即淨影）判本經曰：「今此經者，二藏之中，菩薩藏收。為根熟人頓教法門。云何知頓？此經正為凡夫人中厭畏生死，求正定者，教令發心，生於淨土。不從小故大，故知是頓。」

七、明大佑師判小本曰：「漸頓之分，此屬頓教。」

八、清代彭二林居士於《起信論》判本經曰：「《無量壽經》者，如來稱性之圓教。」

九、日釋道隱於《無量壽經甄解》判本經曰：「本願一乘，頓極頓速，圓融圓滿之教。」

十、《大經釋》曰：「天臺、真言雖皆名頓教，然彼許斷惑證理，故猶是漸教也。明未斷惑凡夫，直出過三界者，偏是此教。故此教為頓中之頓。」

十一、日溪師云：「聖道諸教，理是圓融，益是隔偏，以其頓機難得也。是以教雖圓頓，望機自成漸。淨土言圓頓者，於圓滿速疾利益。」

十二、《圓中鈔》云：「圓頓法門，亦必須先開圓解，而次修圓行。破三惑而方證圓果，以階不退。今則但說彼土依正二報，以之為開解生信。七日持名，一心不亂，以之為造修行門。臨命終時，即得往生，以階跋致（指阿鞞跋致，義為不退）。………故知此經為五濁惡世之無上醍醐。」

十三、《甄解》云：「由自力修斷，故名豎超。淨土本願，真實由他力故，超越成佛之法也。故名橫超。………橫超之頓，持名頓中之頓也。」

十四、《甄解》稱本經為：「專中之專，頓中之頓，真中之真，圓中之圓。」「絕對不二之教，一乘真如之道也。」

十五、《彌陀要解》云：「釋迦一代時教，唯《華嚴》明一生圓滿。而一生圓滿之因，則末後《普賢行願品》中，十大願王，導歸安養，且以此勸進華藏海眾。嗟乎！凡夫例登補處，奇倡極談，不可測度。《華嚴》所稟，卻在此經。而天下古今，信鮮疑多，辭繁義蝕，余唯有剖心瀝血而已。」

十六、《要解》云：「故當來經法滅盡，特留此經（指《無量壽經》）住世百年，廣度含識。阿伽陀藥，萬病總持。絕待圓融，不可思議。《華嚴》奧藏，《法華》秘髓，一切諸佛之心要，菩薩萬行之司南，皆不出於此矣。欲廣歎述，窮劫莫盡！」

十七、印光法師讚《要解》云：「理事各臻其極，為自佛說此經以來第一註解，妙極確極！縱令古佛出世，重註此經，亦不能高出其上矣。」

十八、《疏鈔》云：「依賢首判教五分。謂小、始、終、頓、圓。今此經者頓教所攝。亦復兼通前後二教。………圓全攝此，此分攝圓。」又云：「四法界者：一事法界；二理法界；三事理無礙法界。此三諸教所有。四事事無礙法界，唯《華嚴》一經有之。名為別教一乘。………以《華嚴》全圓，今得少分。………圓教全攝此經，此經分攝圓教。」

十九、沈善登曰：「所謂大權菩薩，曲被當機，應病與藥，時節因緣應爾也。」

二十、《華嚴妙嚴品》曰：「一切法門無盡海，同會一法道場中。」

二一、《大疏》云：「如海一滴，具百川味。」

二二、《大疏》云：「如徑尺之鏡，見十里之影。」

二三、《大疏》云：「若一室之千燈，光光相涉。」

二四、《華嚴盧舍那佛品》云：「以一佛國滿十方，十方入一亦無餘，世界本相亦不壞，無比功德故應爾。」

二五、晉譯《華嚴十住品》云：「一即是多，多即是一。」

二六、《大疏》云：「如金與金色，二不相離。」

二七、《大疏》云：「若片月澄空，晦明相並。」

二八、《大疏》曰：「如琉璃瓶，盛多芥子。」

二九、《普賢行願品》云：「一塵中有塵數剎，一一剎有難思佛。」「於一毛端極微中，出現三世莊嚴剎。」

三十、《大疏》云：「若兩鏡互照，傳耀相寫。」

三一、《大疏》云：「立像豎臂，觸目皆道。」

三二、《華嚴初發心功德品》曰：「知無量劫是一念，知一念即無量劫。」

三三、《普賢行願品》曰：「盡一切劫為一念」，「我於一念見三世」。

三四、《大疏》云：「若一夕之夢，翱翔百年。」

三五、《大疏》云：「如北辰所居，眾星拱之。」

三六、《華嚴金獅子章》云：「或隱或顯，或一或多，各無自性，由心迴轉，說事說理，有成有立，名唯心迴轉善成門。」

七、部類差別

一、《疏鈔》謂大小二本，「文有繁簡，義無勝劣，判屬同部。」

八、譯會校釋

一、《甄解》云：「凡於諸經中，傳譯盛無如今經。斯乃以出世正意，利益無邊故也。」

二、《會疏》云：「凡於一切經中傳譯盛然，無如今經。斯乃道理幽邃，利益最上故也。」

三、沈善登居士《報恩論》曰：「其所以不同之故。略考諸經，約有三端。（１）譯手巧拙不同………。（２）梵本傳寫不同………。（３）本師前後多次宣說不同。本師三百餘會說法，既多指歸淨土，則自然屢說不一說，而亦隨時隨機，開通大意，依義不依語，顯然可知。」

四、日《甄解》云：「以審諸譯，是梵本廣多，致使傳譯文義，存沒詳略不同耳。」

五、日本日溪師云：「異譯文句，與今經（指魏譯本）稍差異者不少。思夫，多異本，傳者不一，故致斯異。亦或非一時說，例如般若諸經。以此經如來本懷，處處異說，致此多本。蓋此大悲之極處也。」

六、宋龍舒王日休論諸譯云：「其大略雖同，然其中甚有差互。………又其文或失於太繁，而使人厭觀；或失於太嚴，而喪其本真；或其文適中，而其意則失之。由是釋迦文佛所以說經，阿彌陀佛所以度人之旨，紊而無序，鬱而不章，余深惜之。」

七、《疏鈔》云：「王氏所會，較之五譯，簡易明顯。流通今世，利益甚大。但其不由梵本，唯酌華文，未順譯法。若以梵本重翻而成六譯，即無議矣。故彼不言譯而言校正也。又其中去取舊文，亦有未盡。如三輩往生，《魏譯》皆曰發菩提心，而王氏唯中輩發菩提心。下曰不發，上竟不言，則高下失次。且文中多善根，全在發菩提心。而三輩不同，同一發心，正往生要旨。乃反略之，故云未盡。」

八、《無量壽經起信論》曰：「王氏本較為暢達，近世通行。然有可議者，如序分中遊步十方以下，廣明菩薩行願，為令行者發起大心，積集德本，究竟成佛，乃是此經開章要領，而王氏刪之。至往生上下二輩，一刪去發菩提心，一云不發。胎生一節，刪去疑惑佛智乃至勝智。前則乖成佛之正因，後則失往生之正智。他如敘次願文，後先舛錯，皆當校正。」

九、梅光羲云：「於淨宗要旨，窮深極微，發前人未發之蘊。」又云：「精當明確，鑿然有據，無一義不在原譯之中，無一句溢出本經之外。………有美皆備，無諦不收。………雖欲不謂之善本不可得也。」

九、總釋名題

一、《佛地經》云：「是薄伽梵最清淨覺，極於法界，盡於虛空，窮未來際。」

二、《十二門論》云：「摩訶衍者，於二乘為上，故名大乘。佛大人乘是乘故名為大。又能滅除眾生大苦，與（給也）大利益事，故名為大。又觀世音、得大勢、文殊師利，彌勒菩薩等諸大士之所乘，故名為大。又以此乘，能盡一切諸法邊底，故名為大。又如《般若經》中，佛自說摩訶衍無量無邊，以是因緣故名為大。」

三、《寶積經》曰：「諸佛如來正真正覺所行之道，彼乘名為大乘。」

四、《涅槃經》云：「所言大者，名之為常。」又云：「所言大者，其性廣博，猶如虛空。」

五、《甄解》云：極樂淨土「三種莊嚴（佛莊嚴，菩薩莊嚴，國土莊嚴），一切歸壽命。」又云：「安樂國土依正三種莊嚴，入一法句，無量壽故。」

六、《探玄記》曰：「莊嚴有二義。一是具德義；二交飾義。」

七、《阿彌陀經》曰：「其佛國土，成就如是功德莊嚴。」

八、《探玄記》云：「三業無過云清淨。」

九、《入佛境界經》曰：「菩提者，名為平等。平等者，名為真如。乃至平等者，即是入不二法門。」

十、《淨影疏》曰：「無作無所有等，為平等法。」

十一、《圓中鈔》疏曰：「聞首題名字，獲無量功德。」《鈔》曰：「如《金光明》及諸大乘，多作此說。」

參、正釋經義

（壹）序分

法會聖眾第一

一、《智度論》曰：「佛法大海，信為能入。」

二、蕅益大師曰：「依實相理，念佛求生淨土，決定無非，曰是。」

三、《觀經疏》云：「無我則無聞，無聞則化道絕。為傳化不絕，假名說我。」

四、《疏鈔》曰：「或說者得陀羅尼。一剎那頃，一字之中，說一切法門。或聽者得淨耳根，於一剎那，聞一字時，於餘一切悉無障礙。或說者時少，聽者時多，或說者時多，聽者時少。或說者神力延促隨宜，聽者根器利鈍不一。古謂三乘凡聖所見佛身報化，年歲短長，成佛久近，各各不同故。今止取佛及弟子師資機感相遇之頃，說聽事畢，便名一時也。」

五、《佛地論》云：「說聽究竟，總言一時。」

六、《智度論》曰：「佛涅槃後，阿闍世王，以人民轉少故，捨王舍大城，其邊更作小城。」

七、《甄解》云：「本王舍城者，上第舊城也。更作小城者，寒林新城也。此既佛滅後闍王築之，佛何住後城乎？今正佛所住處，明知上第城也。」

八、《慈恩傳》云：「王舍舊城，處摩揭陀國中，古昔君王多住其內。其城又生好香茅，故舉為稱。」

九、《望西疏》曰：「若依宗家，應是上茅。」（宗家即善導大師。）

十、《法華論》云：「如王舍城勝餘一切城舍故，顯此法門最勝義。」

十一、《大寶積經論》云：「問云：何故此法唯王舍城說，非餘城廓？答曰：釋此法門法王住處故。喻如王舍，王所止住，故名王舍。此法門亦復如是，法王住處。釋成此義故，說住王舍城。」

十二、《淨影疏》曰：「耆闍山，此翻名靈鷲山也。此山多有靈仙居住，故名為靈。亦有鷲居止此山，故名為鷲。」又「此山頂似鷲頭，又名鷲頭山。」

十三、《西域記》曰：「北山之陽，孤標特起。既棲鷲鳥，又類高臺，空翠相映，濃淡分色。如來御世垂五十年，多居此山，廣說妙法。」

十四、《智度論》曰：「耆山於五山中最勝故。（１）此山精舍，近城而難上，近城故乞食不疲，難上故雜人不來。故多住此不在餘處。（２）是耆山福德吉處，諸聖人喜住處。佛為諸聖主故多住。（３）耆闍山是三世諸佛住處故。（４）是中清淨，有福德閑靜故。一切諸佛行處，十方諸菩薩讚歎恭敬，八部大力眾神所守護、恭敬供養處故。諸大乘經多在此山說。（５）是中十方無量智慧福德力大菩薩，常來見釋迦牟尼佛，禮拜恭敬聽法故。諸大乘經多在此山說。」

十五、《法華論》云：「耆闍崛山勝餘諸山。佛在於此說，顯此法最勝。」

十六、《彌陀疏鈔》云：「天王大人所共敬仰，非小德也，名大。」

十七、《淨影》云：「曠備高德，過餘近學，故名為大。」

十八、《佛地論》另有三義。（一）最極利根，波羅蜜多種性。（二）得無學果位。（三）得小果已，趨大菩提。以上三義，故名曰「大」。

十九、嘉祥師謂「大」有三義：一生大解。二破大惡。三證大果。

二十、《會疏》曰：「諸經多標千二百五十人。今經與《法華》標萬二千人，蓋是出世本懷，一代勝會，故十方大德皆雲集乎。」

二一、《嘉祥疏》曰：「游心空理，隱顯難測，故稱聖人。」

二二、《會疏》曰：「初果已上，悉名聖者。以究大阿羅漢，故名大聖。亦可雖外現聲聞，內秘菩薩之行，故名大聖。」

二三、《淨影疏》曰：「大有兩義：一位高名大，一德勝名大。會正為聖。」

二四、嘉祥曰：「達者言證，證六通三明等是也。」

二五、淨影釋曰：「阿難增上利根，雖居學地（未得無學果位），而成無上勝妙功德。故曰大聖。於神通中，解了畢竟（徹底了解），亦名已達。」

二六、淨影曰：「有德可尊，故曰尊者。」

二七、《會疏》曰：「尊謂尊貴，有德可貴，故曰尊者。」

二八、「憍陳如」梵文全名，作阿若憍陳如。淨影曰：「阿之言無，若之言智，證無成智，故曰無智。『無』是一切諸法本性，名為本際。於此本際知見明了，名了本際。」

二九、《法華文句》曰：「是釋迦法中第一弟子。」

三十、《增一阿含經弟子品》中，佛稱之為「我聲聞中第一比丘，寬仁博識，善能勸化，將養聖眾，不失威儀。」

三一、《智度論》曰：「如舍利弗，於智慧中第一，目犍連神足第一。」又「舍利弗是佛右面弟子，目犍連是佛左面弟子。」

三二、「迦葉」譯為龜，《法華文句》云：「其先代學道，靈龜負仙圖以應。從德命族，故云龜氏。」

三三、佛云：「有頭陀行，我法久存。」

三四、《大梵天王問佛決疑經》云：「梵王至靈山，以金色缽羅華獻佛，捨身為座，請佛為眾生說法。世尊登座，拈華示眾，人天百萬，悉皆罔措。獨有金色頭陀，破顏微笑。世尊云：『吾有正法眼藏，涅槃妙心，實相無相，微妙法門，付囑摩訶迦葉。』」

三五、迦葉讚曰：「佛法大海水，流入阿難心。」

三六、《密跡金剛力士經》云：「與大比丘眾四萬二千具，菩薩八萬四千，一切大聖，神通已達。」

三七、《佛地論第二》云：「先說聲聞，後說菩薩。聲聞眾者，近對世尊，親受化故。又諸聲聞，常隨佛故，形同佛故。」

三八、菩薩，具足應云「摩訶菩提質帝薩埵」，譯為大道心眾生。《清涼疏》謂：「一者願大，求大菩提故。二者行大，二利成就故。三者時大，經三無數劫故。四者德大，具足一乘諸功德故。」

三九、《法華》之六大：（一）信大法；（二）解大義；（三）發大心；（四）趨大果；（五）修大行；（六）證大道。

四十、《清涼疏》謂普賢有三：（一）位前（但發普賢心）；（二）位中（等覺菩薩）；（三）位後普賢（得果不捨因行，謂成佛仍不捨因地之行）。

四一、《清涼疏》謂普賢之義為：「果無不窮曰普，不捨因地曰賢。」

四二、《會疏》云：「體遍法界，故曰普。位鄰極聖，故曰賢。」又云：「能導御一切，發十大願王。願西方往生，特翼讚彌陀，故於此經是為上首。」

四三、《探玄記》曰：「德周法界曰普，至順調善曰賢。」

四四、《大日經疏一》曰：「普賢菩薩者，普是遍一切處。賢是最妙善義。謂菩提心所起願行，及身口意，悉皆平等，遍一切處，純一妙善，備具眾德，故以為名。」

四五、《四十華嚴經四十頌》曰：「一切如來有長子，彼名號曰普賢尊。」

四六、《聖無動尊大威怒王秘密陀羅尼經》曰：「此金剛手是法身大士，是故名普賢。」

四七、《五秘薩訣》曰：「金剛薩埵者，即是普賢大菩薩異名也。亦名一切如來長子，亦名大阿闍黎。」

四八、夏老云：「淨土即是密教顯說。」

四九、《放缽經》曰：「今我得佛，皆是文殊師利之恩也。過去無央數諸佛，皆是文殊師利弟子。當來者亦是其威神力所致。譬如世間小兒有父母。文殊者，佛道中父母也。」

五十、《心地觀經》曰：「三世覺母妙吉祥。」

五一、《法華嘉祥疏二》曰：「文殊，此云妙德。以了了見佛性故。德無不圓，果無不盡，稱妙德也。」

五二、《會疏》曰：「具三德秘藏，神化不思議，故名妙德。」

五三、《圓中鈔》曰：「微妙三德，同佛所證，故亦云妙吉祥。………惑業苦三，有少分在，皆未吉祥。位居究竟，三德圓彰，故又號妙吉祥也。」

五四、彌勒，此云慈氏；名阿逸多，此云無能勝。《彌陀疏鈔》云：「以在母胎中，即有慈心，故以名族。又過去生中，遇大慈如來，願同此號，即得慈心三昧。又昔為婆羅門，號一切智，於八千歲，修習慈行。又弗沙佛時，與釋迦如來同發菩提心，常習慈定。又《思益經》云：『眾生見者，即得慈心三昧。』又《悲華經》云：『發願於刀兵劫中，擁護眾生。』是則慈隆即世，悲臻後劫，至極之慈，超出凡小，故無能勝。」

五五、《普賢行願品》云：「是人臨命終時，最後剎那，一切諸根悉皆散壞，一切親屬悉皆遠離，一切威勢悉皆退失，輔相大臣、宮殿內外、象馬車乘、珍寶伏藏，如是一切無復相隨。唯此願王不相捨離，於一切時引導其前，一剎那中即得往生極樂世界。到已，即見阿彌陀佛。」偈云：「我既往生彼國已，現前成就此大願，一切圓滿盡無餘，利樂一切眾生界………。」

五六、《文殊發願經》云：「生彼佛國已，成滿諸大願，阿彌陀如來，現前授我記………。」

五七、《大寶積經發勝志樂會》彌勒問佛：「若有眾生發十種心，隨一一心，專念向於阿彌陀佛，是人命終當得往生彼佛世界。世尊，何等名為發十種心，由是心故，當得往生彼佛世界？」

彌勒菩薩白佛言：「世尊，如佛所說，阿彌陀佛極樂世界功德利益，若有眾生發十種心，隨一一心，專念向於阿彌陀佛，是人命終，當得往生彼佛世界。世尊，何等名為發十種心，由是心故，當得往生彼佛世界？」

佛告彌勒菩薩言：「彌勒，如是十心，非諸凡愚、不善丈夫、具煩惱者之所能發。何等為十：

一者、於諸眾生，起於大慈，無損害心。

二者、於諸眾生，起於大悲，無逼惱心。

三者、於佛正法，不惜身命，樂守護心。

四者、於一切法，發生勝忍，無執著心。

五者、不貪利養，恭敬尊重，淨意樂心。

六者、求佛種智，於一切時，無忘失心。

七者、於諸眾生，尊重恭敬，無下劣心。

八者、不著世論，於菩提分，生決定心。

九者、種諸善根，無有雜染，清淨之心。

十者、於諸如來，捨離諸相，起隨念心。

彌勒，是名菩薩發十種心。由是心故，當得往生阿彌陀佛極樂世界。彌勒，若人於此十種心中，隨成一心，樂欲往生彼佛世界，若不得生，無有是處。」

五八、《悲華經五》曰：「此佛世界，當名娑婆。………時有大劫，名曰善賢。………是大劫中，有千世尊，成就大悲，出現於世。」

德遵普賢第二

一、《度世經》曰：「開士、大士、聖士、力士、正士等，皆菩薩之異稱。」

二、《甄解》云：「『正』謂正道，『士』謂士夫，在家之稱。此等大士，外現凡形，內深達正道故，居家名為正士。」

三、《會疏》曰：「十六正士者，《文殊師利嚴淨經》言：『菩薩八萬四千及十六正士』。則明知正士之名，云居家菩薩。『正』謂正道，『士』謂居士。此等大士，雖葆光和塵，久出於邪道，深達於正法，故云正士也。」

四、《出生義》云：「厥有河沙塵海數量，舉十六位焉；亦塵沙之數不出於此矣。」

五、《智度論》曰：「善守（即賢護）等十六菩薩是居家菩薩。」

六、《思益經》云：「若眾生聞名者，畢竟得三菩提，故云善守。」

七、《大方等大集賢護經》曰：「王舍大城有優婆塞，名曰賢護，為眾上首。」

八、《大寶積經賢護長者會》佛說賢護長者眾樂事：「其受於快樂果報，雖復忉利帝釋天王，猶不能及，況復人間。」

九、《名義集》曰：「※陀婆羅，翻為賢護。自護賢德，復護眾生故。或云賢首，以位居等覺，為眾賢之首故。」

十、《四童子經現生品》經云：「東方去此佛剎十千俱胝，有一世界名寶鳴，佛名獅子鳴聲如來，有一菩薩名善思議（即善思維），應托來到此土，化生阿闍世王宮內。南方去此五百億世界，有一世界，佛名寶積善現如來，有一菩薩名寂靜轉（即慧辯才），於此舍衛城內，生大居士似師子家。西方去此過八億百千佛剎，樂音如來所，有一菩薩名無攀緣（即觀無住），於此波羅奈國，化生大居士善鬼家。北方去此六萬四百千億佛土，住菩提分轉如來所，有一菩薩名開敷神德（即神通華），生此毘耶離城大將師子家。此四童子與無量大眾，共來娑羅雙樹所，恭敬供養。」

十一、《月燈三昧經第三》說：「香象菩薩從東方阿※佛，與那由多菩薩，共來問訊釋迦牟尼佛。」

十二、《甄解》云：「其餘智幢（即寶幢）、寶英、中住、制行、解脫等，雖未見經證，準前思之，必應是他方來大士也。」

十三、《甄解》曰：「初列賢護等十六正士者，彰此法不以出家發心為本。次列他方來者，彰十方佛土中，悉以此法為出世大事故，共來精進求此法。」

十四、《會疏》云：「寂滅境智，諸根清淨，故名寂根。」

十五、《甄解》云：「境智寂滅，根本嚴淨，云寂根。」

十六、《會疏》云：「信心智慧，永斷疑網。」

十七、《甄解》云：「明信佛智，無上智慧。」

十八、《華嚴經普賢行願品》謂大士十種廣大行願：一者，禮敬諸佛。二者，稱讚如來。三者，廣修供養。四者，懺悔業障。五者，隨喜功德。六者，請轉法輪。七者，請佛住世。八者，常隨佛學。九者，恆順眾生。十者，普皆迴向。如上十願，願願皆曰：「我此大願，無有窮盡。念念相續，無有間斷。身語意業，無有疲厭。」

十九、《攝大乘論釋》云：「不可以譬類得知為無量。」

二十、《行願品》云：「聞此願王，讀、誦、書寫，………是諸人等，於一念中，所有行願，皆得成就。」

二一、《仁王經疏》云：「施物名功，歸己曰德。」

二二、《淨影疏》曰：「功謂功能，諸行皆有利益之功，故名為功。此功是善行家德（指自有之德），故名功德。………德體名法。」

二三、《唯識論》曰：「法謂軌持。」

二四、《會疏》云：「安住者，不動義。德成不退，故曰安住。無德不具，故云一切。」

二五、《行願品》中，「於一念中，所有行願，皆得成就。」

二六、《法華文句》曰：「方者法也，便者用也。」

二七、《大集經》云：「能調眾生，悉令趣向阿耨多羅三藐三菩提，是名方便。」

二八、《法華玄贊》云：「施為可則曰方。善逗機宜曰便。」

二九、《淨影疏》云：「化行善巧，隨物所宜，種種異現，名權方便。」

三十、《淨影疏》云：「證會為入。」

三一、《嘉祥疏》云：「名理為藏。」

三二、《甄解》：「如來一切功德寶藏，佛果功德也。此之功德大寶海，說言佛法藏，即是佛所得一乘也。」

三三、《智度論》云：「波羅，秦言彼岸。」又云：「以生死為此岸，涅槃為彼岸。」

三四、淨影師曰：「彰果畢竟，涅槃彼岸，到名究竟。」

三五、彭際清居士曰：「『行權方便，入佛法藏，究竟彼岸』，三句義中，全攝淨土法門。菩薩一切所行，不離方便。以方便故，取於淨土，得常見佛。以見佛故，聞法修行，入佛法藏，圓滿覺心，究竟彼岸。若無方便，無量行門，終不成就。如《大般若經》云：『是菩薩由與般若波羅蜜多相應故，從此處沒，生餘佛土。從一佛國，至一佛國。在在生處，常得值遇諸佛世尊，供養恭敬，尊重讚歎。乃至無上正等菩提，終不離佛。』當知欲不離佛，須以念佛為因。如《華嚴》十地，始終不離念佛。」

三六、《法窟》曰：「於出世道悕求為願。」

三七、《首楞嚴經》曰：「世為遷流，界為方位。汝今當知，東西南北、東南、西北、上下為界。過去、未來、現在為世。」

三八、曇鸞大師曰：「望於妙覺猶有一等，比下名覺，故名等覺。」

三九、《往生論註》曰：「以諸法等，故諸如來等。是故諸佛如來，名為等覺。」

四十、《會疏》云：「等覺有二義。一、如來名等覺。二、一生補處位。」

四一、《甄解》曰：「（一）如《華嚴賢首品》及《起信論》，於十信滿位，示現八相。《占察經》說四種作佛中，第一信滿作佛當之。（二）如《大集經》中，灌頂住菩薩（十住滿位）能於無佛世界，示現八相。《占察經》第二，解滿作佛當之。（三）《仁王經菩薩教化品》明初地八相。《占察經》第三，證滿作佛當之。（四）《入如來智慧不思議經》明究竟地（一生補處）八相示現。《占察經》第四，一切功德行滿成佛當之。（五）《華嚴不思議品》諸佛念念出生智。此明佛後得智，出生八相示現也。此五中，前四是因中示現。第五，佛後業用也。斯經所明，若依諸師，多是第四（補處）作佛。若依今宗，此中無所屬，以彌陀巧方便迴向所作故，因果共不可思議。若強論之，或應在第五（佛後）之中焉。」

四二、《大乘起信論》謂八相為：「（一）從兜率天下，（二）入胎，（三）住胎，（四）出胎，（五）出家，（六）成道，（七）轉法輪，（八）涅槃。」

四三、《四教儀》則為：「（一）從兜率天下，（二）托胎，（三）出生，（四）出家，（五）降魔，（六）成道，（七）轉法輪，（八）入涅槃。」

四四、《普曜經說法門品》云：「其兜術天，有大天宮，名曰高幢。廣長二千五百六十里，菩薩常坐，為諸天人，敷演經典。」

四五、《佛地論第五》云：「睹史多天，後身菩薩，於中教化。」

四六、《因果經》云：「於時摩耶夫人於眠寤之際，見菩薩乘六牙白象騰空而來。從右脅入，身現於外，如處琉璃。」

四七、《涅槃經》云：「從母摩耶而生。生已，即周行七步。」

四八、《淨影疏》曰：「於十方各行七步，示現丈夫奮迅之力，於十方獨出無畏。」

四九、《魏譯》曰：「現處宮中色味之間，見老病死，悟世非常。棄國財位，入山學道。服乘白馬，寶冠瓔珞，遣之令還。捨珍妙衣，而著法服，薙除鬚髮。端坐樹下，勤苦六年，行如所應。」

五十、《普曜經》云：「爾時太子日服一麻一麥，六年之中結跏趺坐。」

五一、《法華壽量品》云：「一切世間天人及阿修羅，皆謂今釋迦牟尼佛，出釋氏宮，去伽耶城不遠。坐於道場，得阿耨多羅三藐三菩提。然善男子，我實成佛以來，無量無邊，百千萬億那由他劫。………自從是來，我常在此娑婆世界，說法教化。亦於餘處，百千萬億那由他劫。………自從是來，我常在此娑婆世界，說法教化。亦於餘處，百千萬億那由他阿僧祇國，導利眾生。………如來見諸眾生，樂於小法，德薄垢重者，為是人說，我少出家，得阿耨多羅三藐三菩提。然我實成佛已來，久遠若斯。但以方便教化眾生，令入佛道，作如是說。」

五二、淨影曰：「一煩惱魔，謂貪瞋等，能害善法。二陰魔，謂五陰身，共相摧滅。三者死魔，能壞命根。四者天魔，好壞他善。」

五三、《婆沙論》云：「（節錄）菩薩昔居菩提樹下，初夜魔女來相婚亂，………中夜魔軍※（皆也）來逼惱。………須臾覺察即入定，令魔兵眾，推敗墮落。」

五四、《西域記》云：「集諸神眾，齊整魔軍。治兵振旅，將脅菩薩。………菩薩於是入大慈定。凡厥兵仗，變為蓮花，魔軍怖駭，奔馳退散。」

五五、《智度論》云：「菩薩智慧力故，大破魔軍。」

五六、《維摩經》曰：「微妙是菩提，諸法難知故。」

五七、《淨影疏》曰：「理是妙法，由得此法，故成正覺。」

五八、《長阿含經》曰：「如來大智，微妙獨尊。」

五九、《釋迦譜》曰：「得無上正真之道，為最正覺。」

六十、《會疏》曰：「覺之中為最極，故云成最正覺。」

六一、《智度論》云：「今是釋迦文佛得道後，五七日寂不說法。自言，『我法甚深，難解難知。一切眾生縛著世法，無能解者。不如默然入涅槃樂。』是時諸菩薩及釋提桓因、梵天王諸天，合掌敬禮，請佛為諸眾生初轉法輪。佛時默然受請，到波羅奈鹿林中轉法輪。」

六二、《法華經》云：「爾時諸梵王，及諸天帝釋，護世四天王，及大自在天，並諸餘天眾，眷屬百千萬，恭敬合掌禮，請我轉法輪。」

六三、《法華文句》云：「轉佛心中化他之法，度入他心，名轉法輪。」

六四、嘉祥師云：「自我至彼，故稱為轉。」

六五、《探玄記》解法輪曰：「法是軌持義，通有四義：謂教、理、行、果。輪是所成，義亦有四：（一）圓滿之義，以離缺減故。（二）是具德義，以轂輻輞等，悉是皆俱故。（三）有用義，謂摧輾惑障故。（四）轉動之義，謂此向彼，即從佛至眾生。亦從彼向此，即從眾生至佛果。」

六六、羅什大師曰：「世間者，三界也。」

六七、《淨影疏》曰：「愛欲之心，深而難越，故說為塹，教斷令壞。」

六八、《甄解》曰：「『壞諸欲塹』者，捨欲心。愛欲是諸苦之本。欲流深廣，眾生漂溺之而難度，說以為塹。《字苑》云：『塹，繞城長水坑也。』佛法劍，截欲塹，令散壞也。」

六九、《合贊》曰：「見愛煩惱，譬如垢污，空慧能除，亦如洗濯。除邪顯正，故曰顯明。以護法城，故曰清白；超諸毀謗，故曰清白。」

七十、《合贊》曰：「智斷之果，謂之法城。」

七一、《嘉祥疏》曰：「遣除迷垢，故云洗濯」，「無相之解，是無漏明，故云清白。」

七二、《甄解》曰：「洗濯垢污，顯明清白，是澍雨德。雨有能洗物垢汙，能顯清白體之德。如來法輪洗濯塵勞垢汙，開顯本有淨體也。」

七三、《淨影疏》曰：「貯積多德，名貯功德。現受物供，故名為示。生世福善，如田生物。故云『福田』。」

七四、《甄解》曰：「福田者，供養如來，所施雖少，獲福宏多。猶如良田，所種雖少，收實甚多。《菩薩本生經》：『所以佛為福田，貯無上功德故也。』」

七五、《俱舍論》有四福田：（一）趣田，畜生也。（二）苦田，貧窮困苦之人也。（三）恩田，父母等也。（四）德田，三乘之賢聖也。是為廣義之福田。

七六、《涅槃》曰：「度眾生故，為說無上微妙法樂。」

七七、《嘉祥疏》云：「三有之苦（即三界生死），故云三苦。」

七八、《甄解》曰：「如來大醫王，能知其病，應病與藥，治三有之苦。病有眾多，法藥亦多，故云諸法藥。」

七九、《秘藏記》曰：「菩薩初地乃至等覺，究竟遷佛果時，諸佛以大悲水灌頂，即自行圓滿，得證佛果，是頂義也。」

八十、《秘藏記鈔七》曰：「灌者，大悲護念義。頂者，佛果最頂義。諸佛護念，令至佛頂住，皆名灌頂也。」

八一、憬興云：「聖說當果（指當來之果），令識因利（指因地之利），故云授記。」

八二、《無量壽經起信論》曰：「不度文殊智海，難入普賢行門。以不能了知自心，一念圓頓，平等正性，凡聖共有，一際無差。以不了故，所有願行，悉不具足。何以故？心外起修，即成有漏。以無邊功德，不外自心。隨順真如，修一切法，則能具足無邊功德。」

八三、《智度論》曰：「西方有幻術人，一切皆能化現宮殿城郭廊宇。結巾為兔，豎帶為蛇，種種變現等。」

八四、《寶積經》曰：「如幻師作幻，自於幻不迷。以知幻虛故，佛觀世亦然。」

八五、《起信論義記》曰：「法性者，明是真體普遍義。………通與一切法為性。」

八六、《唯識述記》曰：「性者體也。一切法體，故名法性。」

八七、《大乘義章一》曰：「法之體性，故云法性。」

八八、《嘉祥法華疏五》曰：「法性即是實相，三乘得道，莫不由之。」

八九、《止觀一》曰：「法性名為實相。尚非二乘境界，何況凡夫。」

九十、《會疏》曰：「菩薩有二種智，能為一切修行本。何者為二：一謂如理智，能照諸法本性。不一不異，不生不滅，是名通諸法性。二謂如量智，能照眾生殊相，迷悟凡聖各異，是名達眾生相。」

九一、《甄解》曰：「能遊無量佛土，興供養雲，故云供養諸佛。」

九二、《維摩經》曰：「雖知諸佛國，及與眾生空，而常修淨土，教化於群生。」

九三、《唯識論十》云：「神力難思，故能化現。」

九四、《會疏》曰：「電光有四義：一速疾義，二破闇義，三不住義，四無分別義。菩薩一念一時，普至十方世界，上供養諸佛，下利益眾生，無有出入前後相，如電速疾。菩薩能照諸佛會，能破眾生闇，如電破闇。菩薩能化無量身應現微塵剎，無有住處，無有朕跡，如電激空中，無所從來，去無定跡。菩薩平等，無有先此後彼等分別心，如電光照物，無彼此先後分別。」

九五、《智度論》曰：「奪慧命，壞道法功德善本，是故名為魔。」

九六、《止觀五》曰：「一切凡夫，未階聖道，介爾起計，悉皆是見。」

九七、《大乘義章五》曰：「推求說之為見。」

九八、《華嚴經》曰：「我慢溉灌，見網增長。」

九九、《智度論十一》曰：「是入邪見網，煩惱破正智。」

一ＯＯ、《智度論八》曰：「有念墮魔網，無念則得出。」

一Ｏ一、憬興師曰：「纏縛者，即八纏三縛。」八纏者：（一）無慚。（二）無愧。（三）嫉。（四）慳。（五）惡作。（六）睡眠。（七）掉舉。（八）惛沉。三縛者，貪瞋癡也。

一Ｏ二、《淨影疏》曰：「亦可諸煩惱結，通名纏縛。菩薩教人斷離，名解。」

一Ｏ三、《淨影疏》曰：「如來所說言教名聲。餐（義同聞）聲悟解，故曰聲聞。」

一Ｏ四、《甄解》曰：「二乘雖得三空門，唯沈偏空。菩薩不然，能達幻網，得平等法。故雖住三空門，而不住無為，不住有為。故能行聲聞，能行緣覺，而超越聲聞、緣覺之地。」

一Ｏ五、《大寶積經》善德天子會說：「以聲聞法教化眾生，故我是聲聞。以辟支佛法化益眾生，故我是辟支佛也。以大悲法教化眾生，故我是菩薩。於一切法得解脫，一切無礙故。從所化眾生，或以聲聞法化益，或以辟支佛法化益，或以菩薩法化益。故我是聲聞，我是緣覺，我是菩薩也。」

一Ｏ六、《淨影疏》曰：「眾生及法，悉無自性，故名為空。乃至因緣，相亦不有，說為無相。此離所取，遠離妄想能取之心，故曰無願。」

一Ｏ七、《智度論》云：「無願故不造生死之業。亦名無作。」

一Ｏ八、《智度論》云：「觀諸法空，是名空。於空中不可取相。是時空轉，名無相。無相中，不應有所作，為三界生。是時轉無相，名無作（即無願）。譬如，城有三門。一人身不得一時從三門入。若入則從一門。諸法實相是涅槃城也。城有三門，空、無相、無作。若人入空門，不得是空，亦不取相，是人直下事辦，故不須二門。若人入空門，取相得是空，於是入不為門，通途更塞。若除空相，是時從無相門入。若於無相相，心著生戲論，是時除無相相，入無作門。」

一Ｏ九、《法華文句》曰：「方者，法也，使用者也。」

一一Ｏ、《法華義疏》曰：「方便是善巧之名，善巧者，智之用也。」

一一一、《大集經》曰：「能調眾生，悉令趣向阿耨多羅三藐三菩提，是名方便。」

一一二、《會疏》曰：「《涅槃經》云：『智度菩薩母，方便以為父。』達空無相是大智。隨宜施設名方便。方便有二種：一深解空而不取相受證。二以實相理深莫能信受，要須方便誘引群生，令其漸悟。其德廣大，不二乘（即非二乘）所能為，故言善立。」

一一三、《四教儀集註》曰：「乘以運載為義，運出三界，歸於涅槃。」

一一四、《法華譬喻品》曰：「如來有無量智慧，力無所畏，諸法之藏。能與一切眾生大乘（指一佛乘）之法，但不盡能受。舍利弗：以是因緣，當知諸佛方便力故，於一佛乘，分別說三。」

一一五、《法華文句》曰：「方便者，門也。………為真實作門。真實得顯，功由方便。依此釋，則小乘為入大乘之門，故謂之方便教。又三乘為通於一乘，故亦名方便教。」

一一六、《涅槃經》曰：「滅諸煩惱，名為涅槃。離諸有者，乃為涅槃。」

一一七、《賢首心經略疏》曰：「涅槃，此云圓寂。謂德無不備稱圓，障無不盡曰寂。」

一一八、《甄解》曰：「義充法界，德備恆沙為圓。體窮真性，妙絕相累為寂。」

一一九、《法華壽量品》曰：「若佛久住於世，薄德之人，不種善根，貧窮下賤，貪著五欲，入於憶想妄見網中，若見如來常在不滅，便起憍恣，而懷厭怠，不能生難遭之想，恭敬之心。………是故如來，雖不實滅，而言滅度。」

一二Ｏ、《智度論》曰：「善心一處住不動，是名三昧。」又「一切禪定亦名定，亦名三昧。」又「諸行和合，皆名為三昧。」「一切禪定攝心，皆名為三摩提，秦言正心行處。」

一二一、《法華玄贊》曰：「梵云三摩地，此云等持。平等持心而至於境，即是定也。」

一二二、天臺曰：「若以空慧，照諸禪定種種法門，出生乃至無量三昧。」

一二三、《智度論》曰：「陀羅尼者，秦言能持，或能遮。能持集種種善法，能持令不散不失。譬如完器盛水，水不漏散。能遮者，惡不善心生，能遮不令生。若欲作惡罪，持令不作。是名陀羅尼。」

一二四、《智度論》云：「菩薩得是一切三世無礙明等諸三昧。於一一三昧中，得無量阿僧祇陀羅尼。如是等和合，名為五百陀羅尼門。是為菩薩善法功德藏。」

一二五、《智度論》曰：「是三昧修行，習久後能成陀羅尼。是諸三昧，共諸法實相智慧，能生陀羅尼。」

一二六、《智度論》曰：「三昧但是心相應法也。陀羅尼亦是心不相應，是心不相應陀羅尼。是心不相應者，如人得聞持陀羅尼，雖心瞋恚亦不失，常隨人行，如影隨形。」

一二七、《智度論》曰：「陀羅尼世世常隨菩薩，諸三昧不爾，或時易身則失。」

一二八、《淨影疏》曰：「如《華嚴》說，彼一三昧，統攝法界一切佛法，悉入其中。」

一二九、《八十華嚴》曰：「爾時普賢菩薩入廣大三昧，名佛華嚴。」

一三Ｏ、《六十華嚴》曰：「普賢菩薩，正受三昧，其三昧名佛華嚴。」

一三一、《法界記》云：「言華嚴三昧者，解云，華者，菩薩萬行也。何者？以華有生實（指果實）之用，行有感果之能。雖復內外兩殊，生感力用相似。今即以法托事，故名華也。嚴者，行成果滿，契合相應，垢障永消，證理圓滿，隨用贊德，故稱為嚴也。三昧者，理智無二，交徹熔融，彼此俱亡，能所斯絕，故云三昧也。」

一三二、《華嚴經》云：「一切自在難思議，華嚴三昧勢力故。」

一三三、《合贊》曰：「法界唯心，名佛華嚴。以因行華，嚴果德相，令顯著故。入此三昧，現見十方佛及佛土。」

一三四、《嘉祥疏》曰：「此三昧，皆飾法身，故云華嚴。」

一三五、《秘藏記》云：「凡夫二乘不能知，故曰密語。如來言真實無虛妄，故曰真言。」

一三六、《會疏》曰：「百千三昧者。眾生無量，心行不同，有利有鈍，於諸結使，有厚有薄。是故菩薩行百千種三昧，斷其塵勞。譬如為諸貧人欲令大富，當備種種財物。一切備具，然後能濟諸貧。又如欲治諸病，當備種種眾藥，然後能治（以上取意）。」

一三七、《智度論》曰：「從首楞嚴三昧乃至虛空際無所著解脫三昧，又如見一切佛三昧，乃至一切如來解脫修觀師子頻呻等，無量阿僧祇菩薩三昧等，如是等諸三昧無不具足。故云具足成就百千三昧。」

一三八、《智度論》復云：「於一一三昧中得無量陀羅尼。」

一三九、《會疏》曰：「深定者，所住三昧，微深幽玄，非二乘及初心菩薩所能為。」

一四Ｏ、《甄解》曰：「唐譯云『一切種甚深禪定』。一切種者，謂一切種智。全理之事，故云甚深。」

一四一、《淨影疏》曰：「住深定門，起行所依。無心往來，直以三昧法門力起，故須住定。下明起行，悉睹現在無量諸佛，攝行寬廣。」

一四二、《甄解》曰：「普等三昧，曰深定門。此三昧彌陀智願之所成，甚深無涯底，故云深禪定。悉睹周遍，是其業用。」

一四三、《般舟經》云：「是菩薩不持天眼徹視，不持天耳徹聽，不持神足到其佛剎，不於此間終生彼間，便於此坐見之。………佛（釋尊）言：菩薩於此間國土，念阿彌陀佛，專念故得見之。即問持何法得生此國？阿彌陀佛報言：欲來生者，當念我名。」

一四四、《仁王般若經上》以「九十剎那為一念，一念中之一剎那，經九百生滅。」

一四五、《往生論註上》以「百一生滅為一剎那，六十剎那名為一念。」

一四六、《華嚴探玄記十八》謂「剎那茲云念頃。一彈指頃有六十剎那。」

一四七、《甄解》曰：「一念之頃，周遍無量佛土者，所到一乘清淨無量壽世界故，結歸念佛三昧也。」

一四八、《嘉祥法華疏》曰：「速疾應機名辯，言含文釆曰才。」

一四九、《會疏》曰：「言音開惑為辯，隨機巧妙為才，無不皆出於聖智。」

一五Ｏ、《淨影疏》謂如來得四無礙智。如來由無礙之智，興無礙之四辯：（一）義無礙辯。謂了知一切諸法義理，通達無滯故。（二）法無礙辯。謂達一切諸法名字，分別無滯故。（三）辭無礙辯。於諸法名字義理，隨順一切眾生殊方異語，為其演說，能令各各得解故。（四）樂說無礙辯。謂隨順一切眾生根性所樂聞法而為說之，圓融無滯故。

一五一、《甄解》曰：「若依根本教，但說一字，亦為得佛辯才。傳如來如實言故。不但此菩薩爾，凡夫說亦同諸佛辯才。讚揚佛慧功德，開化十方有緣而已。」

一五二、《淨影疏》曰：「入謂解也。謂解眾生種種言音，用之起說。」

一五三、《密跡經》云：「此三千大千世界有八十四億百千垓眾生之類，言辭各異。計是一切皆歸一義至真之惠。菩薩應殊（指各類眾生）唱異言，說法開化。」

一五四、《稱讚大乘功德經》云：「傍生鬼等，亦聞如來以隨類音而說法。」

一五五、《智度論》曰：「如、法性、實際，是三皆是諸法實相異名。」

一五六、《甄解》云：「實相妙處盡理至極，云際也。」

一五七、《會疏》曰：「開顯真實為顯示，謂會十界歸一乘剋成菩提故。真實之際者，以一佛乘為法涯際故。」

一五八、《甄解》曰：「若依小乘，偏真為實際。若依漸教，以離二邊為真實際。若依聖道實教，諸法實相為真實際。若依淨土，光闡道教為權方便，誓願一佛乘為真實際，一實真如海故。聖道守理而非唯理；淨土以事而非唯事（即事即理事事無礙）。於眾生所入，則雖有事理空有不同，而從諸佛咨嗟見之（指十方如來讚歎淨宗）。則唯此誓願一佛乘、一實真如海為真實之際。」

一五九、布袋和尚曰：「祇這心心心是佛，………一切無如心真實。」

一六Ｏ、經云：「若人但念阿彌陀，是名無上深妙禪。」

一六一、《合贊》云：「超過分段、變易二死，安住出世二空之智，此即成就智斷二德也。」

一六二、《會疏》曰：「三界虛妄，皆不常住，總名世間。眾生國土，臧否萬差，是名諸所有法。菩薩深以大智慧（即慧），達性空無相，故云超過。」

一六三、《甄解》曰：「世間諸所有法者，有為可破壞，名世間。依正善惡因果等，一切有為諸法，言所有法也。菩薩能知一切三界虛妄，而行世間不捨，故云超過。」

一六四、《淨影疏》云：「諦謂安諦，謂常住真實無為度世之道。」

一六五、《甄解》曰：「出有為，證無為，而不著無為，故云諦住。此菩薩心常住無住處涅槃，云心常住。」

一六六、《會疏》曰：「悲智相印，以為棲神之宅，故云諦住。」

一六七、《法華經序品》云：「盡諸有結，心得自在。」

一六八、宗門云：「但自無心於萬物，何妨萬物常圍繞。」

一六九、《淨影疏》云：「由成勝通，於一切物變化隨意，故能利物，名為自在。」

一七Ｏ、《會疏》云：「眾生背覺，沉迷漂流。生盲無目，無希出心。菩薩愍之，無疲厭念。常為不請之友，隨逐愛護。（中略）故《涅槃偈》曰：『世救要求然後得，如來不請而為歸。』」

一七一、《維摩經》曰：「眾人不請，友而安之。」

一七二、 淨影曰：「（一）所化眾生無機感聖，名為不請。菩薩強化為作因緣，名友安之。（二）所化眾生雖有道機，無其樂欲，不知求聖，名為不請。菩薩隨機而為強化，名安之。」

一七三、《淨影疏》曰：「明修勝解如來藏性，是如來甚深法藏。闇障既除，明現己心，故曰受持。」

一七四、《甄解》曰：「即聞持三世一切如來法藏也。多聞歸一聞。一聞即是聞其名號。」

一七五、《探玄記十一》曰：「菩薩所行，名為佛種。」

一七六、《淨影疏》曰：「法界諸度，是佛種性。」

一七七、《華手經》曰：「譬如無牛，則無醍醐。若無菩薩發心，則無佛種。若有牛，則有醍醐。如是若有菩薩發心，則佛種不斷。」

一七八、《寶雲經》曰：「譬如種樹，有其種子，離於腐敗，具足生芽因緣。善男子，聞佛名者，得其種子，具足因緣，便得受記。」

一七九、《嘉祥疏》曰：「欲使如來法種不斷故也。」

一八Ｏ、《淨影疏》曰：「護使離障，起善無間，名常不絕。」

一八一、《甄解》曰：「《大論》云：『於無佛處，讚歎三寶音。』三寶音者，即受持宣說佛法藏也，眾生由之殖善發智，成德契理。故三寶種子，傳傳相繼，常使不絕。」

一八二、《會疏》曰：「拔苦為悲，乃至悲是真實平等之悲，故謂大悲。」

一八三、《涅槃經十一》曰：「三世諸世尊，大悲為根本。」

一八四、《大日經一》曰：「菩薩心為因，大悲為根本。」

一八五、《淨影疏》曰：「依慈起說，名演慈辯。」

一八六、《會疏》曰：「佛道正見，名為法眼。」

一八七、《淨影疏》曰：「智能照法，故名曰法眼。」

一八八、《淨影疏》曰：「教法生解，名授法眼。」

一八九、《會疏》曰：「大慈德也，善門則菩提涅槃之門也。」

一九Ｏ、《涅槃經》曰：「一切眾生受異苦，悉是如來一人苦。」

一九一、《大法炬陀羅尼經》曰：「菩薩擔者，誓願荷負一切眾生出離世間。………譬如長者家內豐饒，多諸珍寶，唯有一子，以愛念故，財寶樂具悉該與之，無有疲倦。菩薩亦復如是，一切樂具，盡皆與之，乃至令入無餘涅槃，是故名為荷負重擔。」

一九二、《大論十二》曰：「若能直進不退，成辦佛道，名到彼岸。」

一九三、肇公曰：「智慧，體；聖明，用。無事不照謂之聖。菩薩權實靈照，不可以言思擬議其形容，故云『不可思議』。」

一九四、《智度論》曰：「小乘法中無不可思議事，唯大乘法中有之，如六十小劫說，《法華經》謂如食頃。」

一九五、《淨影疏》曰：「為法心同，故來一時。」

一九六、《宋譯》經末曰：「並天龍八部一切大眾，聞佛所說，皆大歡喜。」

大教緣起第三

一、《漢譯》曰：「於時佛坐，思念正道，面有五色光，數千百變，光甚大明。賢者阿難，即從座起，更正衣服，稽首佛足，前白佛言：今佛面目光色，何以時時更變！明乃爾乎？今佛面目光精，數百千色，上下明徹，好乃如是。我侍佛以來，未曾見佛身體光曜，巍巍重明乃爾；我未曾見至真等正覺，光明威神，有如今日。」

二、《魏譯》云：「光顏巍巍。」又云：「威神光光。」

三、《唐譯》云：「威光赫奕，如融金聚，又如明鏡，凝照光輝。」

四、《宋譯》云：「面色圓滿，寶剎莊嚴。」

五、《淨影疏》曰：「佛具眾德，為世尊重，故號世尊。」

六、《勝鬘寶窟》曰：「外使物畏，目之為威。內難測度，稱之為神。」

七、海東憬興曰：「鏡光外照，名為影表。即同佛身，光明外舒。外照之光顯影，暢在鏡內，亦同所放光還曜巍顏，故云表裏。」

八、《淨影疏》曰：「鏡光外照，名為影表。外照之光，明顯鏡內，名為影裏。佛身如是，光明外照之表，顯曜佛身，名影表裏。」

九、《甄解》曰：「則光顏巍巍中，影現寶剎莊嚴相。其猶珠寶鏡中，能現森羅萬相乎！」

十、《法華經序品》曰：「眉間白毫，大光普照。」

十一、《法華經》曰：「我與阿難等於空王佛所，同時發阿耨多羅三藐三菩提心。阿難常樂多聞，我常勤精進，是故我已得阿耨多羅三藐三菩提。而阿難護持我法，亦護將來諸佛法藏，教化成就菩薩眾。」

十二、《寶積經》曰：「如來身者，自性清徹。何以故？如來久已遠離一切煩惱諸垢穢故。如來身者，出過世間。何以故？不為世法之所染污故。乃至如來身者，如淨鏡中微妙之像，如淨水中明滿之月。」

十三、《淨影疏》曰：「喜有二義：（一）念彌陀佛所成行德可慶，故喜。（二）念眾生，得益時至，故喜。」

十四、《無量壽經箋註》曰：「佛之顏有光，故云光顏。」

十五、《嘉祥疏》曰：「巍巍言德盛高顯也。」

十六、《涅槃經卅》曰：「我於此間娑羅雙樹，入大寂定。大寂定者，名大涅槃。」

十七、《甄解》云：「普等三昧及大寂定，並是念佛三昧異名也。………今佛為說念佛法門，住念佛三昧。」

十八、《合贊》曰：「濟凡秘術，今日將說，故曰住奇特。」

十九、《甄解》曰：「奇特法者，如來正覺果海，名為奇特。奇特之極，至下『華光出佛』之文彰矣。」

二十、《華嚴經》云：「一切眾生身中有正覺智。」

二一、《淨影疏》曰：「住佛住者，涅槃常果，諸佛同住。今日世雄（指釋尊），住彼所住，住大涅槃，能起化用。」

二二、《會疏》曰：「佛所住，不（非）二乘菩薩所能及，唯佛與佛住之。」又曰：「佛說三乘隨他教時，各住三乘法，今住佛隨自所住，故云住佛所住。」

二三、《甄解》曰：「住佛所住者，住普等三昧。普等三昧及大寂定，並是念佛三昧異名也。三世諸佛皆住此念佛，故云佛所住。今佛為說念佛法門，住念佛三昧。」

二四、《十住斷結經》曰：「號導師者，令眾生類示其正道故。」

二五、《華首經》曰：「能為人說無生死道，故名導師。」

二六、《佛報恩經》曰：「大導師者，以正路示涅槃徑，使得無為常樂故。」

二七、《甄解》曰：「導師行者，即彌陀世尊平等引接無所遺故。」又曰：「大導師者，即彌陀世尊，以本願引攝五乘。」

二八、《淨影疏》曰：「無上菩提，是最勝道。」

二九、《甄解》曰：「最勝道者，念佛往生一道。於一切方便中，無上最勝故。」又曰：「最勝道者解脫德，《涅槃經》云：『無上上，真解脫。』故無上上，即最勝義。」

三十、《嘉祥疏》曰：「去來現在佛佛相念者，明三世諸佛皆有化眾生之念。光光相照，又智智相照，故云相念也。」

三一、《甄解》曰：「去來現佛等，舉三世佛相念，以推度今佛所念。」

三二、《合贊》曰：「我以三世諸佛相念，類知得無今佛亦念諸佛。然今超過諸佛，現此奇相，有何故耶？」

三三、《智度論》曰：「善哉善哉，再言之者，喜之至也。」

三四、《甄解》謂：「所問稱可佛心故。」

三五、《漢譯》曰：「阿難，今諸天帝王人民，及蜎飛蠕動之類，汝皆度脫之。」

三六、《普賢行願品》曰：「諸佛如來以大悲心而為體故。」又「以大悲水饒益眾生，則能成就諸佛菩薩智慧華果。」

三七、《法華經》曰：「諸佛世尊唯以一大事因緣故，出現於世。」

三八、《會疏》曰：「漸頓各稱所宜，隨緣皆蒙度脫。故云『拯群萌』。」又曰：「『欲』指釋迦大悲所願。然此一字，通上下，含二義：一謂『欲拯群萌』。諸如來以大悲為體，欲願（原文）未度者令度，未安者令安。『光闡道教』皆為之（原文）也。故通上文。二謂欲『惠真實之利』。謂如來欲願眾生入彌陀海故。」

三九、《甄解》曰：「諸佛之所以出興於世，欲說彌陀願力，惠救萬眾生，將為本懷故。」

四十、善導大師云：「如來所以興出世，唯說彌陀本願海。」

四一、《甄解》曰：「此今家（日人稱善導大師為今家）獨步妙釋，他人所未談也。順此祖釋，以彌陀本願為真實利，則可以八萬四千法門為光闡道教，其義明矣。」

四二、《甄解》引《六要》曰：「真實利者，指此名號，即是佛智也。」

四三、《甄解》云：「今真實者，佛智名號。善導所謂法藏因中所成真實，故言本願真實。開之則真實五願，合之一句名號。故知此真實通教行信證。應知『之利』者，名號之大利。其大利之所究竟，即無上涅槃妙果。」

四四、《甄解》曰：「真實之利對權假方便。故以世法望小乘，小乘真而世法假也。以小乘望權大乘，權大乘真而小乘假也。以權大乘望實大（《華嚴》、《法華》等），實大真而權大假也。以《華嚴》、《法華》等實大乘，望彌陀十九願（十九指《魏譯》文曰：『發菩提心，修諸功德，至心發願，欲生我國。』），十九真而《華嚴》、《法華》假也。何以故？《華嚴》、《法華》以往生為經益，彼猶不出十九願故。以十九願望二十願（《魏譯》文曰：『聞我名號，繫念我國，植眾德本，至心迴向，欲生我國。』），二十願真而十九願假也。以二十願望十八願（十念必生願），二十假而十八真也。今真實中之真實，圓頓中之圓頓也。」

四五、《甄解》曰：「今就利益論，彼假此真。何故？彼說速疾成佛道，不見速疾成佛人。故自成別時意趣。法體非別時意，人機劣故。今信不疑者，十即十生。往生不退至菩提故。初生處即菩提。在世滅後但此一法故。一切凡聖行無別故。利益真者莫過斯。」

四六、《會疏》曰：「佛法難聞，故云難值。佛身難睹，故言難見。」

四七、《般涅槃經》曰：「有尊樹王，名優曇缽，有實無華。若金華生者，世乃有佛。」

四八、《出曜經》曰：「數千萬劫，時時乃出。群生見華，謂曰如來將出。」

四九、《嘉祥疏》曰：「如來正覺其智難量者，明真智妙絕，照窮法界，非下情所測。」

五十、《甄解》曰：「如來正覺者，乘彌陀一如來成正覺故。此應身即本地身也。其智難量。………念佛三昧為所住。住此發勝妙智故。」

五一、《最勝王經壽量品》偈曰：「若人住億劫，盡力常算數，亦復不能知，世尊之壽量。」

五二、《晉譯華嚴》曰：「知無量劫是一念，知一念即無量劫。」

五三、《會疏》曰：「究謂究竟。暢謂通暢。簡異（即不同）因位所得，故曰無極。」

五四、《華嚴經》中之十自在：（一）命自在，（二）心自在，（三）資具自在，（四）業自在，（五）受生自在，（六）解自在，（七）願自在，（八）神力自在，（九）法自在，（十）智自在。

五五、蓮池大師《疏鈔》曰：「靈明洞徹，湛寂常恆；非濁非清，無背無向。大哉真體，不可得而思議者，其唯自性歟！」

五六、《疏鈔》曰：「澄濁而清，返背而向；越三祇於一念，齊諸聖於片言。至哉妙用，亦不可得而思議者，其唯佛說《阿彌陀經》歟！」

法藏因地第四

一、《甄解》曰：「以世間配般若，自在即解脫義，王是法身。三一相即，不縱不橫，名世自在王。」

二、《合贊》曰：「《涅槃梵行品》曰：『云何名如來？如過去諸佛所說不變。云何不變？過去諸佛為度眾生，說十二部經，如來亦然，故名如來。』」

三、《會疏》曰：「如來義有三：謂法身、報身、應身也。《金剛經》云：『無所從來，亦無所去。』此法身如來也。《轉法輪論》云：『第一義諦名如，正覺名來。』此報身如來也。《成實論》云：『乘如來道，來成正覺，故名如來。』此應身如來也。」

四、《天臺壽量品疏》云：「如者，法如如鏡，非因非果，有佛無佛性相常然。遍一切處而無有異為如，不動而至為來。指之為法身如來。」

五、《大論》曰：「佛諸結使除盡，得一切智慧，故應受一切天地眾生供養。以是故佛名應供。」

六、《淨影疏》曰：「證滅相應，故名為應。又證滅故。合應供養，故云應供。」

七、《會疏》曰：「萬行圓成，福惠（即慧）具足，應受天上人間供養，饒益有情，故號應供。」

八、《維摩經肇註》曰：「阿耨多羅，秦言無上。三藐三菩提，秦言正遍知。道莫之大，無上也。其道真正，無法不知，正遍知也。」

九、《淨影疏》曰：「正者理也。於理窮照（即徹照於理體），故云遍知。」

十、《大論》曰：「宿命、天眼、漏盡，名為三明。」

十一、《淨影》謂：「明是證行，證法顯了，故名為明。」

十二、《涅槃經十八》曰：「明者，名得無量善果。………善果者，名阿耨多羅三藐三菩提。」

十三、《涅槃經十八》曰：「行名腳足。………腳足者，名為戒慧。乘戒慧足，得阿耨多羅三藐三菩提，是故名為明行足也。」

十四、《淨影疏》曰：「龍樹說，戒空慧等，名之為行。此二（指戒與空慧）圓具，故名為足。」

十五、《會疏》曰：「行足者，謂身口意業，真正清潔。於自願力一切之行，善修滿足，故號明行足。」

十六、《大論》曰：「好去者，於種種諸深三摩提（即正定）無量諸大智慧中去。」

十七、《合贊》曰：「善者，最初發心；逝者，大般涅槃。如來不捨最初發心，得大涅槃，是故如來名為善逝。」

十八、《會疏》曰：「善逝即妙住之義也。謂以無量智慧，能斷諸惑，妙出世間，能趣佛果故。」

十九、《淨影疏》曰：「佛德圓滿，更何處去，而言好去，雖無去處，非不能去。如劫盡火，雖非所燒，非不能燒，故得云去。」

二十、《甄解》曰：「世間者，名為五陰。解者名知。諸佛世尊善知五陰，故名世間解。」

二一、《淨影疏》曰：「世間解者，是化他智。善解世間，名世間解。」

二二、《會疏》曰：「謂世間出世間因果諸法，無不解了，故名世間解。」

二三、《涅槃經》曰：「如來者，名無上士。譬如人身，頭為最上，非餘肢手足等也。佛亦如是，最為尊上，非法僧也。」又曰：「有所斷者，名有上士。無所斷者，名無上士。」

二四、《會疏》曰：「業惑淨盡，更無所斷，於三界天人凡聖之中，第一最上無等，故號無上士。」

二五、《智度論》曰：「涅槃法無上。佛自知是涅槃，不從他聞。亦將導眾生令至涅槃。如諸法中，涅槃無上，眾生中佛亦無上。復次，持戒、禪定、智慧，教化眾生，一切無有與等者，何況能過，故云無上。」

二六、《淨影疏》曰：「能善調伏眾生，名調御丈夫。」

二七、《合贊》曰：「自既丈夫，復調丈夫。故號佛為調御丈夫。若具四法，則名丈夫。何等為四：（一）近善知識。（二）能聽法。（三）思惟義。（四）如說修行。」

二八、《會疏》曰：「謂具大丈夫力用而說種種諸法，調伏制御一切眾生，令離垢染，得大涅槃。」

二九、《淨影疏》曰：「能以正法近訓天人，名天人師。」

三十、《會疏》曰：「所有天上人間、魔王外道、釋梵天龍，悉皆歸命，依教奉行，俱作弟子，故號天人師。」

三一、《合贊》曰：「諸佛雖為一切眾生無上大師。諸眾生中，唯天與人，能發無上大菩提心，是故號佛為天人師。」

三二、《合贊》曰：「佛者名覺，既自覺悟，復能覺他。譬如有人覺知有賊，賊無能為。」

三三、《智度論》曰：「佛陀，秦言知者。知過去、未來、現在眾生數、非眾生數，有常無常等一切諸法。菩提樹下了了覺知，故名為佛陀。」又曰：「佛一切智慧成就。故過去、未來、現在，盡不盡、動不動，一切世間了了悉，故為佛陀。」

三四、《成實論十號品》曰：「如是九種（指前諸號）具足，於三世十方世界中尊，故名世尊。」（又《智度論》以佛為第十號，以世尊為具十號尊德之總號，與此開合稍異，義無不同。）

三五、《俱舍論》曰：「道義云何？謂涅槃路，乘此能往涅槃城故。」

三六、《華嚴大疏》曰：「通至佛果，故名道。」

三七、《讚阿彌陀佛偈》曰：「究暢道要無障礙。」

三八、《漢譯》經曰：「世饒王，聞經修道，歡喜開解，便棄王位，行作比丘。」義寂云：「準彼經文，世饒王者，亦為法藏在俗時名。」

三九、「沙門」義為勤息。《會疏》曰：「此人勤修善法，息諸惡故。」

四十、《四十二章經》云：「辭親出家，識心達本，解無為法，名為沙門。」

四一、《探玄記》云，「藏」有四義：「（一）含攝，（二）蘊積，（三）出生，（四）無盡。」

四二、《嘉祥疏》曰：「在能蘊蓄佛法，故曰法藏。」

四三、《嘉祥疏》曰：「稱逸群之能，故曰高才。能自勝勝他，故稱為勇。壞邪見之明，所以言哲。」

四四、《淨影疏》曰：「才謂才巧，才德過人，故曰高才。志強名勇。心明稱哲。」

四五、《淨影疏》曰：「此德孤出，名世超異。」

四六、《會疏》曰：「不（非）常人所及，故云與世超異。」

四七、《合贊》曰：「或約地上發心，則所謂世者，地前世間之義耳。」

四八、淨影云：「今尋發無上心，是地前世間行，下我發無上正覺之心，是地上出世間行。」

四九、《甄解》曰：「說有前（此段）後（第五品），發心無有二。唯是一發心也。」

五十、《甄解》曰：「其龍樹大士為初地（指所判法藏比丘發心之位），或為八地。………亦是從果向因，大與諸師別也。」

五一、《法華壽量品》曰：「我（釋尊）實成佛以來，無量無邊百千萬億那由他劫。」

五二、《大乘義章二》云：「於三寶等淨心不疑，名信。」

五三、《晉譯華嚴經六》云：「信為道源功德母，………示現開發無上道。」

五四、《菩提心論》曰：「求菩提者，發菩提心，修菩提心。」

五五、《淨影疏》曰：「起行之願，名為願力。」

五六、《會疏》曰：「願力者，四弘誓願能淨佛國土，成就眾生故。」

五七、《智度論》曰：「五根增長，不為煩惱所壞，故名為力。」又「天魔外道不能阻壞，故名為力。」

五八、靈峰大師曰：「念根增長，成就一切出世正念功德，名念力。慧根增長，能遮（止也）通別諸惑，發真無漏，名慧力。」

五九、《金剛經》曰：「應無所住，而生其心。」

六十、《金剛經》曰：「如如不動。」

六一、《慈恩上生經疏》曰：「精謂精純，無惡雜故。進謂升進，不懈怠故。」

六二、《法華經序品》曰：「身色如金山，端嚴甚微妙。」

六三、《會疏》曰：「天下至明，無大於日月。萬品光耀，無過於摩尼。若映佛光，皆悉隱蔽。」

六四、《華嚴普賢行願品》曰：「一切如來語清淨，一言具眾音聲海，隨諸眾生意樂音，一一流佛辯才海。」

六五、《普賢行願品》曰：「如來功德，假使十方一切諸佛，經不可說不可說佛剎極微塵數劫，相繼演說，不可窮盡。若欲成就此功德門，應修十種廣大願行。」

六六、靈峰大師曰：「非信不足啟願，非願不足導行。」

六七、清省庵法師曰：「修行急務，立願居先。願立則眾生可度，心發則佛道堪成。」又曰：「故知欲學如來乘，必先具發菩薩願，不可緩也。」

六八、《大乘義章》曰：「界別（分別、差別）為界，諸法性別，故名為界。」

六九、《唐譯》為「演說施戒諸法門，忍辱精勤及定慧。」

七十、《智度論》曰：「般若者，秦言智慧。一切諸智慧中，最為第一，無上無比無等，更無勝者。」

七一、《往生論註》曰：「般若者，達如之慧名。」

七二、《大乘義章》曰：「真心體明，自性無闇，目之為慧。」

七三、《漢譯》曰：「檀施調伏意，戒忍及精進。如是三昧定，智慧為上最。」

七四、《嘉祥疏》曰：「明五度為行，不能出離生死。要須智慧達解本原，方皆過出，故云最上也。」

七五、《心經》云：「行深般若波羅蜜多時，照見五蘊皆空，度一切苦厄。」

七六、《三藏法數》曰：「究竟即決定終極之義也。謂能覺了染心之源，究竟終窮，同於本覺，故名究竟覺。」

七七、《大乘義章》曰：「癡闇之心，體無慧明。故曰無明。」

七八、《探玄記三》曰：「三昧，此云等持，離沈浮故。定慧等故，名等也。心不散故，住一境故，名持也。」

七九、《普賢行願品》曰：「諸佛如來以大悲心而為體故。因於眾生而起大悲；因於大悲生菩提心；因菩提心成等正覺。譬如曠野沙磧之中有大樹王，若根得水，枝葉華果，悉皆繁茂。生死曠野菩提樹王，亦復如是。一切眾生而為樹根，諸佛菩薩而為華果。以大悲水饒益眾生，則能成就諸佛菩薩智慧華果。」

八十、《大日經》曰：「大悲為根。」

八一、《行願品》曰：「善男子，諸供養中，法供養最。所謂如說修行供養；利益眾生供養；攝受眾生供養；代眾生苦供養；勤修善根供養；不捨菩薩業供養；不離菩提心供養。善男子，如前供養無量功德，比法供養一念功德，百分不及一，千分不及一，百千俱胝那由他分，迦羅分、算分、數分、喻分、優婆尼沙陀分，亦不及一。何以故？以諸如來尊重法故。以如說行，出生諸佛故。若諸菩薩行法供養，則得成就供養如來。如是修行，是真供養故。」

八二、《普賢行願品》曰：「若諸菩薩以大悲水饒益眾生，則能成就阿耨多羅三藐三菩提。是故菩提，屬於眾生。」

八三、《嘉祥疏》曰：「修道疾速成佛，故云超絕。」

八四、《稱讚淨土經》曰：「為諸有情宣說甚深微妙之法，令得殊勝利益安樂。」

八五、《唐譯》曰：「縱沈無間諸地獄，如是願心終不退。」

八六、《會疏》曰：「但有其願，願即虛。但有其行，行即虛。要須願行相扶，所為皆剋。」

至心精進第五

一、《無量壽經起信論》曰：「法藏云：『我發無上正覺之心。』當知無上正覺，一切願王從此出生，一切淨土從此建立。才發此心，極樂莊嚴一時具足，故曰：『至心求道，精進不止，會當剋果，何願不得。』所以者何？一切法不離自心故。」

二、《會疏》云：「汝自當知者，例如《法華三止說》，其義深廣，不可容易說故。」

三、六祖曰：「密在汝邊。」

四、古禪德曰：「汝自會取好，我不如汝。」

五、峻諦師曰：「此含三義：（一）謂法藏菩薩宿殖（同植）深厚。高才勇哲，與世超異。淨佛國土之事，久既洞達，雖佛智無所加之。故如汝所知，汝自當行之也。（此復明法藏是從果向因也）（二）謂攝取佛國，各隨樂欲。或取穢濁，或求清淨，或攝三乘，或願一乘。故任菩薩意樂，宜攝取之，不用如來之指示也。（三）謂凡於淨土，有報有化。法報高妙，非菩薩之分。唯應自分，宜攝取之也。故云『汝自當知』。」

六、《無量壽經箋註》曰：「自家勢力所及之境土，又我所得之果報界域，謂之境界。」

七、峻諦師云：「斯義宏深，非我境界者，亦有三意：（一）謂菩薩常途淨土之行。我已知之。今欲得諸佛土之中最勝淨土，斯義宏深，非我境界。（二）謂實雖隨各自樂欲，應攝取之。今欲五乘齊入報土，斯義宏深，非我境界。（報土乃法身大士所居，今令二乘、人天乘齊入報土，故非凡情所能測。）（三）謂雖法報高妙，非菩薩之分。我能經無量劫，當克獲之。（法報二身，經無量劫，必可證悟，但當下尚非其分，故下云非我境界。）斯義宏深（廣大謂宏，幽邃謂深），非我境界也。雖有三義不同，拋卻己分，專歸佛力，斯乃法藏菩薩自開他力門也。」

八、《會疏》曰：「高明約具德。深廣約願心。謂持戒禪定，超勝世間，故謂高。方便般若，照究諸法，故謂明。遠徹來際無撓（謂能遠究達於未來之極處，而無阻撓），故謂深。周攝一切無遺，故謂廣也。」

九、《大智度論》云：「阿彌陀佛先世時作法藏比丘，佛將導遍至十方，示清淨國，令選擇淨妙之國，以自莊嚴其國。」

十、《嘉祥疏》云：「二百一十億佛土，善因雖有強弱之分，然所招之土，同是七寶國土之麤妙應現。………粗之言大，妙之言美，明所現二百一十億皆是大善之土耳。」

十一、《淨影疏》云：「粗，不精也。說惡說粗，令其捨遠。說善說妙，使其修習。」

十二、《悲華經》曰：所現佛國，「或有世界，嚴淨妙好。」乃至「或有世界，有大火災。」又「或有世界，純是菩薩，遍滿其國，無有聲聞緣覺之名。」又「或有世界，清淨微妙，無諸濁惡。」

十三、《法集經》云：「菩薩摩訶薩，得彼諸佛如來天眼。」

十四、《大智度論》曰：「天眼徹視，則不動而遍至。十方不來，比丘亦不往。如佛天眼故，十方國土皆悉一時睹見也。」

十五、《會疏》曰：「無有此上，故云無上。超勝諸願，故曰殊勝。謂莊嚴無上故，受樂無上故，光壽無上故，名號無上故，生因無上故，利益無上故。是總四十八願大體。」

十六、《菩薩瓔珞經》曰：「一切眾生識，始起一想住於緣。順第一義諦起名善，背第一義諦起為惡。」

十七、《唯識論》曰：「能為此世他世順益，故名為善。人天樂果，雖於此世能為順益，非於他世，故不名善。能於此世他世為損，故名不善。惡趣苦果，雖於此世能為違損，非於他世，故非不善。」

十八、淨影判三種善惡：（一）「順益為善，違損為惡。」（二）「順理為善，違理為惡。」（三）「體順為善，體違為惡。」

十九、天臺宗立六種善惡：（一）人天之善。（二）二乘之善。（三）小乘菩薩之善。（四）通教三乘之善。（五）別教菩薩之善。（六）圓教菩薩之善。

二十、義寂師曰：「淨土之中有麤妙異。粗即變化，妙即受用。」

二一、《會疏》曰：「夫國土者，即眾生之影響耳。形修（長也）則影長，形短則影促。」

二二、《淨影疏》云：「天人善惡，汎說一切諸土之因。國土麤妙，汎宣一切諸土之果。」

二三、《止觀》曰：「一心具十法界。」

二四、《探玄記》曰：「一心者，心無異念故。」

二五、《教行信證文類》曰：「言一念者，信心無二心。故曰一念，是名一心。一心則清淨報土真因也。」

二六、《漢譯》曰：「我當奉持，當即中住。」

二七、宗門曰：「心心不異謂之保。」

二八、《魏譯》云：「具足五劫，思惟攝取莊嚴佛國清淨之行。」

二九、《唐譯》云：「於彼二十一億諸佛土中所有嚴淨之事，悉皆攝受。既攝受已，滿足五劫，思惟修習。」

三十、《宋譯》云：「住一靜所，獨坐思惟，修習功德，莊嚴佛剎。發大誓願，經於五劫。」

三一、《淨影疏》云：「依願起行。」又「故彼法藏於一身中，在彼佛所，五劫修行。」

三二、《略箋》云：「斯乃修行之時也。蓋五劫之間，思惟勵修，修成滿所願之行。其既發願，不可無行。」

三三、《合贊》云：「五劫者，發願思惟之時節也。」

三四、《會疏》云：「蓋夫菩薩建立淨土，猶如良匠建大城。先沈思圖畫之。………五劫思惟，如圖畫之。………」

三五、嘉祥師云：「於五劫中，修行發願也。」

三六、《宋譯》中先曰：「思惟修習。」後曰：「發大誓願，經於五劫。」

三七、《淨影疏》曰：「法藏自說己願，令諸菩薩學之同發。」

三八、《會疏》云：「菩薩聞之，自發勇猛心。彼既丈夫，我亦爾。彼發妙願，我不爾乎？故能緣之滿足大願也。」

三九、《往生論注》云：「滿足往生淨土一願，即一切志願悉滿足。故云滿足無量大願。」

發大誓願第六

一、《甄解》曰：「四十八願功德成就，而歸一正覺，即是南無阿彌陀佛也。是名弘誓本乘海，亦名悲願一乘。此乃彌陀正覺功德也。正覺功德不可思議者，由誓願不可思議。」

二、《行卷》文曰：「敬白申一切往生人等，弘誓一乘海者，成就無礙無邊最勝深妙不可思議至德。何以故？誓願不可思議故。悲願喻如大虛空，諸妙功德廣無邊故。猶如大車乃至猶如大風，普行世間無所礙故。能出三有繫縛城，乃至開顯方便藏。良可奉持。特可頂戴也。」

三、《魏譯》第三十八願曰：「設我得佛，國中天人，欲得衣服，隨念即至。如佛所讚應法妙服，自然在身。有求裁縫搗染洗濯者，不取正覺。」第二十四願曰：「設我得佛，國中菩薩在諸佛前，現其德本。諸所求欲供養之具，若不如意者，不取正覺。」

四、《漢譯》第二十三願（《吳譯》為第十四願）曰：「我作佛時，我國諸菩薩欲飯時，則七寶缽中，生自然百味飯食在前。食已，缽皆自然去。不爾者，我不作佛。」

五、《會疏》曰：「如來聽其說明，照察丹誠，故云聽察。」

六、「地獄」此為漢語，梵語為那落迦、泥犁等。《大攝論音義》曰：「此譯有四義：（一）不可樂。（二）不可救濟。（三）闇冥。（四）地獄。」

七、《婆沙論》曰：「瞻部洲下過五百踰繕那（即由旬），乃有地獄。」

八、《維摩經肇註》云：「上由旬六十里，中由旬五十里，下由旬四十里。」

九、據《俱舍論》兼考《大論》，八大地獄為：（一）等活地獄。彼中罪人遇種種※刺磨擣，苦極身死，然冷風吹之，皮肉還生，等於前活。（二）黑繩地獄。先以黑繩縛罪人肢體，而後斬鋸。（三）眾合地獄。眾多苦具，俱來逼身，合黨相害。（四）號叫地獄。逼於眾苦，發悲號怨叫之聲。（五）大叫地獄。逼於劇苦，更發大哭聲。（六）炎熱地獄。火隨身起，炎熾周圍，苦熱難堪。（七）大熱地獄。熱中之極，故曰大熱。（八）無間地獄。受苦無間，無有間歇。

八寒冰獄為：（一）額部陀，此云皰。嚴寒逼身，體上生皰也。（二）尼刺部陀。嚴寒逼身，體分皰裂也。（三）呵羅羅（寒逼而自口中所發之顫聲）。（四）阿婆婆（同上）。（五）虎虎婆（同上）。（六）※缽羅（青蓮花）。嚴寒逼迫，身分折裂如青蓮花也。（七）缽特摩（紅蓮花）。身分折裂如紅蓮花也。（八）摩訶缽特羅（大紅蓮花）。身分折裂如大紅蓮花也。

十六遊增地獄。八大地獄中每一大獄，皆有四門。每一門外，每附增四獄。名為（一）煻煨增。（二）尸糞增。（三）鋒刃增。（四）烈河增。合為十六處，稱為十六遊增地獄。八大地獄合計共有一百二十八處。亦名近邊地獄。

孤獨地獄。在山間、曠野、樹下、空中，其類無數，受苦無量。地獄苦果，其最重處，一日之中八萬四千生死，經劫無量。

十、《輔行記》云：「作上品五逆十惡者感之（指最極惡逆者）」

十一、「餓鬼」者，《大乘義章八》曰：「以從他求故，名餓鬼。又常飢虛，故名為餓。恐怯多畏，故名為鬼。」

十二、《婆沙論》云：「鬼者畏也，謂虛怯多畏。又威也，能令他畏其威也。又希求名鬼，謂彼餓鬼恒從他人，希求飲食以活性命。」又云：「有說飢渴增（盛也）故，名鬼。由彼積集，感飢渴業。經百千歲，不得聞水名。豈能得見，況復得觸。有說被驅役故，名鬼。恒為諸天處處驅役馳走故。」

十三、《輔行記》云：「下品五逆十惡者感之。（指惡逆中最輕者）」

十四、「畜生」新譯為傍生。《新婆沙論》云：「其形傍，故行亦傍。以行傍，故形亦傍。是故名傍生。」

十五、《會疏》云：「此道遍在諸處。披毛戴角，鱗甲羽毛。四足多足，有足無足。水陸空行，互相吞啖，受苦無量。」

十六、《輔行記》云：「作中品五逆十惡者感之。」

十七、《三啟經》云：「將付琰魔王，隨業而受報。勝因生善道，惡業墮泥犁。」

十八、《俱舍論》云：「琰魔王國，於此瞻部洲下，過五百踰繕那（即由旬），有琰魔王國。縱廣量亦爾。從此展轉，散居餘處。」

十九、《長阿含經地獄品》云：「閻浮提南，大金剛山內，有閻羅王宮，王所治處。縱廣六千由旬。」

二十、《法華經方便品》曰：「以諸欲因緣，墜墮三惡道。」

二一、密教中曰：「大悲為根，菩提為因，方便為究竟。」

二二、《華嚴經普賢行願品》曰：「諸佛如來以大悲心而為體故。」

二三、《淨土論註》曰：「佛所得法，名為阿耨多羅三藐三菩提。」

二四、《法華玄贊》曰：「『阿』云無。『耨多羅』云上。『三』云正。『藐』云等。又『三』云正。『菩提』云覺。即是無上正等正覺。」

二五、《大智度論八十五》曰：「唯佛一人智慧為阿耨多羅三藐三菩提。」

二六、龍樹大士曰：「若人生彼國，終不墮三趣。」

二七、善導大師曰：「乃至成佛，不歷生死。」

二八、善導大師曰：「諸佛欲顯常住不變之相，是故現黃金色。」

二九、日溪師曰：「此標中道實相色。」

三十、《會疏》曰：「是故願言，我國人民，純一金色，無有好惡，彼我平等，情絕違順。」

三一、《智度論八十八》謂佛現此大人相者，因「隨此間閻浮提中天竺國人所說，則為現三十二相。」

三二、《法界次第下》曰：「如來應化之體，現此三十二相，以表法身眾德圓極。使見者愛敬，知有勝德可崇。人天中尊，眾聖之王，故為現三十二相。」

三三、《三藏法數四十八》云：「（１）足安平相。足裡無凹處者。（２）千幅輪相。足下有輪形者。（３）手指纖長相。手指細長者。（４）手足柔軟相。手足之柔者。（５）手足縵相。手足指與指間有縵網之纖維，交互連絡如鴨鵝者。（６）足跟滿足相。跟是足踵。踵圓滿無凹處者。（７）足趺高好相。趺者足背也。足背高起而圓滿者。（８）※如鹿王相。※為股肉。佛之股肉纖圓如鹿王者。（９）手過膝相。手長過膝者。（　）馬陰藏相。佛之男根，密藏體內，如馬陰也。（　）身縱廣相。頭足之高，與張兩手之長相齊者。（　）毛孔生青色相。一一毛孔，生青色之毛而不雜亂者。（　）身毛上靡相。身毛之頭右旋向上偃伏者。（　）身金色相。身體之色如黃金也。（ ）常光一丈相。身放光明，四面各一丈者。（　）皮膚細滑相。皮膚軟滑者。（ ）七處平滿相。七處為兩足下兩掌兩肩及頂中。此七處皆平滿無缺陷也。（ ）兩腋滿相。腋下充滿者。（ ）身如獅子相。身體平正，威儀嚴肅，如獅子王者。（ ）身端直相。身形端正，無傴曲者。（ ）肩圓滿相。兩肩圓滿而豐腴者。（ ）四十齒相。具足四十齒者。（ ）齒白齊密相。四十齒皆白淨而堅密者。（ ）四牙白淨相。四牙最大而白者。（ ）頰車如獅子相。兩頰隆滿，如獅子之頰者。（ ）咽中津液得上味相。佛之咽喉中，常有津液，凡食物因之得上味也。（ ）廣長舌相。舌廣而長，柔軟細薄。展之則覆面而至於髮際者。（ ）梵音深遠相。梵者清淨之義，佛之音聲清淨而遠聞也。（ ）眼色如紺青相。眼睛之色如紺青者。（ ）眼睫如牛王相。眼毛殊勝如牛王也。（ ）眉間白毫相。兩眉之間有白毫，右旋常放光也。（ ）頂成肉髻相。梵音烏瑟膩，譯作肉髻。頂上有肉，隆起為髻形者，亦名無間頂相。」

三四、望西師曰：「依此願故，眾生生者，皆具諸相，不假修得。問：『具足此相，為華開後，將為前耶？』答：『不待花開，是生得故。』」

三五、曇鸞大師曰：「以不同故，高下以形。高下既形，是非以起。是非既起，長淪三有。是故興大悲心，起平等願。」

三六、《甄解》曰：「小乘前五通，唯依四根本定得。漏盡通，依四禪未至中間及三無色。（「無色」者，指無色定。文中「三」字或為「四」字之誤，蓋八定者，乃色界之四禪與無色界之四無色定也。）大乘依一切禪悉能之。今此經所說，大異於彼說。一切人天皆以佛願為所依。故云，阿彌陀如來本願力為增上緣。《事贊》云：『三明自然乘佛願。須臾合掌得神通。』豈容同於有漏禪為所依耶？」

三七、《要集》云：「不於四靜慮中，而修神通因。只是彼土任運生得之果報，不亦樂乎！」

三八、《甄解》據《大乘義章》云：「（一）寬狹不同，如《地持》說，聲聞二千國土，為通境界。緣覺六千國土，為通境界。（今經中則以億那由他百千佛剎為通境界，可見差異之甚。）（二）多少不同。二乘一心一作，不能眾多。諸佛菩薩化現十方世界，一切色象。一時能現五趣之身。（三）大小不同。二乘化現大身，不能入小。化現小身，不能容大。諸佛菩薩現大身滿三千界。能以大身入一塵中。化現小身如微塵，能以小身容受一切。又佛菩薩於一切色物，大能入小，小能容大。二乘不能。（四）遲速不同。二乘欲至遠所，多時乃至。以其不同如意通故。諸佛菩薩，一念能至十方世界。以其所得如意通故。（五）虛實不同。二乘所化現一切，相似而已，不得實用。諸佛菩薩所化現，皆能實用。（六）所作不同。諸佛菩薩化無量人，各令有心。隨作一事，令人異辨。二乘不能。（七）所現不同。諸佛菩薩但現一身，令人異見。但出一聲，令人異聞。安住一土，十方俱現。二乘不能。（八）化根用不同。如《涅槃》說：『諸佛菩薩，六根互用。』二乘不能。（九）自在不同。如《涅槃》說：『諸佛菩薩，凡所為作，身心自在，不相隨逐。其身現大，心亦不大。身現小，心亦不小。喜憂等一切皆爾（意謂身現喜，心亦不喜）。』二乘不能。」

三九、《合贊》云：「今則大乘不共之通，而更加（彌陀）本願力，豈混同凡小通。」

四十、《甄解》曰：「事謝於往（過去之事）名為宿，往法（過去之法）相續名為命。於此照知無壅，名宿命通。」

四一、《會疏》云：「謂能知自身一世二世三世，乃至百千萬世宿命及所作之事。亦能知六道眾生各各宿命及所作之事，是名宿命通。」

四二、日澄憲師云：「不知宿命故，於善不進，於惡不恐。萬善懈怠，眾惡造作，只為不知宿業也。彼羅漢憶泥犁苦，流血汗。（有阿羅漢憶及先世在地獄中種種慘痛，怖畏之極，流出血汗。）福增（古德之名）見先身骨忽開悟。（又有人）不知先生母，以為妻。不知先世怨，養為子。不知先身父，以為美食等。皆迷宿命事，著今世樂。忽聞本緣，皆生厭心者也。」

四三、靜照云：「若識宿命，則不自高。憶念過去無數功德。但依佛誓得生此國。」

四四、澄憲云：「往生彼國者，先知宿命，深仰佛德。」

四五、《智度論五》曰：「天眼所見自地及下地（例如天人，則天道為自地，修羅、人、畜生、鬼、地獄五道為下地）中六道眾生諸物，若近若遠，若粗若細諸色，莫不能照。」

四六、《會疏》曰：「能見六道眾生，死此生彼，苦樂等相。及見一切障內障外，世出世間，種種形色，無有障礙也。」

四七、龍樹大士曰：「二乘中小聲聞不作意，一千界為通境。若作意者，見二千國土。大聲聞不作意者二千，作意者三千。緣覺小者，不作意二千，作意三千。其大者，作意不作意，皆見三千大千世界事。諸佛菩薩見無量世界事。」

四八、《宋譯》第五願曰：「一切皆得清淨天眼，能見百千俱胝（百萬）那由他（億）世界，粗細色相………。」

四九、望西曰：「或土眾生，以不見於諸苦果，故不恐苦因。亦以不見諸樂果，故不修樂因。法藏愍念此等眾生，選擇此願攝眾生也。」

五十、《會疏》曰：「肉眼昧劣，不見一紙之外。但緣目前，思從於此。不見地獄重苦，勤修無勇。不見淨土勝樂，欣求念淡。」

五一、澄憲曰：「鳴呼悲哉！不見地獄餓鬼之苦果。不見父母師長之受報。厭離心緩，報謝思怠。」

五二、望西曰：「上求下化之要，厭苦報德之道，其唯在天眼照視者歟！」

五三、《渧記》云：「如《會疏》等言，願興約滅惡生善，厭苦欣淨。若爾，則非真土（指極樂）所得之益而已。今正約真土所得者，或有淨土，其土聖眾，雖有天眼，或見二千世界，或見三千世界。不能普見不可說不可說佛剎微塵數佛國。或有淨土，其土菩薩，但雖得天眼，而不能圓具五眼。是以殊興此願而已。故《願成就文》曰：「肉眼清徹，靡不分了。天眼通達，無量無限。等謂得一天眼則圓得五眼。（本經第三十品中，『彼佛剎中，一切菩薩，修行五眼』，是其證也。）是以能見塵數佛國，明照眾生，死此生彼，濟生利物，常作佛事，是此願之勝益也。」

五四、《會疏》曰：「天耳通者，能聞一切障內障外，苦樂憂喜，語言音聲，無壅也。」

五五、《魏譯》曰：「國中天人，不得天耳。下至聞百千億那由他諸佛所說，不悉受持者，不取正覺。」

五六、《唐譯》曰︰「國中有情，不獲天耳。乃至不聞億那由他百千踰繕那外名說法者，不取正覺。」

五七、澄憲曰︰「此通至要。地獄眾苦之聲，餓鬼飢餓之聲，聞之鎮（「鎮」字或是「震」、「俱」之誤）增大悲之心。乾闥緊那（天帝之樂神。所彈琉璃之琴，其音普聞此三千大千世界）之樂，神仙誦經之音，聞之常樂寂靜之洞（洞者，洞府，指神仙息處）。況諸佛說法，聞悉受持，菩薩對談，聽並渴仰哉！」

五八、澄憲云︰「世俗猶以知他心為要，況出世利物乎！」

五九、《會疏》曰︰「是故願言︰我國聖眾，不藉修持，自知他心。應其意樂，接化無方也。」

六十、《魏譯》曰︰「不得見他心智，下至知百千億那由他諸佛國中眾生心念者，不取正覺。」

六一、《甄解》曰︰「二乘但知凡夫小聖粗心，不能知細。諸佛菩薩所知微細，乃至佛心，亦能知之。安養菩薩，亦復如是。」

六二、《會疏》云︰「此有三︰（一）運身行。謂乘空行，猶如飛鳥。（二）勝解通。謂極遠方，作意思維，便能速至。（三）意勢通。謂極遠方，舉心緣時，身即能到。」

六三、《大論》云︰「如意通有三種︰（一）能到。（二）轉變。（三）聖如意。能到有四種︰一者，身能飛行，如鳥無礙。二者，移遠令近，不往而到。三者，此處沒彼處出。四者，一念能至。轉變者，大能作小，小能作大，一能作多，多能作一。種種諸物，皆能轉變。外道輩轉變，極久不過七日。諸佛及弟子，轉變自在，無有久近。聖如意者，六塵中不可愛不淨物，能觀令淨；可愛淨物，能觀令不淨。是聖如意法，唯佛獨有。」

六四、「那由他」數也，古說不一。其小者，如《玄應音義》謂「那由他，當中國十萬」。其較大者，則謂「那由他，隋（隋代稱中國為隋）言數千萬」。

六五、《唯識述記七》曰︰「言分別者，有漏三界心、心所法。以妄分別為自體故。」

六六、《資持記》曰︰「寂靜即涅槃理也。」

六七、《往生要集上》曰︰「一切諸法，本來寂靜，非有非無。」

六八、《華嚴經》曰︰「觀寂靜法，離諸癡闇。」

六九、《仁王經合疏上》曰︰「牟尼者，名也。此云寂默。三業（身口意）俱寂默也。」

七十、《理趣釋》曰︰「牟尼者，寂靜義。身口意寂靜，故稱牟尼。」

七一、《賢首心經略疏》曰︰「涅槃，此云圓寂。謂德無不備稱圓。障無不盡名寂。」

七二、《甄解》曰︰「若約佛所證，則四十八願，皆入光壽法身。」

七三、《甄解》曰︰「又以攝生，則願願皆為眾生。故云︰『四十八願，攝受眾生。』又云︰『一一誓願，為眾生故。』如是四十八願，互攝互融，不可思議。」

七四、望西師云︰「橫攝十方虛空無邊，故國土亦無邊。國土無邊，故眾生亦無邊。眾生無邊，故大悲亦無邊。大悲無邊，故光明亦無邊。光明無邊，故攝取益無邊。以要言之，欲益無邊，故光無邊。」

七五、《大法炬陀羅尼經》謂諸佛有兩種光明︰「（一）常光。（二）放光。常光者，謂圓明無礙，無時不照也。放光者，謂以光（使人）驚悟，有時而照，或現或收隨宜自在也。今願所指是常光。」

七六、《稱讚淨土佛攝受經》曰︰「彼如來恆放無量無邊妙光，遍照一切十方佛土，施作佛事。」

七七、《禮讚》云︰「彌陀世尊，本發深重誓願，以光明名號，攝化十方。」

七八、《觀經》云︰「光明遍照十方世界念佛眾生，攝取不捨。」

七九、《法華》曰︰「壽命無有量，以愍眾生故。」

八十、澄憲讚曰︰「佛壽無量，化道至德也。誰不渴仰此願哉！」

八一、澄憲云︰「人民壽命無量，淨土第一德也。」繼釋云︰「修行佛道者，死魔為恐。生死間隔，退緣根本也。見佛聞法，值遇眾聖，供養諸佛，親近善友，自然快樂，無有眾苦，其德非一。若壽命短促者，遺恨幾計（難計），如玉杯無底故。此願最至要者也。」

八二、望西曰︰「諸樂根本，只在此願。」

八三、《群疑論》曰︰「命極長遠。縱令凡夫，還入變易（了分段生死而入變易生死），究竟成佛。」

八四、澄憲云︰「阿彌陀佛，弟子無量，三無量中，其一也。」

八五、《悲華經》曰︰「無有聲聞，辟支佛乘。所有大眾，純是菩薩，無量無邊。」

八六、《會疏》曰︰「稱我名者，此有三義︰（一）諸佛稱揚彼佛德號。（二）諸佛咨嗟稱名之人。如彼小經，誠證護念稱名之人。（三）諸佛亦咨嗟，亦自稱彼佛名。」繼又釋言︰「三世諸佛，依念彌陀三昧，成等正覺故。」

八七、《金光明經文句》曰︰「至心者，徹到心源，盡心實際，故云至心。」

八八、《華嚴大疏鈔廿三》曰︰「回者轉也，向者趣也。轉自萬行，趣向三處，故名回向。………三處，謂眾生、菩提以及實際。」

八九、《往生論註下》曰︰「回向者，回己功德，普施眾生，共見阿彌陀如來。生安樂國。」

九十、《觀無量壽經》曰︰「具足十念，稱南無阿彌陀佛。」

九一、《箋註》曰︰「十遍稱名也。」

九二、望西曰︰「經十念頃，專稱佛名，為十念也。此言念者，謂稱南無阿彌陀佛，經此六字頃，名一念。」

九三、《般舟經》曰︰「爾時阿彌陀佛語是菩薩言，欲來生我國者，常念我名，莫有休息，如是得來生我國土。」

九四、《觀經》言︰「下品下生者，或有眾生，作不善業，五逆十惡，具諸不善。………臨命終時，遇善知識，為說妙法，教令念佛（觀想念佛）。………若不能念彼佛者，應稱無量壽佛。如是至心，令聲不絕，具足十念，稱南無阿彌陀佛。稱佛名故，於念念中，除八十億劫生死之罪。命終之時，見金蓮華，猶如日輪，住其人前，如一念頃，即得往生極樂世界。」

九五、《彌勒發問經》言︰「具足如是念，即得往生安養國土。凡有十念。何等為十？一者，於一切眾生，常生慈心。於一切眾生，不毀其行。若毀其行，終不往生。二者，於一切眾生，深起悲心，除殘害意。三者，發護法心，不惜身命。於一切法，不生誹謗。四者，於忍辱中生決定心。五者，身心清淨，不染利養。六者，發一切種智心，日日常念，無有廢忘。七者，於一切眾生，起尊重心，除我慢意，謙下言說。八者，於世談話，不生味著。九者，近於覺意，生起種種善根因緣，遠離憒鬧散亂之心。十者，正念觀佛，除去諸根。」

九六、《宗要》曰︰「如是十念，既非凡夫（所能）。當知初地以上菩薩，乃能具足十念。」

九七、望西云︰「宗家不爾（宗家指善導）。今之十念，但是口稱。上盡一形，下至一念，通於三輩，攝於九品，莫不皆往。」

九八、《觀經》曰︰「如是至心，令聲不絕，具足十念。」

九九、羅什大師曰︰「譬如有人，於曠野中，值遇惡賊。揮戈拔劍，直來欲殺。其人勤走，視渡一河。若不渡河，首領難全。爾時但念渡河方便。我至江岸，為著衣渡？為脫衣渡？若著衣衲，恐不得過。若脫衣衲，恐不得暇。但有此念，更無他意。當念渡河，即是一念。此等十念，不雜餘念。行者亦爾。若念佛名，若念佛相等，無間念佛，乃至十念，如是至心，名為十念。」

一ＯＯ、《宗要》曰︰「今經說十念，具此隱密、顯了二義。」

一Ｏ一、義寂云︰「一一念中，自然具足慈等十念。」

一Ｏ二、《阿闍世王問五逆經》曰︰「有五逆罪。若族姓子、族姓女，為此五不救罪者，必入地獄不疑。云何為五？謂殺父，殺母，害阿羅漢，鬥亂眾僧，起惡意於如來所。」

一Ｏ三、又《華嚴孔目章三》曰︰「五逆，謂害父，害母，害阿羅漢，破僧，出佛身血。初二背恩養，次三壞福田，故名為逆。」

一Ｏ四、《往生論註上》曰︰「但令誹謗正法，雖更無餘罪，必不得生。何以言之？經云︰五逆罪人墮阿鼻大地獄中，具受一切重罪（但劫盡得出）。誹謗正法人墮阿鼻大地獄中，此劫若盡，復轉至他方阿鼻大地獄中，如是展轉經百千阿鼻大地獄，佛不記得出時節。以誹謗正法，罪極重故。」又曰︰「汝但知五逆罪為重，而不知五逆罪，從無正法生。是故謗正法人其罪最重。」

一Ｏ五、《觀經疏》云︰「此義仰就抑止門中解。如四十八願中，除謗法五逆者，然此之二業，其障極重。眾生若造，直入阿鼻。歷劫周慞，無由可出，但如來恐其造斯二過，方便止言，不得往生。亦不是不攝也。………若造還攝得生。雖得生彼，華合逕（過也，至也，見《字匯》）於多劫。此等罪人，在華內時，有三種障︰一者不得見佛及諸聖眾。二者不得聽聞正法。三者不得歷事供養。除此已外，更無餘苦。」

一Ｏ六、《合贊》云︰「言唯除五逆，誹謗正法，是乃就未造之機，且抑止之而已。若有已造機、已迴心，則還攝取，莫有漏也。」

一Ｏ七、善導大師云︰「今逢釋迦佛末法之遺跡，彌陀本誓願極樂之要門，一切善惡凡夫得生者，莫不皆乘阿彌陀佛大願業力，為增上門也。」

一Ｏ八、《往生論註》云︰「此生愚癡人既生誹謗，安有願生佛土之理。」

一Ｏ九、善導大師云︰「弘誓門多四十八，偏標念佛最為親。人能念佛佛還念，專心想佛佛知人。」

一一Ｏ、善導大師曰︰「唯有念佛蒙光攝，當知本願最為強。」

一一一、《事贊》曰︰「一一願言，引第十八。」

一一二、《甄解》云︰「四十八願雖廣，悉歸第十八願。」又云︰「謂由此願故，使眾生生無三惡趣之土，不更惡趣。具相好，現神通，而得滅度。入光壽海故。是以此願，特為最勝矣。」

一一三、《箋註》曰︰「故知四十八願之中，以此念佛往生之願，而為本願中之王也。」

一一四、肇公曰︰「道之極者，稱曰菩提。秦（指中國）無言以譯之。蓋是正覺無相之真智乎！」

一一五、《往生要集》云二種菩提心：（一）緣事菩提心（此即密乘之行願菩提心），以四弘誓願為體。（１）眾生無邊誓願度。是應身菩提之因。（２）煩惱無數誓願斷。是法身菩提之因。（３）法門無盡誓願學。是報身菩提之因。（４）無上菩提誓願證。是求證得佛果菩提也。由前三行願，具足成就，而證得三身圓滿之菩提，還復廣利一切眾生也。（二）緣理菩提心（此即密乘之勝義菩提心）。一切諸法，本來寂滅，安住於中道實相，而圓成上求下化之願行。是為最上之菩提心。謂為緣理之菩提心。

一一六、《勸發菩提心文》曰︰「發菩提心，諸善中王。」

一一七、《無量壽經起信論》曰︰「是知菩提心者，諸佛之本源，眾生之慧命。才發此心，已成佛道。以與佛智、不思議智、不可稱智、大乘廣智、無等無倫最上勝智相應故。」

一一八、《教行信證文類》曰︰「信心即是一心也。一心即是真實信心也。是故論主建言一心也。」

一一九、《探玄記三》曰︰「一心者，心無異念故。」

一二Ｏ、《止觀四》曰︰「一心者。修此法時，一心專志，心不餘緣（指心中不緣其他一切事物）。」

一二一、善導大師曰︰「一心專念彌陀名號。行住坐臥，不問時節久遠，念念不捨。」

一二二、宋靈芝師曰︰「凡人臨終，識神無主。善惡業種，無不發現。或起惡念，或起邪見，或生繫戀，或發猖狂。惡相非一，皆名顛倒。」

一二三、《圓中鈔》曰︰「娑婆眾生，雖能念佛，浩浩見思，實未伏斷，而能垂終心不顛倒者，原非自力，而能主持，乃全仗彌陀，而來拔濟。雖非正念，而能正念。故得心不顛倒，即得往生。」

一二四、《悲華經》曰︰「臨終之時，我當與大眾圍繞，現其人前。其人見我，即於我前，得心歡喜。以見我故，離諸障閡。即便捨身，來生我界。」又曰︰「所有眾生，若聞我聲（聲者名也），發願欲生我世界者，是諸眾生，臨命終時，悉令見我，與諸大眾，前後圍繞。我於爾時，入無翳三昧。以三昧力故，在於其前，而為說法。以聞法故，尋得斷除一切苦惱，心大歡喜。故得寶寘三昧。以三昧力故，令心得念及無生忍。命終之後，必生我界。」

一二五、「阿惟越致」，又作阿鞞跋致。《彌陀要解》云︰「阿鞞跋致，此云不退。（一）位不退。入聖流，不墮凡地。（二）行不退。恆度生，不墮二乘地。（三）念不退。心心流入薩婆若海。若約此土，藏初果，通見地，別初住，圓初信，名位不退。通菩薩，別十向，圓十信，名行不退。別初地，圓初住，名念不退。」

一二六、小本云︰「極樂國土，眾生生者，皆是阿鞞跋致。」

一二七、《要解》云︰「今淨土，五逆十惡，十念成就，帶業往生，居下下品者，皆得三不退也。」

一二八、《要解》云︰「非心性之極致，持名之奇勛，彌陀之大願，何以有此。」

一二九、《觀經》曰︰「應當專心，繫念一處，想於西方。」

一三Ｏ、《教行信證》曰︰「德本者，如來德號。此德號者，一聲稱念，至德成就滿足，眾禍皆轉。十方三世德號之本，故曰德本也。」

一三一、善導大師於《觀念法門》釋「厭女轉男願」云︰「乃由彌陀本願力故，女人稱佛名號，正命終時，即轉女身，得成男子。彌陀接手，菩薩投身，坐寶蓮上，隨佛往生。」又「一切女人，若不因彌陀名號力者，千劫萬劫，恆河沙等劫，終不可得轉女身。」

一三二、《阿彌陀鼓音聲王陀羅尼經》曰︰「西方安樂（即極樂）世界，今現有佛，號阿彌陀。若有四眾，能正受持彼佛名號，以此功德，臨欲終時，阿彌陀佛即與大眾往此人所，令其得見。見已，尋生慶悅，倍增功德。以是因緣，所生之處，永離胞胎穢欲之形，純處鮮妙寶蓮華中，自然化生，具大神通，光明赫奕。」

一三三、《彌陀疏鈔》曰︰「六趣眾生，則中陰之身自求父母。往生善土，則一彈指頃，蓮華化生。是蓮華者，乃卸凡殼之玄宮，安慧命之神宅。」

一三四、《大日經疏十五》曰︰「如世人以蓮華為吉祥清淨，能悅可眾心。今祕藏中，亦以大悲胎藏，妙法蓮華，為最祕密吉祥。一切加持法門之身，坐此蓮臺也。」

一三五、《大論》曰︰「生剎利為有勢力，生婆羅門家為有智慧；生居士家為大富。故能利益眾生。」

一三六、《會疏》曰︰「生下賤家，受世輕慢，利濟不廣。」

一三七、《法華嘉祥疏》曰︰「有人言通取一切戒為梵行，別行斷淫為梵行。故《大品》曰︰『淫欲障生梵天，何況菩提！』」

一三八、《法華嘉祥疏》曰︰「梵行之相者，梵名涅槃，即根本法輪大涅槃也。行即萬行，到大涅槃也。」

一三九、《大日經疏十七》曰︰「梵謂涅槃。梵行謂修梵行者名。具大涅槃名為梵。」

一四Ｏ、《尊勝陀羅尼經》曰︰「諸飛鳥畜生，含靈之類，聞此陀羅尼，一經於耳，盡此一身，更不復受。」

一四一、《涅槃經》曰︰「是大涅槃，亦復如是。若有眾生，一經耳者，卻後七劫，不墮惡趣。」

一四二、龍樹大士曰︰「彼尊佛剎無惡名，亦無女人惡道怖，乃至無有諸趣惡知識。」

一四三、《往生論》云︰「淨土果報，離二種譏嫌過，應知。一者體。二者名。體有三種︰一者二乘人。二者女人。三者諸根不具人。無此三過故，名離體譏嫌。名亦有三種，非但無三體，乃至不聞二乘、女人、諸根不具三種名故，名離名譏嫌。」

一四四、《疏鈔》曰︰「由耳之所聞，唯是諸佛如來萬德洪名，菩薩、聲聞及諸天善人，種種嘉號，曾無三惡名字，歷耳根故。」

一四五、《阿彌陀經》曰︰「其佛國土，當無惡道之名，何況有實。是諸眾鳥，皆是阿彌陀佛，欲令法音宣流，變化所作。」

一四六、《彌陀要解》曰︰「問︰白鶴等，非惡道名耶？答︰既非罪報，則一一名字，皆詮如來功德。所謂究竟白鶴等，無非性德美稱，豈惡名哉！」

一四七、《觀經》曰︰「如意珠王，湧出金色微妙光明。其光化為百寶色鳥。」

一四八、《會疏》曰︰「定聚者，具云正定聚。亦言不退轉。便是菩薩阿鞞跋致也。云何名正定。凡一切眾生，雖根性萬殊，以類聚之，不出三種。以必墮六趣為邪定，以升沈隨緣為不定，以定至菩提為正定。」

一四九、善導大師曰︰「不斷煩惱得涅槃，斯示安樂自然德。」

一五Ｏ、龍樹大士云︰「以信佛因緣，願生淨土，起心立德，修諸行業，佛願力故，即便往生。以佛力住持，即入大乘正定聚。正定聚者，即是阿鞞跋致不退位也。」

一五一、《法華經信解品》曰︰「以三苦故，於生死中，受諸熱惱。」

一五二、《大智度論廿二》曰︰「人大熱悶，得入清涼池中，冷然清了，無復熱惱。」

一五三、《會疏》曰︰「於自身忘執，計愛憎違順，是名貪計，是所謂我執也。」

一五四、羅什大師曰︰「謂堅固善心，深不可拔，乃名根也。」

一五五、《三藏法數五》云︰「金中最剛，故云金剛。」

一五六、《大藏法數四十一》云︰「梵語跋折羅，華言金剛。此寶出於金中，色如紫英，百煉不銷，至堅至利，可以切玉，世所希有，故名為寶。」

一五七、《大日經疏一》云︰「伐折羅即是金剛杵。」

一五八、《大日經疏一》云︰「伐折羅，如來金剛智印。」

一五九、《行宗記二》曰︰「金剛者，即侍從力士，手持金剛杵，因以得名。」

一六Ｏ、羅什大師云︰「天力士，名那羅延。端正雄健也。」

一六一、《大日經疏十》曰：「毗紐天有眾多別名，即是那羅延天別名也。是佛化身。」

一六二、《祕藏記》曰︰「那羅延天，三面，青黃色。右手持輪，乘迦樓羅鳥。」

一六三、法救云︰「如來身力無邊，猶如心力。」

一六四、《密跡力士經》云︰「如來之身成鉤鎖體，猶如金剛，鏗然堅絕，不可破壞。」

一六五、《仁王經念佛儀軌上》云︰「此金剛手，即普賢菩薩也。手持金剛杵者，表起正智，猶如金剛，能斷我法微細障故。」

一六六、《聖無動尊大威怒王祕密陀羅尼經》云︰「此金剛手是法身大士，是故名普賢。即從如來得持金剛杵。其金剛杵五智所成，故名金剛手。」

一六七、《涅槃經》云︰「如來身者，是常住身、不可壞身、金剛之身。」

一六八、《新譯仁王經》曰︰「世尊導師金剛體，心行寂滅轉法輪。」

一六九、《良賁疏》曰︰「金剛體者，堅固具足。體者身也。佛身堅固，猶如金剛。」

一七Ｏ、《超日明三昧經下》云︰「是知大智發外，能照法界，名為光明。」

一七一、《涅槃經》云︰「光明名為智慧。」

一七二、大慧禪師曰︰「只以此光宣妙法，是法即是此光明，不離是光說此法。」

一七三、《淨影疏》曰︰「言能辯了，語能才巧，故曰辯才。」

一七四、《法華文句五》曰︰「四十餘年，蘊在佛心，他無知者。為『祕』。一乘直道，總攝萬途。故云『要』也。」

一七五、《法華嘉祥疏九》曰︰「言約（簡要也）理周（具足也），故稱為『要』。昔來隱而不傳，目之為『祕』。」

一七六、《法華經法師品》曰︰「此經是諸佛祕要之藏，不可分布妄授與人。」

一七七、《增一阿含》云︰「若打鐘時，一切惡道諸苦，並得停止。」

一七八、《佛祖統紀六》曰︰「人命將終，聞鐘磬聲，增其正念。」

一七九、《法華》曰︰「餘有一生在，當得一切智。」

一八Ｏ、《會疏》曰︰「一生補處者，是等覺位。尚有一生無明（具足應云︰一分生相無明）未破，故曰一生。此品無明，其力最大。唯此後心，以金剛智破之，即補妙覺之位，故曰補處。」

一八一、《大疏六》曰︰「今此經宗，言一生者，謂從一而生也。初得淨菩提心時，從一實之地，發生無量無邊三昧總持尼門。如是一一地中，次第增長，當知亦爾。迄至第十地滿足。未至第十一地。爾時，從一實境界，具足發生一切莊嚴。唯少如來一位，未得證知。更有一轉法性生，即補佛處。故名一生補處。」

一八二、曇鸞大師云︰「案此經推彼國菩薩或可不從一地至一地。言十地階次者，是釋迦如來，於閻浮提，一應化道耳。他方淨土，何必如此。」

一八三、《小本》曰︰「為諸眾生，說是一切世間難信之法。」

一八四、《小本》曰︰「汝等眾生，當信是稱讚不可思議功德，一切諸佛所護念經。」又曰：「汝等皆當信受我語，及諸佛所說。」

一八五、圭峰大師曰︰「一約自體，體性周遍曰普，隨緣成德曰賢。二約諸位，曲濟無遺曰普，鄰及亞聖曰賢。三約當位，德無不周曰普。調柔善順曰賢。」

一八六、《漢譯》第廿三願曰︰「我國諸菩薩欲飯時，則七寶缽中，生自然百味飯食在前。食已，缽皆自然去。」

一八七、《魏譯》第三十八願曰︰「國中天人，欲得衣服，隨念即至。如佛所讚應法妙服，自然在身。有求裁縫擣染、浣濯者，不取正覺。」

一八八、《會疏》釋《魏譯》曰︰「佛本何故興此願。見或國土，為衣食故，苦役萬般。四時不寧處，一生疲貪求。何況禾下喪數千生命，鑊中殺無量蠶子，依之沈迷無涯，受苦無窮。是故願言，我土聖眾，衣食住宅，隨意現前。著衣喫飯，皆助道法也。」

一八九、《吳譯》曰︰「欲得自然萬種之物，即皆在前，持用供養諸佛。」

一九Ｏ、《宋譯》曰︰「我以神力，令此供具自至他方諸佛面前，一一供養。」

一九一、《宋譯》曰︰「所有菩薩，發大道心，欲以真珠瓔珞，寶蓋幢幡，衣服臥具，飲食湯藥，香華伎樂，承事供養他方世界，無量無邊諸佛世尊而不能往。我於爾時，令彼他方諸佛世尊，各舒手臂，至我剎中，受是供養。令彼速得阿耨多羅三藐三菩提。」

一九二、《魏譯》云︰「一發念頃，供養無量無數不可思議諸佛世尊，而不失定意。」

一九三、《會疏》曰︰「『嚴』謂莊嚴，『淨』謂清淨，『光』謂光明，『麗』謂華麗。『嚴淨』，明體離垢。『光麗』，表相奇特。以長、短、方、圓、大、小等為『形』，以青、赤、白、黑、正、不正為『色』，皆非世間所有，故云『特殊』。」

一九四、《會疏》曰︰「點事（指如微點之事相）妙理相即，故謂窮微。無漏之相，實相之相，故謂極妙。」繼曰︰「廣略相入，不可思議。故云，無能稱量。」

一九五、《維摩經菩薩行品肇註》曰︰「佛於樹下成道，樹名菩提。此樹光無不照，香無不熏，形色微妙，隨所好（喜也）而見。樹出法音，隨所好而聞。此如來報（果報也）應（應化也）樹也；眾生遇者，自然悟道。」

一九六、《涅槃經》曰︰「譬如水中，生於蓮花，非為希有。火中生者，是乃希有。」

一九七、《觀經》中，大勢至菩薩天冠「有五百寶華。一一寶華，有五百寶臺。一一臺中，十方諸佛淨妙國土廣長之相，皆於中現。」

一九八、《往生論》曰︰「宮殿諸樓閣，觀十方無礙。」曇鸞師註曰︰「如淨明鏡。十方國土，淨穢諸相，善惡業緣，一切悉現。」

一九九、《華嚴經》曰︰「譬如明淨發光金玻璃鏡，與十世界等。於彼鏡中，見無量剎。一切山川，一切眾生，地獄餓鬼，若好若醜，形類若干，悉於中現。」

二ＯＯ、《會疏》謂此界「金銀雖發輝，無旃檀之香。沈麝雖熏馥，無珠玉之光。」

二Ｏ一、《華嚴經》鬻香長者云︰「阿那婆達池邊出沈水香，名蓮花藏。若燒一丸，如麻子大，香氣普熏閻浮提界。眾生聞者，離一切罪，戒品清淨。雪山有香，名具足明相。若有眾生，嗅此香者，其心決定離諸染著。羅剎界中有香，名海藏，其香但為轉輪王用。若燒一丸，香氣所熏，王及四軍，皆騰虛空，遊止自在。善法堂中有香，名香性莊嚴。若燒一丸，熏彼天眾，普令發起念佛之心。須夜摩天有香，名淨藏性。若燒一丸，熏彼天眾，莫不雲集彼天王所，恭敬聽聞王所說法，兜率天中有香，名信度※囉。於一生所繫菩薩座前，若燒一丸，興大香雲，遍覆法界。普雨一切諸供養具，供養一切如來道場菩薩眾會。妙變化天有香，名奪意性。若燒一丸，於七日中，普雨一切不可思議諸莊嚴具。」

二Ｏ二、《維摩經香積佛品》云︰「爾時維摩詰問眾香菩薩，香積如來，以何說法」。彼菩薩曰︰「我土如來，無文字說。但以眾香，令諸天人，得入律行。菩薩各各坐香樹下。聞此妙香，即獲一切德藏三昧。」

二Ｏ三、《宋譯》曰︰「所有十方一切佛剎，諸菩薩眾，聞我名號，應時證得寂靜三摩地。」

二Ｏ四、《會疏》曰︰「寂靜三摩地，無縳無著，故名清淨。」

二Ｏ五、《會疏》曰︰「止觀無礙，故名解脫。」又曰︰「念佛三昧，能除一切煩惱，能解脫生死，故須名清淨解脫三昧。」

二Ｏ六、憬興云︰「普者，即普遍義。等者，即齊等義。所見普廣，佛佛皆見，故所住定，名為普等。」

二Ｏ七、玄一云︰「由此三昧力，普見諸佛世尊，故言為普。平等現無所不及，故言普等。」

二Ｏ八、《菩薩念佛三昧經》曰︰「譬如眾生，若依須彌金色之邊，其身即與彼山同色。所以然者，山勢力故。又如諸水，悉入大海，同其一味。所以然者，以海力故。若人得念佛三昧，亦復如是。」

二Ｏ九、《文殊般若經》云︰「念一佛功德，無量無邊；亦與無量諸佛無二。」

二一Ｏ、《讚阿彌陀佛偈》云︰「我以一心歸一佛，願遍十方無礙入。」

二一一、《往生論註》云︰「八地以上菩薩，常在三昧。以三昧力，身不動本處，而能遍至十方，供養諸佛，教化眾生。」

二一二、望西師謂住定供佛︰「約常途者，初地以上。」又曰︰「初地以上，雖有此德，八地以上，是無功用。」

二一三、《疏》曰︰「縱雖新發意菩薩，聞名字人，能得定惠（即慧）相即，真俗相照，頓得上地菩薩也。」

二一四、《文殊般若經》曰︰「念一佛功德，無量無邊；亦與無量諸佛無二。不思議佛法等無差別。皆乘一如，成最正覺。悉具無量功德辯才。如是入一行三昧（即念佛三昧）者，盡知恆沙諸佛法界差別相。」

二一五、《萬善同歸集》云︰「齊登解脫之門。咸闡離生之道。」

二一六、《往生論註》曰︰「平等，是諸法體相。」又曰︰「眾生見阿彌陀如來相好光明身者，如上種種身業繫縛，皆得解脫。入如來家畢竟得平等身業。聞阿彌陀如來至德名號，說法音聲，如上種種口業繫縳，皆得解脫。入如來家，畢竟得平等口業。若遇阿彌陀如來光照，若聞阿彌陀平等意業，是等眾生，種種意業繫縳，皆得解脫。入如來家，畢竟得平等意業。」

二一七、《會疏》曰︰「（一）菩薩六度，一切功德之本。故名德本。（二）選擇攝取果號，能流出六度萬行，為眾德本原（此乃以持佛號為德本），故名德本。」

二一八、《魏譯》云︰「第一，第二，第三法忍。」

二一九、《大乘義章九》云︰「慧心安法，名之為忍。」

二二Ｏ、《仁王經》明五忍︰「（一）伏忍，（二）信忍，（三）順忍，（四）無生法忍，（五）寂滅忍。」

二二一、《仁王經私記》云︰「初地、二地、三地得無漏信，名信忍。四、五、六地趣向無生，名順忍。七、八、九地，諸念不生，名無生忍。十地、妙覺，得菩提果，名寂滅忍。」

二二二、《魏譯》第三十四願曰︰「設我得佛，十方無量不可思議諸佛世界眾生之類，聞我名字，不得菩薩無生法忍，諸深總持者，不取正覺。」

二二三、《宋譯》曰︰「聞我名者，應時即得初忍、二忍，乃至無生法忍。成就阿耨多羅三藐三菩提。」

二二四、《論註》曰︰「即見彼佛，未證淨心菩薩（指初地至七地），畢竟得證平等法身。」又曰︰「聞阿彌陀如來至德名號………畢竟得平等口業。」

二二五、《智度論五十》曰︰「無生法忍者，於無生滅諸法實相中，信受通達，無礙不退，是名無生忍。」

二二六、《智度論七十三》曰︰「無生忍者，乃至微細法不可得，何況大。是名無生。得此無生法，不作不起諸業行。是名得無生法忍。」

二二七、《大乘義章十二》曰︰「理寂不起，稱曰無生。慧安此理，名無生忍。」

二二八、《楞嚴經長水疏一》曰︰「了法無生，印可決定，名無生忍。」

二二九、《大乘義章十二》曰︰「如龍樹說，初地以上亦得無生。若依《仁王》及《與地經》，無生在七、八、九地。」

二三Ｏ、《宋譯》曰︰「聞我名號，證無生忍。成就一切平等善根。住無功用，離加行故，不久令得阿耨菩提。」望西釋曰︰「既云無功用，知證第八地。」

二三一、望西曰︰「問︰以聞名力，豈得無生？答︰佛願力故。如《十住論》云︰『過去無數劫，有佛號海德。今現在十方，各得成正覺。皆從彼發願，聞名定作佛。』」

二三二、《涅槃疏廿》云︰「若聞常住二字，生生不墮者，聞有多種，若深能思惟，如說行者，即生生不墮。」

二三三、《無量壽經鈔五》曰︰「（一）音響忍，由音響而悟解真理者。（二）柔順忍，慧心柔軟，能隨順真理者也。（三）無生法忍，證無生之實性，而離諸相者。是悟道之至極也。」

二三四、南本《涅槃》曰︰「無量眾生發阿耨菩提心，見少違緣，於阿耨菩提，即便動轉。如水中月，水動即動。」

二三五、《十住菩薩斷結經》（節錄）︰「時舍利弗告來會菩薩︰我曩昔，或從一住進至五住，還復退墮而在初住。復從初住至五六住。如是經六十劫中，竟不能到不退轉。」

二三六、《寶雨經》曰︰「有世界名娑婆，其國有佛名釋迦牟尼佛。若諸有情聞彼名，於阿耨菩提得不退轉。由彼如來本願力故。」

二三七、《會疏》曰︰「謂難思願力，一得一切得，不退與三忍，同時具足故。」

二三八、《十住毗婆沙論》曰︰「若人疾欲至不退轉地者，應以恭敬心，執持稱名號。」

二三九、《小本》曰︰「若有人已發願，今發願，當發願，欲生阿彌陀佛國者，是諸人等，皆得不退轉於阿耨多羅三藐三菩提。」

二四Ｏ、《會疏》曰︰「謂三忍不退，悉攝在名號中。稱名時，名義不離，自得此等德。」

必成正覺第七

一、淨影云：「前所發中，求法身願、求淨土願，名超世願。」

二、《甄解》曰：「吾祖（善導）言不可思議四十八願。又云無礙誓願。世人以謂此四十八願者，願願各頭，喻栗與柿相並耳。皆是隔歷不融之見而已。今不然，喻如一匹蜀錦，巧織成華果枝葉。似根莖枝葉有別，而所織成，但匹錦耳。今亦如是。雖數有四十八，而但是一正覺善巧所莊嚴。故曰無礙誓願。又曰不可思議四十八願。四十八，一一願皆具不可思議德故。諸願相入，而無所隔，名無礙。」

三、善導大師於《法事贊》中云：「弘誓多門四十八，偏標念佛最為親。」

四、曇鸞師謂：「法藏菩薩於世間自在王佛所，悟無生法忍，爾時位名聖種性。（此乃《瓔珞經》中六種性之第四種，即十地菩薩）於此性中發四十八願。」

五、《後出偈經》云：「發願踰（超也）諸佛，誓二十四章。」

六、經中成就文曰「微妙奇麗，清淨莊嚴，超踰十方一切世界。」

七、《法華經壽量品》：「每自作是意，以何令眾生，得入無上道，速成就佛身。」

八、《法華勸持品》曰：「我不愛身命，但惜無上道。」

九、《淨影疏》曰：「得果決定（即決定得果），故云必至無上道矣。」

十、憬興師曰：「欲濟貧苦，必財施故。」

十一、《宗鏡錄九十五》曰：「以無財法，名為貧窮。」

十二、《會疏》曰：「以財濟世貧，以法周無福。故曰大施主。」

十三、《華嚴經行願品》云：「因於眾生而起大悲，因於大悲生菩提心，因菩提心成等正覺。」

十四、《四十二章經》云：「離欲清淨，是最為勝。」

十五、《觀經疏》云：「捨相入實，名為正念。」

十六、《會疏》云：「淨慧則是般若波羅蜜。非人天小乘不淨之慧，故名淨慧。」

十七、《會疏》：「欲是諸苦之因，施（度）戒（度）能離之。正念是善護助，如著鎧入城。忍（度）定（度）能為之。淨慧則是般若（度）。精進一度總通五故。是則菩薩六度也。」

十八、望西師云：「離欲即無貪，善正念無瞋，淨慧無癡，此名梵行。」

十九、善導大師《定善義》曰：「一一誓願為眾生」。

二十、《涅槃經》云：「光明名為智慧。」

二一、《超日明三昧經》曰：「大智發外，能照法界，名為光明。」

二二、曇鸞大師《讚阿彌陀佛偈》曰：「佛光能破無明闇，故佛又號智慧光。」

二三、《俱舍論》曰：「以諸無知，能覆實義，及障真見，故為冥。」

二四、《會疏》曰：「三垢是貪瞋癡。此三垢染心性，故名垢。令眾生盲冥，故云冥，是流轉因（流轉生死之因）。眾厄難，是其果。謂六趣四生也。佛光普流清淨、歡喜、智慧之德，消除三障之冥。集因既滅（消滅集諦之苦因），苦果盍止（終止流轉之苦果）故云廣濟等。」

二五、《會疏》曰：「智慧眼，即智慧。謂眾生心中本具智慧眼，由無明幻翳，妄為昏盲。住昏盲中故，以佛眼為彼，認盲為自。佛光普照，開眾生心中本慧眼，滅無始時來盲冥，故言『開彼』也。」

二六、《三藏法數十三》（一）外光明，日月火珠等之光明能除暗者。（二）法光明，妙法能除愚癡之暗者。（三）身光明。諸佛菩薩及諸天等之身有光明，能除暗者。

二七、《千手陀羅尼經》曰：「當知其人即是光明藏，一切如來光明所照故。」

二八、《論註》云：「佛光明是智慧相也。」

二九、《思益經》曰：「如來身者，即是無量光明之藏。」

三十、《地持經》言：「乘惡行往，名為惡道。」

三一、《會疏》云：「六道，則流轉所由。故言惡道。」

三二、《大乘義章一》曰：「門別不同，故名為門（即分門別類之義，如部門、門類）。又能通入趣入，名門。」

三三、《四教儀一》曰：「門者，以能通為義。佛教所詮正四句法，通行人至真性實相之理。故名為門。」

三四、《會疏》曰：「菩提者，則上善所入，故言善趣門。」

三五、《法華經寶塔品》云：「持八萬四千法藏，為人演說。」

三六、《俱舍論》云：「所化有情，有貪瞋等八萬煩惱。為對治之，世尊說八萬法蘊。」

三七、《仁王經疏上》曰：「施物名功，歸己曰德。」

三八、《勝鬘寶窟上》曰：「惡盡言功，善滿曰德。又德者得也。修功所得，故名功德也。」

三九、《仁王經良賁疏》曰：「梵云摩尼，此翻為寶。會意翻云，如意寶珠，隨意所求皆備足故。」

四十、《涅槃經九》曰：「摩尼珠，投於濁水，水即為清。」

四一、《彌陀疏鈔》云：「明珠投於濁水，濁水不得不清，佛號投於亂心，亂心不得不佛。」

四二、《智度論四十七》曰：「於諸法中，法寶是實寶。今世後世乃至涅槃能為利益。」

四三、《觀佛三昧經觀佛密行品》云：「譬有貧人，依豪貴衣食。時有王子出遊，執大寶瓶。瓶內藏王寶印。貧者詐來親附，拿寶瓶逃走。王子覺之，使六大兵乘（騎也）六黑象追之。持瓶人走入空野澤中。毒蛇自四面來，欲嚙持瓶者。惶懼而東西馳走。見空澤中有一大樹蓊鬱。頭載寶瓶，攀樹而上。時六兵疾馳至樹下，貧人見而吞王寶，以手覆面。六黑象以鼻絞樹倒之。貧人墮地。身體散壞。唯金印在寶瓶放光。毒蛇見光四散。佛告阿難：住於念佛者。心印不壞。亦復如是。」

四四、《大集經》曰：「若人但念阿彌陀，是即無上深妙禪」也。

四五、《涅槃經八》：「如來不爾，悉知自地及以他地，是故如來名無礙智。」

四六、《大集經一》曰：「無礙智慧無有邊，善解眾生三業事。」

四七、《魏譯無量壽經下》云：「佛眼具足，覺了法性，以無礙智，為人演說。」

四八、《法華經方便品》曰：「世雄不可量。」

四九、《淨影疏》云：「世雄，佛之異名。」

五十、《會疏》曰：「願是萬行之先導，慧即佛道之眼目。願以導因行，慧以照佛道。願慧成滿，即名如來，故謂『得為三界雄』。」

五一、《涅槃經廿七》曰：「師子吼者，名決定說。」

五二、《維摩經佛國品》曰：「演法無畏，猶如師子吼。」

五三、肇公註曰：「師子吼，無畏音也。凡所言說，不畏群邪異學。喻師子吼，百獸下之。」

五四、《往生論》謂三種莊嚴（佛土、佛、菩薩）「入一法句故，一法句者，謂清淨句。清淨句者，謂真實智慧無為法身故。此清淨有二種，應知，何等二種：一者，器世間清淨。二者，眾生世間清淨。」

五五、《會疏》云：「剋謂剋成。果謂果遂。」

五六、《淨影疏》云：「斯願一偈，請證要（求也）瑞。若定剋果，大千應動，空雨妙花。」

五七、《大品般若經一》曰：「爾時世尊故在師子座，入師子遊戲三昧。以神通力感動三千大千國土，六種震動。東涌西沒，西涌東沒，南涌北沒，北涌南沒，邊涌中沒，中涌邊沒，地皆柔軟，令眾生和悅。」

五八、《智度論八》曰：「佛何以故震動三千大千世界。答曰：欲令眾生知一切皆空無常故。復次如人欲染衣，先去塵土。佛亦如是，先令三千世界眾生見佛神力，敬心柔軟，然後說法。是故六種動地。」

五九、《嘉祥疏》云：「地動表皆行因。雨華明必得果。自然音樂，證妙樂之土，說法化物也。」

六十、《會疏》曰：「剋果無疑，故云決定。決定中之決定，故言必成。無上正覺，即佛果。無有此上。故名無上。」

積功累德第八

一、《法界次第》曰：「廣普之緣，謂之為弘。自制其心，名之曰誓。志求滿足，故云願也。」

二、《觀佛三昧經》云：「佛地果德，真如實相，第一義空。」

三、《大乘義章二》云：「據行方便，觀達為慧。就實以論，真心體明，自性無闇，目之為慧。」

四、《大乘義章二》云：「法絕情妄為真實。」

五、《大乘止觀》曰：「此心即自性清淨心，又名真如，亦名佛性，亦名法身，亦名如來藏，亦名法界，亦名法性。」

六、《教行信證》曰：「無為法身即是實相，實相即是法性，法性即是真如。真如即是一如。然則彌陀從如來生，示現報應化種種身也。」

七、《往生論》曰：「究竟如虛空，廣大無邊際。」

八、《淨影疏》曰：「開廓廣大，明土廣也。」

九、《嘉祥疏》曰：「廓以安眾為義，明淨土廣安往生之眾，蕩然無限極也。」

十、憬興師云：「無量德成故。」

十一、《法華遊意》云：「妙是精微深遠之稱。」

十二、《大日經疏一》云：「妙名更無等比，更無過上義。」

十三、《淨影疏》：「超勝獨妙，明土勝也。」

十四、《會疏》云：「超勝獨妙者，明非特廣大，其中莊嚴之事，身土依正，皆悉第一無比，超諸佛剎，最為精。故謂超勝。唯此一土。最不思議，故言獨妙。」

十五、《會疏》曰：一、「謂法報應化，所出本國故」。二、「佛身光壽超過諸佛故」。三、「名號利益，獨出難思故」。四、「令五乘齊入報土故」。五、「二乘、根缺、女人類，頓轉一乘故」。六、「往生正因，易修易獲故」。七、「生後得果，太頓太高故」。

十六、《禮讚》曰：「四十八願莊嚴起，超諸佛國最為精。」

十七、《淨影疏》云：「建立常然，無衰無變，明土常也。」

十八、《嘉祥疏》云：「建立常然者，於此間（娑婆）壞劫，而彼（極樂）無改，相續常然。」

十九、憬興師云：「建立常然者，因滿果立，無改異故。無衰無變者，不為三災之所壞故。」

二十、《佛地論》「常」有三種：（一）本性常、（二）不斷常（三）相續常。

二一、《三藏法數八》曰：（一）本性常者，即法身也。謂法身本性常住，無生無滅也。（二）不斷常者，即報身也。謂報身常依法身，無間斷也。（三）相續常者，即應身也。謂應身於十方世界，沒已復現，化無窮盡也。

二二、《華嚴演義鈔卅四》云：「自性，即凝然常。」

二三、善導大師《事贊》云：「極樂無為涅槃界。」又云：「無衰無變湛然常。」

二四、望西設問曰：「既是修因感果之土，而亦有始，寧容得言，非因非果，凝然常耶？」復自答曰：「修因感果，是始覺智。無為凝然，則本覺理，始覺究竟，無非本覺。」

二五、《釋大衍論》云：「若得始覺，還同本覺。」談能證曰（談到能證之時曰）：「雖似有始，至所證時，始本不二，本有常住。」

二六、《大乘密嚴經》云：「佛已超過彼，而依密嚴住。極樂莊嚴國，世尊無量壽。」又云：「密嚴淨土，超諸佛國。如無為性，不同微塵。此密嚴中，諸佛菩薩，並餘國土，來此會者，皆如涅槃。」

二七、《密嚴經疏》云：「如無為者，密嚴土者，即是諸佛他受用土。於法性土，以悲願力建立故。此淨土如法性土，離無常過。以是故說，如無為性。」又云：「今此密嚴藏，但於清淨如來藏心之所現，故非微塵成。」

二九、《會疏》云：「行謂行業，三業所作。德謂福德，行之所感。」又「非朝夕所得，故云積植。」

三十、憬興云：「內因既離，外緣斯止，故云不著。」

三一、《觀佛三昧經》云：「爾時會中即有十方諸大菩薩，其數無量，各說本緣，皆依念佛得。」又「佛告阿難：汝今善持，慎勿忘失。過去、未來、現在三世諸佛，皆說如是念佛三昧。我與十方諸佛及賢劫千佛，從初發心，皆因念佛三昧力故，得一切種智。」

三三、《安樂集》曰：「或有三昧，但能除貪，不能除瞋癡；或有三昧，但能除瞋，不能除癡貪；或有三昧，但能除癡，不能除貪瞋；或有三昧，但能除現在障，不能除過去、未來一切諸障。若能常修念佛三昧，無論現在、過去、未來一切諸障，悉皆除也。」

三四、《探玄記》云：「無餘涅槃名寂靜，修彼名行。」

三五、《資持記》曰：「寂靜，即涅槃理也。」

三六、《理趣釋下》云：「牟尼者，寂靜義。身口意寂靜。故稱牟尼。」

三七、《大日經疏》云：「牟尼者，寂默義也。常寂之土，微妙寂絕，幽深玄遠，不可以言說之。如是法界大滅度法，唯佛一人究竟清淨，故名牟尼也。」

三八、《圓覺經》曰：「虛妄浮心多諸巧見，不能成就圓覺方便。」

三九、《涅槃經卅八》曰：「一切惡事，虛妄為本。」

四十、《二諦義上》云：「諦是真義。有於凡實，空於聖實，是二皆實。」

四一、《智度論卅八》云：「佛法有二諦。一者世諦，二者第一義諦。為世諦故，說有眾生。為第一義諦故，說眾生無所有。」

四二、《大乘義章一》云：「俗謂世俗。世俗所知，故名世諦。真者，是其絕妄之稱。」

四三、《金剛經》曰：以無我、無人、無眾生、無壽者，修一切善法。

四四、《教行信證六》云：「德本者，如來德號。此德號者，一聲稱念，至德成滿，眾禍皆轉。十方三世德號之本，故曰德本也。」

四五、《觀佛三昧經》，釋尊曰：「我與十方諸佛及賢劫千佛，從初發心，皆因念佛三昧力故，得一切種智。」

四六、《佛地經五》曰：「逼惱身心名苦。」

四七、《涅槃經》云：「少欲者，不求不取。知足者，得少不悔恨。」

四八、《遺教經》云：「少欲之人，則無諂曲以求人意。亦復不為諸根所牽。行少欲者，心則坦然，無所憂畏。觸事有餘，常無不足。有少欲者，則有涅槃。是名少欲。汝等比丘，若欲脫諸苦惱，當觀知足。知足之法，即是富樂安隱之處。知足之人，雖臥地上，猶為安樂。不知足者，雖處天堂，亦不稱意。不知足者，雖富而貧。知足之人，雖貧而富。」

四九、《法華經勸發品》云：「是人少欲知足，能修普賢之行。」

五十、《般若經》云：「云何菩薩少欲，乃至阿耨菩提尚不欲，何況餘欲。是名少欲。云何菩薩知足，得一切種智，是名知足。」

五一、《大乘義章七》曰：「善法鮮淨，名之為白。」

五二、《淨影疏》云：「所顯之法，出離邪謗，名為清白。」

五三、《嘉祥疏》曰：「是無漏明，故云清白。」

五四、《會疏》云：「大乘法，名為清白。」

五五、法住師云：「忍有三種：一、者安苦忍，謂於世違事能受故。二、他不饒益忍，謂他於己有違損能受故。三、法思維忍，謂於法無分別故。」

五六、《會疏》曰：「忍之為德，持戒苦行所不及。能行忍者，可名為有力大人。忍辱正治瞋恚，通斷三毒。《寶雲經》於菩薩所修法，各說十法。中說忍法，菩薩有十法，能淨於忍。何等為十？（一）內忍、（二）外忍、（三）法忍、（四）隨佛教忍、（五）無方所忍、（六）修處處忍、（七）非所為忍、（八）不逼惱忍、（九）悲心忍、（十）誓願忍。（一）內忍。云何名菩薩內忍？菩薩飢渴寒熱，憂悲疼痛，身心楚切，能自忍受，不為苦惱。是名內忍。（二）外忍。云何名菩薩外忍。菩薩從他聞惡言罵詈，毀辱誹謗，或毀辱父母兄弟姊妹眷屬、和尚阿闍黎師徒同學，或聞毀佛法僧，有如是種種毀訾，菩薩忍辱，不生瞋恚，是名外忍。（三）云何名菩薩法忍。佛於諸經說微妙義，諸法寂靜，諸法寂滅如涅槃相，不驚不怖，作是念言：『我若不解是經，不知是法，終不得菩提。』是故菩薩勤求咨問讀誦。是名法忍。（四）云何名菩薩隨佛教忍。菩薩瞋惱毒心起時，作是思維：『此身從何而生，從何而滅？從我生者，何者是我？從彼生者，何者是彼？法相如是，從何因緣生？』菩薩作是思維時，不見所從生；亦不見所緣起；亦不見從我生，亦不見從彼起；亦不見從因緣生。作是思惟，亦不瞋，亦不惱，亦不毒。瞋怒之力，即便減少。是名隨佛教忍。（五）云何名菩薩無方所忍。或有夜忍晝不忍，或晝忍夜不忍；或彼方忍，此方不忍。或此方忍，彼方不忍。或知識邊忍，不知識邊不忍。菩薩不爾。一切時，一切方，常生忍心，是名無方所忍（六）云何名菩薩修處處忍。有人於父母、師長、夫妻、男女、大小、內外如是中生忍。餘則不忍。菩薩忍者，則不如是。如父母邊生忍，旃陀羅邊生忍。是名修處處忍。（七）云何名菩薩非所為忍。不以事故生忍，不以利故生忍。不以畏故生忍。不以受他恩故生忍。不以相親友故生忍。不以愧赧故生忍。菩薩常修於忍。是名菩薩非所為忍。（八）云何名菩薩不逼惱忍。若瞋因緣，煩惱未起，不名為忍。若遇瞋因緣時，拳打刀杖，手腳蹴踏，惡口罵詈，於如是中，心不動者，則名為忍。菩薩若有人來起發瞋恚亦忍。不起發瞋恚亦忍。是名菩薩不逼惱忍。（九）云何名菩薩悲心忍。爾時菩薩若作王，若王等，有大功業，為苦眾生而作其主。是苦眾生，若來罵辱觸惱之時，菩薩不以我是主故，而生瞋恚。如是眾生，我當拔濟，常為擁護，云何而得生於瞋惱。是故我今悲心憐愍，不生忿恚。是名菩薩悲心忍。（十）云何名菩薩誓願忍。菩薩作是念：我先於諸佛前，曾作獅子吼，發誓願言，我當成佛，於一切生死淤泥中，為拔諸苦眾生。我今欲拔，不應瞋恚，而惱於彼。若我不忍，尚不自度，況利眾生等。」

五七、《會疏》曰：「內離妄染，故外常溫和。故云『和顏』。

五八、《勝天王般若經》曰：「菩薩行般若波羅蜜，如是隨順佛清淨教。視諸眾生，面門先笑，曾無嚬蹙。所以然者，心離穢濁，諸根清淨。不染離垢，心不瞋恚。內無恨結。」

五九、《勝天王般若經》言：「下聲細語軟美之言，順彼意語故。」

六十、《法華經嘉祥疏二》云：「謙遜畏難為恭，推其智德為敬。」

六一、《勸發菩提心文》曰：「若無世間師長，則不知禮義。若無出世師長，則不解佛法。不知禮義，則同於異類。不解佛法，則何異俗人。」又謂「一切供養功德中，供養上師最為勝」。

六二、《會疏》云：「此（奉事師長）中，含攝孝養父母之句。師者，出世大本；父母，世間福田。菩薩必須恭敬奉侍故。」

六三、《觀經》云：「孝養父母，奉事師長。」

六四、《淨影疏》云：「無有虛偽諂曲之心，明離心過。」

六五、《維摩經佛國品》云：「直心是菩薩淨土。」

六六、肇公曰：「直心者，謂質直無諂。此心乃是萬行之本也。」

六七、《淨影疏》曰：「彰（表也）行成就。」

六八、《唯識述記七》曰：「善資糧者，福智二嚴。」

六九、《涅槃記廿七》曰：「二種莊嚴：一者智慧，二者福德。若有菩薩具足如是二莊嚴者，則知佛性。」

七十、《探玄記三》曰：「莊嚴有二義：一是具德義，二交飾義。」

七一、《大乘義章二》曰：「粗思名覺，細思名觀。」

七二、《游心法界記》曰：「言觀者，觀智。是法離諸情計，故名為觀也。」

七三、《會疏》曰：「觀之字，即三觀也。蓋夫三諦三觀者，萬行之要樞，菩薩之肝膽也。」又「法之一字，即指一切有情非情，生死涅槃諸法。」

七四、《會疏》曰：「非空非假、而空而假之譬。則是中諦也。」

七五、《唯識述記》曰：「不生不滅，絕名相於常寂之津。」

七六、《淨影疏》曰：「三昧常寂，止行深也。（「止行」者，修止之行也。止心一處曰止，乃禪定之異名也。）」

七七、《遺教經》曰：「譬如惜水之家，善治堤塘。行者亦爾。為智慧水故，善修禪定，令不漏失。」

七八、《圓覺》云：「諸戒定慧及淫怒癡，俱是梵行。」

七九、《大乘義章十》云：「言律儀者，制惡之法，說名為律。行依律戒。故號律儀。」

八十、《行持鈔資持記》云：「通禁制止為律，造作有相名儀。」

八一、《涅槃經卅一》云：「戒亦一切善法梯橙。」

八二、《瓔珞本業經下》云：「一切眾生，初入三寶海，以信為本。住在佛家，以戒為本。」

八三、《五燈會元》云：「法要有三，曰戒定慧。」

八四、《普超三昧經一》曰：「被戒德鎧，化度眾生。」

八五、《會疏》釋曰：「以道授他為教，轉惡成善為化。引導眾生安住正道，建立大心，故云安立。」

八六、《淨土論註》曰：「無上者，此道窮理盡性，更無過者。」

八七、《華嚴大疏鈔十三》曰：「無有能過者，故號為無上。」

八八、《俱舍論廿五》云：「道義云何，謂涅槃路。乘此能往涅槃城故。」

八九、《華嚴大疏十八》曰：「通至佛果，故名道。」

九十、《涅槃無名論》曰：「夫涅槃之名道也，寂寥虛曠，不可以形名得。微妙無相，不可以有心知。」

九一、《箋註》曰：「累積珍寶之庫藏也。妙法能濟眾生之苦厄，故以為喻。」

九二、《會疏》曰：「菩薩於多劫積布施持戒功，故自感寶藏涌出應其德。」

九三、《法華玄贊》云：「心平性直，語實行敦，齒（年）邁財盈，名為長者。」

九四、《法華玄贊十》曰：「守道自恬，寡欲蘊德，名為居士。」

九五、《會疏》曰：「姓貴位高，大富年耆，是名長者。多積財寶，深歸佛乘，居家豐盈，名居士。」

九六、《智度論卅二》曰：「剎利者，王及大臣也。」

九七、《會疏》曰：「轉輪王者，四洲之主。由輪旋轉，威伏一切故。」

九八、《慧苑音義》曰：「優缽羅，花號也。其葉狹長，近下小圓，向上漸尖。佛眼似之，經多喻之。」

九九、《觀佛經三》曰「常以戒香，為身瓔珞。」

一ＯＯ、《戒香經》曰：「世間所有諸華香，乃至沈檀龍麝如是等香，非遍聞，唯聞戒香遍一切。」

一Ｏ一、《觀經》曰：「無量壽佛有八萬四千相，一一相各有八萬四千隨形好。」

一Ｏ二、《法界次第下》云：「相好乃同是色法，皆為莊嚴顥發佛身。但相總而好別。相若無好，則不圓滿。輪王釋梵亦有相。以無好故。相不微妙。」

一Ｏ三、《智度論》曰：「相粗而好細。眾生見佛則見相。好則難見故。又相者餘人共得。好者或共或不共。以是故，相好別說。」

一Ｏ四、《維摩經》云：「以施報故，手出無盡寶物，如五河流，故名妙臂。」

一Ｏ五、淨影曰：「手出供具，供養諸佛。」

一Ｏ六、義寂云：「施諸有情，供養三寶。」

一Ｏ七、《唐譯》云：「諸寶香華、幢幡繒蓋、上妙衣服、飲食湯藥，及諸伏藏珍玩所須，皆從菩薩掌中自然流出。」

圓滿成就第九

一、《會疏》曰：「今言於一切法而得自在，成就世自在王佛之果故也。言一切法者，即四十八願之法也。謂莊嚴淨土法，攝取眾生法，莊嚴法身法等也。」

二、彭際清曰：「法藏以無量心，發無量願，起無量行，無不一一稱真如法界。眾生無量，國土無量。菩薩隨順眾生，經不可說、不可說那由他劫，入不可說、不可說恆沙河佛土，悉以無量行海而嚴淨之。所以者何？以法界本無量故。如是嚴淨無量佛土，度脫無量眾生，而實無佛土可嚴，亦無眾生可度。所以者何？以法界即非法界故。斯則悲智雙融，理事無礙。故能『於一切法而得自在。』」

三、《法華經》云：「諸佛隨宜說法，意趣難解。所以者何？我以無數方便，種種因緣，譬喻言辭，演說諸法。是法非思量分別之所能解。唯有諸佛，乃能知之。所以者何？諸佛世尊，唯以一大事因緣故，出現於世。舍利弗：云何名諸佛世尊，唯以一大事因緣故，出現於世。諸佛世尊欲令眾生開佛知見，使得清淨故，出現於世；欲示眾生佛之知見故，出現於世；欲令眾生悟佛知見故，出現於世；欲令眾生入佛知見道故，出現於世。舍利弗：是為諸佛以一大事因緣故，出現於世。」

四、《圓覺經》云：「未出輪迴，而辨圓覺，彼圓覺性，即同流轉。」

五、南泉云：「說作如如，早變了也。」

六、《法華論疏》云：「具足無餘，不可破壞，故云成就。」

七、《往生論註》曰：「依本法藏菩薩四十八願，今日阿彌陀如來自在神力。願以成力，力以就願。願不徒然，力不虛設。力願相符，畢竟不差，故曰成就。」

八、《法華經普賢勸發品》云：「若善男子、善女人，成就四法，於如來滅後，當得是法華經。一者，為諸佛護念。二者，植眾德本。三者，入正定聚。四者，發救一切眾生之心。」

九、《往生論》曰：「又向說觀察莊嚴佛土功德成就。莊嚴佛功德成就。莊嚴菩薩功德成就。此三種成就願心莊嚴，應知。略說入一法句故。一法句者，謂清淨句。清淨句者，謂真實智慧無為法身故。」

十、《往生論註》云：「此莊嚴事，縱使毗首羯磨（毗首羯磨乃天帝名。此天善工藝，巧變化，司建築）工稱妙絕，積思竭想，豈能取圖（描繪也）。性者，本義也。能生既淨，所生焉得不淨。故經言『隨其心淨，則佛土淨』。」

十一、《法華嘉祥疏》曰：「畏則為威，愛則為德。又折伏為威，攝受為德。」

十二、《探玄記》云：「大以包容為義，廣則體極（本體極圓）用周（妙用周遍）」

十三、《大乘密嚴經》云：大日如來「依於難思定，現於眾妙色。色相無有邊，非餘所能見，極樂莊嚴國，世尊無量壽。」又云：「密嚴淨土，超諸佛國。如無為性，不同微塵。」又《密嚴法藏疏》云：「密嚴土者即是諸佛他受用土。」又云：「今此密嚴但於清淨如來藏心之所現。」

十四、《往生論》曰：「以一心專念作願生彼………得入蓮華藏世界。」

十五、《金剛頂經》曰：「唯此佛剎，盡以金剛自性清淨所成，密嚴華藏。」

十六、《金剛經》曰：「如來者，無所從來，亦無所去，故名如來。」

十七、《金剛破空論》曰：「以真如無別處所，可從彼來。生死無別處所，可從此去，故以有緣則現，譬如水清月現，月實不來。緣盡則隱，譬如水濁月隱，月實不去故。」

十八、《涅槃》云：「諸行無常，是生滅法。生滅滅已，寂滅為樂。」

十九、《首楞嚴觀音圓通章》云：「生滅滅已。寂滅現前。」

二十、《金剛經》云：「過去心不可得，現在心不可得。未來心不可得。」

二一、《信心銘》最末一句為「無去來今」。

二二、《法華經壽量品》云：「若有眾生，來至我所。我以佛眼，觀其信等，諸根利鈍。隨所應度，處處自說，名字不同，年紀大小。亦復現言，當入涅槃。又以種種方便說微妙法，能令眾生發歡喜心。」

二三、《上都儀》云：「歸命三寶，要指方立相，住心取境，以凡夫繫心，尚不可得，況離相耶？」

二四、《觀經》曰：「阿彌陀佛，去此不遠。」

二五、《彌陀疏鈔》曰：「分明在目前，亦何嘗遠。」

二六、《彌陀要解》謂「極樂」乃「永離眾苦，第一安隱之謂」。

二七、《彌陀疏鈔》曰：「顯至極之樂，非人天一切諸樂之比。」

二八、《彌陀疏鈔》曰：「四土者，一曰常寂光土。經云：『毗盧遮那遍一切處，其佛住處，名常寂光。』是極果人所居。二曰，實報莊嚴土。行真實法，感殊勝報。七寶莊嚴，具淨妙五塵故。亦云無障礙土。以色心不二，毛剎相容故。是法身大士所居。三曰，方便有餘土。斷四住惑，屬方便道。無明未盡，名曰有餘。是三乘聖人所居。四曰，凡聖同居土。是四聖六凡之所共居。」

二九、《彌陀疏鈔》云：「隨其機異，所見亦異。有於同居見寂光土；有於同居見實報土；有於同居見方便土；有於同居但見本土。如《像法決疑經》云：『今日坐中無央數眾，或見此處山林、地土、砂礫；或見七寶；或見是諸佛行處；或即是不思議諸佛境界。』皆隨機異見也。」

三十、《彌陀要解》云：「今云極樂世界，正指同居淨土。亦即橫具上三淨土也。」又云：「今約信願行三。彌陀名號不可思議，故能令凡夫所感同居極樂，最極清淨也。此則十方佛土所無，極樂同居獨擅，方是極樂淨土宗旨。」

三一、《彌陀要解》云︰「今云阿彌陀佛，正指同居土中，示生化身。仍復即報即法也。」

三二、《圓中鈔》云︰「隨土感見，三身有異。隨機感見，四土不同。」

三三、《彌陀疏鈔》曰︰「智覺云︰『總持教中，說三十七佛，皆毗盧遮那一佛所現。謂遮那內心，證自受用，成於五智。自當中央法界清淨智。次從四智，流出四方四如來。其妙觀察智，流出西方極樂世界無量壽如來。』則一佛而雙二土也。」

三四、日興教大師《阿彌陀秘釋》云︰「一者無量壽。法身如來居法界宮，不生不滅。是故大日如來或名無量壽佛。二者無量光。法身如來妙觀察智光，遍照無量眾生，無量世界，常恆施利益。故大日如來或名無量光佛。等等」（大日即毗盧）

三五、《阿彌陀秘釋》云︰「阿字，一心平等本初不生義。彌字，一心平等無我大我義。陀字，一心諸法如如寂靜義。又阿字佛部義。示理智不二，法界體相故。彌字，蓮華部義。妙觀察智，生法二空，實相本來不染六塵，如蓮花故。陀字金剛部義。如來妙智，自性堅固，能破一切妄想怨敵故。又阿字，空義。一心法體本自妄相空無故。彌字，假有義。一心平等，諸法如幻假有故。陀字，中道義。一心平等，諸法離二邊，無定相可得故。又阿字，有義。一心體相，本有不生，無滅盡故。彌字，空義。一心諸法，自性不可得故。陀字，不空義，一心諸法，本來法身功德，無斷絕故。又阿字，因義。佛界眾生，因一心覺，因一心迷故。彌字，行義。斷人法二我，證生法不空，至佛果故。陀字，果義。示不二一心如如理智，是則佛果故。如是差別法門，即名字相。又如是字相，互無定相。如帝網珠，不可取捨。一心平等，不可得故。」又曰︰「是故唱阿彌陀三字，滅無始重罪。念阿彌陀一佛，成無終福智。如帝網一珠，頓現無盡寶珠。彌陀一佛，速滿無邊性德也。」

三七、《阿字觀》曰︰「自阿字一出一切陀羅尼，自一切陀羅尼生一切佛。」

三八、《法華經化城喻品》云︰「乃往過去，無量無邊、不可思議阿僧祗劫，爾時有佛，名大通智勝如來。」又「其佛未出家時，有十六子。」

三九、「爾時十六王子，皆以童子出家，而為沙彌。」「我今語汝︰彼佛弟子十六沙彌，今皆得阿耨多羅三藐三菩提，於十方國土，現在說法。………西方二佛，一名阿彌陀（是第九子）。………第十六我釋迦牟尼佛，於娑婆國土，成阿耨多羅三藐三菩提。」

四十、《法華壽量品》云︰「爾時佛告大菩薩眾，諸善男子︰今當分明宣語汝等。是諸世界，若著微塵，及不著者，盡以為塵，一塵一劫，我成佛以來，復過於此百千萬億那由他阿僧祗劫。」又︰「如來見諸眾生，樂於小法。德薄垢重者，為是人說，我少出家，得阿耨多羅三藐三菩提。然我實成佛以來。久遠若斯，但以方便，教化眾生，令入佛道，作如是說。」

四一、靈芝《彌陀經疏》云︰「《楞嚴勢至章》云︰『我於往昔恆河沙劫，有佛出世，名無量光。十二如來相繼一劫。』準大本（指《無量壽經》）中，即彌陀也。（其意為︰根據《無量壽經》，《楞嚴》中之無量光如來即阿彌陀佛）今經（指《阿彌陀經》）大本，皆言十劫。乃是一期赴機之說，不足為疑。」

四二、《箋註》云︰「依真宗（指密宗）之教意。則西方之阿彌陀，於胎藏界主證菩提之德，於金剛界主大智慧門。妙觀察智之所成也。然則大日如來成道之年劫，不可說，不可思議。彌陀之成道，亦不可說，不可思議。」

四三、彭際清居士曰︰「不唯爾時（釋尊說法時），名為現在。乃至於今，以及後後無盡，同名現在。以佛壽無量也。」

四四、《觀經》云︰「六十萬億那由他恆沙由旬之身」

四五、《疏鈔》又云︰「有謂說法是應身報身。有謂三身齊說。各隨機宜。」

皆願作佛第十

一、《觀經》曰：「諸佛如來是法界身，入一切眾生心想中。」

二、省庵師云︰「修行急務，立願居先。」

第三卷

一、《秘藏記》曰︰「華藏世界義。華者，理也。理遍法界，藏諸法於其中。故曰華藏。是華藏世界者，最上妙樂在其中，故曰極樂。當知極樂與華藏。雖名異而非異處。」

二、《秘藏記鈔六》曰︰「天親《淨土論》（又名《往生論》），極樂世界名華藏世界。是其證也。以蓮華成國土，故云華藏。受最上妙樂，故曰極樂。是一處異名也。」

三、曇鸞大師註曰︰「此三句展轉相入。依何義名之為法，以清淨故。依何義名為清淨，以真實智慧無為法身故。真實智慧者，實相智慧也。實相無相故，真智無知也。無為法身者，法性身也。法性寂滅故，法身無相也。無相，故能無不相。是故相好莊嚴，即法身也。無知，故能無不知。是故一切種智，即真實智慧也。」

四、《宗鏡錄》曰︰「至理一言，轉凡成聖。」

五、善財童子曰︰「遍觀大地無不是藥者。」

國界嚴淨第十一

一、《往生論》云︰「彼佛國土莊嚴功德者，成就不可思議力故。如彼摩尼如意寶性，相似相對法故。」

二、曇鸞大師《論註》曰︰「借彼摩尼如意寶性，示安樂國土，不可思議性也。諸佛入涅槃時，以方便力，留碎身舍利，以福眾生。眾生福盡，此舍利變為摩尼如意寶珠。此珠多在大海中。大龍王以為首飾。若轉輪聖王出世，以慈悲方便，能得此珠。於閻浮提作大饒益。若須衣服、飲食、燈明、樂具，隨意所欲，種種物時，王使潔齋，置珠於長竿頭。發願言︰『若我實是轉輪王者，願寶珠雨如此之物。若遍一里，若十里，若百里，隨我心願。』」

三、《論註》曰︰「彼寶但能與眾生衣食等願，不能與眾生無上道願。又彼寶但能與眾生一身願，不能與眾生無量身願。有如是等無量差別，故言相似。」

四、《論註》曰︰「從菩薩智慧清淨業起，莊嚴佛事。依法性入清淨相。是法不顛倒，不虛偽，名為真實功德。」

五、《論註》曰︰「不可思議力者，總指彼佛國土十七種莊嚴功德力，不可得思議也………。此中佛土不可思議，有二種力︰一者，業力。謂法藏菩薩出世善根大願業力所成。二者，正覺阿彌陀法王，善住持力所攝。（乃由彌陀無上最善住持國土之功德威力所攝成。）」

六、《論註》曰︰「此清淨是總相。佛本所以起此莊嚴清淨功德者，見三界，是虛偽相，是輪轉相，是無窮（指生死）相。如尺蠖（屈伸蟲）循環，如蠶繭自縳。哀哉眾生，顛倒不淨。欲置眾生於不虛偽處，於不輪轉處，於不無窮處，得畢竟安樂大清淨處，是故起此清淨莊嚴功德也。」

七、《疏鈔》曰︰「彼國離欲清淨，則無苦苦。依正常然，則無壞苦。超過三界，則無行苦。」

八、《圓中鈔》曰︰「五陰者，色受想行識也。陰即覆蓋之義。謂能蓋覆真性，不令顯發也。盛即盛大之義。謂前生老病死等，眾苦聚集。故曰五陰熾盛苦。」

九、《疏鈔》曰︰「彼國蓮華化生，則無生苦。寒暑不遷，則無老苦。身離分段（指分段生死），則無病苦。壽命無量，則無死苦。無父母妻子，則無愛別離苦。諸上善人，同會一處。則無怨憎會苦。所欲自至，則無求不得苦。觀照空寂，則無五陰盛苦。」

十、《圓中鈔》曰︰「一、地獄難。地獄之中，長夜冥冥，受苦無間，障於見佛聞法，是故名難。二、畜生難。畜生道中，受苦無窮，障於見佛聞法，是故名難。三、餓鬼難。餓鬼道中，受苦無量，障於見佛聞法。是故名難。四、長壽天難。謂此天以五百劫為壽。即色界第四禪中，無想天也。言無想者，以其心識不行。如冰魚蟄蟲。外道修行，多生其處。障於見佛聞法，是故名難。五、北鬱單越難。梵語鬱單越，華言勝處。謂此處感報，勝東西南三洲也。其人壽一千歲。命無中夭。為著樂故，不受教化。是以聖人不出其中。不得見佛聞法，故名為難。六、盲聾喑啞難。謂此等人，雖生中國，而業障深重，盲聾喑啞，諸根不具。值佛出世，而不能見佛。雖說大法，亦不能聞。故名為難。七、世智辯聰難。謂世間之人，邪智聰利者，惟務耽習外道經書，不信出世正法，故名為難。八、生在佛前佛後難。謂佛出現於世，為大導師。今諸眾生，離生死苦，得涅槃樂。人有緣者，乃得值遇。其生在佛前佛後者，由業重緣薄。既不見佛，亦不聞法，故名生在佛前佛後難。」又「此之八處。雖感報苦樂有異，而皆不得見佛，不聞正法，故總稱為難。」

十一、《圓中鈔》曰︰「無三毒之因，不造惡逆之業，故無三途之苦果，無三道之障難也（地獄、畜、鬼三惡道之難）。聞法入定，不墮無想，故無長壽天難也。雖受極樂，常受教化，故無北俱盧洲（即鬱單越）難也。六根清淨，明利黠慧，故無盲聾喑啞難也。眾生生者，皆正定聚。故無世智辯聰難也。阿彌陀佛，今現在說法。經無量劫。觀音即補其處，號普光功德山王佛，故無佛前佛後難也。」

十二、《阿彌陀經》曰︰「彼佛國土，無三惡道。舍利弗︰其佛國土，尚無惡道之名，何況有實。」

十三、《義林章六》云︰「梵云魔羅，此云擾亂、障礙、破壞。擾亂身心，障礙善法，破壞勝事，故名摩羅。此略云魔。」

十四、《慧琳音義十二》云︰「魔羅，唐云力也。即他化自在天中，魔王波旬之異名也。此類鬼神有大神力。能與修出世法者，為留難事。名為魔羅。」

十五、《法華經》云︰「佛言︰若有女人聞是經典，如說修行，於此命終，即往安樂世界，阿彌陀佛、大菩薩眾，圍繞住處。生蓮華中，寶座之上。不復為貪欲所惱；亦復不為瞋恚愚癡所惱；亦復不為驕慢嫉妒諸垢所惱。得菩薩神通無生法忍。」

十六、《十往生經》云︰「佛言，若有眾生，念阿彌陀佛，願往生者，彼佛即遣二十五菩薩，擁護行者。若行若坐，若住若臥。若晝若夜一切時，一切處，不令惡鬼惡神，得其便也。」

十七、《淨土修證儀》云︰「十乘之理觀，能發九境之魔事。以五蘊生死迷暗之法為境故。淨土之事觀，以彌陀果入清淨之功德為境故，永絕魔事。心無邪念時，則聖境現前，光明發顯。」

十八、《論註》曰︰「性是本義。言此淨土，隨順法性，不乖法本。又言，性是必然義，不改義。如海性一味。眾流入者，必為一味。海味不隨彼改也。」

十九、《論註》云︰「諸往生者，無不淨色，無不淨心，畢竟皆得清淨平等無為法身。」

二十、《會疏》曰︰「娑婆穢國，雜業所感，故以泥土瓦礫為地體。彼土專以無漏淨心所現，故以七寶為體。是布施持戒所攝取也。性不造作，故云自然。」

二一、《智度論》曰︰「金、銀、毗琉璃、頗黎、車磲、瑪瑙、赤真珠（指珠極貴，非珊瑚也）。」

二二、《魏譯》曰︰「其佛國土，自然七寶，金、銀、琉璃、珊瑚、琥珀、硨磲、瑪瑙，合成為地。」

二三、《觀經》曰︰「琉璃地上，以黃金繩，雜廁間錯。以七寶界分齊分明。一一寶中，有五百色光。其光如華。又似星月，懸處虛空。」

二四、《往生論》云︰「備諸珍寶性，具足妙莊嚴。」

二五、《往生論》云︰「究竟如虛空，廣大無邊際。」

二六、《論註》曰︰「如虛空者，言來生者雖眾，猶若無也。言十方眾生往生者，若已生，若今生，若當生，雖無量無邊，畢竟常如虛空，廣大無際，終無滿時。」

二七、《論註》曰︰「從菩薩智慧清淨業起，莊嚴佛事。依法性入清淨相。」又曰︰「性者，本義也。能生（性）既淨，所生（國界）焉能不淨。」

二八、《佛地論》曰︰「夜摩天者，謂此天隨時受樂，故名時分。」

二九、《有部毘奈耶四十六》曰︰「不思議業力，雖遠必相牽。果報成熟時，求避終難免。」

三十、《寶積經九十六》曰︰「閻羅常告彼罪人，無有少罪我能加。汝自作罪今日來，業報自招無代者。」

三一、《普賢行願品》曰︰「菩薩自念，我於過去無始劫中，由貪瞋癡，發身口意，作諸惡業，無量無邊。若此惡業有體相者，盡虛空界不能容受。」

三二、《俱舍論九》曰︰「上至世尊無能遮抑，以業勢力最強盛故。」

三三、《大集經》曰︰「眾生之行不可思議。眾生境界不可思議。」又臨濟曰︰「你欲識佛祖麼？只你能聽法的便是。」「每日多般用處，欠少什麼？六道神光，未曾間歇。」

三四、《法華經》曰︰「若人散亂心，入於塔廟中，一稱南無佛，皆已成佛道。」

三五、《金剛頂經》曰︰「唯此佛剎，盡以金剛自性清淨所成，密嚴華藏。」

三六、《會疏》曰︰「行業之地者，是則彌陀如來大願、大行、大業成就之地也。」

三七、《超世希有品》曰︰「但因順餘方俗，故有天人之名。」

光明遍照第十二

一、佛果平等，光明何異？望西師答曰︰「常同常別。諸佛妙德，內證雖同。本願別故，光有勝劣。」

二、《首楞嚴經》曰︰「大勢至法王子，與其同倫五十二菩薩，即從座起，頂禮佛足，而白佛言︰我憶往昔恆河沙劫，有佛出世，名無量光。十二如來，相繼一劫。其最後佛，名超日月光佛。彼佛教我念佛三昧。」

三、《九品往生阿彌陀三摩地集陀羅尼經》曰︰「是內坐十二曼陀羅大圓鏡智寶像，其名為一切三達無量光佛………智力三明超日月光佛。」

四、曇鸞大師《讚阿彌陀佛偈》曰︰「智慧光明不可量，故佛又號無量光。有量諸相蒙光曉，是故稽首真實明。」

五、宋大慧禪師曰︰「只以此光宣妙法，是法即是此光明，不離是光說是法。」

六、《讚佛偈》云︰「有量諸相蒙光曉。」

七、《論註》曰︰「若遇阿彌陀如來光照………是等眾生，種種意業繫縳，皆得解脫入如來家，畢竟得平等意業。」

八、《讚阿彌陀佛偈》云︰「解脫光輪無限齊，故佛又號無邊光。蒙光觸者離有無，是故稽首平等覺。」

九、曇師讚曰：「光雲無礙如虛空，故佛又號無礙光。一切有礙蒙光澤，是故頂禮難思議。」

十、淨影曰︰「他光不敵，名無對光。」憬興曰︰「非諸菩薩之所及，故無對。」曇師《讚》曰︰「清淨光明無有對，故佛又號無對光。」

十一、《首楞嚴經》曰︰「我真文殊，無是文殊。」

十二、淨影曰：「於法善照，名智慧光。」憬興曰：「光從佛無癡善根心起。復除眾生無明品心，故智慧。」又曇師《讚》云：「佛光能破無明闇，故佛又號智慧光。」

十三、淨影曰：「常照不絕，名不斷光。」憬興曰：「佛之常光，恒為照益，故不斷。」曇師讚曰：「光明一切時普照，故佛又號不斷光。」

十四、淨影曰：「離垢稱淨。」憬興曰：「從佛無貪善根而現，亦除眾生貪濁之心，故清淨。」曇師《讚》曰：「道光明朗色超絕，故佛又號清淨光。一蒙光照罪垢除，皆得解脫故頂禮。」

十五、淨影曰：「能令見者心悅，名喜。」憬興曰：「從佛無瞋善根而生，能除眾生瞋恚慼心，故歡喜。」曇師《讚》曰：「慈光遐被施安樂，故佛又號歡喜光。」

十六、《法華》曰︰「身意泰然，快得安樂。」

十七、曇師《讚》曰：「佛光照耀最第一，故佛又號光炎王。三塗黑闇蒙光啟，是故頂禮大供應。」又「神光離相不可名，故佛又號無稱光。因光成佛光赫然，諸佛所歎故頂禮。」

十八、《宗鏡錄》曰︰「安隱快樂者，則寂靜妙常。」

十九、淨影曰：「過（超也）世間相，名超日月。」憬興曰：「日夜恒照，不同娑婆二曜之輝，故超日月。」曇師讚曰：「光明照耀過日月，故佛號超日月光。」《超日明三昧經》曰︰「日之光明，照現在事。人物蠕動，百谷藥木，諸天龍神，皆因日成，普得茂活。日不能照二鐵圍間，亦不能照人心本，令開達也。但照有形，不照無形。超日明三昧，所以勝者何？殊照十方，無邊無際。三界五道，靡不徹暢。何況彌陀光明。故名超日月光。」

二十、淨影曰：「過世心想，故曰難思。過世言相，名無稱光。」憬興曰：「光非諸二乘等所測度，故難思。又非餘乘所堪說，故無稱。」又曇師讚曰：「其光除佛莫能測，故佛又號難思光。」「神光離相不可名，故佛又號無稱光。」

二一、《鼓音聲王陀羅尼經》曰︰「爾時十方恆沙諸佛，皆共讚彼安樂世界，所有佛法不可思議。神通現代、種種方便不可思議。若能有信如是之事，當知是人不可思議。所得業報，亦不可思議。」

二二、《疏鈔》釋「不可思議」曰︰「此分為四︰一是施法廣大功德。謂無量壽、無量光、三寶道品種種等。二是神化周遍功德。謂水鳥樹林，咸宣妙法。衣食服用，受用自然。眾生皆具相好神變等。三是信受宿根功德。謂難信之法，能信受者，宿修無量善根等。四是果報難勝功德。謂即得往生；即得入上善會；即得不退轉地，畢竟成佛等。皆超越常情，故云不可思議。如《金剛般若》云︰『是經義不可思議，果報亦不可思議』是也。」

二三、《疏鈔》曰︰「依謂同居即寂光。正謂應身即法身。因謂七日功成。果謂一生不退。亦復超越常情，故俱不可思議也。」

二四、《彌陀要解》曰︰「不可思議，略有五義︰一、橫超三界，不俟斷惑。二、即生西方，橫具四土，非由漸進。三、但持名號，不假禪觀諸方便。四、一七為期，不藉多劫多生多年月。五、持一佛名，即為諸佛護念，不異持一切佛名。此皆導師大願行之所成就。故曰阿彌陀佛不可思議功德之利。」又曰︰「行人信願持名，全攝佛功德成自功德，故曰阿彌陀佛不可思議功德之利。」

二五、印光大師讚歎此書曰︰「理事各臻其極。為自佛說此經來第一註解，妙極確極！縱令古佛再出於世，重註此經，亦不能高出其上矣。」

二六、《十住毘婆沙論》曰︰「善根者不貪不恚不癡。一切善法從此三生。」

二七、《智度論三十》曰︰「一切善法，皆從三善法生增長。」

二八、《法華經》曰︰「眾生既信伏，質直意柔軟。」

二九、《觀經》曰︰「無量壽佛有八萬四千相，一一相中，各有八萬四千隨形好。一一好中，復有八萬四千光明。一一光明，遍照十方世界念佛眾生，攝取不捨。」

三十、《般舟讚》曰︰「不為餘緣光普照，唯覓念佛往生人。」

三一、《望西師疏》曰︰「問︰人間行者，猶見光難。三途眾生，豈輒得見。答︰《心地觀經》云︰『以其男女追修福，有大金光照地獄。光中演說微妙法，開悟父母令發意。』孝子追善，向以如此。彌陀光益，豈唐捐乎！」

三二、《吳譯》曰：「善男子、善女人，聞阿彌陀佛聲，稱譽光明。朝暮常稱譽其光明好，至心不斷絕。在心所願，往生阿彌陀佛國。」

三三、《會疏》曰︰「日夜稱說（彌陀光明），至心不斷，是則生因也………。然則稱彼名號（彌陀聖號），至心信樂，是日夜稱說義也。」

壽眾無量第十三

一、《往生論》曰︰「天人不動眾（指極樂會眾），清淨智海生。」

二、《論註》曰︰「皆從如來智慧清淨海生。」

三、《維摩經》云︰「住不可思議解脫菩薩，斷取三千大千世界，如陶家輪，著右掌中，擲過恆沙世界之外。其中眾生，不覺不知己之所往。又復還置本處。都不使人有往來想。而此世界本相如故。」又「菩薩以一佛土眾生，置之右掌。飛到十方，遍示一切，而不動本處。」

四、《往生論》云︰「正覺阿彌陀，法王善住持。」又偈云︰「如來淨華眾，正覺華化生。」

寶樹遍國第十四

一、《往生論》曰︰「備諸珍寶性，具足妙莊嚴。」

二、《往生論》中，「莊嚴地成就」，偈云︰「雜樹異光色。」

三、《定善義》曰︰「彼國林樹雖多，行行整直而無雜亂也。」

四、《會疏》曰︰「實謂果實，不差其處（洽在其位），故云相當。」

五、《定善義》云︰「諸寶林樹，皆從彌陀無漏心中流出。由佛心是無漏故，其樹亦是無漏也。乃至亦無老死者，亦無小生者，亦無初生漸長者。起即同時頓起，量數等齊。何意然者，彼界住是無漏無生之界，豈有生死漸長之義也。」

六、《會疏》曰︰「無漏清淨風，故云清風。應時而吹，故云時發。」

七、《會疏》曰︰「願力所成，不藉鼓吹，故云自然相和。」

菩提道場第十五

一、《維摩經》曰︰「直心是道場。」

二、《維摩經肇註》曰︰「閑宴修道之處，謂之道場也。」

三、《往生論》言︰「無量寶交絡，羅網遍虛空。種種鈴發響，宣吐妙法音。」

四、《會疏》曰︰「耳根無垢為清。徹聽眾音曰徹。」

五、《箋註》曰︰「惱，心所名。小煩惱地法之一。（無明、放逸、懈怠、不信、惛忱、掉舉此六者，名為大煩惱地法。）謂自己因自身知惡事為惡事而不改，執著至飽（飽者，滿也。）不用他人之諫言，但自懊惱煩悶也。又為二十隨煩惱之一。（貪、瞋、癡、慢、疑、惡見，名為根本煩惱。從根本煩惱流出者，名為隨煩惱。）謂追想過去之行事，或由現在之事物不滿於意，自懊惱之精神作用也。」

六、《唯識述記》曰︰「煩是擾義，惱是亂義。」

七、《會疏》云︰「仰唯道場樹者，正是正覺果滿之標幟也。名號者，即是本願成就之實體也。故願以聞名為得忍因。成就以見樹明其相。（謂彌陀大願既已成就，則以見樹證明得忍之事相。）彼聞名，即道場樹之妙聲。（如《小本》曰︰「聞是音者，自然皆生念佛念法念僧之心。」）此見樹，即阿彌陀之果德也。以此況彼，聞名得忍，益彌著明也。」

八、《淨影》云︰「慧心安法，名之為忍。」

九、《大乘義章十一》曰︰「於法實相，安住為忍。」

十、《會疏》云︰「智行增進名法忍。」

十一、《淨影疏》曰︰「尋聲悟解，知聲如響，名音響忍，三地已還。捨詮趣實，名柔順忍，四五六地。證實離相，名無生忍，七地以上。」

十二、《彌陀疏鈔》曰︰「無生忍，略有二種︰（一）約法，（二）約行。約法，則諸無起作之理，皆曰無生。慧心安此，故名為忍。約行，則報行純熟，智冥於理，無相無功，曠若虛空，湛若渟海，心識妄惑，寂然不起，方曰無生。前說猶通諸地，後唯八地所專。」

十三、《華嚴十忍品》曰︰「若聞真實法，不驚不怖不畏，信解受持，愛樂深入，修習安住，是為第一隨順音響忍。」又曰︰「此菩薩，不見有法生，不見有法滅。何以故？若不生，則不滅。若不滅，則無盡。若無盡，則離垢。若離垢，則無壞。若無壞，則不動。若不動，則寂滅。………是為第三無生法忍。」

十四、《淨影疏》曰︰「皆無量壽佛威神力者，由彼如來現在威力，故獲三忍。本願力者，由其過去本願之力，故獲三忍。本願是總。餘四（滿足、明了、堅固、究竟）是別。滿足願者，願心圓備。明了願者，求心顯著。堅固願者，緣不能壞。究竟願者，終成不退。以此願故，生彼國者，悉得三忍。」

十五、《往生論》曰︰「觀佛本願力，遇無空過者。能令速滿足，功德大寶海。」

十六、《論註》曰︰「依本法藏菩薩四十八願，今曰阿彌陀如來自在神力。願以成力，力以就願，願不徒然，力不虛設。力願相符，畢竟不差。」

堂舍樓觀第十六

一、《新譯華嚴經音義》曰︰「精舍者，非以舍之精妙，名為精舍。由其精練行者之所居，謂之精舍也。」

二、《漢譯》曰︰「復以白珠、明月珠、摩尼珠，為交絡，覆蓋其上。」

三、《往生論》曰︰「宮殿諸樓閣，觀十方無礙。雜樹異光色。寶欄遍圍繞。」

四、曇師曰︰「宮殿樓閣，鏡納十方，寶樹寶欄，亙為映飾。」

五、《玄贊二》云︰「於中往來，消食誦經。如經布綃之來去，故言經行。」

六、《法華經序品》云︰「未嘗睡眠，經行林中。」

七、《觀經》韋提希夫人請曰︰「我今樂生極樂世界阿彌陀佛所。唯願世尊，教我思惟，教我正受。」

八、善導大師註曰︰「言我思惟者，即是定前方便。思想憶念彼佛依正二報四種莊嚴也。」

九、《俱舍論廿八》曰︰「依何義故立靜慮名？由是寂靜能審慮故。審慮即是實了知義。如說心在定，能如實了知。」

十、《慈恩疏》曰︰「阿鞞跋致者，阿之言無。鞞跋致言退轉。故《大品經》云︰『不退轉故，名阿鞞跋致。』」

十一、《小本》曰︰「極樂國土，眾生生者，皆是阿鞞跋致。」

十二、《彌陀要解》曰︰「阿鞞跋致，此云不退。一、位不退。入聖流，不墮凡地。二、行不退。恆度生，不墮二乘地。三、念不退。心心流入薩婆若海。」

十三、靈峰大師曰︰「十方佛土，無此名相，無此階位，無此法門。非心性之極致，持名之奇勛，彌陀之大願，何以有此！」

泉池功德第十七

一、《觀經》曰︰「一一池水，七寶所成。………其摩尼水，流注華間，尋樹上下。」

二、《稱讚淨土經》曰︰「何等名為八功德水。一者澄淨。二者清冷。三者甘美。四者輕軟。五者潤澤。六者安和。七者飲時除饑渴等無量過患。八者飲已定能長養諸根四大，增益種種殊勝善根。多福眾生，長樂受用。」

三、《會疏》曰︰「優缽羅，此云青蓮華。缽曇摩，此云紅蓮華。拘牟頭，此云黃蓮華。芬陀利，此云白蓮華。小本所謂四色華也。」

四、《箋註》曰︰「西方之蓮，有青黃赤白四種。又隨未敷、開、落之三時而異名，芬陀利為白蓮華之正開敷者。又此華最大，花瓣數百，一名百葉花。《妙法蓮華經》之蓮華，即此白蓮華百葉之芬陀利華也。又此華多出於阿耨達池，人間無有，故稱為人中好華、希有華等。」

五、《會疏》曰︰「彼土人天，非水谷身。清淨成就，不須洗濯，何須水耶？唯是為隨意受樂，蕩除心垢故也。」

六、《法華》曰︰「止止不須說，我法妙難思。」

七、《肇註維摩經序》曰︰「夫道之極者，豈可以形言權智，而語其神域哉！」

八、《小本》曰︰「聞是音者，自然皆生念佛念法念僧之心。」

九、《止觀三》曰︰「息義者，諸惡覺觀，妄念思想，寂然休息。」

十、《此觀三》曰︰「法性寂然曰止，寂而常照曰觀。」又「無明即明，不復流動，故名為止。朗然大淨，呼之為觀。」

十一、《止觀輔行》曰︰「中道即法界，法界即止觀。止觀不二，境智冥一。」

十二、《仁王經》曰︰「一切法性真實空，不來不去。無生無滅。」

十三、《圓覺經》曰︰「一切眾生於無生中，妄見生滅，是故說名輪轉生死。」

十四、清涼云︰「若聞無生者，便知一切諸法，皆悉空寂，無生無滅。」

十五、《法華經》曰︰「知諸法常無性。」

十六、《華嚴大疏》曰︰「以有所作為，故名有為︰有為是無常。無所作為，故名無為。無為即是常也。」

十七、《探玄記》曰︰「緣所起法，名曰有為。無性真理，名曰無為。」

十八、《法事贊》曰︰「極樂無為涅槃界。」

十九、《止觀七》云︰「以無智慧故，計言有我。以慧觀之，實無有我。我在何處。頭足支節，一一諦觀，了不見我。」

二十、《原人論》曰︰「形骸之色，思慮之心，從無始來，因緣力故，念念生滅，相續無窮，如水涓涓（前浪去而後浪來）。如燈焰焰（新焰生而舊焰滅）。身心假合，似一似常（實則剎那之際，生滅無窮）。凡愚不覺，執之為我。寶此我故，即起貪瞋癡等三毒。三毒擊意（攻動意根），發動身口，造一切業。」

二一、《大乘義章二》曰︰「法無性實（一切法皆無實性），故云無我。」

二二、《十地經》曰︰「無我智有二種，我空法空。」

二三、《金剛經》曰︰「通達無我法者，如來說名真是菩薩。」

二四、《光明文句五》曰︰「甘露是諸天不死之藥，食者命長身安，力大體光。」

二五、《大日經疏》曰︰「今如來法王，亦復如是，為令佛種不斷故，以甘露法水，而灌佛子之頂，令佛種永不斷故。為順世法故，有此方便印持之法。從此以後，一切聖眾，咸所敬仰。亦知此人畢竟不退於無上菩提。定紹法王之位。」

二六、《秘藏記》曰︰「菩薩初地乃至等覺，究竟遷佛果時，諸佛以大悲水灌頂。即自行圓滿，得證佛果。」

二七、《往生論註》曰︰「正直曰方。………依正直故，生憐愍一切眾生心。」

二八、《法華經》曰︰「正直捨方便，但說無上道。」

二九、《往生論註》曰︰「平等是諸法體相。」

三十、《論註》曰︰「聞阿彌陀如來至德名號，說法音聲，如上種種口業繫縳，皆得解脫。入如來家，畢竟得平等口業。」

三一、《法華科註四》曰︰「平等有二︰一者法等，即中道理。二者眾生等，即一切眾生，同得佛慧也。」

三二、《小本》云︰「不可以少善根福德因緣得生彼國。」

三三、《彌陀要解》云︰「菩提正道名善根。」

三四、《圓中鈔》疏曰︰「執持名號，發願往生，方名多善根也。」

三五、《彌陀疏鈔》云︰「執著名號，願見彌陀。誠多善根、大善根、最勝善根、不可思議善根也。」

三六、《往生論註》曰︰「相應者，譬如函（匣也）蓋（匣之蓋也）相稱也。」

三七、《起信論》曰︰「以離念境界，唯證相應故（唯有實證，方能契入離念境界）。」

三八、《華嚴論》曰︰「一念相應一念佛。一日相應一日佛。」

三九、義寂云︰「非胎藏所生育。故自然。」

四十、《會疏》曰︰「非妄業所感，佛願令然，故謂自然。」

四一、義寂曰︰「非飲食所長養，故虛無。非老死所殞沒，故無極。」

四二、《嘉祥疏》曰︰「以神通無所不至，故無極之體。如光影，故虛無之身。」

四三、《會疏》曰︰「有而若無，縱任無礙，故名虛無之身。一得受生，無有終期，故名無極之體。」

四四、憬興云︰「虛無、無極者，無障礙故，希有故。如其次第。」

四五、《小本》云︰「其佛國土，尚無惡道之名，何況有實。」

四六、《論註》曰︰「永離身心惱，受樂常無間。」

超世希有第十八

一、《會疏》曰︰「非有漏生滅身，故云超世。法性清淨身體，故云希有。」

二、《往生論》曰︰「天人不動眾，清淨智海生。」

受用具足第十九

一、《稱讚淨土經》曰︰「由彼界中諸有情類，無有一切身心憂苦，唯有無量清淨喜樂。」

二、《大論》曰︰「有人言，能以百種羹供養，是名百味。餅種數五百，其味有百，是名百味。有人言，百種藥草藥果，作歡喜丸，人飲食，故百味。」

三、《往生論》云︰「愛樂佛法味，禪三昧為食。」

四、《論註》曰︰「是故興大悲願，願我國土，以佛法，以禪定，以三昧為食。永絕他食之勞。愛樂佛法味者，如日月燈明佛說《法華經》六十小劫。時會聽者，亦坐一處。六十小劫，謂如食頃。無有一人，若身若心，而生懈倦。以禪定為食者，謂諸大菩薩，常在三昧，無他食也。三昧者，彼諸人天，若須食時，百味嘉肴，羅列在前。眼見色，鼻聞香，身受適悅，自然飽足。食訖已化去。若（再）須（則）復現。其事（載）在經。是故言『愛樂佛法味，禪三昧為食。』」

五、《觀經》云︰「一一寶中有五百色光。」

六、《觀經》云︰「琉璃色中出金色光，玻璃色中出紅色光。………」

七、《會疏》云︰「形，其身大小。色，青黃等色。」

八、《會疏》曰︰「相交莊飾。」

九、《會疏》曰︰「無五濁，故云清淨。無變易，故云安穩。塵塵不思議，故云微妙。永離身心惱，故云快樂。」

德風華雨第二十

一、《首楞嚴經》曰：「如來藏中，性風真空，性空真風，清淨本然，周遍法界。」

二、《觀經》曰︰「八種清風，從光明出。」

三、《會疏》云︰「徐起，不遲不駛，適得其中。願力靈籟，性不造作，故云自然。」（籟者，指一切孔竅機括之類。又《中華大辭典》曰︰「《莊子齊物論》︰人籟則比竹，地籟則眾竅，天籟則人心自動，是已。」故知「願力靈籟」者，正表彌陀本願心力之自然功用。）

四、《俱舍論廿六》云︰「待緣故非常。逼迫性故苦，違我見故空。違我見故非我。」

五、《往生論》云︰「梵聲悟深遠。微妙聞十方。」

六、《論註》曰︰「無欲故，非欲界也。地居故，非色界也。有色故，非無色界。」

七、《會疏》曰︰「溫謂溫和，雅謂雅正。香氣適人為溫，簡愛染香為雅（使人離愛染之香為雅）。」

八、《往生論》謂寶華布地，有二殊勝︰一為妙色殊勝，飄華有序，依色成聚。青黃赤白，皆隨其類。故曰「隨色次第，而不雜亂。」

九、《阿彌陀經》曰：「一晝夜六時雨天曼陀羅華」。

十、《沙彌十戒儀則經》曰︰「若受齋食時不得過中午。」

十一、《要解》云︰「彼土依正，各有光明，不假日月，安分晝夜。且順此方，假說分際耳。」

十二、《疏鈔》曰︰「彼土既無須彌，又無日月。常明不昏，晝夜無辨。唯以華開鳥鳴而為晝，華合鳥棲而為夜也。」

十三、《彌陀通贊》曰︰「華開金沼，化生（指蓮池化生之人）為天曙之情。鳥宿瓊林，菩薩作時昏之想。」

十四、《圓中鈔》曰︰「以花開鳥鳴為曉，蓮合鳥棲為夜，竊恐猶是凡聖同居淨土氣分，與穢土將忘未忘之間。以眾生生者，多帶業往生故。若上之三土，則無此相也。」

寶蓮佛光第二十一

一、《觀經》云︰「一一葉間，有百億摩尼珠王，以為映飾。一一摩尼珠放千光明。」

二、《觀經》云︰「無量壽佛有八萬四千相，一一相各有八萬四千隨形好。」

三、《會疏》曰︰「凡西方淨土。以蓮華為佛事，故名蓮華藏世界。《小本》、《觀經》盛說之。今經（指魏譯本）亦以此結依正莊嚴。當知諸上莊嚴中，亦可有此不思議事。」

決證極果第二十二

一、《彌陀疏鈔》曰︰「若和會之，當是日月雖存，以佛及聖眾光明掩映，與無同（同於無日月）耳。而以理揆之，無者為正。何者忉利以上，尚不假日月為明，何況極樂。」

二、《稱讚淨土經》曰︰「唯有無量清淨喜樂。」

三、《智度論四十五》曰︰「一者正定聚，必入涅槃。二者邪定，必入惡道。三者不定。」

四、《釋大衍論一》云︰「有其三種︰一者，十信前，名邪定聚。不信業果報故。三賢（十住、十行、十迴向）十聖（十地）名正定聚。不退位故。十信名不定聚，或進或退，未決定故。（《大乘起信論》同此）。二者，十信前並十信，名邪定。大覺果，名正定。三賢十聖，名不定。三者，十信前，名邪定。十聖，名正定。十信三賢，名不定。」

五、《淨影》云︰「位分不退，名為正定。莫問大乘小乘眾生，生彼國者，皆住正定。」並云︰「一切善惡凡夫，乘佛願力，生彼國者，處不退故。是名正定。」

六、憬興云︰「若生淨土，不問凡聖，定向涅槃，定趣善行，定生善道，定行六度，定得解脫，故唯有正定聚而無餘二也。」

七、《甄解》曰︰「《釋摩訶衍論》所謂正定聚，從佛果至十地三賢，皆名正定聚。淨土正定聚亦然。或現十地三賢等。其體必至滅度。但是一涅槃界之示現差別耳。約一法句，則十地三賢當相即是真實智慧無為法身也。」

八、《甄解》曰︰「此土正定聚，是密益，彼土正定聚，是顯益。」

九、《無量壽經起信論》曰︰「如上種種莊嚴，種種佛事，無所從來，亦無所去。如水中月，如畫所現像，如幻所化人，皆以佛神力故。隨眾生心而出現故。當知一切眾生所有神力，本與如來無二無別。特無大願大行，發起勝因。不覺不知，沈淪永劫。若能一念迴光，方知家業具在。如入寶山，取之無盡。如遊香國，觸處蒙薰。要須親到方休，慎勿半途而廢。」

十方佛讚第二十三

一、《圓中鈔》蘧庵師曰︰「出廣長舌，表無虛妄。無量劫來，口離四過，故感此相。」又曰︰「惟世尊多劫實語，故舌相廣長，超異常人。然有常相、現相不同。若常相者，縮之雖常在口，伸之則能覆面，上至髮際。此曾令外道生信。所示如此也。若夫現相，又有大小不同。」

二、《圓中鈔》云︰「《法華》言高而不言廣。故曰上至梵世。此經言廣，而不言高。故曰遍覆三千大千世界。要知二經，大小相齊。但文互略，故各舉一邊。悉是表無虛妄。現此以敦聞者之信耳。又義，《法華》明豎出三界，故但言高。此經明橫出三界，故但言廣。若即豎而橫，即橫而豎，文雖互略，義必相齊。」

三、慈恩師云︰「佛之舌相，證小，則覆面門，以至髮際。今覆大千，證大事也。」又云︰「菩薩得覆面舌相，故其言無二，悉真實故。則覆面之舌，已無妄語，況覆大千乎！」

四、《彌陀疏鈔》曰︰「誠實，明必可信。以誠則真懇無偽。實則審諦不虛。所謂獅子吼，無畏說，千聖復起不能易，萬世守之則為楷者也。」又云︰「純真絕妄，萬劫如然。言誠實者，孰過於是。」

五、《會疏》曰︰「雖諸佛所證，平等是一。念佛往生利益，彌陀不共妙法，故諸佛讓德，而令歸一佛。是第十七願成就也。」

六、《會疏》曰︰「是則第十八願成就。一部宗歸，唯在於斯。所以者何？雖四十八願皆殊勝，以念佛往生為最要。雖一一成就皆難思，而此成就為不共，故諸佛讚歎。」

七、《教行信證》曰︰「言聞者，眾生聞佛願生起本末，無有疑心，是曰聞也。」

八、《勝鬘寶窟上》曰︰「清淨心，淨者信也。起淨信之心，又不雜煩惱心，名為淨心。」

九、《彌陀疏鈔》曰︰「清涼大師云︰『高齊大行和尚，宗崇念佛，以四字教詔。謂信憶二字，不離於心。稱敬二字，不離於口』。」

十、《疏鈔》云︰「往生淨土，要須有信。千信即千生。萬信即萬生。信佛名字，諸佛即救，諸佛即護。心常憶佛，口常稱佛，身常敬佛，始名深信。任意早晚，終無再住閻浮之法。此策發信心，最為切要也。」

十一、《會疏》曰︰「明往生正因，唯在信一念，不依念多少故。」

十二、《教行信證》曰︰「言一念者，信心無二心，故曰一念，是名一心。一心則清淨報土真因也。獲得金剛真心者，橫超五趣八難道。必獲現生十種益。一者冥眾護持益，（乃至）十者，入正定聚益也。」

十三、《成唯識論》云︰「信者，謂於實德能，深忍樂欲。心淨為性。何言心淨，以心勝故。如水清珠，能清濁水。又諸染法，各自有相。唯有不信，自相渾濁。復能渾濁餘心心所。如極穢物，自穢穢他。信正翻彼，故淨為相。」

十四、《阿彌陀鼓音聲王陀羅尼經》曰︰「安樂世界，所有佛法，不可思議。神通現化，種種方便，不可思議。若能有信如是之事，當知是人不可思議。所得業報亦不可思議。」

十五、《要解》曰︰「唯有大智，方能諦信。」

十六、《安樂集》依《論註》立三心。一者淳心，信心深厚也。二者一心，信心純一也。三者相續心，信心相續不雜餘念也。並曰︰「若能相續，則是一心。但能一心，即是淳心。具此三心，若不生者，無有是處。」

十七、《安樂集》謂︰「具此三心（信心）若不生者，無有是處。」

十八、《信心銘》曰︰「信心不二，不二信心，言語道斷，非去來今。」

十九、《止觀五》曰︰「一心具十法界。」

二十、《四帖疏》曰︰「至者真。誠者實。欲明一切眾生身口意業，所修解行，必須真實心中作。不得外現賢善精進之相，內懷虛假。貪瞋邪偽，奸詐百端。惡性難侵，（指惡性牢固。）事同蛇蝎。雖起三業，名為雜毒之善。亦名虛假之行。不名真實業也。」

二一、《會疏》曰︰「凡就迴向，有自力迴向，有他力迴向。如迴自因行，趣向來果，是為自力。專投佛願，不用自策勵，是名他力。是非凡情迴向，故亦名不迴向。（不依自力，專靠他力，如是之迴向非凡情所能知，故稱之為不迴向。）《大品般若》云︰『菩薩如是迴向，則不墮想顛倒、見顛倒、心顛倒。何以故？是菩薩不貪著迴向故。是名無上迴向。』（凡情目之為不迴向，實則無上迴向。）」蓋淨土是他力法門，彌陀六字洪名與一乘願海均是他力。今依靠佛願，迴向，往生，是為無上迴向。是故能生一念淨信，將所有善根，至誠迴向，則「隨願皆生」

二二、《會疏》曰︰「唯在信一念，不依念多少」。

二三、《要解》云︰「若信願堅固，臨終十念一念，亦決得生。若無信願，縱將名號持至風吹不入，雨打不濕，如銅牆鐵壁相似，亦無得生之理。」

二四、《彌陀疏鈔》曰︰「但有願者，無一不生。方知願力，如是廣大，焉可不信，焉可不願。」

二五、《無量壽經起信論》亦明「一念」與「至心迴向」之旨。論曰︰「一念至心迴向，即得往生。行者誠能一念信入，何須更論種種功勛。一切眾生流浪生死，惟此一念，更無二念。乃至發真歸元，成等正覺，唯此一念，亦無二念。《大智度論》云︰『行般若波羅蜜者，一念能散十方一切如恆河沙等三千大千世界大地諸山微塵。』一念之力，不可思議。如是念佛，即心是佛，即佛是心，非內非外，無縳無脫。盡山河大地、十方虛空，無一芥子許不是無量壽佛現身說法處。乃至離即離非，頓入如來大光明藏。」

三輩往生第二十四

一、曇鸞師《略論》云︰「生安樂土者，《無量壽經》中唯有三輩上、中、下。《無量壽觀經》中，一品分為上中下。三三而九，合為九品。」

二、《淨影疏》曰︰「十方世界，諸人民，願生彼國，凡有三輩。總以標舉，如《觀經》中，粗分為三，細分為九。」

三、嘉祥《觀經疏》云︰「《無量壽經》但明三輩。此（指《觀經》）中開三輩為九輩。三輩者，謂上中下也。九輩者，於上品有三，中下亦三，故成九輩也。」

四、憬興曰︰「今即合彼《觀經》九品，為此（本經）三輩，故其義其異。」

五、蓮池曰︰「三輩九品，正相配合，又何疑焉。」

六、《觀經疏》謂：「此經（《觀經》）九品，為令識位高下，即大本三輩也。」

七、《疏鈔》曰︰「《草庵輔正解》曰︰『天臺以九品同三輩者，乃約位次相同，不約因行而言。則孤山、靈芝，皆不違天臺。所以然者，以天臺但約位次，則輩品正同。二師唯約行因，則止齊中上。各有所據，取義不同，故不違也。』克實而論，則煩惱不異菩提，始惡何妨終善。惡人即已成喜，豈不賢聖同科。三輩九品，正相配合。又何疑焉。」

八、《報恩論》曰︰「此經上輩當（當者，配合之義）出家。中下二輩當（同上）在家。乃從其多數，粗舉大凡。故云『凡有三輩』。《觀經》就此大凡，略開為九。而又極其優降，以括無量行因之不齊。」

九、《四帖疏》云︰「又看此《觀經》定善，乃三輩上下文意，總是佛去世後，五濁凡夫。但以遇緣有異，致令九品差別。何者。上品三人，是遇大凡夫。中品三人，是遇小凡夫。下品三人，是遇惡凡夫。以惡業故。臨終藉善，乘佛願力，乃得往生。到彼華開，方始發心。何得言是始學大乘人也。（古師謂下輩是大乘始學凡夫）若作此見，自失誤他，為害茲甚。」

十、《無量壽經鈔》曰︰「憬興明許三輩九品，凡夫往生。故彼釋云︰『一、凡小往生。二、大聖往生。』言凡小者，指三輩。」

十一、《遊心安樂道》曰︰「又四十八願，初先為一切凡夫。後兼為三乘聖人。故知淨土宗意，本為凡夫，兼為聖人也。」

十二、《毘婆沙論》云︰「家是煩惱因緣。夫出家者，為滅垢累，故宜遠離也。」

十三、玄惲師云︰「出家造惡極難，如陸地行船。在家起過即易，如海中汎舟。又出家修道易為，如海中汎舟。在家修福甚難，如陸地行船。然有心出家而身不出家。身出家而心不出家等。今身心俱出家。故云『捨家棄欲』。」

十四、《無量壽經起信論》云︰「一切眾生由愛渴故，因有幻身。由幻身故，因有國土。捨家棄欲，愛渴淨故，國土亦淨。《大般若經》云︰『菩薩摩訶薩，志性好遊諸佛國土，應遠離居家。』故知出家為淨土正因，以遠離不淨故。」

十五、《遊心安樂道》曰︰「無量壽經，說三輩因。上輩之中說有五句。一者捨家離欲而作沙門。此顯發起正因方便。二者發菩提心，是明正因。三者專念彼佛，是明修觀。四者作諸功德，是明起行。此觀及行為助滿業。（元曉師以念佛為助業，此說未穩，前已於明宗章辯之，茲不贅）。五者願生彼國，此一是願，前四是行。行願和合，乃得生故。」

十六、《觀經》曰︰「韋提希與五百侍女，聞佛所說，應時即見極樂世界廣長之相，得見佛見身及二菩薩，心生歡喜，歎未曾有，豁然大悟，逮無生忍。五百侍女，阿耨多羅三藐三菩提。願生彼國。世尊悉記，皆當往生。生彼國已，獲得諸佛現前三昧。無量諸天，發無上道心。」

十七、《報恩論》曰︰「劉遺民三度見佛，衣覆手摩，自當上品。非出家也。而凡蓮宗諸祖，及維摩、賢護等，一切緇素名德之往生者，可例知矣。」

十八、道綽大師於發菩提心有四番議論，《安樂集》云︰「第一出菩提心功用者。《大經》云︰凡欲往生淨土，要須發菩提心為源。云何？菩提者，乃是無上佛道之名也。若欲發心作佛者，此心廣大，周遍法界。此心究竟，等若虛空。此心長遠，盡未來際。此心普備，離二乘障。若能一發此心，傾無始生死有淪。所有功德迴向菩提，皆能遠詣佛果，無有失滅。」

十？、《菩提心論》曰︰「此菩提心，能包藏一切菩薩功德故。若修證出現，則為一切導師。若歸本，則是密嚴國土。不起於座，能成一切佛事。」

十九、《安樂集》云︰「第二，出菩提名體者。然菩提有三種︰一者，法身菩提。二者，報身菩提。三者，化身菩提也。言法身菩提者，所謂真如、實相、第一義空。自性清淨，體無穢染。現出天真，不假修成，名為法身。佛體道本，名曰菩提。言報身菩提者，備修萬行，能感報佛之果。以果酬因，名曰報身。圓通無礙，名曰菩提。言化身菩提者，謂從報起用，能趣萬機，名為化身。益物圓通，名曰菩提。」

二十、《安樂集》云︰「第三，顯發心有異者，今謂行者，修因發心具其三種︰一者，要須識達有無。從本以來自性清淨。二者，緣修萬行，八萬四千諸波羅蜜門等。三者，大慈悲為本。恆擬運度為懷。此之三因，能與大菩提相應，故名發菩提心。

二一、《大涅槃經》云︰「如是逆順入超禪已，復告大眾︰我以佛眼，遍觀三界一切諸法，無明本際，性本解脫。於十方求，了不能得。推本無故，所因枝葉，皆悉解脫。無明解脫故，乃至老死，皆得解脫。以是因緣，我今安住常寂滅光，名大涅槃。」

二二、《心王銘》曰︰「水中鹽味，色裏膠清，決定是有，不見其形。心王亦爾，身內居停。面門出入，應物隨情。自在無礙，所作皆成。」

二三、《涅槃經》云︰「一切眾生，皆有佛性。」

二四、《心燈錄》云︰「所以古德都要人知有。若不知有，總是虛妄。」

二五、《彌陀要解》云︰「深信發願，即無上菩提。」

二六、《安樂集》云︰「第四，問答解釋者。問曰︰若備修萬行，能感菩提，得成佛者，何故《諸法無行經》云︰『若人求菩提，即無有菩提。是人遠菩提，猶如天與地。』」

二七、《大智度論》云︰「『若人見般若，是則為被縳。若不見般若，是亦為被縳。若人見般若，是則為解脫。若不見般若，是亦為解脫。』」龍樹菩薩釋曰︰「是中不離四句者為縳，離四句者為解。」

二八、《彌陀要解》云︰「於一切方便之中，求其至真捷，至圓頓者，莫若念佛，求生淨土。又於一切念佛法門之中，求其至簡易，至穩當者，莫若信願專持名號。」又云︰「阿彌陀佛是萬德洪名。以名召德，罄無不盡。故即執持名號為正行，不必更涉觀想、參究等行，至簡易、至直捷。」

二九、《圓中鈔》云︰「今經所示，初心凡夫，但是有口能稱，有心能念，皆可修之。故知此經所示，乃至簡至易之法門也。」又曰：「若執持名號，不問閒忙，不拘動靜，行住坐臥，皆可修之。故知此經所示，乃至捷至徑之法門也。」又曰：「稱名之法，不擇賢愚，不揀男女，若貧若富，若貴若賤，皆可修之。故知此經所示，乃攝機至廣之法門也。」

三十、《遊心安樂道》云︰「諸佛名號，總萬德成。但能一念念佛名者，即一念中，總念萬德。」又曰：「無始惡業，從妄心生；念佛功德，從真心起。真心如日，妄心如闇。真心暫起，妄念即除。如日始生，眾暗悉除。」

三一、《觀佛三昧經》云︰「佛勸父王行念佛三昧。父王白佛︰佛地果德，真如實相，第一義空，何因不遺弟子行之。佛告父王︰諸佛果德，有無量深妙境界，神通解脫，非是凡夫所行境界，故勸父王行念佛三昧。「父王白佛︰念佛之功，其狀云何？佛告父王︰如伊蘭林，方四十由旬，有一棵牛頭栴檀，雖有根芽，猶未出土。其伊蘭林，唯臭無香。若有噉其華果，發狂而死。後時栴檀根芽，漸漸生長。才欲成樹，香氣冒盛。遂能改變此林，普皆香美。眾生見者，皆生希有心。佛告父王︰一切眾生，在生死中，念佛之心，亦復如是。但能繫念不止，定生佛前。一得往生，即能改變一切諸惡，成大慈悲。如彼香樹，改伊蘭林」。

三二、《大悲經》云︰「一稱佛名，以是善根，入涅槃界，不可窮盡。」

三三、《稱揚諸佛功德經》云︰「若有得聞無量壽如來名者，一心信樂，持諷誦念………其人當得無量之福，永當遠離三途之厄。命終之後，皆得往生彼佛剎土。」

三四、《文殊般若經》云︰「眾生愚鈍，觀不能解。但令念聲相續，自得往生。」

三五、《淨修捷要》讚念佛法門云︰「六字統攝萬法，一門即是普門。全事即理，全妄歸真。全性起修，全修在性。廣學原為深入，專修即是總持。聲聲喚醒自己，念念不離本尊。」又云︰「無量光壽，是我本覺。起心念佛，方名始覺。托彼依正，顯我自心。始本不離，直趨覺路。暫爾相違，便墮無明。」

三六、《無量壽經起信論》云︰「須知持名一法，最為簡要。行者初發心時，貴有定課。每日或千聲，或萬聲，十萬聲。從少至多，由散入定。隨其念力，俱可往生。」

三七、《安樂集》云︰「稱名亦爾，但能專至，相續不斷，定生佛前。今勸後代學者，若欲會其二諦，但知念念不可得，即是智慧門。而能繫念相續不斷，即是功德門。是故經云菩薩摩訶薩，恆以功德智慧以修其心。若始學者，未能破相。但能依相專至，無不往生，不須疑也。」

三八、《觀念法門》云︰「佛說一切眾生，根性不同，有上中下。隨其根性，佛皆勸專念無量壽佛名。問︰五種因緣（指五念門），皆是淨業。何特於念佛行，專置一向之言耶？答，此有三義︰一、謂諸行為廢而說，念佛為立而說。二、為助念佛之正業，而說諸行之助業。三、以念佛而為正，以諸行而為傍。故云一向也。」

三九、《無量壽經起信論》曰︰「行者既發菩提心，當修菩薩行。於世出世間，所有一毫之善，乃至無邊功邊，悉以深心至誠心，迴向極樂。亦得名為一向專念。不必棄捨百為，乃名專念。以佛性遍一切處。有棄有捨，不名念佛故。」

四十、《梵室偶談》云︰「又禪者欲生西方，不必改為念佛。但具信願，則參禪即淨土行也。」

四一、善導大師示曰︰「大聖悲憐，直勸專稱名字者，正由稱名易故，相續即生。若能念念相續，畢命為期者，十即十生，百即百生。何以故？無雜緣得正念故，與佛本願相應故，不違教故，願佛語故。若捨專念修雜念者，百中希（稀）得一二，千中希（稀）得三四。」

四二、《觀經》云︰五逆十惡之人，應墮惡道。臨命終時，遇善知識。「教令念佛。彼人苦逼，不遑念佛。善友告言，汝若不能念（指觀想）彼佛者，應稱無量壽佛。如是至心，令聲不絕，具足十念，稱南無阿彌陀佛。稱佛名故，於念念中，除八十億劫生死之罪。命終之時，見金蓮花，猶如日輪，住其人前。如一念頃，即得往生極樂世界。」

四三、《彌陀要解》云︰「深信發願，即無上菩提。合此信願，即為淨土指南。由此執持名號，乃為正行。」

四四、《彌陀要解》云︰「若無信願，縱將名號持至風吹不入，雨打不濕，如銅牆鐵壁相似，亦無得生之理。修淨業者，不可不知也。」

四五、《阿彌陀經》曰︰「眾生聞者，應當發願，願生彼國。」又曰：「若有信者，應當發願，生彼國土。」又云︰「若有人已發願，今發願，當發願，欲生阿彌陀佛國者，是諸人等，皆得不退轉於阿耨多羅三藐三菩提。」

四六、《稱讚淨土經》云︰「是善男子，或善女人，臨命終時，無量壽佛，與其無量聲聞弟子，菩薩眾俱，前後圍繞，來住其前。慈悲加祐，令心不亂。既捨命已，隨佛眾會，生無量壽極樂世界清淨佛土。」經中「慈悲加祐，令心不亂」是為淨宗之心髓。

四七、《法華文句》云︰「《胎經》云︰蓮華生者，非胎卵濕化之化生也，非化而言化也。」

四八、《智度論》云︰「智慧箭勁利。破憍慢諸賊。」

四九、《維摩經》云︰「以智慧劍。破煩惱賊。」

五十、《心地觀經》云︰「法寶猶如智慧利劍，割斷生死，離繫縳故。」

五一、嘉祥《義疏》曰︰「第一謂上品上生。發菩提心，修行經七日，則生彼國。見彼佛身，聞說妙法，則悟無生法忍。當知此是七地無生也。第二，上品中生。不必讀誦大乘經。但善解義理，深信因果，不謗大乘。此功德願生彼國，即得往生彼國七寶池中大蓮華中。經一宿則開。經一小劫，得無生法忍。此亦是七地無生。前上品見佛聞法，則得無生。今中品經一小劫得無生也。第三，上品下生。此人亦信因果，不謗大乘。彼國華中一日一夜乃開。復經三小劫得百法明門，住歡喜地。今下品得初地無生，故知前上品是七地無生。」

五二、《彌陀疏鈔》更謂上上品往生中，最上者可至八地。

五三、《鈔》云︰「則上上品中，從一地以至八地，已容多品，餘可知矣。」

五四、《觀經》謂上品上生者，「阿彌陀如來，與觀世音，大勢至，無數化佛，百千比丘聲聞大眾，無量諸天，七寶宮殿。觀世音菩薩執金剛臺，與大勢至菩薩，至行者前。阿彌陀佛放大光明，照行者身。與諸菩薩，授手迎接。觀世音、大勢至，與無數菩薩，讚歎行者，勸進其心。行者見已，歡喜踴躍。自見其身乘金剛臺，隨從佛後。如彈指頃，往生彼國。」又上品中生者「命欲終時，阿彌陀佛，與觀世音，大勢至，無量大眾眷屬圍繞。持紫金臺，至行者前。讚曰︰『汝行大乘，解第一義。是故我今來迎接汝。』與千化佛一時授手。行者自見坐紫金臺。合掌叉手，讚歎諸佛。如一念頃，即生彼國七寶池中。」又上品下生者，「行者命欲終時，阿彌陀佛，及觀世音，大勢至，與諸菩薩，持金蓮華，化作五百佛，來迎此人。五百化佛，一時授手。讚言︰『法子︰汝今清淨，發無上道心，我來迎汝。』見此事時。即自見身坐金蓮華。坐已華合。隨世尊後，即得往生七寶池中。」

五五、靈峰大師《要解》云︰「問︰『佛既心作心是，何不竟言自佛，而必以他佛為勝，何也。』答︰『此之法門，全在了他即自。若諱言他佛，則是他見未忘。若偏重自佛，卻成我見顛倒。又悉檀四益，後三益事不孤起。儻不從世界深發慶信，則欣厭二益，尚不能生，何況悟入理佛。唯即事持達理持，所以彌陀聖眾現前，即是本性明顯。往生彼土，見佛聞法，即是成就慧身，不由他悟。法門深妙，破盡一切戲論，斬盡一切意見。唯馬鳴、龍樹、智者、永明之流，徹底擔荷得去。』其餘世智辯聰，通儒禪客，盡思度量，愈推愈遠，反不若愚夫婦老實念佛者，為能潛通佛智，暗合道妙也。」

五六、《無量壽經起信論》云︰「問︰『臨終見佛，為是自佛，為是他佛。若他佛者，即成魔業。若自佛者，想力所成，虛妄不實，云何往生。』答︰『自佛他佛，總成戲論。人我兩忘，自他不異。諸佛法身，湛然常寂。以本願故，感應道交，即自即他，無虛無實，唯一真如，周遍法界。眾生依於業緣，幻有分段。如居屋下，不見天日。念力誠堅，幻緣斯淨。如撤屋蔀，天日豁然。任運往生，還同本得。』」

五七、《彌陀疏鈔》云︰「著事而迷理，類童蒙讀古聖之書。昏樨未開，僅能讀文，了不解義。所謂終日念佛，不知佛念者也。執理而遺事，比貧士獲豪家之券，自云巨富，不知數他人寶，於己何涉。所謂難知即佛即心，判然心不是佛者也。是故約理則無可念。約事，則無可念中，吾固念之。以念即無念，故理事雙修，即本智而能佛智。夫然後謂之大智也。」

五八、《疏》云︰「然著事而念能相繼，不虛入品之功。執理而心實未明，反受落空之禍。」

五九、《鈔》曰︰「假使騁馳狂慧，耽著頑虛。於自本心，曾未開悟，而輕談淨土，蔑視往生，為害非細。所謂豁達空，撥因果，莽莽蕩蕩招殃禍者也。」

六十、《略論》云︰「中輩生者，有七因緣︰一者，發無上菩提心。二者，一向專念無量壽佛。三者，多少修善，奉持齋戒。四者，起立塔像。五者，飯食沙門。六者，懸繒燃燈。七者，以此迴向，願生安樂。」

六一、《大乘義章十二》曰︰「防禁故名為戒，潔清故名為齋。」

六二、《四分律音義》曰︰「戒亦律之別義也。梵言三婆羅，此譯為禁。戒者亦禁義也。」

六三、《南山業疏》云︰「齋謂齊也。齊一其心。或言清也。」

六四、《會疏》云︰「齋戒，即八齋戒及攝大小諸戒。蓋夫戒是人師，道俗咸奉。心為業主，凡聖俱制，正法住滅，皆一由之。明比日月，尊譬寶珠。寧當抱渴而死，弗飲水蟲（指未經沙濾含蟲之水）。乃可被繫而終，無傷草葉。」

六五、彭際清居士曰︰「故知淨土資糧，全憑功德。功德之基，莫先持戒。以戒淨則心淨，心淨則土淨故。」

六六、《會疏》曰︰「安塔有其三義︰一表人勝，二令他信，三為報恩。《法華經》曰︰『諸佛滅度已，供養舍利者，起萬億種塔。金銀及頗梨。………或有起石廟，栴檀及沉水，木密並餘材，磚瓦泥土等。若於曠野中，積土成佛廟，乃至童子戲，聚沙為佛塔。如是諸人等，皆已成佛道。』」

六七、《法華經》云︰「若人為佛故，建立諸形像。刻雕成眾相，皆已成佛道。」

六八、《造像功德經》曰︰「若人臨終發言造像，乃至如※麥，能除三世八十億劫生死之罪。」

六九、《六波羅蜜多經》云︰「以食施者，當施五事。云何為五︰一者施命。若人無食，難以濟命。二者施色。因得食故，顏色和悅。三者施力。以是食故，增益氣力。四者施樂。以此食故，身心安樂。五者施辯。若飢餓者，身心怯弱。言說謇訥，不能辯了。領食充足，身心勇銳。得大辯才，智慧無礙。」

七十、《會疏》曰︰「飯食沙門者，經云︰『正令得滿四天下寶，其利不如請一清淨沙門，詣舍供養，得利殊倍。』」

七一、《百緣經》云︰「佛在世時，有婆多迦，過去曾作一長幡於尸佛塔上。從是以來，九十一劫，常有大幡覆陰其上，受福快樂。然後出家，得阿羅漢。」

七二、《施燈功德經》云︰「佛告舍利弗︰或有人於佛塔廟諸形像而設供養故，奉施燈明，乃至以少燈炬，或酥油塗然（燃），持以奉施，其明唯照一道一階。舍利弗︰如此福德，非是一切聲聞、緣覺所能可知，唯佛如來及能知也。」

七三、《會疏》云︰「散花者，花開清淨。妙色妙香，散諸佛剎。若有花開，諸佛來坐。是故下界中以花為淨土。見色聞香，諸鬼神等嫌之，猶如糞穢色香故。（謂諸鬼以花之色香，同於糞便，故嫌之。）《陀羅尼集經》曰︰「若四部眾，以眾花散阿彌陀佛，發願誦咒者，得十種功德。何者為十︰一者，自發善心。二者，令他發善心。三者，諸天歡喜。四者，自身端正，六根具足，無有損壞。五者，死生寶池（指死後生於寶池中）。六者，生生世世生於中國及貴姓中。生值佛聞法，不生邊地及下姓中。七者，成轉輪王，王四天下。八者，生生世世常得男身。九者，得生彌陀佛國，七寶花上結跏趺坐，成阿鞞跋致。十者，成阿耨菩提。坐於七寶師子座上，放大光明。與阿彌陀佛等無有異也。』」

七四、《往生要集》曰︰「隨力辦於華香供具。」

七五、《會疏》曰︰「若人燒美香，魔倫趣他方。佛神歡喜守。修善必成就。如那乾訶羅國大王，遙向佛生國焚香作禮。香煙直至佛精舍，如白琉璃雲，繞佛七重，化作金臺。具如《觀佛經》說。」

七六、《大日經疏》曰︰「燒香是遍至法界義。如天樹王開敷時，香氣逆氣順風，自然流布。菩提香亦爾。隨一一功德，即為慧火所燒，解脫風所吹。隨悲願力自在而轉，普薰一切，故曰燒香。」

七七、慈照宗主勸人發願偈於下︰「持戒無信願，不得生淨土，唯得人天福，福盡受輪迴。」又「發願持戒力，回向生樂國。如是各行持，千中不失一。」

七八、《會疏》曰︰「迴向願生者，如上諸善迴向，則必作生因。若不迴向，則不作生因。」

七九、《圓中鈔》曰︰「真佛者，彌陀之應身也。化身則從應身，又變化其身，而來接引。」

八十、《會疏》曰︰「具如真佛者，如《觀經》中，上輩三人臨終時，皆言阿彌陀佛及與化佛來迎此人。故知真佛，指上輩所見佛也。餘例上可知。」

八一、《往生論》曰︰「二乘種不生。」

八二、《淨影疏》曰︰「天親作往生偈，二乘種皆不得生。《觀經》宣說小乘眾生，亦得往生。其義云何？釋言︰言二乘種不得生者，就此國中，往去時說。小乘眾生先雖習得，臨欲去時，要發大心，方得往生。若用小心求生彼國，無得去理。為是天親言，二乘種不得往生。問云︰若言去用大心，何故至彼證入小果。釋言︰由其本習小乘多故。本在此處，多學觀察苦、無常等。至彼聞說苦、無常等，即便悟解。故證小果。以本垂終發大乘心，求生彼故。在彼國中，得羅漢已，即便求大（迴小向大）。」

八三、《淨影疏》曰︰「然此三輩，人位雖殊。至欲往生，齊須發心求大菩提，專念彼佛，迴向發願，方得往生。」

八四、《望西疏》曰︰「三輩俱有夢見眼見故。」《覺經》中說上輩云︰「於其臥睡中，夢見無量清淨佛，及諸菩薩、阿羅漢。其人壽命欲終時，無量清淨佛，則自與諸菩薩、阿羅漢，翻飛行迎之。」《觀經》說，「化佛來迎。惡人尚爾，況善人耶？

八五、《會疏》曰︰「夢見彼佛者，如《觀經》下三品人。命促剎那，獄火來現。雖佛來迎，彷彿不明，猶如夢中故。若不爾者，何至臨終，得安閑神遊乎？」

八六、《覺經》（即《漢譯》）云︰『（其三輩者．．）當斷愛欲，無所貪慕。慈心精進，不當瞋怒。齋戒清淨。如是清淨者，當一心念欲生無量清淨佛國。』

八七、嘉祥《觀經義疏》曰︰「上品修大乘因故，所以得大乘果。中品修小乘因故，還得小乘果。下品現在雖不修大乘善及小乘善。但彼臨終時，遇善知識，為說大乘妙法。以聞大乘故，得大乘果也。」

八八、《稱揚諸佛功德經》云︰「若有得聞無量壽如來名者，………命欲終時，一心信樂，念不忘捨，阿彌陀佛將諸眾僧，住其人前，魔終不能壞斯等正覺之心。」

八九、《鼓音王經》云︰「若有四眾，能正受持，彼佛名號，臨命終時，阿彌陀佛，即與大眾，往此人所，令其得見。」

九十、《華嚴經》云︰「如來有十種佛事。一者若有眾生，專心憶念，則現其前。」

九一、蓮池《疏鈔》云︰「古謂佛無去來。云何有佛，現在其前。答︰感應道交，不妨不來而來，無見而見。故永明謂『知幻非實，則心佛兩忘。不無幻相，則不壞心佛。』又云︰『法身真佛，本無生滅。從真起化，接引迷根。』此乃如來本願功德，令彼有緣眾生，專心想念，能於自心見佛來迎。不是諸佛實遣化身而來迎接。則佛身湛然常寂，眾生見有去來。如鏡中形，非內非外如夢中事，不有不無。又經云：『應以佛身而得度者，即現佛身而為說法。』亦此意也。是故水清則月自來，心淨則佛自現。所謂感應道交難思議也。」

九二、《圓中鈔》云︰「凡是見佛，須論感應。若平居參禪，或修空觀。既宗掃蕩，佛亦不立。苟有所見，悉為魔境。或功用顯著，心佛自現。亦須觀空，弗生著相。今既念佛，求生極樂。臨終見佛，此因妙感。復由生佛本是一體，感應道交，法爾如是。若不明此，妄論邪談，不唯自障，兼亦障人。於此法門，大成罪過。」

九三、蕅益《要解》云︰「十萬億土，不出我現前一念心性之外。以心性本無外故。又仗自心之佛力接引，何難即生。如鏡中照數十層山水樓閣，層次宛然，實無遠近。一照俱了，見無先後。『從是西方，過十萬億佛土，有世界名曰極樂。』亦如是；『其土有佛，號阿彌陀，今現在說法。』亦如是；『其人臨命終時，阿彌陀佛與諸聖眾，現在其前。是人終時，心不顛倒，即得往生阿彌陀佛極樂國土。』亦如是。當知字字皆海印三昧，大圓鏡智之靈文也。」

九四、元曉師據《魏譯》，於《無量壽經宗要》論云︰「下輩之內，說二種人。二人之中，各有三句。初人三者︰一者，假使不能作諸功德，當發無上菩提之心。是明正因。二者，乃至十念，專念彼佛。是助滿業。三者，願生彼國。此願前行和合為因，是明不定性人也。第二人中，有三句者︰一者，聞甚深法，歡喜信樂。此句兼顯發心正因。但為異前人，舉其深信耳。二者，乃至一念念於彼佛。是助滿業。為顯前人無深信故，必須十念。此人有深信故，未必具足十念（竊按元曉師之說乃專據《魏譯》。若就本經，則一念得生者，全因獲得一念淨心也。從一心中，念佛一聲，頓即與彌陀本願相應，故臨終即得往生。）三者，以至誠心，願生彼國。此願前行和合為因。此就菩薩種性人也。（正是《唐譯》中『住大乘者』）」

九五、《報恩論》曰︰「謹按此段十念往生，專指住大乘者言之。大乘如禪宗得破參，及讀一切大乘經典，得解悟者皆是。甚人不專修淨土。如智者，永明之類。」

九六、《教行信證》曰︰「言一念者，信心無二心。故曰一念。是名一心。一心則清淨報土真因也。」

九七、《信心銘》曰︰「信心不二，不二信心。言語道斷，非去來今。」

九八、《圓中鈔》曰︰「持名一心不亂者，因也。得一念者，約行成而為言也。此一念之力，有伏惑之功。臨終正念，自然現前，往生淨土必矣。」

九九、《圓中鈔》云︰「此一念之力，有伏惑之功，臨終正念，自然現前。」

一ＯＯ、《彌陀疏鈔》曰︰「聞佛名號，常憶常念。以心緣歷，字字分明。前句後句，相續不斷。行住坐臥，唯此一念，無第二念。不為貪瞋煩惱之所雜亂。事上即得，理上未徹。惟得信力，未見道故。名事一心也。」

一Ｏ一、《彌陀要解》云︰「不論事持理持，持至伏除煩惱，乃至見思先盡，皆事一心。」

一Ｏ二、《彌陀疏鈔》云︰「聞佛名號，不惟憶念，即念反觀，體察究審，鞫其根源。體究之極，於自本心，忽然契合。以見諦故，名理一心也。」

一Ｏ三、《彌陀要解》云︰「不論事持理持，持至心開見本性佛，皆理一心。」

一Ｏ四、《彌陀疏鈔》云︰「執持名號，一心向往，即事一心。執持名號，還歸自心，即理一心。」

一Ｏ五、《那先經》云︰「諸善之中，獨有一心，最為第一。一其心者，諸善隨之。」

一Ｏ六、《彌陀疏鈔》曰︰「即此一心，全體是佛。又此一心，即定中之定故，即菩薩念佛三昧故，即達摩直指之禪故。」

一Ｏ七、日本幸西氏云︰「一乘即弘願。弘願即佛智。佛智即一念。」

一Ｏ八、義寂之《無量壽經疏》曰︰「此言念者，謂稱南無阿彌陀佛。經此六字頃，名一念。」

一Ｏ九、《觀經》謂下品下生者，「如是至心，令聲不絕，具足十念，稱南無阿彌陀佛。稱佛名故，於念念中，除八十億劫生死之罪。命終之時，見金蓮華，猶如車輪。如一念頃，即得往生極樂世界。」

一一Ｏ、彭際清曰︰「如實回心，一念念佛，無不往生，以佛本願力故。」

一一一、《疏鈔》曰︰「故知至心念阿彌陀佛一聲，滅八十億劫生死重罪。良繇正指理一心故。人有疑言，罪既多劫，業重障深，久勤懺摩，漸積功德，庶可消亡。而念佛一聲，滅多劫罪。因微果巨，固所不信。今謂至心者，即一心也。若事一心，雖能滅罪，為力稍疏，罪將復現。多多之念，止可滅少少之愆。此之至心，正屬理一心。一心既朗，積妄頓空。喻千年闇室，豈以一燈，闇不速滅。故『一稱南無佛，皆已成佛道。不獨《妙法蓮華經》有之。《法華三昧觀經》云：『十方眾生，一稱南無佛者，皆當作佛。唯一大乘，無有二三。一切諸法，一相一門，所謂無生無滅，畢竟空相。』如上所說，非理一心而何？」

一一二、《無量壽經宗要》︰「但有此念，更無他念。當念渡河，即是一念。此等十念，不雜餘念。行者亦爾，若念佛名，若念佛相等。無間念佛，乃至十念。如是至心，名為十念。」

一一三、《安樂集》亦論十念往生云︰「汝謂一形惡業為重，以下品人十念之善為輕者，今當以義校量。輕重之義者，正明在心，在緣，在決定。不在時節久近多少也。一、云何在心？謂彼人造罪時，自依止虛妄顛倒心生（依妄心而生）。此十念者，依善知識方便安慰，聞實相法生（依實相而生）。一實一虛，豈得相比也。何者？譬如千歲闇室，光若暫至，即便明朗。豈可得言，闇在室千歲而不去也。是故《遺日摩尼寶經》云︰『佛告迦葉菩薩，眾生雖復數千巨億萬劫，在愛欲中，為罪所覆。若聞佛經，一反念善，罪即消盡也。』是名在心。二、云何在緣？謂彼人造罪時，自依止妄想，依煩惱果報眾生生。今此十念者，依止無上信心，依阿彌陀如來，真實清淨無量功德名號生。譬如有人，被毒箭所中，徹筋破骨。若聞滅除藥鼓聲，即箭出毒除。豈可得言彼箭深毒厲，聞鼓音聲，不能拔箭去毒也。是名在緣。三、云何在決定者？被人造罪時，自依止有後心、有間心生。今此十念者，依止無後心、無間心起。是為決定。又《智度論》云︰『一切眾生臨終之時，刀風解形，死苦來逼，生大怖畏。』是故遇善知識，發大勇猛心，心心相續，十念即是增上善根，便得往生。又如有人對敵破陣，一形之力一時盡用。其十念之善，亦如是也。」

一一四、《安樂集》曰︰「十念相續，似若不難。然諸凡夫，心如野馬，識劇（劇者，甚於也）猿猴，馳騁六塵，何曾停息。各須宜發信心，預自剋念。使積習成性，善根堅固也。如佛告大王，人積善行，死無惡念。如樹先傾，倒必隨由也。若刀風一至，百苦湊身。若習先不在懷，念何可辦？各宜同志三五，預結言要。臨命終時，迭相開曉。為稱彌陀名號，願生安樂國。聲聲相次，使成十念也。譬如臘印之泥，印壞文成，此命斷時，即是生安樂國時，一入正定聚，更何所憂。各宜量此大利。何不預剋念也。」

一一五、《彌陀要解》云︰「若無平時七日功夫，安有終臨十念一念。縱下下品逆惡之人，並是夙因成熟。故感臨終遇善友，聞便信願。此事萬中無一，豈可僥倖。」

一一六、蕅益大師曰︰「現前一句所念之佛，亦本超情離見，何勞說妙說玄。只貴信得及，守得穩，直下念去。或晝夜十萬，或五萬、三萬，以決定不缺為準。畢此一生，誓無變改，若不得往生者，三世諸佛便為誑語。」又云︰「要到一心不亂境界，亦無他術。最初下手，須用數珠，記得分明，刻定課程，決定無缺。久久純熟，不念自念。然後記數亦得，不記數亦得。若初心便要說好看看話，要不著相，要學圓融自在，總是信不深，行不力。」

一一七、道綽大師云︰「若始學者，未能破相。但能依相專至，無不往生，不須疑也。」

一一八、《安樂集》曰︰「若人稱念彌陀名號，能除十方眾生無明黑闇得往生者。然有眾生稱名憶念，而無明猶在，不滿所願者何意？答曰︰由不如實修行，與名義不相應故也。所以者何？謂不知如來是實相身，是為物身。復有三種不相應︰一者信心不淳，若存若亡故。二者信心不一，謂無決定故。三者信心不相續，謂餘念間故。迭相收攝。若能相續，則是一心。但能一心即是淳心。具此三心，若不生者，無有是處。」

一一九、《法華經譬喻品》曰︰「若有眾生，從佛世尊聞法信受，勤修精進，求一切智、佛智、自然智、無師智、如來知見、力無所畏；愍念安樂無量眾生，利益天人，度脫一切，是名大乘。」

一二Ｏ、《十二門論》云︰「摩訶衍者，於二乘為上，故名大乘。諸佛最大，是乘能至，故名為大。諸佛大人乘是乘，故名為大。又能滅除眾生大苦，與（施）大利益事，故名為大。又以此乘能盡一切諸法邊底，故名為大。」

一二一、《寶積經廿八》云︰「諸佛如來正真正覺所行之道，彼乘名為大乘。」

一二二、《中阿含經四十一》曰︰「清淨心，盡脫婬怒癡。成就於三明。」

一二三、《觀經義疏》曰︰「第三品明惡有三人。初明作十惡。次明作四重。後明作五逆。不明謗法闡提（謗法稱為闡提），故名惡不盡。十惡四重五逆並得生西方。若是謗法闡提不得生也。闡提不信法，臨終雖為說有無量壽佛，彼終不信，故不得往生也。」

一二四、《四帖疏》曰︰「如四十八願中，除謗法五逆者。………如來恐其造斯二遍。方便止言，不得往生。亦不是不攝也。………若造（經懺悔、發願、持佛名號），還攝得生。」

一二五、《觀云》云：「臨終十念得生，已是萬萬中之一。」

一二六、《四帖疏》云：「謗法五逆，臨終能至心信樂念佛往生者，當為億億中之一也。」

一二七、《法鼓經》云︰「若人臨終，不能作念。但知彼方有佛，作往生意，亦得往生。」

一二八、《安樂集》云︰「當知如來有勝方便，攝護信心。謂以專意念佛因緣，隨願往生。」並讚云︰「若聞阿彌陀德號，歡喜讚仰心歸依，下至一念得大利，則為具足功德寶。設滿大千世界火，亦應直過聞佛名，聞阿彌陀不復退，是故至心稽首禮。」

往生正因第二十五

一、《觀經》云︰「生彼國者，當修三福︰一者，孝養父母，奉事師長；慈心不殺，修十善業。二者，受持三歸，具足眾戒，不犯威儀。三者，發菩提心，深信因果；讀誦大乘，勸進行者。如此三事，名為淨業。佛告韋提希，汝今知不？此三種業，乃是過去、未來、現在三世諸佛淨業正因。」又曰︰「復有三種眾生，當得往生。何等為三︰一者，慈心不殺，具諸戒行。二者，讀誦大乘方等經典。三者，修行六念。迴向發願，願生彼國。具此功德，一日乃至七日，即得往生。」

二、《觀經約論》云︰「不讀大乘則不明佛心。不明佛心，則不契佛智。不契佛智，縱生彼國，不得見佛。」

三、《普賢行願品》曰︰「菩薩若能隨順眾生，則為隨順諸佛。若於眾生尊重承事，則為尊重承事如來。」

四、《報恩論》曰︰「凡是善行，皆可往生。但必常常念佛迴向，即轉世善為淨因。故佛說諸經，總兼世善。而此十善業，且特說專經（《十善戒經》）。以淨身三，口四，意三諸業，為修持根本也。」

五、《往生論》立「五念門」︰（１）禮拜門。（２）讚歎門。（３）作願門。（４）觀察門。（５）迴向門。

六、《往生論》云︰「云何讚歎？口業讚歎，稱彼如來名。」又「彼觀察有三種︰何等三種？一者觀察彼佛國土莊嚴功德。二者觀察阿彌陀佛莊嚴功德。三者觀察彼諸菩薩莊嚴功德。」

七、《往生論》云︰「云何禮拜？身業禮拜阿彌陀如來應正遍知，為生彼國意故。」

八、《往生論註》曰︰「故知歸命即是禮拜。然禮拜但是恭敬，不必歸命。歸命必是禮拜。若以此推，歸命為重。」

九、《往生論》云︰「若善男子、善女人，修五念門行成就，畢竟得生安樂國土，見彼阿彌陀佛。」

十、《輔行二》曰︰「於法無染曰精，念念趣求曰進。」

十一、《華嚴大疏五》曰︰「精心於法，名之為精。精心務達，目之為進。」

十二、《大乘義章》曰︰「吝惜財法稱慳。」

十三、《萬善同歸集》云︰「堅信根而拔疑刺。」

十四、《唯識論》云︰「云何為信？於實德能深忍樂欲。心淨為性。」

十五、《大乘義章》云︰「於三寶等，淨心不疑，名信。」

十六、《俱舍論》云︰「信者，令人澄淨。」

十七、《大論》曰︰「信為能入。」

禮供聽法第二十六

一、《會疏》曰︰「聽聞受持彌陀所說經法，宣傳流布其道德化益也。」

二、《會疏》曰︰「五音相和，諷聲不邪，故云和雅。歌謂歌詠。歎謂讚歎也。」

三、《六波羅密經》曰︰「彌勒白佛云︰『何名為神通智慧。』佛言︰『神通者，能以通力見極微色，是名神通。以淨法眼，知色性空，亦不取著，是名智慧。復次，聞世間極微小聲，是名神通。於諸音聲，悟無言說，離諸譬喻，是名智慧。復次，能知一切有情心行，是名神通。了諸有情妄心非心，是名智慧。復次，於過去際，悉皆憶念，是名神通。了佛土空，是名智慧。復次，了知根性差別之相，是名神通。了勝義空，是名智慧。能知諸法，是名神通。了俗如幻，是名智慧。』」

四、淨影曰︰「此通與慧，皆依法成故。」

五、肇公註《維摩經》曰︰「言為世則謂之法，眾聖所由謂之明。」

六、《華嚴大疏》曰︰「如來通智遊入，故號門。」

七、《會疏》曰︰「出入無礙名遊，能徹奧域為入。」

八、《淨影疏》曰︰「窮本稱入。」

九、《維摩經》云︰「以諸淨國嚴飾之事，成己佛土。」

十、《會疏》曰︰「『應時』，應菩薩發願時。『欣笑』，授記之相。如來常住三昧，將欲說法，安祥而動。」

十一、《寶積經》云︰「諸佛常法，若授地獄眾生記時，爾時光明兩足下沒。乃至若授菩提記，爾時光明從頂上沒。」

十二、《嘉祥疏》曰︰「正行授記，表得時機，所以欣笑口出。還從頂入者，表吐言說，為物授至極法身之記也。」

十三、《嘉祥疏》曰：「人天知相而歡喜。」

十四、《智度論》曰︰「如梵天王五種聲從口出︰一、甚深如雷。二、清徹遠聞，聞者悅樂。三、人心敬樂。四、諦了易解。五、聽者無厭。」

十五、《嘉祥疏》云︰「震雷能駭動物情，譬說法能動無明之識也。」

十六、《淨影疏》曰︰「震法雷者，法無礙智化眾生也。」

十七、《梵摩喻經》謂八音為︰「一最好聲。其聲哀妙。二易了聲。言辭辨了。三調和聲。大小得中（聞者和融，自然會於中道之理。）四柔軟聲。其聲柔軟（聞者喜悅，捨剛強意，自然入律。）五不誤聲。言無錯失。（聞者各得正見，離九十五種外道之邪非。）六不女聲。其聲雄朗。（聞者敬服，魔外歸順。）七尊慧聲。言有威肅，而世尊重，有慧人聲。（聞者尊重，智解開朗。）八深遠聲。其聲深遠，猶如雷震。（聞者皆證其深之理。）」

十八、喜祥師云︰「一響，二徹，三清，四柔，五哀，六亮，七和，八雅。」

十九、《阿彌陀經》曰︰「其音演暢五根五力。」

二十、《大智度論》曰︰「一切法，略說有三種︰一者有為法。二者無為法。三者不可說法。此三已攝一切法。」

二一、《大智度論》曰︰「如夢者，如夢中無實事，謂之為實。覺已知無，而還自笑。」又曰︰「一切諸行，如幻欺誑小兒。屬因緣，不自在，不久住。」又曰︰「若深山狹谷中，若深絕澗中，空大舍中，若語聲，若打聲，從聲有聲，名為響。無智人謂為有人語聲。智者心念，是聲無人作。但以聲觸故，名為響。響事空能誑耳根。乃至菩薩知諸法為響。」

二二、《會疏》曰︰「如夢者，如夢所見，雖有種種事，畢竟不可得，諸法亦復如是。如幻者，如幻所現。雖似實化現，其體本寂滅，諸法亦復如是。如響者，如空谷響。雖因聲擊發，自性無所有，諸法亦復如是。」

二三、《淨影疏》謂此一偈︰「舉彼智願，記必得土。覺了一切如夢幻等，是舉智也。滿足諸願，是舉願也。成如是剎，記得土也。」

二四、《會疏》云︰「雖經塵劫，猶如一念。雖在生死，猶如園觀。遂（成也，達也）則滿足妙願，建立妙土。」

二五、《維摩經》云︰「雖知諸佛國，及與眾生空，而常修淨土，教化於群生。」

二六、。《金剛經》曰︰「一切有為法，如夢幻泡影。」

二七、《勝鬘經寶窋》曰︰「德者得也。修功所得，故名功德也。」

二八、《圓覺經》云︰「本源清淨大圓鏡。」

二九、《圓覺略疏序》曰︰「是眾生之本源，故曰心地。」

三十、《法華玄義》曰︰「本極法身，微妙甚深。」

三一、《安樂集》曰︰「菩提者，乃是無上佛道之名也。」

三二、《淨影疏》曰︰「舉彼智行，記必成佛。」

三三、《會疏》曰︰「一切有情非情，淨穢凡聖，名為諸法。性者不改義，其理體也。（諸法本具之體性，永無改變，乃其實際理體也。）因緣合成，假名諸法。（因緣和合，而現諸法，實皆虛妄，但是假名而已。）自性寂滅，體不可得，故云空無我。」

三四、《大乘義章一》曰︰「空與無我，眼目異名。」

三五、《會疏》曰︰「專求者，是誓願義。如四十八願。如是剎，指極樂，勤希求也。」

三六、《淨影疏》謂此一偈是︰「舉彼智願，記必得土。通達法性一切空無，是舉智也。前覺一切如夢幻等（指「覺了一切法，猶如夢幻響」。）是世諦智。此通（達諸）法性，一切空無（我），是真諦智。專求淨土，是舉願也。必成是剎，記得土也。」

三七、《望西疏》謂︰「二智（俗諦真諦二智）雖殊，性空是同。雖知性空，而願淨土。」又曰︰「佛法不著有，不著無，有無（亦有亦無）亦不著，非有非無亦不著，不著亦不著。」

三八、《金剛經》曰︰「無我、無人、無眾生、無壽者，修一切善法，即得阿耨多羅三藐三菩提。」

三九、《會疏》曰︰「所以菩薩雖洞達三空，智無所著，而能大悲薰心，發願淨土。雖淨佛土，而常寂靜。是則即一法句（真實智慧無為法身）而二十九種（《往生論》謂極樂共二十九種莊嚴）。即二十九種而一法句之義也。」

四十、《會疏》曰︰「聞法樂受行者，聞彌陀所說法，受持奉行也。」

四一、《淨影疏》曰︰「自於當來得妙淨土，名得淨處。」

四二、《會疏》曰︰「清淨處即是淨土也。上所謂必成如是剎義也。」

四三、《會疏》云︰「至願者，彌陀尊攝土（國土）攝生（眾生）攝身（法身）願，本是至極難思。菩薩願同於此。」

四四、《淨影疏》曰︰「願己得土，同阿彌陀，名國無異。」

歌嘆佛德第二十七

一、《法華玄贊》曰︰「西域暑熱，人多持蓋，皆之花飾之。故名華蓋。」

二、《俱舍論》曰︰「佛德者，諸有智者，思維如來三種圓德，深生愛敬。其三者何︰一、因圓德。二、果圓德。三、恩圓德。」

三、《唐譯》云：「晨朝供養他方諸佛。」又云：「即於晨朝，還到本國。」

四、《起信論》曰︰「問︰無量壽佛說法，為是純說一乘，為是兼說三乘？若純說一乘者，何得尚有聲聞眾等？若兼說三聖者，何云二乘不生彼國？答︰純是一乘，別無三乘。豈獨佛在七寶講堂，純是一乘。乃至一一花中，一一光中，風聲水聲，諸音樂聲，亦純說一乘，更無三乘。如《妙法蓮華經》云︰『十方世界中，尚無二乘，何況有三。』特以眾生根智有差，所聞各異，所證不同。故前文言，或聞佛聲，或聞法聲，或聞僧聲，或寂靜聲，空無我聲，乃至甘露灌頂等聲。其得聞者，或證須陀洹果、斯陀含果、阿那含果、阿羅漢果，乃至不退轉地菩薩。具如他譯本說，是即順餘佛土，寄四果名。實則決定成佛，不取有餘涅槃。以能回小向大故。佛本願故。」

五、《會疏》曰︰「自然供養，不有為法故。」

大士神光第二十八

一、曇鸞師曰︰「田舍間人，不簡縱橫長短。咸謂橫舒兩手臂為尋。」

二、《心經略疏》曰︰「於事理無礙之境，觀達自在，故立此名（觀自在）。又隨機往救，自在無失，故以為名（觀世音）。前釋就智，後釋就悲。」

三、《千手千眼大悲心羅尼經》曰︰「觀世音菩薩，不可思議威神之力，已於過去無量劫中，已作佛竟，號正法明如來。大悲願力，為欲發起一切菩薩，安樂成熟諸眾生故，現作菩薩。」

四、《觀音三昧經》云︰「觀音在我前成佛，名正法明如來。我為苦行弟子。」（此中之「我」，即釋迦如來。）

五、《首楞嚴經》曰︰「觀世音菩薩於無量劫前，於古觀世音如來，受如幻聞薰聞修金剛三昧法。從聞思修入三摩地，返聞自性，得無上道。」

六、《觀經》謂大士頂上圓光中「有五百化佛如釋迦牟尼，一一化佛，有五百化菩薩，無量諸天以為侍者。」又「眉間毫相，備七寶色，流出八萬四千種光明，一一光明有無量無數百千化佛。一一化佛，無數化菩薩以為侍者。」

七、《觀經》曰︰「以智慧光，普照一切，令離三途，得無上力。是故號此菩薩為大勢至。」

八、《悲華經》曰︰「由汝願取大千世界故，今字汝大勢至。」

九、《思益經》曰︰「我（大勢至菩薩）投足之處，震動三千大千世界及魔宮殿。故名大勢至。」

十、《觀經》又云︰「此菩薩（大勢至）行時，十方世界一切震動。當地動時，有五百億寶華，一一寶華，莊嚴高顯，如極樂世界。」

十一、《大日經疏五》曰︰「如世國王大臣，威勢自在，名為大勢。言此聖者（大勢至），以至得如是大悲自在之位，故以為名。」

十二、《觀經》謂大士︰「於肉髻上有一寶瓶，盛諸光明，普現佛事。餘諸身相，如觀世音，等無有異。」

十三、《法華經普門品》曰︰「苦惱眾生一心稱名，觀世音菩薩即時觀其音聲，皆得解脫。」又曰︰「是觀世音菩薩摩訶薩，於怖畏急難之中，能施無畏。是故此娑婆世界，皆號之為施無畏者。」

願力宏深第二十九

一、《觀經》曰︰「擐大甲胄，以宏誓功德而自莊嚴。」

二、《小本》云︰「無有眾苦，但受諸樂。」

菩薩修持第三十

一、《會疏》云︰「夫有定而無慧，則同二乘沉空。有慧而無定，則同外道邪惡。故雙舉之。」

二、《魏譯》曰︰「無量壽佛威神功德，不可思議。」

三、《二教論上》云︰「法佛談話，謂之密藏，言秘奧實說。」

四、《僧史略》曰︰「密藏者，陀羅尼法也。是法祕密，非二乘境界，諸佛菩薩，所能遊履也。」

五、《探玄記》曰︰「調者調和，伏者制伏。謂調和控御身口意業，制伏除滅諸惡行也。」

六、《法華經》曰︰「眾生既信伏，質直意柔軟。」

七、《大智度論》曰︰「阿羅漢、辟支佛，雖破三毒，氣分不盡。譬如香在器中，香雖去，餘氣故在。又如草木薪，火煙燒出，炭灰不盡，火力薄故。佛三毒永盡無餘，譬如劫盡火燒須彌山，一切地都盡，無煙無炭。如舍利弗瞋恚餘習，難陀淫欲餘習，畢陵伽婆蹉慢餘習。譬如人被鎖初脫時，行猶不便。」

八、《魏譯》謂彼土諸大士，「究竟一切菩薩所行，具足成就無量功德」。

九、《會疏》曰︰「七覺支者，（一）擇法覺分。智惠（慧）觀諸法時，善能簡別真偽，不謬取諸虛偽法，故名擇法。（二）精進覺分，精進修諸道法時，善能覺了，不謬行於無益之苦行，常勤行在真法中，故名精進。（三）喜覺分，若心得法喜，善能覺了此喜，不依顛倒之法而生歡喜，住真法喜，故名喜。（四）除覺分（即輕安覺支），若斷除諸見煩惱之時，善能覺了，除諸虛偽，不損真正善根，故名除。（五）捨（即前行捨）覺分，若捨所見念著之境時，善能覺了，所捨之境，虛偽不實，永不追憶，是為捨。（六）定覺分，若發諸禪定之時，善能覺了諸禪虛假，不生見愛妄想，是為定。（七）念覺分，若修出世道時，善能覺了，常使定慧均平。若心沉沒，當念用擇法、精進、喜等三覺分察起。若心浮動時，當念用除、捨、定等三覺分攝。故念覺常在兩楹之間，調念中適，是為念。此七通名覺分，能到菩提一分故。」

十、《彌陀疏鈔》曰︰「一正見者，《雅集》云︰若覺支時，所得真覺，以慧安立，諦理分明，無有謬誤故。二正思維者，見此理時，無漏心相應。思維等量，為令增長入涅槃故。三正語者，不唯心無邪思，以無漏智，攝口四業，住四善語故。四正業者，以無漏智，除身三種一切邪業，住清淨身業故。五正命者，以無漏智通除三業中五種邪命故。六正精進者，以無漏智，應勤行精進，趨涅槃道故。七正念者，無漏智於應念正道法及助道法，心不動失故。八正定者，以無漏智相應，正住於理，決定不移故。皆言正者，以不依偏邪名正。能至涅槃名道。若《華嚴離世間品》，則八正俱菩薩道。正見者，遠離一切諸邪見故。正思維者，捨妄分別心，隨順一切智故。乃至正定者，善入菩薩不思議解脫門，於一三昧中，出入諸三昧故。釋云據此文證，豈不玄深。」

十一、《智度論》云︰「三十七品無所不攝，即無量道品，亦在其中。」

十二、《淨名》云︰「道品是法身因。」

十三、《涅槃》云︰「若人能觀八正道，即見佛性，名得醍醐。」

十四、《彌陀疏鈔》曰︰「道品是一，觀智大小，固無定也。」

十五、《大智度論》曰︰「天眼所見，自地（自身所住之界，例如色界天以色界為自地）及下地（低於色界自地之界，例如欲界）六道中眾生諸物，若近若遠，若粗若細諸色，莫不能照。」

十六、《淨影疏》曰︰「一切禪定，名為天住。依禪得眼，故名天眼。能見眾生死此生彼。」

十七、《智度論》曰︰「肉眼見近不見遠，見前不見後，見外不見內，見晝不見夜，見上不見下。以此等故求天眼。得是天眼遠近皆見，前後、內外、上下悉皆無礙。」

十八、望西曰︰「緣俗諦智，能照法故，名為法眼。」

十九、憬興曰︰「法眼即以有智為體，能見眾生欲性心及諸佛法，故名法眼。」

二十、《箋註》曰︰「分明觀達緣生差別之法，謂之法眼。」

二一、《魏譯》曰︰「法眼觀察，究竟諸道。」

二二、《三藏法數》云︰「法眼者，菩薩為度眾生，以清淨法眼，遍觀一切諸法，能知能行。謂因行是法，得證是道。亦知一切眾生種種方便門，令修令證也。」

二二、望西曰︰「緣真諦智，能照空（真空）理，故名慧眼。」

二四、憬興曰︰「慧眼即以空智為體，照真空理。」

二五、《大乘義章》曰︰「言慧眼者，觀達為慧，慧能照矚，故名慧眼。」

二六、《淨影》曰︰「能見真空，故名見真。」

二七、《智度論》曰︰「慧眼能見破相空理及見真空。」又曰︰「為實相故，求慧眼。得慧眼，不見眾生，盡滅一異相。捨離諸著，不受一切法，智慧自內滅，是名慧眼。」

二八、《思益經》云︰「慧眼為見何法？答言︰若有所見，不名慧眼。慧眼，不見有為法，不無見為法。所以者何，有為法皆虛妄分別。無虛妄分別，是名慧眼。無為法空無所有，過諸眼道。是故慧眼，亦不見無為法。」

二九、憬興曰︰「一切種智為體，無法不照，故云具足。」

三十、《法華文句》云︰「佛眼圓通，本勝兼劣。四眼入佛眼，皆名佛眼。」

三一、《智度論》曰︰「慧眼、法眼、佛眼雖勝，非見眾生法。欲見眾生，唯以肉眼。」

三二、義寂云︰「有肉眼，知障內色故。」

三三、《淨影疏》曰︰「佛眼能見真實如來藏中，不空實性，名了法性。」

三四、憬興云︰「能與佛一切種智相應，覺了中道第一義，故云覺了法性。」又云︰「亦見佛性，故云覺法性。」

三五、《華嚴演義鈔》曰︰「為道養生，先修肉眼。肉眼見粗，不能見細等，次修天眼。天眼見色，未見真境，故修慧眼。慧眼見理，未能見事，故修法眼。法眼未圓，故修佛眼。」

三六、《智度論》曰︰「菩薩摩訶薩，初發心時，以肉眼見世界眾生受諸苦患，心生慈悲，故求慧眼以救濟之。得是慧眼已，見眾生心相種種不同云何令眾生得是實法，故求法眼，引導眾生。」

三七、古云︰「得其一，萬事畢。」

三八、《涅槃經》云︰「菩薩能如是得四無礙︰法無礙、義無礙、辭無礙、樂說無礙。」

三九、《勝天王般若經》云︰「無羞辯、無盡辯、相續辯、不斷辯、不怯弱辯、不驚怖辯、不共餘辯、無邊際辯、一切天人所愛重辯。」

四十、《勝鬘寶窟》曰︰「佛能以正法授與眾生。」

四一、淨影曰︰「諸法悉空，名為無相。」

四二、《涅槃經》云︰「涅槃名為無相。以何因緣，名為無相？善男子︰無十相故。何等為十︰所謂色相、聲相、香相、味相、觸相、生、住、壞相、男相、女相。是名十相。無如是相，故名無相。」

四三、《大乘義章》曰︰「彼此皆如，故曰如如。如非虛妄，故復經中亦名真如。」

四四、《文殊般若經》曰︰「若信一切法悉是佛法，不生驚怖，亦不疑惑。如是忍者，速得阿耨菩提。」

四五、《大寶積經》云︰「乃至諸法本性與佛性等，是故諸法皆是佛法。」

四六、《淨名經》曰︰「有無見反於法相，名為顛倒。」

四七、《金剛三昧經》云︰「入道多途，要不出二種︰一理入。二行入。」

四八、《大集經》云︰「無礙智慧無有邊，善解眾生三世事。」

四九、《法華經化城喻》曰︰「如來無礙智，知彼佛滅度，及聲聞菩薩，如見今滅度。」

五十、《淨影疏》曰︰「解法如如，是其理解。………空同曰如。解知一切萬法皆如，名解如如。」

五一、《大乘義章三》曰︰「言如如者，是前正智所契之理。諸法體同，故名為如。就一如中，體備沙界恆沙佛法，隨法辨如，如義非一，彼此皆如，故名如如。」

五二、《會疏》曰︰「如如是不一不異，不空不有之義。正是中道第一義諦相也。」

五三、《會疏》曰︰「習（即集）即集諦，意亦兼苦。滅即滅諦，含道之言。因果相涉，故說四諦之教，即音聲方便。」

五四、《淨影疏》曰︰「善知習（即集）等，是其教解。習善之教，名習音聲。滅惡之教，名滅音聲。菩薩於此悉能善解，故名善知。於中巧知，故曰方便。」

五五、《嘉祥疏》曰︰「善知習滅音聲，明辭無礙。」

五六、《會疏》曰︰「明其離過，謂非世間無益之論等，專樂說出世大乘究竟了義故。」

五七、《維摩經弟子品》曰︰「諸法究竟無所有，是空義。」

五八、《大乘義章二》曰︰「空者，就理彰名，理寂名空。」

五九、《會疏》曰︰「般若妙慧，證寂滅平等，故云知一切法皆悉寂滅（空寂《魏譯》作寂滅）。」

六十、《萬善同歸集》曰︰「教所明空，以不可得故，無實性故。是不斷之無。」

六一、《會疏》曰︰「生身者，是苦果依身，正是苦諦。煩惱、見思等惑，正是集諦。『二餘』者，即苦集餘殘也。菩薩能斷正使，及以習氣，無有餘殘。出過三界，離父母生身，有漏果縳悉斷盡。故云『俱盡』也。」

六二、憬興曰︰「生身，在報。煩惱，苦因。因果二餘，皆已盡故。」

六三、《淨影疏》曰︰「生身，苦報。煩惱，惑因。此二殘餘，皆悉滅盡。」

六四、《勝鬘經》曰︰「一乘即是第一義乘。」

六五、憬興曰︰「一乘者，即智雖有三，其極無二，故云一乘。」

六六、《法華經方便品》云︰「十方佛土中，唯有一乘法，無二亦無三，除佛方便說。」又云︰「唯此一事實，餘二則非真。」

六七、《淨影疏》曰︰「乘是行用。行能運通，故名為乘。隨化多乘，就實不殊，是以言一。於此一乘，窮名究竟。」

六八、《會疏》曰︰「彼岸，涅槃妙果也。」

六九、《淨影疏》曰︰「至於彼岸，涅槃果極。」

七十、《淨影疏》曰︰「除妄顯真，名斷疑網。」

七一、《會疏》曰︰「斷除疑網，智惠（同慧）自生。」

七二、《嘉祥疏》曰︰「決斷疑網者，能斷眾生疑。」

七三、《心經》曰︰「無智亦無得。」

七四、《智度論》曰︰「諸法實相中，決定相不可得故，名無所得。」

七五、《涅槃經》曰︰「無所得者，則名為慧。有所得者，名為無明。」又曰︰「有所得者，名生死輪。一切凡夫輪迴生死，故有所見。菩薩永斷一切生死，是故菩薩名無所得。」

七六、《仁王良賁疏》曰︰「無所得心者，無分別智也。」

七七、《維摩慧遠疏》曰︰「菩薩破去情相，到無得處，名無所得。」

七八、《大乘義章十九》曰︰「知一乘真實之法，名為實智，了知三乘權化之法，名方便智。」

七九、《大日經二》曰︰「諸佛甚希有，權智不思議。」

八十、《唐譯》曰︰「得一乘道，無有疑惑，於佛教法，不由他悟。」

八一、《魏譯》作「慧由心出。」《淨影疏》釋云︰「真解發中，名慧心出。」

八二、望西《無量壽經疏》曰︰「疑網既斷，實理忽證。彼能證智，不由他生，必由心出。」

八三、《會疏》曰︰「斷除疑網，則智慧自生。由心者，無師自然智，而不由他悟。」

八四、六祖惠能大師曰︰「密在汝邊。」

真實功德第三十一

一、《華嚴》云︰「當願眾生，深入經藏，智慧如海。」

二、《慧琳音義》曰︰「唐云妙高山。四寶所成，故曰妙。出過眾山，曰高。或云妙光山，以四色寶，光明各異照世故。」

三、《宋譯》云︰「堅固不動，如須彌山。」

四、《魏譯》作︰「慧光明淨，超逾日月。」

五、《會疏》云︰「超逾日月者，日月有虧盈，慧光不然。日月有出沒，慧光常明。日月不照心內，慧光能照。日月不周，慧光周遍故。」

六、憬興云︰「定淨滿德，如雪山也。」

七、《會疏》曰︰「以戒德喻雪山。戒德清淨，如大雪山。常潔白，能照眾生，令清涼故。」

八、《淨影疏》云︰「雪山顯其定淨。諸德皆淨，名等一淨。」

九、《往生論註》釋心業無分別云︰「如地負荷，無輕重之殊。」

十、《法華經》曰︰「我為世尊，無能及者。安穩眾生，故現於世。為大眾說，甘露淨法，其法一味，解脫涅槃。」

十一、《佛地論》曰︰「如來聖教，於諸外道，一切世間邪劣教中，最為真實。殊勝清淨，猶如醍醐，亦如甘露，令得涅槃。」

十二、《魏譯》曰︰「猶如虛空，於一切有，無有著故。」

十三、《行事鈔資持記》曰︰「無所著者，離塵染故。」

十四、《慧琳音義十五》曰︰「此樹端直無節，圓滿可愛，去地三丈餘，方有枝葉，其子微細。如柳花子，唐國無此樹。」

十五、《罪福報應經》曰︰「尼拘※樹，高二十里，枝布分圓，覆六十里。其樹上子數萬斛。」

十六、《阿惟越致遮經》曰︰「能蔭五百車。」

十七、《大日經疏一》曰︰「伐折羅如來金剛智印。」又云︰「譬如帝釋手持金剛，破修羅軍，念此諸執金剛亦復如是。」

十八、《仁王經念誦儀軌上》曰︰「手持金剛杵者，表起正智，猶如金剛。」

十九、《諸部要目》曰︰「不持金剛杵念誦，無由得成就。金剛杵者，菩提心義。能壞斷常二邊，契中道。中有十六菩薩位，亦表十六空為中道。兩邊各有五股，五佛五智義，亦表十波羅蜜，能攫十種煩惱，成十種真如。便證十地。」

二十、《資持記》云︰「言外道者，不受佛化，別行邪法。」

二一、《天臺淨名疏》云︰「法外妄解，斯稱外道。」

二二、《圓覺經集註》曰︰「心行理外，故名外道。」

二三、《俱舍玄義》云︰「學乖諦理，隨自妄情，不返內覺，稱為外道。」

二四、《大莊嚴法門經》曰︰「文殊師利問金色女，誰是外道。女言︰『於他邪說，隨順忍受，是名外道。』」

二五、《百論》云︰「順聲聞道者，皆悉是邪。」

二六、《淨名經》曰︰「直心是道場。」

二七、《往生論註》云︰「正直曰方，依正直故，生憐愍一切眾生心。」

二八、《法華經方便品》曰︰「於諸菩薩中，正直捨方便，但說無上道。」

二九、《法華文句》曰︰「五乘是曲而非直，通（教）別（教）傍偏而非正。今皆捨彼偏曲，但說正直一道也。」

三十、《佛地論》曰︰「稱順機宜，故名善巧。」

三一、《文句》曰︰「顯善權方便，明觀行精微。」

三二、《華嚴經》明十種善巧智︰（一）了達佛甚深善巧智。（二）出生廣大佛法善巧智。（三）宣說種種佛法善巧智。（四）證入平等佛法善巧智。（五）明了差別佛法善巧智。（六）悟解無差別佛法善巧智。（七）莊嚴佛法善巧智。（八）一方便入佛法善巧智。（九）無量方便入佛法善巧智。（十）無邊佛法無差別善巧智。故知十種善巧智，皆源於深入精微，徹盡心源，從根本智而差別智，故能了達出生、宣說、證入等等諸善巧智也。

三三、《勝鬘寶窟》曰︰「決定謂信也。」

三四、《淨影疏》曰︰「專樂求法，心無厭足，自利方便。」

三五、《會疏》曰︰「菩薩求法為利他故，所得法必為他說。為一切眾生，經無量劫而無疲倦。」

三六、《梵網經》曰︰「戒如明日月，亦如瓔珞珠。」

三七、《會疏》曰︰「法音高響，猶如鼓聲。威德摧邪，猶如勝幢。慧日照迷，猶如杲日。」

三八、嘉祥師曰︰「建幢是戰勝之相，譬說法降魔得勝也。」

三九、《淨影疏》曰︰「言擊法鼓，喻聞慧法。鼓聲遠被，名擊法鼓。建法幢者，喻思慧法，立義稱建，義出名幢。（指建立法義，彰顯於眾，為「建法幢」。）言曜慧日，除癡闇者，說修慧法，開眾生也。」

四十、《華嚴經二》曰︰「如來智慧無邊緣，一切世間莫能測，永滅眾生癡闇心。」

四一、《宗鏡錄》曰︰「以一心為宗，照萬法如鏡。」

四二、《淨影疏》曰︰「以慧開人，名為導師。」

四三、《會疏》曰︰「為失道者，示其正路，故曰導師。」

四四、《金剛經》曰︰「當云何住，云何降伏其心？」

四五、《淨影疏》曰︰「因力緣力，為第一門。起修所依。過去所修一切善行，能生今善，名為因力。近善知識聽聞正法，名為緣力。」

四六、望西云︰「宿世善根謂之因力。親近知識謂之緣力。因緣和合能起行故。」

四七、《會疏》曰︰「因力者，菩提心正是佛道本因。能貫十方三世，令眾魔大慴怖故。緣力者，廣求知識，大聚諸善。此緣有轉凡入聖大威力故。」

四八、淨影云︰「起行之願，名為願力。」

四九、望西云︰「求菩提心，謂之願力。」

五十、《會疏》曰︰「願力者，四弘誓願能淨佛國土，成就眾生故。」

五一、羅什大師曰︰「堅固善心，深不可拔，乃名根也。」

五二、《毘婆沙論》曰︰「善根者，不貪不恚不癡。一切善法從此三生。」

五三、《彌陀要解》云︰「菩提正道，名善根。即親因。」

五四、《大悲經》曰︰「一稱佛名，以是善根，入涅槃界，不可窮盡。」

五五、《智度論》曰︰「奪慧命，壞道法功德善本，是故名為魔。」

五六、《淨影疏》云︰「自具智慧，能生物解，名世燈明。」

五七、《會疏》曰︰「照世間迷暗，故云為世明燈。」

五八、《探玄記》曰︰「生我福故，名福田。」

五九、《優婆塞戒經》明三福田︰（一）報恩福田，父母師長也。（二）功德福田，佛法僧三寶也。（三）貧窮福田，貧窮困苦之人也。供養此上三者，均能生福，故皆名福田。

六十、《淨影疏》云︰「能生物善，名勝福田。」

六一、《法華經授記品》曰︰「大雄猛世尊。」

六二、《淨影疏》云︰「佛於世間，最為雄猛。」

六三、《大乘義章》曰︰「化心不怯，名為無畏。」

六四、《涅槃經》曰︰「涅言不生，槃言不滅。不生不滅，名大涅槃。」

六五、《維摩經》曰︰「法本不生，今則無滅。」

六六、《十住毘婆沙論》曰︰「若隨聲聞地，及辟支佛地，是名菩薩死，則失一切利。若隨於地獄，不生如是畏。若隨二乘地，則為大怖畏。」

壽樂無極第三十二

一、《會疏》曰︰「莊嚴超絕，故云微妙。無有苦惱，故云安樂。無漏相，實相相故，故云清淨。」

二、《淨影疏》曰︰「何不力勵為善求生，名『力為善』。『念道之』者，自然往生，名念『自然』也。」

三、《會疏》曰︰「『何不』二字，激勸之辭，即通二義。善有二種︰

一、稱名念佛，是名善本。二、廣行諸善，回向得生。念通二種︰念謂能念，道謂所念。道亦有二︰一、彌陀本願，是名他力大道。不藉自力修善，一超直入，故名自然。二、三乘所證道，無為自然，性不造作，故亦名自然。雖互二義，正在初義。」

四、《要解》云︰「從事持達理持。」

五、《楞嚴經》曰︰「清淨本然」。

六、《左雄傳》曰︰「容容多厚福。」

七、《金剛經》云︰「應無所住而生其心。」

八、《文選宋玉賦》云︰「潰淡安而並入。」

九、《大乘義章》曰︰「染愛塵境，名之為欲。」又曰︰「於緣欲受，稱欲。」

十、《俱舍論》云︰「欲，謂希求所作事業。」

十一、《嘉祥疏》曰︰「羅之言攝。」

十二、《唯識述記》曰︰「解謂離縳，脫謂自在。」又曰︰「言解脫者，體即圓寂。由煩惱障縳諸有情，恆處生死。證圓寂已，能離彼縳，立解脫名。」

十三、六祖曰︰「何期自性，本自清淨。」

十四、百丈禪語︰「心性無染，本自圓成。」

十五、《往生論註》曰︰「無上者，此道窮理盡性，更無過者。」

十六、宗門《寶鏡三昧》曰︰「潛行密用，如愚如魯，只能相續，名主中主。」

十七、高峰禪師曰︰「歸來仍是舊時人，不改舊時行履處。」

十八、《大日經》曰︰「一身與二身，乃至無量身，同入本體。」

十九、傅大士《心王銘》曰︰「水中鹽味，色裏膠清，決定是有，不見其形。心王亦爾，身內居停。面門出入，應物隨情。自在無礙，所作皆成。」

二十、曹山（曹洞宗祖師）曰︰「祗要知有便是。無須當煩惱無明之時。」

二一、《淨名經》曰︰「即時豁然，還得本心。」

二二、《菩薩戒經》云︰「我本元自性清淨，若識自心見性，皆成佛道。」

二三、湛愚老人曰︰「曹山自比六祖，祇是得此※柄。」

二四、《觀經》曰︰「一一寶珠有八萬四千光。一一光作八萬四千異種金色。一一金色，遍其寶土各作異相。或為金剛臺；或作真珠網；或作雜色雲。於十方面，隨意變現，施作佛事。」

二五、《玄應音義》曰︰「此譯言高上作，謂高上於餘方也，亦言勝。」又云︰「俱盧洲，此云上勝，亦云勝生。」

二六、《起世因本經》謂此洲「於四天下，比餘三洲，最上最妙最勝彼。」

二七、《吳譯》作：「鬱單之自然，自然成七寶。」

二八、《華嚴疏鈔十三》云︰「鬱單越，此云勝生。以定壽一千歲，衣食自然故。」

二九、《漢譯》作「鬱單成七寶。」

三十、《首楞嚴經》「元是菩提妙淨明體。」

三一、《會疏》曰︰「所證理是法平等，無有高下，故名無上下。豎深橫廣，無有邊際，故名無邊際。是則佛智所照也。著，明也。洞達，證入義也。」

三二、《會疏》曰︰「是則佛智所照也。」

三三、《嘉祥疏》曰︰「證果，無有形色好醜之異。洞達，是智。無邊際是真諦境。」

三四、《淨影疏》曰︰「但能念道，不簡（揀也）上下，同得往生。故言『著於無上下』也。若得生彼，神通洞達，無有邊際，故云『洞達無邊際』耳。」

三五、《俱舍論》曰︰「勤謂令心勇悍為性。」

三六《會疏》曰︰「欣求在己。己，自心，故云自求。」

三七、《會疏》曰︰「一時頓超三界，斷絕曠劫繫業，故云超絕，亦絕則超也。」

三八、《淨影疏》曰︰「下三惡道，名為惡趣。人天二道，名為善趣。今此約對彌陀淨剎，娑婆五道，齊名惡趣。地獄、餓鬼、畜生，是其純惡所向，名為惡趣；娑婆人天，雜惡所向，亦名惡趣。若依此方修習斷除，先斷見惑，離三途因，滅三途果。後斷修惑，離人天因，絕人天果。漸除不名橫截。若得往生彌陀淨土，娑婆五道，一時頓捨，故名橫截。」

三九、《會疏》曰︰「必超絕去，非次第斷，故云橫截。」

四十、《嘉祥疏》曰︰「修菩提因，橫斷五道流轉，故惡道自閉塞。」

四一、《會疏》曰︰「凡夫生彼，速升果地，故云無極。」

四二、《淨影疏》曰︰「昇道無極，彰其所得。得道深廣，故無窮極。」

四三、《嘉祥疏》云︰「去者既多，故云無窮極。」

四四、《淨影疏》曰︰「修因即去，名為易往。無人修因，往生者尟，故云無人。」

四五、《嘉祥疏》曰︰「只修十念成就，即得往生。而行者希。故云『易往而無人』也。」

四六、（一）淨影曰︰「其國不逆，彰前『易往』。自然所牽，彰前『無人』。娑婆眾生，久習蓋纏，自然為之牽縳不去，故彼『無人』。」

四七、法住師云︰「言自然所牽者，因圓果熟，不假功用自然招致故。」

四八、嘉祥云︰「修因竅招果，則為此果所牽也。」

勸諭策進第三十三

一、《會疏》曰︰「夫物有本末，事有緩急。以辦了一大事為急務。譬如人入大城中，必先覓安下處，而後卻出幹事。扺暮昏黑，則有投宿之地。先覓安下處者，修淨土之謂也。扺暮昏黑者，大限到來之謂也。有投宿之地者，生蓮花中，不落惡趣之謂也。然諸人緩於火急之事，走不急之經營。大命將盡，雖悔何益。」

二、《會疏》曰︰「人世炎炎，猶如火聚，故云劇惡極苦。」

三、《會疏》曰︰「營謂經營，專力於事云務。以是勤勞其身，故云勤身。」

四、《會疏》曰︰「士農工商，為給自身，故云以自給濟。給，供給也。濟，周濟也。」

五、義寂師曰︰「累念於既往，積慮於未至，故云累念積慮。常為欲心所驅役，嘈雜奔波，故云為心走使。」

六、《嘉祥疏》以「心財相積不捨。」

七、憬興曰︰「為心走使者，如渴鹿逐於陽炎，翳眼弄於空華，皆為愛水之心，不了病華，而走馳故。」

八、《會疏》曰︰「焚謂焚燒，兵火失火等難。漂謂漂流，洪水風波等難。劫奪，盜賊難。為怨家所消散，為債主所磨滅也。」

九、《普賢行願品》云︰「是人臨命終時，最後剎那，一切諸相悉皆散壞，一切親屬悉皆捨離，一切威勢悉皆退失。輔相大臣、宮城內外、象馬車乘、珍寶伏藏，如是一切無復相隨。」

十、常云︰「萬般將不去，唯有業隨身。」

十一、《會疏》曰︰「怡聲下氣，言不違戾。溫良恭謙，面無顰蹙，是謂常和。」

十二、《會疏》曰︰「人情平時雖無憤恨，違境忽生，不時鬥諍，故云或時。」

十三、憬興云︰「自當，即自受也。」

十四、憬興云︰「善變化即善趣報。惡變化即惡趣報。」

十五、《會疏》云︰「今世雖善果，（所作）業因惡，則來世變招殃過。現在雖惡報，所作善則後生化享福報。千變萬化，不可具述。」

十六、《嘉祥疏》曰︰「惡因得苦，善因得樂。其報易前也。」

十七、《嘉祥疏》曰︰「作善者，天堂果報以待之。作惡者，刀山劍樹以待之。」

十八、《涅槃經》云︰「迦葉︰譬如甘蔗，既被壓已，滓無復味。壯年盛色，亦復如是。既被老壓，無三種味︰一、出家味。二、讀誦味。三、坐禪味。」

十九、《嘉祥疏》謂︰世人以「死之祠祭殺生為凶，嫁娶等為吉。世人於此二事，競各為之。」

二十、《嘉祥疏》曰︰「身造惡故云身愚，心不信故云神闇。」

二一、《淨影疏》曰︰「身愚神闇，心塞意閉。生死善惡，自不能見。」

二二、憬興云︰「蒙又作矇。蒙，覆不明也。冥，闇昧無知也。」

二三、義寂釋此句曰︰「謂無所了知，觸事違犯。如小兒夜行，狂犬妄走，無所不作也。」

二四、《會疏》曰︰「不顧後世。但求現樂，故云『各欲快意』。」

二五、《淨影疏》曰︰「素不為善，明其無行。不識道德，彰其無解。」

二六、《淨影疏》曰︰「生死之趣，不能自見，不識果也。善惡之道，不能自見，不識因也。於因於果，自心不識。他無語者，故永不解。」

二七、《大乘義章》曰︰「煩惱闇惑，結縳行人，故名為結。又能縳心，亦名為結。亦能結集一切生死故。」

二八、《大乘義章》云︰「一點瞋心火，能燒功德林。」

二九、《嘉祥疏》謂：「上不順天心，下違閻羅王之意」。

三十、《淨影疏》曰︰「癡故起瞋，共相殘害，各懷殺毒，惡氣窈冥，為妄事等。」續云︰「造罪之人，宿罪之力，自然招集非法惡緣。隨而與之，恣其作罪。待其罪極，頓奪令盡。將入惡道，受苦無極。」

三一、《會疏》曰︰「榮華不可保，會者定離散。愛欲不可常，盛者必衰故。顛倒妄樂，故無可樂者。」

三二、彭際清曰︰「一切世人以欲為樂，不知是苦。智者觀之，唯苦無樂。所以者何？以有為樂，無即是苦，不知有者無所因故。以得為樂，失即是苦，不知得者失所因故。以聚為樂，散即是苦，不知聚者散所因故。以生為樂，滅即是苦，不知生者滅所因故。」

三三、《淨影疏》曰︰「智慧明達，得智勝也。功德殊勝，得福勝也。」

三四、《涅槃經》云︰「常為心師，不為師心。」

三五、《四十二章經》曰︰「慎勿信汝意，汝意不可信。」

心得開明第三十四

一、《韻會》曰︰「戒通作誡。」

二、《俱舍界品頌疏一》云︰「教是教授，令人修善。誠是誠勗，令人斷惡。斷惡修善，故名教誡。」

三、《會疏》云︰「教，上人被下之言。誡，誡約也。言徹實理，故云甚深。轉凡成聖，故云甚善。」

四、《會疏》云︰「解脫憂苦者，得聞要津，絕流浪憂。飽耽法樂，脫生死苦也。」

五、《法華經藥王品》曰︰「如佛為諸法王。」

六、《法華譬喻品》云︰「我為法王，於法自在。」

七、《淨影疏》云︰「光明徹照，自福殊勝。達空無極，自智殊勝。」復解「無極」曰︰「名感十方，有緣斯攝，名無窮極。」

八、《彌陀要解》曰︰「不論至心散心，有心無心，或解不解，但彌陀名號，一經於耳，假使千萬劫後，畢竟因斯度脫。」

九、《會疏》曰︰「開發佛智，斷滅無明，故云開明。」

十、《淨影疏》云︰「敬荷佛恩，名為敬佛。」

十一、《會疏》曰︰「三業敬奉，是為敬。」

十二、《會疏》云︰「佛如善見藥，見聞悉得益。故為大善。」

十三、《安樂集》云︰「若能常修念佛三昧，能除貪瞋癡。無問現在、過去、未來，一切諸障，悉皆除也。」

十四、蓮池、靈峰兩大師均云︰「佛號投於亂心，亂心不得不佛。」

十五、憬興云︰「拔欲者，令離煩惱。」

十六、《淨影疏》曰︰「杜眾惡源，令離惡業。杜猶塞也。惡業是其惡道家本。名眾惡源。教之斷塞，目之為杜。」

十七、《望西疏》曰︰「杜眾等者，令斷惡業。流轉生死，惡業為源。故云之源。」

十八、《疏》曰︰「諸煩惱中，瞋恚為最，故云之源。亦指無明為之源。佛悉斷盡，更無餘殘。」

十九、《會疏》曰︰「無謀神化，常體性空，故為遊步。」

二十、憬興云︰「天上人間，唯佛獨尊，故遊步三界。化之縱任，故無所拘礙。」

二一、《心地觀經》曰︰「自見己身三十六物惡露不淨。」

二二、《大論》中舉五種不淨︰謂種子、依處、當體、外相、究竟等五種，悉皆不淨。

二三、《十疑論》謂七種不淨︰一種子，二受生，三住處，四食噉，五初生，六舉體，七究竟。七種悉皆不淨。故於自身以及他身，實無可樂之處。純苦無樂，理應厭離。

二四、《會疏》曰︰「貪瞋癡為心垢，反之為三善。」

二五、《箋註》曰︰「如言而行，如行而言，謂之忠信。」

二六、《彌陀要解》以「厭離娑婆，欣求極樂」為願。

二七、《勝鬘經上》曰︰「善本。本亦因也。欲以此善為菩提根，故名為本。」

二八、《會疏》曰︰「『求願』者，願往生心也。『善本』通名諸善，別指稱名念佛。」

二九、《勸心往生論》云︰「今生榮華一期之程，結苦果於億劫。現世勤修須臾之間，開覺※於三明。」

三十、靈芝師釋極樂云︰「彌陀淨土，境界殊絕。聖賢同會，聞法悟道，壽命永劫，不退菩提。更有餘樂，不能過此，祇無諸苦，已為可樂，況具諸勝事，其樂何窮！」

三一、《大乘義章》曰︰「追返名悔。」

三二、《略論》曰︰「五百歲中，常不見聞三寶安樂國土，謂之邊地，亦曰胎生。」

三三、《嘉祥疏》曰︰「此中先誡斷惑，明懷疑生邊地。離佛前，遠至五百歲花不開。不開且不得至十方供養諸佛。」

三四、《會疏》曰︰「始終不退名精進。『求心所願』願求往生也。『疑惑』者，不了佛智故。『悔』是惡作，初信後疑，悔前信解，半途而廢。『自為過咎』者，『彼國不逆違』，自甘生邊地故。『諸厄』者，不見三寶，不聞經法故。」

三五、《無量壽經鈔》曰︰「經說不同。謂《覺經》（即《漢譯》）及《大阿彌陀經》（即《吳譯》）中下輩攝（指中輩下輩皆有邊地。）今經（指《魏譯》）不爾，別說之。故諸師亦異。所謂曇鸞、元曉、法住、如湛等師，存不攝義。義寂、憬興、龍興、仁岳等師，存攝義也。各據一義，並不相違。但以此經，翻譯正本。曇鸞大師，我宗高祖。今須依之。即《略論》云︰『又有一種往生安樂，不入三輩。』夫三輩，則信心往生，亦所勸也。邊地即是疑心往生，亦所誡也。信疑勸誡，天地水火，何得相攝。」

三六、《法華經》曰︰「漸漸習學，悉當成佛。」

濁世惡苦第三十五

一、《淨影疏》曰︰「五戒所防，殺、盜、邪淫、妄語、飲酒。是其五惡。造此五惡，於現世中王法治罪，身遭厄難，名為五痛。以此五惡，於未來世三途受報，說為五燒。」

二、《嘉祥疏》曰︰「何故但明此五？由世人喜造，故偏彰。」

三、義寂曰︰「直趣菩提名端心，不求餘事名正意。」

四、《嘉祥疏》曰︰「他土中多有勝緣，又復善報強勝，作善為易。此土無此二緣。『開化』即佛開導教化也。」

五、《嘉祥疏》云︰「降化其意者，悕（願也）心入道，令持五善故，順教修行。」

六、《嘉祥疏》曰︰「『獲其福德』者，舉遠近二果，成其行也。」

七、《淨影疏》曰︰「由持五戒，於現在世，身安無苦。」

八、《淨影疏》曰︰「後世彌陀，終得涅槃。」

九、太賢曰︰「世間所畏，死苦為窮（極也），損他之中，無過奪命。」

十、《會疏》曰︰「『強者伏弱』者︰能殺者為強，所殺者為弱。人畜皆然。『轉相剋賊』者︰『剋』謂制勝、殺害。『賊』謂賊害。如雀取螳螂，人亦取雀，故云『轉相』。」

十一、憬興曰︰「『剋』者殺也。『賊』者害也。」

十二、《經音義》曰︰「無父曰孤，無子曰獨。」

十三、憬興云︰「孤者無父母，獨者無子女。」

十四、《會疏》曰︰「幽冥，所謂冥途黃泉也。」

十五、《會疏》曰︰「脫人身，受鬼畜等身，故云『轉生受身』。四生轉變，云『改形』。六道生死，云『易道』。」

十六、《嘉祥疏》曰︰「譬如王法者引喻況。報經在前，重苦在後。如似王法治罪，先杻械詣市殺之。先現報後入地獄，故云『極刑』。」

十七、《無量壽經鈔》曰︰「有云第六識名魂神，第八識曰精識。」

十八、《會疏》曰︰「如八大地獄及長壽鬼云『或長』。如飛蛾蜉蝣等云『或短』。」

十九、《會疏》曰︰「殺生等人，生生同出，彼此互害，報其怨恨也。」

二十、義寂云︰「作惡雖不樂欲苦果，苦果自應。修善雖不希望樂果，樂果自應。義同影響（指如影隨身，如響應聲）。然此多言自然者，為顯因果決定法爾。」

二一、《會疏》曰︰「因果必應，故云自然。」

二二、《等不等觀雜錄》曰︰「經中淫多從女旁，專指男女事也。」

二三、《嘉祥疏》曰︰「宰相之官，縱放臣下。用取萬民賄，枉取人物。」

二四、義寂云︰「機謂幻惑，偽謂虛詐。」

二五、憬興云︰「機者機關。即巧言令色，曲取君意，能行機偽。」

二六、《會疏》曰︰「三惡相資，熾發邪欲。吸引他財，欲積自己。故云『欲自厚己』也。」

二七、《維摩經》曰︰「身孰為本，欲貪為本。」

二八、《會疏》曰︰「欲海深廣，不知厭足，無尊無卑，無富無貧，唯求收積。嘈雜奔波，故云欲貪等。」

二九、《會疏》曰︰「前不顧是非，後不顧譏嫌；亦前不顧明哲昭察，後不顧鬼神冥記；或亦前不顧過業，後不顧來報。」

三十、《嘉祥疏》曰︰「『無一隨者』，神識孤遊戲，財留在自界。」

三一、義寂云︰「謂善因及禍福果，皆追命根所生處也。」

三二、《晉譯華嚴經》曰︰「如人從生，有二種天，常隨侍衛。一曰同生。二曰同名。天常見人，人不見天。」

三三、《藥師經》曰︰「有俱生神，具書罪福，與閻魔王。」

三四、《嘉祥疏》曰︰「一切眾生皆有神，一名同生，二名同名。同生女在右肩上書其作惡。同名男在左肩上書其作善。」

三五、《五戒經》︰曰「三覆八校，一月六奏。」

三六、《五戒經》曰︰「如是等日，天神記錄眾生善惡也。」

三七、《會疏》曰︰「幽有天神，識其科條，無毫釐差。故云『剋識』。識音志，即記也。」

三八、憬興云︰「以種子識功能不亡，名剋識。」

三九、義寂云︰「所作善惡，非但自識內薰，天神外記。記在二處，安有赦乎？」

四十、《會疏》曰︰「世界安立，單陽不成，獨陰不育。夫婦相因相成。又父子相因，君臣相資。凡天地之間，無獨立義。故云『相因寄生』。」

四一、《會疏》曰︰「邪謂邪曲，惡謂罪惡。」

四二、《沙彌律》曰︰「在家五戒，惟制邪婬；出家十戒，全斷婬欲。但干犯世間一切男女，悉名破戒。乃至世人因欲，殺身亡家。出俗為僧，豈得更犯。生死根本，欲為第一。故經云『婬泆而生，不如貞潔而死』。」

四三、《無量壽經鈔》曰︰「夫婬欲者，流轉生死之根源矣。遠離解脫之因緣也。如大賢云︰『生死牢獄，婬為枷鎖。深縳有情，難出難故。』」

四四、《智度論》云︰「婬欲者，雖不惱眾生，繫縳心故，立為大罪。」

四五、《瑜伽論》云︰「諸愛之中，欲愛為最。若能治彼，餘自然伏。如制強力，弱者自伏。然此欲法有三種過︰苦而似樂故；少味多災故；不淨似淨故。」又云︰「何耽剎那之微樂，應受永劫之大苦。」

四六、《訶欲經》云︰「女色者，世間之枷鎖，凡夫戀者，不能自拔；女色者，世間重患，凡夫因之，至死不免；女色者，世間之衰禍，凡夫遭之，無厄不至。」

四七、《會疏》曰︰「婬火內燃，胸熱心狂。」

四八、《淨影疏》曰︰「『交結聚』下，明造惡過。為婬造作殺盜等事，是其過也。」

四九、憬興云︰「公然劫取」也。「迫脅」者，以威力相恐懼，即豪奪也。是為盜惡。如是廣行殺盜之惡，只為「歸給妻子」取悅於一婦人，以圖「極身作樂」而已。

五十、望西云︰「極謂疲也。」

五一、義寂云︰「謂顯中作惡者，著於人。隱中作惡者，著於鬼故。」

五二、《會疏》曰︰「人謂人間，官吏刑罰。鬼謂鬼神，冥官照見。」

五三、《智論》曰︰「妄語者，不淨心欲誑他。覆隱實，出異語，生口業，是名妄語。」

五四、《大乘義章》曰︰「言不當實，故稱為妄。妄有所談，故名妄語。」

五五、《淨影疏》曰︰「口之四過，不應法故，通名妄語。」

五六、《四分律》云︰「彼此鬥亂，令他破也。」

五七、天臺云︰「遘扇彼此，乖和合也。」

五八、《大乘義章》云︰「言乖彼此，謂之為兩。兩朋之言依於舌，故曰兩舌。」

五九、《法界次第》曰︰「惡言加彼，令他受惱，名為惡口。」

六十、《大乘義章七》云︰「言辭粗野，目之為惡。惡從口生，故名惡口。」

六一、《梵網》云︰「不見言見，見言不見。」

六二、《俱舍論》云︰「一切染心所發諸語，名雜穢語。」

六三、《大乘義章》曰︰「邪言不正，其猶綺色。從喻立稱，故名綺語。」

六四、《無量壽經箋註》云︰「綺語，一切含淫意不正之言詞也。後世騷人積習，多喜以美人香草寓言。凡涉於閨閣者，皆謂之綺語。」

六五、《十業道章》云︰「說染言詞，名雜穢語。若不染心，綺飾文辭，歌讚實德，非不善也。」

六六、望西云︰「凡此妄語，世人喜犯，不顧來報。如南山云︰『此戒人多喜犯。良由妄業重積，識種尤多。故隨塵境，動便虛構。』」繼云︰「又行基菩薩云︰『口虎害人，舌劍斷命。如口如鼻，死後無咎。』」

六七、《智度論》云︰「如佛說，妄語有十罪。何等為十︰一、口氣臭。二、善神遠之，非人得便。三、雖有實語，人不信受。四、智人謀議，常不參預。五、常被誹謗，醜惡之聲周聞天下。六、人所不敬，雖※有教※，人不承用。七、常多憂愁。八、種誹謗業因緣。九、身壞命終當墮地獄。十、若出為人，常被誹謗。」

六八、《嘉祥疏》云︰「『憎嫉善人』明惡口。『敗壞賢明』明妄語。『不孝二親』（《魏譯》作二親）明作惡人造逆。『朋友無信』，明其不忠，成上妄語。『尊貴自大』成其惡口。『謂己有道』成其兩舌。」據望西意︰「憎嫉善人，敗壞賢明」乃「兩舌過也。」

六九、望西云︰「令依造惡，宿善滅時，善神捨去，故今世遭厄，此厄為痛。」

七十、《淨影疏》云︰「宿善盡滅，善神遠捨。身無依倚，多遭厄難，是其痛也。」

七一、《會疏》曰︰「無能他人牽我者，唯縳自業，自入惡趣故。」

七二、《淨影疏》云︰「惡業所牽，鬼神攝錄。將入惡道，受苦焦焚。」

七三、義寂師云︰「身業三惡，以為初三。口業四惡，合為第四。意業三惡，合為第五。」

七四、《起信論》曰︰「五惡之義，特準他經，配以十惡。其一惡者，殺業所攝。其二惡者，盜貪所攝。其三惡者，淫業所攝。其四惡者，妄語、兩舌、惡口、綺語所攝。其五惡者，瞋恚邪見所攝。反是即為五善，亦名十善。」

七五、《資持記》明酒有十過，云︰「一、顏色惡。二、少力。三、眼視不明。四、現瞋恚相（瞋毒）。五、壞業資生。六、增疾病。七、益鬥訟（瞋毒）。八、無名稱。九、智慧少（癡毒）。十、命終墮三惡道。」

七六、世云︰「酒能亂性。」

七七、義寂《述義》曰︰「魯者魯鈍，謂無所識知也。扈者跋扈，謂縱恣自大也。」

七八、《輔行》曰︰「魯扈等者，無慚不順之貌。」

七九、《禮記》云︰「順人情者，謂之禮。」

八十、《會疏》曰︰「決斷是非，資宜而行，是為義。甄辨尊卑，不失其節，是名禮。」

八一、《顯揚大戒論》曰︰「六親者，為身上三代，謂父母、祖父母、曾祖父母。身下三代，謂男女、孫男女、曾孫男女。」

八二、︽無量壽經鈔》曰︰「六親之外，名為眷屬。」「資用」者，指資生所用之物，如財米等。如是惡子，於六親眷屬，所須維持生活之必需品，全然不顧。故云「資用有無，不能憂念」。於父母之恩，師友之義，悍然不顧，無動於衷。

八三、︽魏譯》作「心常念惡，口常言惡，身常行惡，曾無一善。」

八四、︽玄應音義》曰︰「真人是阿羅漢也。」

八五、︽法華疏記》云︰「真是所證。證真之人，故曰真人。」

八六、︽淨影疏》曰︰「現有愚癡，闇障覆心，無所知曉，以之為痛。」

八七、義寂云︰「生死為大命，窮逼為小命。」

八八、望西云︰「悔懼等者，命欲終時，獄火來現，見此相時，生懼生悔，悔懼俱臨，故云交至。」

八九、︽會疏》曰︰「天地則所依器界，總標三界。五道則能依有情，善惡通舉。苦樂因果，人人常見，故云分明。」

九十、義寂云︰「天地之間，五道生死，因果分明。」

九一、︽箋註》謂：「有施必報，有感必應。」

九二、︽會疏》云︰「善惡約因，報應約果。因有善惡，果感苦樂。形聲影響，毫釐不差。」

九三、︽會疏》曰︰「尋言起行，以行踐言。是名言行相副。副，助也，稱也。」

九四、︽吳譯》曰︰「諸欲往生阿彌陀佛國者，雖不能大精進、禪定、持經戒，大要當作善。」

九五、彭際清居士曰︰「十善本為天業。今以念佛因緣，迴向極樂，即轉天業而成淨業。何以故？念佛之人能轉惡業，何有天業而不能轉。」

九六、唐鳥巢禪師以「諸惡莫作，眾善奉行」示白居易。白居易云︰「此二句三歲小兒亦說得。」鳥窠曰︰「八十老翁行不得。」

九七、︽彌陀要解》云︰「娑婆即自心所感之穢，而自心穢，理應厭離；極樂即自心所感之淨，而自心淨，理應欣求。厭穢須捨至究竟，方無可捨？欣淨須取至究竟，方無可取。妙宗云︰『取捨若極，與不取捨亦非異轍。』設不從事取捨，但尚不取不捨，即是執理廢事；既廢於事，理亦不圓。若達全事即理，則取亦即理，捨亦即理。一取一捨，無非法界。」

重重誨勉第三十六

一、︽嘉祥疏》曰︰「展轉相生者，明三毒。不除惡，惡不絕，苦果不息。」

二、︽會疏》曰︰「五惡是因，勤苦是果。依果誡因，展轉相生，現（世）痛後（世）燒，相因而生故。」

三、望西云︰「初明惡生痛燒。次明燒生惡痛。」

四、︽淨影》云︰「初明從惡生痛生燒。下明其從燒生惡生痛。」

五、︽會疏》曰︰「燋然，獄火劇貌。自者，自業所感也。」

六、︽淨影疏》曰︰「身受勞苦，苦增不息，名久大劇。」

七、︽寶積經》云︰「邪念生貪著，貪著生煩惱。」

八、︽嘉祥疏》曰︰「或貪財，或貪皮肉。」又云︰「『皆由貪著』下，出三毒之過。貪著榮華，貪現在樂造惡。」

九、︽會疏》云︰「貪欲雖多，以財色為大，故偏舉。不能施惠，慳吝之相也。」

十、︽遺教經》云︰「若有智慧，則無貪著。」

十一、︽會疏》云︰「愛欲逼迫，常想欲境」。

十二、︽淨影疏》云︰「天下道理，自然施立。是故名為天道施張。造惡必彰，名自糾舉。」

十三、︽會疏》云︰「今所言天道者，但是因果報應之報。」又云︰「事已發者依法斷割之。事未發者審察之。是云糾舉。舉，示也。」

十四、︽會疏》云︰「煢煢者，單獨貌，獨生獨死故。忪忪者，心動也，驚惶貌。輪迴無間也。其中者，五道之中也。」

十五、︽淨影疏》云︰「罪者歸之，無人伴匹。故云煢忪當入其中。」

十六、憬興云︰「端守者，匡邪守正故。」

十七、憬興曰︰「聖通佛僧。善，世出世法，是無上寶，故敬之。此則三寶也。仁愛慈悲，博濟眾民，故云仁慈博愛，所謂博愛濟眾也。」

十八、︽大乘義章七》曰︰「染愛塵境，名之為欲。」

十九、︽智度論》曰︰「五欲又名五箭，破種種善事故。」

如貧得寶第三十七

一、望西云︰「為佛道故，制禁諸惡，謂之道禁。」

二、望西云︰「齋戒者，八齋戒。故云一日等。」

三、︽寶積經》文殊師利授記會云︰「若有眾生於彼佛土，億百千歲，修諸梵行，不如於此娑婆世界，一彈指頃於諸眾生起慈悲心，所獲功德，尚多於彼。何況能於一日一夜住清淨心。」

四、︽思益經》曰︰「若人於淨國，持戒滿一劫。此土須臾間，行慈為最勝。」又云︰「我見喜樂國，及見安樂土。此中無苦惱，亦無苦惱名。於彼作功德，未足以為奇。於此煩惱處，能忍不可事。亦教他此法，其福為最勝。」

五、︽善生經》曰︰「彌勒出時，百年受戒，不如我土一日一夜。何以故？我時眾生具五滓故。善男子︰是八齋戒即是莊嚴無上菩提之路也。」

六、望西︽無量壽經鈔》曰︰「問︰穢土修行若殊勝者，在此可修，何願淨土。答︰如︽要集》云︰『此經但顯修行難易，非顯善根勝劣。譬如貧賤施一錢，雖可稱美，而不辦眾事。富貴捨千金，雖不可稱（美）而能辦萬事。二界修行，亦復如是。』若欲速辦成佛利他眾事，專欣淨土，何留穢土，不辦佛道。」

七、《會疏》曰︰「『吾哀』，如來大慈。『汝等』，所哀之機。五時調機，半滿垂教，教云『苦心誨喻』等。」

八、《會疏》曰︰「尊卑有序是為禮，先人後己是為讓。」

九、《會疏》曰︰「父母限一世，佛於無量劫。父母不平等，佛常平等。父母惡（厭惡）不孝，佛愍惡逆。父母養色身，佛於內心。故云『甚於』。」

十、《阿彌陀經》曰︰「若有人已發願、今發願、當發願，欲生阿彌陀佛國者，是諸人等，皆得不退轉於阿耨多羅三藐三菩提。」

十一、《彌陀要解》云︰「不論至心散心，有心無心，或解不解，但彌陀名號，或六方佛名，此經名字，一經於耳，假使千萬劫後，畢竟因斯度脫。如聞塗毒鼓，遠近皆喪。食少金剛，決定不消也。」

十二、彭際清曰︰「淨土至善之地，求生淨土乃止於至善之功。不入淨土之門，善不可得而圓，惡不可得而盡。」

禮佛現光第三十八

一、《嘉祥疏》云︰「現土使人欣慕。上雖耳聞說妙土，未如眼見。故此下現土，令皆慕修也。」

二、《義寂》云︰「上來廣說阿彌陀佛身土因果，眾皆得聞，勝智上流，雖皆信解；劣慧下輩，未能決定。又耳聞者，不如眼見。是故下加阿彌陀佛威神之力，令此大眾皆得眼見彼國之事，信上所聞，決定不虛。又欲令見彼國嚴淨土，各各勤修往生之業。」

三、《會疏》云︰「蓋夫土無定相，淨穢因心。譬如諸天共寶器食，隨其福德，飯色有異。故業垢蔽心，則金容同穢灰。足指按地，則瓦礫化寶玉。豈身土令之然哉！是知西方非遙，迷心為隔。若能一念歸真，則往生見土，亦何隔念與時乎？」

四、《淨名經》云︰「佛以足指按地，此土頓現淨剎。」

五、《首楞嚴》曰︰「我指按地，海印發光。」

六、疏？云︰「何隔念與時乎？」

七、《觀經》謂無量壽佛，「佛身高六十萬億恆河沙由旬。眉間白毫，右旋宛轉，如五須彌山。佛眼如四大海水。」

八、《觀經》曰︰「無量壽佛有八萬四千相，一一相中各有八萬四千隨形好︰一一好中，復有八萬四千光明。」

九、《觀經》曰︰「無量壽佛身如百千萬億夜摩天閻浮檀金色。」

十、《阿彌陀經》曰︰「不可以少善根福德因緣，得生彼國」。

十一、《阿彌陀經》六朝襄陽石刻本云︰「以稱名故，諸罪消滅，即是多善根福德因緣。」

十二、《觀經》第七觀云︰「無量壽佛住立空中。觀世音，大勢至是二大士，侍立左右。光明熾盛，不可具見。百千閻浮檀金色，不可為比。」又第八觀云︰「佛菩薩像，皆放光明。其光金色。」第十五觀云︰「見阿彌陀佛與諸眷屬，放金色光。」

十三、《七佛神咒經一》曰︰「其中所有一切萬物，皆作金色。」

十四、《法華》放光現瑞時，「照於東方萬八千土，皆如金色。」

十五、《西征賦》︰「乃有昆明，池乎其中，其池則湯湯汗汗，滉瀁彌漫，浩如河漢。」

十六、《唐譯》云︰「譬如大地，洪水盈滿，樹林山河，皆沒不現，唯有大水。」

十七、《漢譯》曰︰「阿難、諸菩薩、阿羅漢等，及諸天帝王、人民，悉皆見無量清淨佛及諸菩薩、阿羅漢、國土七寶已。」

十八、《魏譯》云︰「無量壽佛威德巍巍，如須彌山王，高出一切諸世界上。相好光明，靡不照耀。此會四眾，一時悉見。」又「比丘、比丘尼、優婆塞、優婆夷，悉見無量壽如來。」

十九、《唐譯》曰︰「彼諸國中，比丘、比丘尼、優婆塞、優婆夷，悉見無壽量如來，如須彌山王照諸佛剎。時諸佛國皆悉明現，如處一尋。」

二十、《宋譯》云︰「爾時會中芯芻、芯芻尼、優婆塞、優婆夷、天龍、藥叉、乾闥婆、阿修羅、迦樓羅、緊那羅、摩侯羅伽，人非人等，皆見極樂世界種種莊嚴，及見無量壽如來，聲聞、菩薩圍繞恭敬。譬如須彌山王，出於大海。」

二一、《觀經》云︰「阿彌陀佛去此不遠。」

二二、《觀經》云︰「韋提希與五百侍女，聞佛所說，應時即見極樂世界廣長之相。得見佛身及二菩薩。心生歡喜，歎未曾有，豁然大悟，得無生忍。五百侍女，發阿耨多羅三藐三菩提心。願生彼國。世尊悉記，皆當往生。生彼國已，獲得諸佛現前三昧。」

二三、《佛說如幻三摩地無量印法門經》云︰「時此娑婆世界釋迦牟尼如來會中，所有諸菩薩摩訶薩（一萬二千人），苾芻（二萬人）、苾芻尼、優婆塞、優婆夷、梵王、帝釋、護世四王並餘天龍、夜叉、乾闥婆、阿修羅、迦樓羅、緊那羅、摩候羅伽、人非人等，悉能見彼極樂世界，及見無量光如來。菩薩、聲聞大眾圍繞。光明熾盛，如妙高山。」

二四、《十往生經》云︰「佛告山海慧菩薩︰汝今應當起立合掌，正身向西，正念觀阿彌陀佛國，願見阿彌陀佛。爾時一切大眾，亦皆起立合掌，共觀阿彌陀佛。爾時阿彌陀佛，現大神通，放大光明，照山海慧菩薩身。爾時山海慧菩薩等（包括一切大眾），即見阿彌陀佛國，所有莊嚴妙好之事︰皆悉七寶、七寶山、七寶國土；水鳥樹林，常吐法音，彼國日日常轉法輪。」

二五、《無量壽經起信論》云︰「右明無量光明遍照一切。極樂娑婆，同一法界。本無彼此，安有東西。山河大地，皆是眾生目眚所成。若能一念入佛境界者，無量光明，普周塵剎。三塗六道同時解脫。不獨阿難以佛威加被，得見佛身，及諸依正，即今末法眾生，但能入此法門，不離當念，疾得見佛。」《華嚴經》云︰『諸佛一似大圓鏡，我身就如摩尼珠，諸佛法身入我體，我身常入諸佛軀。』是知諸佛眾生，本來不二。名為見佛，實無見者。何以故？不可於一體中互相見故。」

慈氏述見第三十九

一、《俱舍頌》曰︰「此五名淨居天，唯聖人居，無異生雜，故名淨居。」

二、《小本》中︰「是諸眾鳥，皆是阿彌陀佛，欲令法音宣流，變化所作。」

三、《會疏》曰︰「胎生者，譬如胎生人，初生之時，人法未成（指尚未成人）。胎言其闇，借此況彼耳。非胎胞中胎生。何以知之？安樂國土一向化生故，故知非實胎生。」

四、《會疏》云︰「親生為因，助發為緣。胎化皆藉因緣。故皆其果，問其所由也。」

五、《楞嚴經長水疏》云︰「佛教因緣為宗，以佛聖教自淺至深，說一切法，不出因緣二字。」

邊地疑城第四十

一、望西云︰「邊地胎生，同體異名。」

二、《略論》云︰「又有一種往生安樂，不入三輩中。………於五百歲中，常不見佛，不聞經法，不見菩薩、聲聞聖眾。安樂國土，謂之邊地，亦曰胎生。」

三、《略論》復云︰「邊地者，其言五百歲中，不見聞三寶，同邊地之難。或亦於安樂國土，最在其邊。胎生者，譬如胎生人，初生之時，人法未成。邊示其難。胎言其闇。此二名皆借此況彼耳（謂邊與胎皆是喻也。）非是八難中邊地，亦非胞胎中胎生。何以知之？安樂國土一向化生故，故知非實胎生。五百年後還得見聞三寶故，故知非八難中邊地也。」

四、《守護國界主經》云︰「若人命終之時，預知時至，正念分明，洗浴著衣，吉祥而逝。光明照身，見佛相好，眾善俱現。定知此人決定往生淨土。若人念佛持戒無精進心。命終亦無善相，亦無惡相。地府不收，安養不攝，如睡眠去。此心疑情未斷，生於疑城。五百歲受樂。再修信願，方歸淨土。」

五、《菩薩處胎經》曰︰「西方去此閻浮提十二億那由他，有懈慢界。國土快樂。………前後發意眾生，欲生阿彌陀佛國者，皆深染著懈慢國土，不能前進生阿彌陀佛國。億千萬眾，時有一人，能生阿彌陀佛國。何以故？皆由懈慢執心不牢固。」

六、曇鸞大師《略論》云︰「不了佛智者，謂不能信了佛一切種智。不了故，故起疑。此一句，總辨所疑。下四句一一對治所疑。」

七、《淨影疏》云︰「初言『不了佛智』此句是總。『不思』等別。佛智淵深，餘不能測，名『不思智』。佛智眾多，非言能盡，言『不可稱』。於諸法門，知之窮盡。名為『廣智』。位分高出，名『無等倫最上勝智』。」

八、《宗要》云︰「此言『佛智』，是總標句。下之四句，各顯四智。『不思議智』者，是成所作智。此智能作不思議事。謂一念稱名，永滅多劫重罪。十念功德，能生界外勝報。如是等事，非其所測，是故名為『不思議智』。『不可思』者，是妙觀察智。此智觀察不可稱境。謂一切法，如幻如夢，非有非無，離言絕慮。非逐言者所能稱量，是故名為『不可稱智』。『大乘廣智』者，是平等性智。此智廣度，不同小乘。謂遊無我，故無不我。無不我，故無不等攝。（其義為………悉皆平等攝受。）以此同體智力，普載無邊有情，皆令同至無上菩提。是故名為『大乘廣智』。『無等無倫最上勝智』者。正是如來大圓鏡智。始轉本識，方皈心原。一切種境，無不圓照。是名為大圓鏡智。此一智中，有五殊勝︰如解脫身二乘同得。如是鏡智，正是法身，非彼所共，故名『無等』。是一勝也。如前三智，菩薩漸得，大圓鏡智，唯佛頓證，更無餘類，故名『無倫』。是二勝也。過於『不思議智』為『最』；逾於『不可稱智』為『上』；寬於『大乘廣智』為『勝』是第三、四、五勝也。是故名為『無等無倫最上勝智』。」

九、《會疏》曰︰「不了佛智者，蓋疑佛智之不可思議。不悟如來之所以大也。念佛往生，為佛智所建，疑是故，為不了佛智。不思議智者，佛之智慧，深廣而不可思議，故云不思議智。念佛往生，為不思議智所立，疑是故，名不了不思議智。不可稱智者，謂佛之智慧，眾多無量而稱說不能盡。故名不可稱智。念佛往生，為不可稱智所成。疑是故，名不了不可稱智。大乘廣智者，於諸法門，知之窮盡，故名大乘廣智。念佛往生為大乘廣智所感，疑是故，名不了大乘廣智。無等無倫最上勝智者，位分高出，名無等無倫最上勝智。今此念佛往生，為無等無倫最上勝智所發。疑是故，云不了無等無倫最上勝智。」

十、曇鸞師曰︰「不可稱智者，言佛智絕稱謂（不可稱量），非相形待（不可對待）。何以言之？法若是有，必應有知有之智。法若是無，亦應有知無之智。諸法離於有無。故佛冥諸法，則智絕相待。以知取佛，不曰知佛；以不知取佛，亦非知佛；以非知非不知取佛，亦非知佛；以非非知非非不知取佛，亦非知佛。佛智離此四句。」

十一、《起信論》云︰「一切境界本來一心，離於想念。以眾生妄見境界，故心有分齊。以妄起想念，不稱法性，故不能決了。諸佛如來離於見相，無所不遍，心真實故，即是諸法之性。自體顯照一切妄法。有大智用，無量方便。隨諸眾生所應得解，皆能開示種種法義。是故得名一切種智。」

十二、元曉師《宗要》云︰「若人不決如是四疑，雖生彼國，而在邊地。如其有人，雖未明解如前所說四智之境，而能自謙，心眼未開。仰推如來，一向伏信。如是等人，隨其行品。往生彼國，不在邊地。生彼邊地者，別是一類，非九品攝。是故不應妄生疑惑。」

十三、《無量壽經起信論》曰︰「須了佛智乃至勝智，方名真信。以一切智不離自心。無我，無我所。凡聖一如，共同此智。全信自心具一切智，本來成佛。不於心外，別有信佛之心。如是回向，是名唯心淨土，疾得見佛。若於自心諸智，猶滯疑情，不免心外見佛，雖修諸善，乘願往生，不得見佛。以不契佛智故。所以《如來不思議境界經》云︰『三世一切諸佛，皆無所有，唯依自心。菩薩若能了知諸佛及一切法，皆唯心量，得隨順忍，或入初地。捨身速生妙喜世界。或生極樂淨佛土中。』是則了知心量，不涉程途。一切功德，具足成就。………故知有決定智，方能決定信。有決定信，方能決定生。慎勿以疑惑心而失大利。」

十四、《華嚴經》云︰「應觀法界性，一切唯心造。」

十五、憬興曰︰「五百歲即此方年數。」

十六、《觀經》中下品下生「於蓮華中滿十二大劫，蓮華方開。」

惑盡見佛第四十一

一、《嘉祥疏》曰︰「轉輪王喻無量壽佛。七寶宮殿喻其淨土。王子得罪喻疑心之人過。金鎖喻花不開。褥不異（指飲食衣服，如轉輪王）喻於花中受快樂自在。合喻可知。」

二、《淨影疏》云︰「明胎生者，無餘苦事。但五百歲不見三寶，不得修善，用此為苦。以此苦故，雖樂不樂。」

三、義寂云︰「但望勝樂，劣樂為苦。如欣上者，厭下劣定為粗苦等。雖名為苦，非苦受也。」

四、望西《無量壽經鈔》曰︰「問︰生邊地為是疑心果，為是修善果。答︰正是修善果，非疑心果。但由疑心所間雜故，令所得果，不得純淨。」

五、《會疏》云︰「本罪者，疑惑罪也。」

六、望西云︰「疑佛五智，謂之本罪，非十惡業等。」

七、義寂云︰「言悔責者，此省察心，名為悔耳。責，呵責其迷心也。」

八、望西云︰「五百年終，宿障微薄，識其本罪，而生悔責。依悔責故障盡，即到阿彌陀佛所。」

九、曇鸞師《略論》云︰「識其本罪，深自悔責，求離彼處，即得如意，還同三輩生者，當是五百年末，方識罪悔耳。」

十、《嘉祥疏》曰︰「深自悔責，明不必一種。若能悔即出，不悔必滿五百歲。」

十一、《嘉祥疏》云︰「即得者，不隔時義。」

十二、曇鸞師云︰「即得如意，還同三輩生者。」

十三、《無量壽經鈔》曰︰「大乘凡夫名菩薩歟？或是縱說。縱菩薩生疑惑者，可失大利。故凡夫當明信矣。」

十四、《千手經》云︰「若於此陀羅尼生疑不信者，當知其人永失大利。百千萬劫中，輪轉惡趣，無有出期。常不見佛，不聞法，不睹僧。」

十五、《千手經》曰︰「於後閻浮提，有比丘、比丘尼，見有讀誦是經者，或相瞋恚，心懷誹謗。由是謗正法故，是人現身之中，來致諸惡重病。身根不具，聾盲喑啞。水腫鬼魅，坐臥不安。求生不得，求死不得。或乃致死，墮於地獄。八萬劫中，受大苦惱，百千萬世，未曾聞水食之名。久後得出，在牛馬豬羊，為人所殺，受大極苦。後得為人，常生下處，百千萬世不得自在。永不聞三寶名字。是故無智無信人中，莫說是經也。」

十六、《金剛經》云︰「應無所住行於布施。所謂不住色布施，不住聲香味觸法布施。須菩提︰菩薩應如是布施，不住於相。何以故？若菩薩不住相布施，其福德不可思量。」

十七、靈峰《破空論》釋曰︰「以無所住法，住般若中，熾然修行六波羅蜜，而不取相，是故能令少施與虛空等。………而眾生住於相故，妄自計果計因，觀大觀小。若能稱性而住，不住諸相。譬如芥子中空與十方空，性無二無別。以空非內外、彼此、方隅、形相，更無小空異大空故。無相之福，其福乃大。」

十八、《金剛經》曰︰「若心取相，即為著我、人、眾生、壽者。」又云︰「若菩薩有我相、人相、眾生相、壽者相，即非菩薩。」

十九、《涅槃經》曰︰「涅槃名為無相。」

二十、《演義鈔》曰︰「寂滅者，即無相義。但心自證不從他得，故無諸相。」

二一、《金剛經》云︰「凡所有相，皆是虛妄。若見諸相非相，即見如來。」又︰「離一切諸相，即名諸佛。」

二二、《金剛經》云︰「無我、無人、無眾生、無壽者，修一切善法，即得阿耨多羅三藐三菩提。」

二三、《破空論》釋曰︰「蓋不達無我，而修一切善法，止成人天偽果。不修一切善法而但證我空，止成二乘小果。妄言我法俱空，而恣行惡法，則為闡揚獄種。惟以無我修一切善法，正所謂無所住而生其心，故即得無上菩提也。」

二四、《金剛經》云︰「聞是章句，乃至一念生淨信者，………是諸眾生，無復我相、人相、眾生相、壽者相。」又︰「其有眾生得聞是經，信解受持，是人即為第一希有。何以故？此人無我相、無人相、無眾生相、無壽者相。」

二五、《破空論》釋曰︰「設復計有少許我人等相，決不能信此經。設於此經信解受持，決能了達我人等相，當體即是無相。」

菩薩往生第四十二

一、《無量壽經鈔》云︰「小行等者，十信菩薩名為小行，對不退故。」

二、《會疏》曰︰「十三次序，為出世前後，為約方所，其義未明。」

三、《大論》云︰「問曰︰菩薩法應度眾生，何以但至清淨無量壽佛世界中。答曰︰菩薩有二種︰一者，有慈悲心多為眾生。二者多集諸佛功德。樂多集諸佛功德者，至一乘清淨無量壽世界。好多為眾生者，至無佛法眾處。」

四、《論註》云︰「未證淨心菩薩者，初地已上七地已還諸菩薩也。此菩薩亦能現身，若百若千若萬若億，若百千萬億無佛國土施作佛事。要須作心入三昧乃能。非不作心。以作心故，名為未得淨心。此菩薩願生安樂淨土，即見阿彌陀佛。見阿彌陀佛時，與上地諸菩薩畢竟身等法等。龍樹菩薩、婆藪槃頭菩薩，願生彼者，當為此耳。」又云︰「菩薩於七地中，得大寂滅。上不見諸佛可求，下不見眾生可度。欲捨佛道，證於實際。爾時若不得十方諸佛神力加勸，即便滅度，與二乘無異。菩薩若往生安樂，見阿彌陀佛，即無此難。」

五、《無量壽經起信論》曰︰「右明往生菩薩不可計數。皆是如來願力所持，光明所攝。所以智者大師臨終，令門人唱無量壽佛，及觀經題目。合掌讚曰︰『四十八願，莊嚴淨土。華池寶樹，易往無人。火車相現，一念改悔，尚得往生。況戒定薰修，聖行道力，實不唐捐。』言訖，稱三寶名，奄然而逝。」

六、文殊曰︰『諸修行門無如念佛。我於過去劫中，因念佛故，得一切種智。是故一切諸法，般若波羅蜜多，甚深禪定，乃至諸佛正遍知海，皆從念佛而生。』照云︰『當云何念？』文殊曰︰『此世界西有阿彌陀佛。彼佛願力不可思議。汝當繼念，令無間斷。命終之時，決定往生。』二大菩薩因與授記曰︰『汝以念佛不思議故，畢竟證無上覺。若善男女願疾出離，應當念佛。』慧日泛舶渡海，達天竺。至健馱羅國。東北大山有觀音像。日乃七日叩頭。又斷食畢命為期。至七日夜，忽見觀音現紫金身，坐寶蓮華。垂手摩頂曰︰『汝欲傳法，自利利他，唯念西方極樂世界阿彌陀佛。』

七、彭氏《起信論》釋曰︰「正宗者，一、首明法華藏廣大誓願，為令行者生擔荷心。發起悲智，具普賢願故。二、次明法藏廣大功德，為令行者生真實心，廣行方便，滿普賢行故。三、次明極樂依正種種莊嚴。為今行者生決定心，至誠迴向，入佛境界，不墮疑城故。四、次明往生正因，及世間果報，為令行者生精進心，一念念佛，成就三昧，決生彼國故。」

九、靈峰大師論《小本》之正宗分曰︰「初廣陳彼土依正妙果之啟信。二特勸眾生應求往生以發願。三正示行者執持名號以立行。信願持名，一經要旨。」

參、流通分

一、全經三分，靈峰大師云︰「此三名初善、中善、後善。序如首，五官俱存。正宗如身，臟腑無闕。流通如手足，運行不滯。」

非是小乘第四十三

一、《無量壽經鈔》云︰「上來雖說萬行往生。望佛本願，意在眾生，一向專念阿彌陀佛名。」

二、黑谷《大經釋》（節錄）云︰「至流通，初廢助念諸行二門。但明念佛往生。又云︰「準本願故，至流通，初廢諸行，歸但念佛。」

三、《大論》云︰「菩薩往生極樂，見阿彌陀佛，即與八地及八地以上諸大菩薩，畢竟身等法等。」

四、《漢譯》云︰「聞無量壽佛聲，慈心歡喜，一時踴躍，心意清淨。」

五、《宋譯》云：「得聞無量壽佛名號，發一念信心。」

六、《魏譯》云︰「得聞彼佛名號，歡喜踴躍，乃至一念。」

七、《嘉祥疏》曰︰「一念即是具足無上功德者，明利深遠。一念至信，修行發願，必生淨土，終得佛果，故云無上也。」

八、《選擇集》云︰「以念佛而為無上也」，「乃至一念而為大利也。」

九、《彌陀要解》云︰「同居淨土是增上善業所感。」

十、《淨影疏》云︰「是故已下，勸學此經。以此經中說無量壽，聞獲大利。故設大火滿三千界，亦須從過聽受此經，況餘小難。」

受菩提記第四十四

一、嘉祥《法華義疏五》曰︰「佛雖去世，法儀未改，謂正法時。佛去世久，道化訛替，謂像法時。轉復微末，謂末法時。」

二、《青龍仁王經疏三》曰︰「有教有行，有得果證，名為正法。有教有行，而無果證，名為像法。唯有其教，無行無證，名為末法。」

三、《彌陀要解》曰︰「一一莊嚴全體理性。」

四、《要解》云︰「以持名善根福德同佛故。」

五、《法華經化城品》曰︰「為佛一切智，當發大精進。」

六、《智度論》云︰「是故如來名一切智。」

七、《智度論》云︰「後品中佛說一切智，是聲聞辟支佛事。」

八、《大日經疏一》曰︰「梵云薩婆若耶，即是一切智。今謂一切智智，即是智中之智也。」

九、《大日經疏一》曰︰「一切智智，如實了知。名為一切智者。」又「又謂此智，菩提心為因，大悲為根，方便為究竟。菩提心為因者，謂行者如實知自心也。大悲為根者，謂行者發悲願，拔眾生之苦，與以樂也。方便為究竟者，為一切智智之果，即以利他之行而名之也。」

十、《仁王經》曰︰「自性清淨，名本覺性，即是諸佛一切智智。」

十一、《法華經法師品》曰︰「若善男子、善女人，於《法華經》，乃至一句，受持、讀誦、解說、書寫、種種供養經卷，………是人一切世間所應瞻奉。應以如來供養而供養之。當知此人，是大菩薩。成就阿耨多羅三藐三菩提。」又曰︰「若是善男子、善女人，我滅度後，能竊為一人，說《法華經》，乃至一句，當知是人，是如來使，如來所遺，行如來事。何況於大眾中，廣能為人說。」

十二、又曰︰「當知如來滅後，其能書持、讀誦、供養，為他人說者，如來則為以衣覆之。又為他方現在諸佛之所護念。是人有大信力，及志願力、諸善根力。當知是人，與如來共宿。則為如來手摩其頭。」

十三、《彌陀要解》曰︰「當來經法滅盡，特留此經（即本經，文見《獨留此經品》）。住世百年，廣度含識。阿伽陀藥，萬病總持。」

十四、《安樂集》曰︰「稱名亦爾。但能專至相續不斷，定生佛前。今勸後代學者，若欲會其二諦，但知念念不可得，即是智慧門；而能繫念相續不斷，即是功德門。是故經云︰菩薩摩訶薩恒以功德智慧以修其心。若始學者，未能破相。但能依相專至，無不往生，不須疑也。」

十五、《金剛經》曰：「離一切諸相，即名諸佛。」

十六、《仁王經》曰︰「劫火洞然，大千俱壞。」

十七、《俱舍論》曰︰「風吹猛焰燒上天宮，乃至梵宮無遺灰燼。」

十八、《普賢行願品》︰「唯此願王，不相捨離。於一切時引導其前。一剎那中，即得往生極樂世界。」

十九、《箋註》云︰「專心，謂心專一不雜餘念也。」

獨留此經第四十五

一、《會疏》云︰「所當為者，當為往生願行者也。皆可求之，能順佛經可得之也。」

二、善導大師云︰「萬年三寶滅，此經住百年。」

三、《淨影疏》云︰「當來之世，經道滅者，舉彼未來法滅盡事。釋迦正法有五百年。像法千歲。末法萬歲。一切皆過，名為滅盡。」

四、《法住記》云︰「人壽極長至十歲。刀兵劫起，互相誅戳。佛法爾時暫滅。增至百歲後，十六大阿羅漢與諸眷屬復來人中，稱相顯說無上正法，度無量眾。乃至此洲人壽六萬歲時，無上正法流行世間，熾然不息。至七萬歲時，（賓頭廬等）十六大阿羅漢與諸眷屬，一時俱入無餘涅槃。」

五、憬興云︰「當人壽七萬歲時，無上正法方永滅沒，故云經道滅盡。」

六、望西師云︰「（善導）大師彌陀垂跡。慈恩觀音化現，所解不輕，以為依憑。」

七、《淨影疏》曰︰「佛以慈悲憐憫眾生，故法滅後，獨留此經，百歲濟度。以此經中開示淨土，令人求生，故偏留之。《大涅槃經》顯示佛性，聖人先隱，為是先滅。此經教人厭苦求樂。濟凡中要，為是後滅。」

八、《淨影疏》曰︰「值斯經者，所願皆得，明留之益。法滅盡後，百年聞者，尚得利益，往生淨土。況今聞者，何有不生。」續云︰「定得往生，莫自疑慮。」

十、《資持記》云︰「佛身充滿，隨物現形。示生唱滅（示現生滅），拯接群品。據娑婆所見︰誕育王宮，厭世修行，降魔成佛，故云興世。」

十一、《淨影疏》云︰「明值佛難。世當佛時，名之為值。目睹稱見。此皆難也。諸佛經道，難得聞等，明法難聞。於中先明經教難聞。手得經卷名為得。耳聽曰聞。亦可領誦名之為得。耳餐（餐，採取也。）稱聞。此等皆難。」

十二、《法華文句四》曰︰「聞名為知，見形為識，是人益我菩提之道，名善知識。」

十三、《圓覺經大疏十五》曰︰「善能知真識妄，知病識藥，名善知識。」

十四、《安樂集》依《法句經》曰︰「佛言，善知識者，能說深法。謂空、無相、無願。諸法平等，無業無報，無因無果，究竟如如，住於實際。然於畢竟空中，熾然建立一切法，是為善知識。善知識者，是汝父母，養育汝等菩提身故；善知識者，是汝眼目，能見一切善惡道故；善知識者，是汝大船，運度汝等出生死海故；善知識者，是汝韁繩，能挽汝等出生死故也。」該經復云︰「一切眾生欲得阿耨多羅三藐三菩提者，當親近善知識，請問法要。」

十五、《法華經妙莊嚴王品》曰︰「善知識者，是大因緣。所以化導令得見佛，發阿耨多羅三藐三菩提心。」

十六、《圓覺經》云︰「末世眾生，將發大心，求善知識，欲修行者，當求一切正知見人。心不住相，不著聲聞緣覺境界。雖現塵勞，心恆清淨。示有諸過，讚歎梵行。不令眾生入不律儀。求如是人，即得成就阿耨多羅三藐三菩提。」

十七、《圓覺大疏》曰︰「善達覺性，不因修生。決擇無疑，名正知見。」

十八《大疏》曰︰「言心不住相者，離凡夫煩惱境界，若有少法當情，皆名住相。乃至菩提涅槃，尚不取著，何況世間夢幻境界。故不應住色聲香味觸法生心。應無所住而生其心。得無住心，即契圓覺。」

十九、《稱讚大乘經》云︰「寧在地獄經百千劫，終不發二乘之心。」

二十、《大疏》云︰「壞見之人，雖不壞行，不堪與眾生為其道眼。雖壞行，而不破見，是則人天真勝福田。」

二一、《大論》曰︰「於諸師尊，如世尊想。若有能開釋深義，解散疑結，則盡心敬之，不念餘惡。如弊囊盛寶，不得以囊惡故，不取其寶。又如夜行險道，弊人執炬，不得以人惡故，不取其照。菩薩亦復如是。於師得智慧光明，不計其惡。」

二二、《稱讚大乘經》云︰「求如是人，即得成就阿耨多羅三藐三菩提。」

二三、《大疏》曰︰「但令善事明師，明師必自臨時指示。亦同善財於文殊處發菩提心已，問菩薩行。文殊亦不具說。但令親近善友，遂指德雲比丘，展轉令往矣。」復云︰「故《法句經》以二十一喻，喻善知識，謂父母、眼目、腳足、梯橙（橙同凳）、飲食、寶衣、橋樑、財寶、日月、身命等」。後結云︰「善知識者，有如是無量功德，是故教汝等親近。」

二四、《圓覺經普覺品》普勸曰︰「末世眾生欲修行者，應當盡命供事善友，事善知識。」

二五、《淨影疏》曰︰「餘義餘經，處處宣說。開顯淨土，教人往生，獨此一經，為是甚難。」

二六、《會疏》曰︰「若聞斯經者，知識聞薰也。信樂受持者，往生正因。謂信樂本願，受持名號，此法超異諸教故；得益超出諸善故；眾機通入報土故（種種根機悉生報土）；一生成辦故。必依多劫宿善，超過諸難之事。故云難中等。」

二七、《法華經方便品》云︰「是諸世尊等，皆說一乘法。化無量眾生，令入於佛道。」

二八、《金剛經》曰︰「若當來世後五百歲，其有眾生得聞是經，信解受持，是人即是第一希有。何以故？此人無我相、無人相、無眾生相、無壽者相。」

二九、靈峰《破空論》釋曰︰「此即信修大果也。設復計有少許我人等相，決不能信此經。設於此經信解受持，決能了達我人等相，當體即是無相。」

三十、《金剛經》云︰「於後末世，有受持讀誦此經，所得功德，我若具說者，或有人聞，心即狂亂，狐疑不信。」

勤修堅持第四十六

一、《往生論註》云︰「無上者，此道窮理盡性，更無過上。」

二、《智度論》云︰「是故知無法勝涅槃者。」

三、《往生論註》曰︰「無礙者，謂知生死即涅槃，如是等入不二門無礙相也。」

四、《大明法數》：「一事法界，謂諸眾生色心等法，一一差別，各有分齊，故名事法界。二理法界，謂諸眾生色心等法，雖有差別，而同一體性，故名理法界。三理事無礙法界，謂理由事顯，事攬理成。理事互融，故名理事無礙法界。四事事無礙法界。謂一切分齊事法，稱性融通，一多相即，大小互融，重重無盡，故名事事無礙法界。又名無障礙法界。今此經所宣，正是如來事理無礙法界，與事事無礙法界，甚深之法也。」

五、《金剛經》曰︰「無有定法名阿耨多羅三藐三菩提。亦無有定法如來可說。何以故？如來所說法，皆不可取，不可說，非法非非法。」

六、《破空論》釋云︰「無上菩提，超情離見，即是究竟彼岸。不但無非法相，亦無法相可得。故云無有定法名無上菩提。所證既超情離見，所說亦超情離見。故云亦無有定法如來可說。何以故？實相彼岸，雖復言語道斷，心行處滅，不可取說，而如來以四悉檀因緣故，亦可得說。但所說法，由其隨順四悉檀故，所以一文一句，罔不超情離見，離過絕非，而皆不可取，不可說，非法非非法也。」

七、《阿彌陀經》曰︰「彼諸佛等，亦稱讚我不可思議功德。而作是言︰釋迦牟尼佛，能為甚難希有之事，能於娑婆國土，五濁惡世，………為諸眾生，說是一切世間難信之法。」

八、《唐譯》云︰「汝阿逸多，我以此法門及諸佛法，囑累於汝。汝當修行。………我今為大囑累，當令是法，久住不滅。」

九、禪宗六祖為人印證曰︰「如是如是，汝如是，我亦如是。」

十、《彌陀要解》曰︰「佛以大願作眾生多善根之因，以大行作眾生多福德之緣。令信願持名者，念念成就如是功德。而皆是已成，非今（現在）非當（未來）。」

福慧始聞第四十七

一、《金剛經》曰︰「如來滅後，後五百歲，有持戒修福者，於此章句能生信心，以此為實，當知是人，不於一佛二佛三四五佛而種善根，已於無量千萬佛所種諸善根。」

二、《法華經方便品》曰︰「佛所成就第一希有難解之法。唯佛與佛，乃能究盡諸法實相。」又云︰「無漏不思議，甚深微妙法，我今已具得。唯我知是相，十方佛亦然。」

三、《法華方便品》云︰「我及十方佛，乃能知是事。是法不可示，言辭相寂滅。諸餘眾生類，無有能得解。除諸菩薩眾，信力堅固者。」又云︰「辟支佛利智，無漏最後智，亦滿十方界，其數如竹林。斯等共一心，於億無量劫，欲思佛實智，莫能知少分。」

四、《法華經壽量品》云︰「一切世間天人及阿修羅，皆謂今釋迦牟尼佛，出釋氏宮，去伽耶城不遠，坐於道場，得阿耨多羅三藐三菩提。然善男子︰我實成佛以來，無量無邊百千萬億那由他劫。譬如五百千萬億那由他阿僧祇三千大千世界，假使有人抹為微塵。過於東方五百千萬億那由他阿僧祇國，乃下一塵。如是東行，盡是微塵。諸善男子︰於意云何，是諸世界，可得思惟校計，知其數不？彌勒菩薩等，俱白佛言︰世尊，是諸世界，無量無邊，非算數所知，亦非心力所及。一切聲聞辟支佛，以無漏智，不能思惟，知其限數。我等住阿惟越致地，於是事中，亦所不達。世尊︰如是諸世界，無量無邊。爾時，佛告大菩薩眾，諸善男子︰今當分明宣語汝等，是諸世界，若著微塵，及不著者，盡以為塵。一塵一劫，我成佛以來，復過於此百千萬億那由他阿僧祇劫。」

五、《法華方便品》云：「於佛所說法，當生大信力。」

六、《梵網經序》云︰「一失人身，萬劫不復。」

七、《涅槃經》云︰「人身難得，如優曇花。」

八、《法華壽量品》云︰「比丘當知，諸佛出世，難可值遇。所以者何，諸薄德人，過無量百千萬億劫，或有見佛，或不見者。以此事故，我作是言︰諸比丘，如來難可得見。」

九、《彌陀要解》云︰「阿彌陀正翻無量，本不可說。本師以光壽二義，收盡一切無量。光則橫遍十方，壽則豎窮三際。橫豎交徹，即法界體。舉此體作彌陀身土。亦即舉此體作彌陀名號。是故彌陀名號，即眾生本覺理性。持名，即始覺合本。始本不二，生佛不二。故一念相應一念佛，念念相應念念佛也。」

十、《要解》云︰「由無量光義，故眾生生極樂即生十方。見阿彌陀佛，即見十方諸佛。能度自即普利一切。由無量壽義，故極樂人民，即是一生補處，皆定此生成佛，不至異生。當知離卻現前一念無量光壽之心，何處有阿彌陀佛名號；而離卻阿彌陀佛名號，何由徹證現前一念無量光壽之心。願深思之，願深思之」。

十一、《要解》云︰「蓋所持之名號，真實不可思議；能持之心性，亦真實不可思議。持一聲則一聲不可思議；持十百千萬無量無數聲，聲聲皆不可思議也。」

聞經獲益第四十八

一、《無量壽經起信論》云︰「聞經之益，如是不可思議，皆是無量壽本願力故。亦以本師威神加被故。凡有眾生遇斯經者，其所獲益亦當如是。」

二、《維摩經》云︰「遠塵離垢，得法眼淨。」

三、《維摩經嘉祥疏》云︰「云法眼淨者，小乘亦法眼，大乘亦法眼。小乘法眼即初果，見四諦法名法眼。大乘法眼，初地得真無生法，故云法眼。」

四、憬興曰︰「法眼淨者，即預流果（初果）也。」

五、《淨影疏》云︰「見四真諦，名淨法眼。」

六、《維摩經》云︰「八千比丘不受諸法，漏盡意解。」肇公註曰︰「漏盡者，九十八結漏既盡故，意得解脫，成阿羅漢也。」

七、《淨影疏》云︰「小乘眾生，聞說娑婆穢惡可厭，深心厭離，故得小果。」

八、憬興亦云︰「眾聞此方穢惡可厭，故得聲聞之果。」

九、《淨影師疏》曰︰「大乘眾生，聞彌陀威德廣度，堅心願求，故得不退。聞此多益，誓欲濟度，名誓自莊。」

十、《大乘義章九》曰︰「慧心安法，名之為忍。」又十一曰︰「於法實相，安住為忍。」

十一、《觀經妙宗鈔》曰︰「若破見思名位不退，則永不失超凡假（指永超出於凡夫之假有）。伏斷塵沙名行不退，則永不失菩薩之行。若破無明名念不退。則不失中道正念。」

十二、《唐譯》云︰「八萬億那由他眾生，得授記法忍，成無上菩提。彼無量壽佛昔行菩薩道時，成熟有情，悉皆當生樂世界。」

十三、《無量壽經鈔》曰︰「序分中有光顏奇瑞。今亦現此瑞相。當知佛意，表鄭重也。」

十四、《嘉祥疏》謂流通現瑞者，「明感瑞證益。」

十五、《淨影疏》云︰「如來化周，為增物教，故以神力動地放光，作樂雨花。」

十六、《淨影疏》云︰「明說廣益，教愜群機，大眾同喜。」

十七、《無量壽經鈔》曰︰「法位云︰『依《伽耶山頂論》明歡喜有三義︰一說者清淨。於諸法得自在故。二所說法得清淨。以如實清淨法體故。三所依說法得果清淨。以能證得清淨妙境界故。』」

十八、《無量壽經起信論》曰︰「此經具無量壽全身；亦具一切諸佛全身。於此信入，即具一切佛智。故曰聞此經者，於無上道，永不退轉。至經藏滅盡，此經獨留。所以佛慈加被，殊異餘經。奉勸後賢，普同信受。」