思歸集

釋如岑敬輯

印光法師鑒定

思歸集發刊序

卷一

卷二

卷三

卷四 附本

跋

思歸集發刊序

淨土法門，其大無外。如天普覆，似地均擎。上之則等覺菩薩，不能超出其外。下之則逆惡罪人，亦可預入其中。誠可謂三世諸佛之總持法門，一代時教之特別妙道也。但以法門大而攝機溥。用力少而得效速。致稍通宗教者，皆藐視之。謂為愚夫愚婦之修持法門。而不知佛力自力之大小難易，不可以語言文字形容也。以一切法門，依戒定慧力，修到業盡情空地位，方有了生死分。業盡情空，豈易言哉。斷見惑如斷四十里流，況思惑乎。縱令見地高深，以煩惑未斷，仍舊輪迴。再一受生，退者萬有十千，進者億少三四。自力之不足恃，敢矜己智，而不隨順如來誓願攝受之道乎。修淨土法門者，但具真信切願，志誠懇切，如子憶母而念。其平素所作所為，不與佛法世誼相悖。則臨命終時蒙佛接引，往生西方。縱絲毫惑業未斷，帶業往生者。其所得，尚超過業盡情空之阿羅漢上，以種性不同故。況已斷者又何待言。以佛力不可思議，法力不可思議，眾生心力不可思議。合此佛法二不可思議之力，俾自心之力，得以圓顯。（此自力，與不仗佛法力之自力迥別。）固與專仗自力者，奚啻恒河沙數之天淵懸殊也。是知此之法門，不可以一切普通法門之道理論。以是特別法門故也。余嘗有聯云，法門廣大，普被三根，因茲九界同歸，十方共贊。佛願洪深，不遺一物，故得千經並闡，萬論均宣。華嚴普賢行願品，盡華嚴世界海法身大士，十住，十行，十回向，十地，等覺,四十一位，均一致進行。依普賢菩薩教，以十大願王功德，求生西方，以期圓滿佛果。彼矜己智而藐淨土者，為超過此諸菩薩之上，為是喪心病狂，求升反墜，弄巧成拙也。宏揚淨土經書，多難勝數。如岑大師錄其佛菩薩祖師及近世各學人言論，（近世知識稱為學人者，以前有佛菩薩祖師故，切勿疑訝。）名思歸集。祈光作序。光少不努力，老無所能，但將五十九年所信之義書之，以塞其責。聊表普願同倫，同生西方之愚誠。至於大智慧人之譏誚唾罵，所不計也。奚為之歌曰，應當發願願往生，客路溪山任彼戀。自是不歸歸便得，故鄉風月有誰爭。思歸諸君，祈各注意。 民國二十八年（1939）己卯冬至前三日七十九歲粥飯僧釋印光謹撰

題思歸集（截句十首）：

萬論千經語義繁。纂歸一卷便流觀。分明說與還家樂。好做豐碑指路看。

佛言祖語輯精賅。淨土詩成正可懷。漫道有家歸未得。鄉心無盡似西齋。

背父漂流五十年。現成家業在西天。思量金臂遙垂處。忍使如來望眼穿。

業淨情空未易幾。法王方便妙難思。而今識得還鄉路。驀直趨歸七寶池。

娑婆樂少苦尤多。欲斷生因可若何。浪子還家真樂事。原來慈父是彌陀。

佛念眾生如憶子。眾生背父久離鄉。莫教逃逝長違遠。功德池中水正香。

輪迴萬劫與千生。早備資糧信願行。十萬億程原在即。未應邊地住疑城。

迷途未遠莫遲歸。准擬蓮邦歸去來。到得家園團聚處。藕花香裏坐金台。

七重寶樹燦光華。九品香台四色花。都攝六根成淨念。始知安養是吾家。

法聽樓閣玲瓏處。身在毫光照耀中。水鳥風林都唱佛。無邊樂事是蓮宗。

書雲黃覺（一九四一年正月上元日）

思歸集卷一

印光法師鑒定

思歸子釋如岑敬輯

皈命發願偈：

皈命西方佛法僧，願乞慈悲冥加被。

令依是集修學者，悉得往生證不退。

本師釋迦牟尼佛（梵語釋迦牟尼，此云能仁寂滅，釋迦是姓，牟尼是命，佛，譯覺者，當中國周昭王時二十六年，四月初八日，示生於中印度，迦毗羅國王宮中，為太子名悉達，父王名淨飯，母名摩耶，從右脅生，十九出家，三十成道，說法五十年，住世八十載，滅度於拘尸那城，娑羅雙樹間，時周穆王五十三年，二月十五日也，詳如別傳。）

佛說阿彌陀經云，從是西方，過十萬億佛土，有世界名曰極樂。其土有佛，號阿彌陀，今現在說法。又云，彼土何故名為極樂，其國眾生，無有眾苦，但受諸樂，故名極樂。又云，彼佛何故號阿彌陀，彼佛光明無量，照十方國，無所障礙，是故號為阿彌陀。彼佛壽命，及其人民，無量無邊阿僧祗劫，故名阿彌陀。又云，眾生生者，皆是阿鞞跋致。其中多有一生補處，其數甚多，非是算數所能知之，但可以無量無邊阿僧祗說。又云，眾生聞者，應當發願，願生彼國。所以者何，得與如是諸上善人，俱會一處。若有善男子，善女人，聞說阿彌陀佛，執持名號。若一日，若二日，若三日，若四日，若五日，若六日，若七日，一心不亂。其人臨命終時，阿彌陀佛與諸聖眾，現在其前。是人終時，心不顛倒，即得往生阿彌陀佛極樂國土。又云，汝等眾生，當信是稱讚不可思議功德一切諸佛所護念經。

十六觀經云，欲生彼國者，當修三福。一者孝養父母，奉事師長，慈心不殺，修十善業。二者受持三歸，具足眾戒，不犯威儀。三者發菩提心，深信因果，讀誦大乘，勸進行者。如此三事，名為淨業。

大集經云，端坐繫念，專心想彼阿彌陀佛，如是相好，如是威儀，如是大眾，如是說法，如是繫念，心心相續，次第不亂。……是人必睹阿彌陀佛。……譬如世間，若男若女，遠行他國，於睡夢中，見本居家。時實不知為晝為夜，而亦不知為內為外。是人爾時，所有眼根，牆壁石山終不能障。乃至幽冥黑暗，亦不為障。……積念熏修，久觀明利，故終得睹彼阿彌陀佛也。

寶積經云，爾時彌勒菩薩白佛言，世尊。如佛所說，阿彌陀佛，極樂世界，功德利益。若有眾生，發十種心。一心專念，向於阿彌陀佛。是人命終，當得往生彼佛世界。世尊。何等名為發十種心。由是心故，當得往生彼佛世界。佛告彌勒菩薩言，彌勒。如是十心，非諸凡愚不善丈夫之所能發。何等為十。一者於諸眾生，起於大悲，無損害心。二者於諸眾生，起於大悲，無逼惱心。三者於佛正法，不惜生命，樂守護心。四者於一切法，發生勝忍，無執著心。五者不貪利養恭敬，尊重淨意樂心。六者求佛種智，於一切時，無忘失心。七者於諸眾生，尊重恭敬，無下劣心。八者不著世論，於菩提分，生決定心。九者種諸善根，無有雜染，清淨之心。十者於諸如來，捨離諸相，起隨念心。彌勒。是命菩薩發十種心，由是心故，當得往生阿彌陀佛極樂世界。彌勒。若人於此十種心中，隨成一心，樂欲往生彼佛世界，若不得生，無有是處。

導師阿彌陀佛（梵語阿彌陀，此云無量壽，又云無量光，即西方極樂世界之教主。按鼓音王經，過去劫中有妙喜國，王號憍尸迦，時有佛名世自在王，憍尸迦投佛出家，號曰法藏，又無量壽經云，法藏比丘，於世自在王佛所，發無上菩提心，又發四十八願，每願皆云，若不爾者，誓不成佛，時大地震動，天雨妙華，空中贊言，決定成佛。）

佛說無量壽經，四十八願之第十八願云，設我得佛，十方眾生，至心信樂，欲生我國，乃至十念，若不生者，不取正覺，唯除五逆，誹謗正法。第十九願云，設我得佛，十方眾生，發菩提心，修諸功德，至心發願，欲生我國，臨壽終時，假令不與大眾圍繞，現其人前者，不取正覺。第二十願云，設我得佛，十方眾生，聞我名號，繫念我國，植眾德本，至心回向，欲生我國，不果遂者，不取正覺。第三願云，設我得佛，國中天人，不悉具足真金色者，不取正覺。第十六願云，設我得佛，國中天人，乃至聞有不善名者，不取正覺。第二十一願云，設我得佛，國中天人，不悉成滿三十二大人相者，不取正覺。

觀世音菩薩（梵語阿那婆樓吉低輸，此云觀世音，按悲華經，往昔寶藏佛時，阿彌陀佛為輪王，菩薩為第一太子，名不眴，對佛發宏誓願已，蒙佛更名觀世音，並授以遍出一切功德山王佛之記，現在極樂世界，輔佛宏化，後補彌陀之位，時轉極樂名一切珍寶所成就世界，其他因行果德，及本跡應化，詳如，法華，楞嚴，大悲，授記等經。）

大悲心陀羅尼經云，稱我本師阿彌陀佛，常須供養，專稱名號。得無量福，滅無量罪，命終往生阿彌陀佛國。如來授手，摩頂告言，汝莫恐怖，來生我國。

觀世音菩薩授記經云，發阿耨多羅三藐三菩提心，願生我國，皆見安樂世界，阿彌陀佛，菩薩聲聞。既見是已，歡喜踴躍，唱如是言，南無阿彌陀如來，應供正遍知。此時眾中八萬四千眾生，皆發阿耨多羅三藐三菩提心，及種善根，願生彼國。

十一面觀自在經云，以淨信心，殷重憶念作意，現世得十種利益。復得四種功德，一者臨命終時，得見如來。二者不生惡趣。三者不非命終。四者從此世沒，得生極樂國土。

大勢至菩薩（梵語摩訶那缽，此云大勢至，按悲華經，往昔寶藏佛時，阿彌陀佛為輪王，菩薩為第二太子，名尼摩，對佛發宏誓願已，蒙佛更名得大勢，並授以善住珍寶山王佛之記，現在極樂世界，位居第二補處，成佛次於觀世音後，其世界，時劫，佛事等，與觀世音同，楞嚴經載其所說之念佛法門，最為精要，凡修淨土者，俱宜遵行。）

楞嚴經云，我憶往昔恒河沙劫，有佛出世，名無量光，十二如來相繼一劫。其最後佛名超日月光，彼佛教我念佛三昧。譬如有人，一專為憶，一人專忘，如是二人，若逢不逢，或見非見。二人相憶，二憶念深，如是乃至從生至生，同於形影，不相乖異。十方如來，憐念眾生，如母憶子。若子逃逝，雖憶何為？子若憶母，如母憶時，母子歷生，不相違遠。若眾生心，憶佛念佛，現前當來，必定見佛，去佛不遠，不假方便，自得心開。如染香人，身有香氣，此則名曰香光莊嚴。我本因地，以念佛心，入無生忍，今於此界，攝念佛人，歸於淨土。佛問圓通，我無選擇，都攝六根，淨念相繼，得三摩地，斯為第一。

文殊師利菩薩（或云曼殊室利，此云妙德，亦云妙吉祥，按悲華經，寶藏佛時，阿彌陀佛為輪王，菩薩為第三太子，名王眾，對佛發宏誓願已，蒙佛更名文殊師利，並授記於未來南方清淨無垢寶置世界成佛，號普現，又文殊般涅（般/木）經云，文殊示生於舍衛國，多羅村，梵德婆羅門家，從右脅出，身紫金色，墮地能語，尋去於佛前出家。）

華嚴經云，爾時光明，過千世界，一切處文殊菩薩各於佛所同時說言，一切威儀中，常念佛功德，晝夜無暫斷，如是業應作。

觀佛三昧海經云，文殊自敘宿因，謂得念佛三昧，當生淨土。世尊記之曰，汝當往生極樂世界。文殊發願偈云，願我命終時，盡除諸障礙，面見阿彌陀，往生安樂剎。生彼佛國已，成滿諸大願。阿彌陀如來，現前授我記。

淨土聖賢錄云，唐法照大師，蒙文殊以威神力，攝入五台聖境。照見作禮，請問修行要道。文殊告曰，汝今念佛，今正是時，諸修行門，無過念佛，供養三寶，福慧雙修，此之二門，最為善要。我於過去劫中，因觀佛故，因念佛故，因供養故，得一切種智。是故一切諸法，般若波羅密，甚深禪定，乃至諸佛，皆從念佛而生，故知念佛，是諸法之王。照問，當云何念。文殊言，此世界西，有阿彌陀佛，彼佛願力，不可思議。汝當憶念，令勿間斷。命終決定往生，永不退轉。語已，舒金色臂，摩照頂曰，汝念佛故，不久當證無上菩提。照受記已，歡喜作禮而退。

普賢菩薩（梵語邲輪跋陀，此云普賢，按悲華經，寶藏佛時，阿彌陀佛為輪王，菩薩為第八太子，名泯圖，對佛發大誓願已，蒙佛更名普賢，並授記於未來北方知水善住淨功德世界成佛，號智剛吼自在相王，又按華嚴經，菩薩既為毗盧遮那佛之佐輔，尚以十大願王，導華藏海眾諸大菩薩，同歸極樂世界，我等下凡，可不發願追隨乎。）

華嚴經云，普賢菩薩，稱讚如來勝功德已，告諸菩薩及善財言，善男子，若欲成就此功德者，當發十種廣大行願，一者禮敬諸佛，二者稱讚如來，三者廣修供養，四者懺悔業障，五者隨喜功德，六者請轉法輪，七者請佛住世，八者常隨佛學，九者恒順眾生，十者普皆回向。或復有人，以深信心，於此大願，受持讀誦，乃至書寫，一四句偈，速能滅除，五無間業，臨命終時，最後剎那，一切諸根，悉皆散壞，……唯此願王，不相捨離，於一切時，引導其前，一剎那中，即得往生極樂世界。偈曰，願我臨欲命終時，盡除一切諸障礙，面見彼佛阿彌陀，即得往生安樂剎。我既往生彼國已，現前成就此大願，一切圓滿盡無餘，利樂一切眾生界。彼佛眾會咸清淨，我時於勝蓮花生，親見如來無量光，現前授我菩提記。

如來不思議境界經云，爾時世尊，入於三昧，名如來不思議境界。普賢菩薩告德藏菩薩言，若有善男子，善女人，為求無上菩提，發心欲證此三昧者，是人要須先修智慧，以此三昧由慧得故。修智慧者，應當遠離妄言綺語，及諸散亂，無益之事。詣精舍中，觀佛形像，金色莊嚴，或純金成，相好具足。無量化佛，在圓光中，次第而坐。即於像前，頭面禮足，作是思維。我聞十方無量諸佛，今現在世。所謂一切義成佛。阿彌陀佛。……於彼諸佛，隨心所樂，尊重之處，生大淨信。想佛形像，作彼如來，真實之身，恭敬尊重。如現前見，上下諦觀，一心不亂。往空閒處，端坐思惟，如佛現前，一手量許，心常繫念，不令忘失，若暫忘失，復應往觀。如是觀時，生極尊重恭敬之心。如佛真身，現在其前，了了分明，不復於彼，作形像解。見已，即應於彼佛所，以妙花鬘，末香，塗香，恭敬右繞，種種供養，彼應如是，一心繫念，常如世尊，現其前住。然佛世尊，一切見者，一切聞者，一切知者，悉知我心，如是審復，想見成已，還詣空處，繫念在前，不令忘失，一心勤修，滿三七日。若福德者，即見如來，現在其前。其有先世，造罪業障，不得見者，若能一心，精進不退，更無異想，還得速見。何以故，若有為求無上菩提，於一事中，專心修習，無不成辦。譬如有人，於大海中，飲一掬水，即為已飲，閻浮提中，一切河水，菩薩若能，修習此菩提海，則為已修，一切三昧，諸忍諸地，諸陀羅尼。又云，自心作佛。離心無佛，乃至三世一切諸佛，亦復如是。皆無所有，唯依自心，菩薩若能了知諸佛，及一切法，皆唯心量，得隨順忍，或入初地，捨身速生妙喜世界，或生極樂淨佛土中，常見如來，親承供養。

馬鳴菩薩（梵語阿濕矩沙，此云馬鳴，按傳燈錄謂菩薩生時，感動諸馬悲鳴故，又善能說法，能令諸馬聞已悲鳴垂淚故，當佛滅度六百年後，西域九十六種外道復興，大毀佛法，菩薩乃示生於東印度，桑岐多國，廣造諸論，顯正摧邪，所造大乘起信論，勸人念佛求生西方，臨終入龍奮迅三昧，湧身虛空，光燦如日，還復本位，而取涅（般/木）。）

大乘起信論云，應當勇猛精進，晝夜六時，禮拜諸佛，誠心懺悔，勸請隨喜，回向菩提，常不休廢，得免諸障，善根增長故。又云，如來有勝方便，攝護信心，謂以專憶念佛因緣，隨願得生他方佛土，常見於佛，永離惡道。如修多羅說，若人專念西方阿彌陀佛，所修善根，回向願求生彼世界，即得往生。常見佛故，終無有退。若觀彼佛，真如法身，常勤修習，畢竟得生，住正定故。

龍樹菩薩（梵欲那伽曷樹那，此云龍樹，因生於樹下，得道於龍宮故，南天竺梵志之裔，博通世學，出家三月，遂通三藏，時龍王迎入龍宮，開閱龍藏九旬，未及萬一，即悟無生，乃還人間，大弘佛教，所著婆沙論，勸人念佛求生西方，後入月輪定而寂，佛於楞伽經中謂，當來南天竺，有龍樹比丘，能顯中道義，得證初地，往生極樂，適符佛記。）

大智度論云，念佛三昧，能除種種煩惱，及先世罪。復次，念佛三昧，有大福德，能度眾生。是諸菩薩，欲度眾生，修餘三昧，無如此念佛三昧福德，能速滅諸罪。復次，佛為法王，菩薩為法將，所尊重者，惟佛世尊。復次，菩薩常善修念佛因緣故，常值諸佛，如般舟經中說，菩薩入是三昧，即現生阿彌陀佛國。

婆沙論云，阿彌陀佛，本願如是。若人念我稱名自皈，斯人必定得阿耨多羅三藐三菩提，是故常應憶念。以偈贊曰，無量光明慧，身如真金山，我今身口意，合掌稽首禮。又云，佛足千輻輪，柔軟蓮花色，見者皆歡喜，頭面禮佛足。又云，若人願作佛，心念阿彌陀，應時為現身，是故我皈命。又云，若人種善根，疑則華不開，信心清淨者，華開則見佛。又云，以此福因緣，所獲上妙德，願諸眾生類，皆亦悉當得。

天親菩薩（梵語婆藪（般/木）豆，此云天親，天竺富婁叉國人，出家後樂聞小乘，輒毀大乘經典，後聞其兄無著，多方啟發，乃悟前非，欲自斷舌，其兄止之曰，昔以舌毀大乘，今以舌贊大乘，補過自新，猶未晚也，斷舌絕言，其利安在，天親於是精研覃思，制大乘論，凡百餘部，並行於世，所著往生論，發揮淨土莊嚴利益，甚為詳明，念佛者，極宜注意。）

無量壽經論云，修五念門成就者，畢竟得生安樂國土，見阿彌陀佛。何等五念門，一者禮拜門，二者讚歎門，三者作願門，四者觀察門，五者回向門。云何禮拜，身禮拜阿彌陀佛，為生彼國意故。云何讚歎，口讚歎彼如來名，如彼如來，光明智相，如彼名義，欲如實修行相應故。云何修行相應故。云何作願，一心專念，畢竟往生安樂國土，入如實修行奢摩他故。云何觀察，正念觀彼，欲如是修行毗婆舍那故。彼觀察有三種。何等為三，一者觀察彼佛國土功德莊嚴，二者觀察阿彌陀佛功德莊嚴，三者觀察彼諸菩薩莊嚴。云何回向，於彼觀察不捨一切苦惱眾生，同願生彼安樂國土。願心所有功德善根，以巧方便，作願回向。攝取眾生，不捨一切故。偈云，世尊我一心，皈命盡十方，無礙光如來，願生安樂國。我作論說偈，願見阿彌陀，普共諸眾生，往生安樂國。

覺明妙行菩薩（按西方確指，菩薩自敘夙因雲，我昔於晉明帝時，受貧子身，為貧苦故，乃發願念佛，求生西方，於是七日七夜，專精憶念，便得心開，親見極樂世界，蒙佛授記，後果往生，繼以度生願重，隨類現身，攝受群品，又淨土聖賢錄云，菩薩以往昔因緣故，於明崇禎十六年，迄清順治四年，降於吳門，隨機宣導，開闡淨土法門。）

西方確指云，我昔於晉明帝時，受貧子身，為貧苦故，乃發大願云，我以宿業，受此苦報，若我今日，不得見阿彌陀佛，生極樂國，成就一切功德者，縱令喪身，終不退息。誓已，七日七夜，專精憶念，便得心開，見阿彌陀佛，相好光明，滿十方界。我於佛前，親蒙授記。後年七十五而坐脫，竟生極樂，後以度生願重，再來此土，隨方顯化。

心本無念，念逐想生。此想虛妄，流轉生死。當知此一句阿彌陀佛，不從想生，不從念有，不著內外，無有相貌，即是盡諸妄想。與佛法身，非一非異，不可分別。如是念者，無煩惱塵勞，無斷無縛，止是一心。必得一心，方得名為執持名號。方得名為一心不亂。

念佛不能一心者，但息想定慮，徐徐念去，要使聲合乎心，心合乎聲。念久自得諸念澄清，心境絕照，證入念佛三昧。偈曰，少說一句話，多念一句佛，打得念頭死，許汝法身活。

念佛預先當發大願，願生極樂。然後至誠懇切，稱於阿彌陀佛。必使聲緣於心，心緣於聲，聲心相依，久久不失，則入憶念三昧。

大抵修淨業人，行住坐臥，起居飲食，俱宜西向，則機感易投，根境易熟。室中只供一佛一經一爐，一棹一床一椅，不得放一多餘物件，庭中亦掃除潔淨，使經行無礙。要使此心一絲不掛，萬慮俱忘，空洞洞地，不知有身，不知有世，更不知我今日所作是修行之事。如是則與道日親，與世日隔，可以趨向淨業矣。

修淨業之法，不出專勤二字，專則不別為一事，勤則不虛棄一時。又持名之法，必須字字句句，身心相依，不雜分毫世念，久久成熟，決定得生極樂世界。坐寶蓮花，登不退地。

思歸集卷一 終

（附）大慈菩薩發願偈

十方三世佛。阿彌陀第一。九品度眾生。威德無窮極。

我今大歸依。懺悔三業罪。凡有諸福善。至心用回向。

願同念佛人。感應隨時現。臨終西方境。分明在目前。

見聞皆精進。同生極樂國。見佛了生死。如佛度一切。

（此文妙極）

思歸集卷二

印光法師鑒定

思歸子釋如岑敬輯

慧遠大師（蓮宗初祖也，賈姓，雁門人，學精儒老，年廿一，聞道安法師講般若經，因悟曰，儒老皆糠秕爾，遂出家，誓弘佛教，安歎曰，使法流傳中國，其在遠乎，後入廬山，感雷雨運木以建東林，又鑿池種蓮，因號蓮社，集眾六時念佛，求生西方，在山卅餘載，雖帝詔亦不出，曾三睹聖像，均只默記，義熙十二年，佛再現，乃端坐入滅，年八十有三。）

師云，念佛三昧者何，思專想寂之謂也。思專，則志一不分，想寂，則氣虛神朗。氣虛，則智悟其照，神朗，則無幽不徹。斯二，乃自然之玄符，會一而致用也。又諸三昧，其名甚眾，功高易進，念佛為先，何者，窮玄極寂，尊號如來。體神合變。應不以方。故令入斯定者，昧然忘知，即所緣以成鑒。鑒明，則內照交映，而萬相生焉。非耳目之所暨，而聞見行焉。於是靈相湛一，清明自然，元音叩心，滯情融朗。非天下之至妙，孰能與於此哉。所以奉法諸賢，咸思一揆之契，感寸陰之降頹，懼來儲之未積。於是洗心法堂，整襟清向。夜分忘寢，夙興唯勤，庶夫貞詣之功，以通三乘之志。仰援超步，拔茅之興。俯引弱進，乘策其後。以此覽眾篇之揮翰，豈從文詠而已哉。

曇鸞大師（雁門人，少游五台，感靈異出家，嗜長生，受陶隱仙經十卷，後遇菩提流支，問曰，佛有長生術否，支授以十六觀經曰，此佛教之長生法也，鸞大喜，遂焚仙經，專修淨土，雖疾病不稍間，魏主號為神鸞，臨終誡眾曰，勞生役役，其止無日，地獄不可不懼，淨業不可不修，因令弟子高聲念佛，向西稽首而去，眾聞天樂西來，良久乃寂。）

師云，於發願之外，更以法菩提心為最要，往生與否，以此為衡。又略論安樂淨土義云，云何名為十念相續，答曰，比如有人，於曠野處，值遇怨賊，拔刃奮勇，直來欲殺。其人勁走，視渡一河，若得渡河，首領可全。爾時但念渡河方便。我至河岸，為著衣渡，為脫衣渡，若著衣衲，恐不得過，若脫衣衲，恐不得暇。但有此念，更無他緣。一念何當渡河，即是一念。如是不雜用心，名為十念相續，行者亦爾。念阿彌陀佛，如彼念渡，逕於十念，若念佛名字，若念佛相好，若念佛光明，若念佛神力，若念佛功德，若念佛智慧，若念佛本願，無他心間雜，心心相次，乃至十念，名為十念相續。又宜於平時，約三五同志，共結要言，垂命終時，迭相開曉。為稱阿彌陀佛名號，勉其願生，聲聲相續，使成十念也。

智者大師（諱智顗，台宗初祖也，陳姓，潁川人，生時神光照室，十八出家參慧思於大蘇，師曰昔日靈山，同聽法華云云，令專修，始三十日，即證法華三昧，自是智辯無礙，判佛一代所說，為五時八教，撰淨土十疑論，勸人念佛，陳宣帝建寺請居，後隋煬帝從師受戒，賜號智者，旋歸天臺，法化益盛，開皇十七年冬，向西念佛坐化，年六十七。）

師云，欲決定生西方者，具二種行，定得生彼。一厭離行，二欣願行。厭離行者，常觀此身，不淨臭穢，唯苦無樂，深生厭離。淫欲煩惱，漸漸減少。又十想等觀，廣如經說。又發願，願我永離三界，雜食臭穢膿血不淨，耽荒五欲，男女等身。願得淨土，法性生身。此為厭離行。欣願行復二種，一先明求往生之意，二觀彼淨土莊嚴等事，欣心願求。明往生意者，所以求生淨土，為救拔一切眾生苦，即自思忖，我今無力救苦眾生，為此求生淨土，親近諸佛。若證無生忍，方能於惡世救苦眾生。故往生論云，發菩提心者，正是願作佛心。願佛心，則是度眾生心，度生心，則是攝受眾生生佛國心。又云，悲智內融，定而常用，自在無礙，即菩提心。此是願生之意。二明欣心願求者，希心起想，緣阿彌陀佛，若法身，若報身等。金色光明，八萬四千相，一一相，八萬四千好，一一好，放八萬四千光明，常照法界，攝取念佛眾生。又觀彼土，七寶莊嚴，妙樂等備，如無量壽經，十六觀經等。常行念佛三昧，及施戒修等，一切善行。悉以回施，一切眾生同生彼國，決定得生。此欣願門也。

五方便念佛門云，一凝心禪，二制心禪，三體真禪，四方便隨緣禪，五息二邊分別禪。凡住心一境名曰凝心。且如行者念佛之時，諦觀如來，玉毫金相，凝然寂靜，了亮洞徹，名凝心禪。復次，前雖凝心，所習慣馳散。今制之令還，諦緣金相，名制心禪。復次，前雖制心，得住定境。既非理觀，皆屬事修。今體本空誰制，無佛無念，名體真禪。復次，前雖謂體真，猶滯空寂。無量名相，昧然不知，今以無所得而為方便。從空入假，萬相洞明。不為空塵之所惑亂，名方便禪。復次，體真及以方便，各據空有，不離兩邊。今諦觀，靜亂本無相貌，名言路斷，思想亦絕，名息二邊禪。從淺至深，如是分別，圓觀亦無深淺，而深淺宛然。遂開念佛五門。第一稱名往生念佛三昧門。第二觀想滅罪念佛三昧門。第三諸境唯心念佛三昧門。第四心境俱離念佛三昧門。第五性起圓通念佛三昧門。假如行人，口稱南無阿彌陀佛時，心必願生彼國土，即是稱名往生門。行者想相佛身，專注不已，遂得見佛，光明赫奕，照觸行者。爾時所有罪障，悉皆消滅，即是觀相滅罪門。又觀此佛，從自心起，無別境界，即是諸境唯心門。又觀此心，亦無自相可得，即是心境俱離門。行者爾時，趣深寂定，放捨一切心意意識，將入涅（般/木）。蒙十方佛，加被護念，興起智門。行者爾時，於一念頃，淨佛國土，成就眾生。如前門所有功德，百千萬分不及其一。何以故，無功用位，能以一身為無量身，任運修習故，佛觀護故。諸佛法源，盡窮底故。普賢願因，悉圓滿故。本願力故。法如是故。即是性起圓通門。

約四教念佛云，夫心不獨生，必托緣起。行者念佛之時，意想為因，如來毫光為緣，亦名法塵。以對意根故，所起之念，即是所生法，觀此根塵能所，三根遷動，新新生滅，念念不住，分析方空。無佛無念，藏教小乘也。即觀念佛心起，能生所生，無不即空。妄謂心起，心實不起。起無自性，體之即空。所觀佛想，如鏡中像，虛空華，無佛無念，通教大乘也。即觀念佛心起，即假名之法，淺深同鑒，無性無相，如觀掌中，了知此心，有如來藏。歷劫斷惑，方證真常。雜邊顯中，無佛無念，別教大乘也。即觀念佛心起，即空即假即中。若根若塵，並是法界緣起。一念亦爾，塵剎諸佛，一念照明，六道眾生，剎那普應，初即是後，今始覺智，如大福人，執石成寶。必無捨念，別求離念。即邊而中，無佛無念，圓教大乘也。

道綽大師（衛姓，並州人，十四出家，習經論，晚事瓚師學禪，偶過璧谷玄宗寺，慕鸞師淨業，遂停講學，靜坐常向西，六時禮敬，念佛，日以七萬計，有僧在定中，見師手持數珠，如七寶山，他諸瑞應，未可殫述，講淨土三經幾二百遍，講畢，佛聲響彌林谷，毗連三縣中，凡七歲以上之孩子，皆知念佛，師臨終之日，眾見化佛住空，天華下雨而寂。）

師云，凡修淨土者，不得背西坐臥，亦不得向西涕唾便利，蓋皈依蓮邦，應崇金地，心不殷重，非所以求往生也。

若欲會其二諦者，但知念念不可得，即是智慧門。而能繫念相續不斷，即是功德門。是故經云，菩薩摩訶薩，恒以功德智慧，以修其心。若始學者，未能破相，但能依相專至，無不往生。

問，若人但稱彌陀名號，能除十方眾生無明黑暗，得往生者。然有眾生，稱名憶念，而無明猶在，不滿所願者何意。答，由不如實修行，與名義不相應故也。所以者何，謂不知如來是實相身，是為物身。復有三種不相應。一者信心不淳，若存若亡故。二者信心不一，謂無決定故。三者信心不相續，謂餘念間斷故。應須迭相收攝，勿使散亂。若能相續，即是信心，但能一心，即是淳心。若不生者，無有是處。

善導大師（蓮宗二祖也，因見道綽之淨業道場，喜曰，此真入佛之要津，遂至京師，激發四眾，長跪念佛，力竭方休，講淨土法門卅餘年，未嘗睡眠，所有□施，用寫彌陀經十萬餘卷，畫西方聖境三百餘壁，感化道俗甚眾，其間得三昧生淨土者無算，一日登柳樹向西祝曰，願佛接我，往生淨土，遂投身而寂，高宗欽其神異，賜寺額曰光明。）

師云，大聖悲憐，直勸專稱名字者，正由稱名易故，相續即生。若能念念相續，畢命為期者，十即十生，百即百生。何以故，無雜緣，得正念故。與佛本願相應故。不違教故。順佛語故。若捨專念，修雜念者，百中希得一二，千中希得三四。（因與上四種相反故。）

凡人臨終，須不得怕死。常念此身，多苦不淨。若得捨此幻身，超生善道，乃是稱意之事。

凡有疾病，但念無常，一心待死。囑看病問候人，凡來我前，為我念佛，不得說眼前閒雜之話。若病重將終之際，不許有人哭泣，但同聲念佛，待氣盡方可舉哀。若得明解淨行之人，頻來策勵，實為大幸，用此法者，決定往生。

死門甚大，須自家著力始得。一念差過，歷劫受苦，誰能相代，思之思之。

臨睡入觀禮想發願文云，弟子某等，自是生死凡夫，罪障深重。輪迴六道，苦不可言。今遇知識，得聞彌陀名號本願功德，一心稱念，求願往生。願佛慈悲不捨，哀憐攝受。弟子某等，不識佛身相好光明，願佛示現，令我得見，及見觀音勢至，諸菩薩眾，彼世界中清淨莊嚴，光明妙相等，令我了了得見。

凡臨睡時，觀西方勝境，或觀阿彌陀佛，相好光明。不得雜語雜想，亦不得求見瑞相。但辦專心，自有見時。或但稱佛號而睡。行者專取一法，不得雜用。務在久遠行之，必餘淨土，功不唐捐也。

清涼大師（諱澄觀，字大體，賢首宗之四祖也，會稽夏侯氏之子，身長九尺四寸，雙手過膝，口四十齒，日記萬言，誕時光徹鄰里，九歲出家，受具後，即以十事自勵，著述四百餘卷，歷九朝，為七帝師，臨終趺坐西逝，世壽百二歲，文帝崇其道，輟朝三日，以理葬事，重臣皆縞素，荼毗得舍利數千粒，舌如紅蓮，火不能變，敕建塔寺，諡號清涼國師。）

師云，有五種念佛門，學者應知。一緣想境界念佛門，二攝境唯心念佛門，三心境無礙念佛門，四心境俱泯念佛門，五重重無盡念佛門。一緣想境界念佛門者，一心觀念阿彌陀佛是。二攝境唯心念佛門者，是心作佛，諸佛正遍知海，從心想生是。三心境無礙念佛門者，觀念佛時，是心即是三十二相，八十隨形好是。四心境俱泯念佛門者，是心是佛，諸佛正遍知海，從心想生是。是心，則佛相泯絕無寄。是佛，則心想當體全空。二相不存，二性顯矣。五重重無盡念佛門者，諸佛如來是法界心，入一切眾生心想中是也。

懷感大師（不詳所出，初與玄奘慈恩同為法相宗人，秉持強毅，精苦力學，疑念佛少時，何以得生安養，叩問善導，導曰，諸佛誠言，豈有虛妄耶，令入道場念念取證，經三七日不睹靈瑞，自恨障重，欲絕食畢命，導不許，勸令精修三年，感化佛金色光，觀眉間毫相，遂證念佛三昧，因著淨土釋群疑論七卷行世，臨終見化佛來迎，向西而逝。）

師云，至心念佛，即意業行善也。稱佛名號，即口業行善業。合掌禮拜，即身業行善業。由此三業行善，能滅八十億劫生死重罪。行願相扶，決定往生。

現今學者，唯須勵聲念佛，三昧易成。小聲念佛，遂多馳散，此乃學者自知，非外人能曉矣。

暗室念佛一法，固無聖教。但初學之人，處於暗室，絕諸視聽，心捨諸緣，專一念佛，如是行者，三昧易成。故凡世間，欲思難事，未得瞭解，亂想難成，或掩室獨居，或閉目絕視，因茲恬靜，思事得成，此亦如斯。而不學之輩，於此生疑。曾修習者，深將為要。

飛錫大師（不詳所出，初學律儀，後與楚金法師，鑽研天臺教觀，天寶初，游京師，止終南紫閣草堂寺，專修淨業，嘗撰念佛三昧寶王論三卷行世，旋奉敕住千佛法華道場，時一行不空三藏譯經論，師任潤文之責，永泰初，又奉詔於大明宮內，同不空三藏及良賁等，參譯仁王般若經，及密嚴等經，師充證義正員，旋退隱，後不知其所終。）

師云，世人念過去釋迦，想現在彌陀，獨未念未來諸佛，何耶。以諸佛至尊也，眾生至卑也。高下出焉，群妄興矣。敬傲立焉，一真隱矣。眾生若非如來，當佛何在。若知母因數貴，米以糠全。則念佛三昧，不速而成。以隨所念，無非是佛故也。

世人多以寶玉木患等為數珠，吾以出入息為念珠焉。稱佛名號，隨之於息，大有恃怙。安懼一息不還，即屬後世者哉。余行住坐臥，常用此珠。縱令昏寐，含佛而寢，覺即續之。必於夢中，得見彼佛。如鑽木煙飛，火之前相。夢之不已，三昧成焉。面睹玉毫，親蒙授記，萬無一失也。問，然則但能繼想，無取高聲戶。答，辟散之要，要存乎聲。聲之不勵，心竊無定。有五義焉。拔茅連茹，乘策其後，畢命一封，長謝百憂，一也。聲光所及，萬禍冰消，功德叢林，千山松茂，二也。金容熒煌以煥彩，寶華淅瀝而兩空，若指諸掌，皆聲至焉，三也。如牽木石，重而不前，洪音發號，飄然輕舉，四也。與魔軍戰，旗鼓相望，用聲律於戎軒，以定破於強敵，五也。喧靜兩全，止觀雙運，葉乎佛意，不亦可乎。華嚴經云，寧受一切苦，得聞佛音聲，不受一切樂，而不聞佛聲。然則，佛聲遠震，開善萌芽，猶春雷之動百草，安得輕誣哉。

世人謂念佛有念也，吾則謂念佛無念也。又念即是空焉得有，非念滅空焉得無，念性本空，焉得生滅。又無所念心者，應無所住也。而修念佛者，而生其心也。無所念心者，從無住本也。而修念佛者，立一切法也。無所念心者，念即是空也。而修念佛者，空即是念也。此明中道，雙寂雙照。照而常寂，無所念心矣。寂而常照，而修念佛焉。如來寂照三摩地，念佛三昧，究竟之位也。

承遠大師（蓮宗三祖也，始學於成都唐公，次資川詵公。至荊州進學於玉泉真公，公令居衡山設教，從其化者萬計，一以念佛而開導之，始居山西南巖下，人遺食則食，不遺則食土泥，人與營居，德宗聞知，賜以彌陀寺額，後代宗因聞法照國師之言，知師有至德，度詔難起，特南向躬禮，賜其居曰，般舟道場，貞元十八年入寂，年九十一。）

淨業彙編云，承遠大師，蓮宗三祖也。惜其法門，今不甚詳。就師本傳所載，知師以專持名號為正行，以布施持戒為助行。傳云，師以專念法門，書之途巷，刻之溪谷。歪勤誘掖，以援於下。不求而道備之，不言而物成。所有資生之具，施與餓疾，而自處於岩石之下。食土泥，茹草木，羸形垢面，躬負薪樵，雖天子不可徵，其自律可謂嚴矣。凡此皆師之淨土因行焉。

謹按，有法照大師者，唐代宗朝之國師也。先自五台，親見文殊，教以念佛法門。後在廬山定中，神游極樂。見一著惡衣侍佛者，佛告曰，此衡山承遠也。出定訪之，乃從其學，後道傳天下。即此，可知師道德之盛矣。

法照大師（蓮宗四祖也，止衡州雲峰寺，慈忍戒定，為時所宗，嘗於缽內見五台聖境，後詣五台，親見文殊，為說念佛法門，又嘗於湖東寺，開五會念佛，感祥雲寶閣，睹阿彌陀佛，及二菩薩，身滿虛空，又於並州五會念佛，代宗在宮中聞念佛聲，遣使追尋，乃見師勸化甚盛，遂詔入京，教宮人念佛，亦及五會，因號五會法師，臨終端坐而寂。）

淨業彙編云，法照大師，蓮宗四祖也。師之法門，以五會念佛著稱。蓋依無量壽經所說，淨剎寶樹，出五音聲，皆念三寶名，聞者得忍不退，至成佛道之語而作。其贊云，第一會時平聲入，第二極妙演清音，第三盤旋如奏樂，第四要期用力吟，第五高聲唯速念，聞此五會悟無生，一到西方受快樂，永不輪迴出苦坑。發心念佛事須堅，臨終決定上金船，回頭眾生皆得往，直上西方坐寶蓮。西方世界實為精，彼土眾生不可輕，衣祴持華供養佛，還來本國飯經行。發心念佛度群生，願此五會廣流行，六道三途皆攝取，蓮華會裏著真名。勸君修道莫生瞋，法中無我亦無人，欲識西方求淨土，會是塵中不染塵。（本書前請 印公鑒定時，嘗蒙函示云，「四祖五會念法，從未聞見，疑是後人偽造，張觀本謂此法能興淨宗，光殊不以為然，祈再詳酌，以定去取。」今諦審偈文，益信老人所言，誠具卓見，但四祖別無法語可錄，故權存之，輯者識。）

少康大師（蓮宗五祖也，周姓，縉雲人，少通經論，兼善毗尼，貞元中，詣洛京白馬寺，見善導勸修淨土文放光，因至長安善導影堂瞻禮，感善導現身空中曰，若依吾教，廣化有情，他日成功，必生淨土，師遂往新定，乞錢誘小兒念佛，竟致佛聲盈路，又嘗於烏龍山建淨土道場，集眾念佛，臨終放異光數道而逝，塔於臺子巖，故號台巖法師。）

淨業彙編云，少康大師，蓮宗五祖也。師之法門，今不甚詳。就師本傳所載，係以厭穢欣淨，高聲念佛，兼行布施，為其行業。師常示眾云，當於淨土，氣欣樂心。於閻浮提，起厭離心。又師高聲念阿彌陀佛一聲，眾見一佛從口而出，乃至十聲皆然。又師乞錢誘人念佛。或勸念佛一聲，給與一錢，乃至念佛十聲，給與一錢。此所謂財法二施，方便攝受也。師亦嘗贊佛行道。

永明大師（蓮宗六祖也，王姓，錢塘人，曾知稅務，以官錢贖物放生，罪當死，臨刑神色不變，乃放出家，先依翠巖禪師，繼參詔國師，蒙觀音以甘露灌口，遂獲智辯。著宗鏡錄百卷，又著萬善同歸集，指歸淨土，忠懿王請住永明寺，日課百八事，夜往別峰念佛，人聞天樂鳴空，誦法華經至一萬三千部，開寶八年，焚香告眾，趺坐而化，年七十有二。）

師云，直須一心歸命，報盡精修。坐臥之間常面西向。當行道禮拜之際，念佛發願之時，懇苦翹誠，無諸異念。如就刑戮，若在狴牢。怨賊所追，水火所逼。一心求救，願脫苦輪。速證無生，廣度含識。紹隆三寶，誓報四恩。如斯至誠，必不虛棄。如或言行不稱，信力輕微。無念念相續之心，有數數間斷之意。恃此懈怠。臨終望生，但為業障所牽，恐難值其善友。風火逼迫，正念不成。何以故，如今是因，臨終是果。應須因實，果則不虛。聲和則響順，形直則影端也。

夫善惡二輪，苦樂二報，皆三業所造，四緣所生，六因所成，五果所攝。若一念心，瞋恚邪淫，即地獄業。慳貪不捨，即餓鬼業。愚癡暗蔽，即畜生業。我慢貢高，即修羅業。堅持五戒，即人業。精修十善，即天業。證悟人空，即聲聞業。知緣性離，即緣覺業。六度齊修，即菩薩業。真慈平等，即佛業。若心淨，則香台寶閣，淨剎化生。心垢，則丘陵坑坎，穢土稟質，皆是等倫之果，能感增上之緣。是以離自心源，更無別體。欲得淨果，但行淨因。

禪淨四料簡云，有禪無淨土，十人九蹉路，陰境若現前，瞥爾隨他去。無禪有淨土，萬修萬人去，但得見彌陀，何愁不開悟。有禪有淨土，猶如戴角虎，現世為人師，來生作佛祖。無禪無淨土，鐵床並銅柱，萬劫與千生，沒個人依怙。

省常大師（蓮宗七祖也，字造微，顏姓，錢塘人，七歲出家，十七受具，戒行嚴謹，通大乘起信論，修天臺止觀，淳化中，住西湖昭慶寺，慕廬山之遺風，結淨行社，雕刻佛像，刺血寫經，率眾念佛，時相國王文正等士夫，一百廿三人，皆執弟子禮焉，天禧四年，正月十二日，端坐念佛，有頃，曰，佛來也，泊然而化，眾見地色皆金。移時方隱，年六十二。）

蓮宗纂要云，省常大師，蓮宗七祖也。師之淨土因行，以堅持戒律，專稱名號，發菩提心，結社互勵，四者著稱。按師本傳云，師住杭州昭慶寺，專修淨業，慕廬山遠公遺風，結淨行社。士大夫，如相國王文正公旦等，一百二十人，自稱淨行弟子，與僧千人，同修淨業。師常刺血，書華嚴經淨行品。每書一字，三圍繞，三禮拜，三稱佛名，刊印千卷，分施千人。又以旃檀香，造毗盧佛，像成。跑前發願云，我與大眾，始從今日，發菩提心，窮未來際，行菩薩行，願盡此報身，以生安養。願力宏堅，蓋可知矣。

法智大師（號知禮，金姓，四明人，父母禱佛而生，七歲出家，深悟止觀玄旨，淳化中，受請主乾符寺，尋徙保恩院，敷揚教觀，適明州旱，與慈雲同修光明懺，約三日不雨，當自焚一手，如期果大雨，因敕易保恩院曰延慶寺，並賜法智大師之號，師遂建念佛施戒會，率眾行道，後又建日觀庵，送想西方，臨終對佛發願已，端坐而寂，年六十九。）

師云，生安養者，國土莊嚴，身心清淨，直至成佛，不墮三途。經云，尚無惡道之名，何況有實。……眾生生者，皆是阿鞞跋致。若欲生彼，當稱彼佛名號，修彼佛慈，必為彼佛，本願攝取。捨此報身，定生彼國。具如經說，實非臆談。……俾成淨業，誓取往生。況劫濁命光，其猶風燭。一息不至，三途現前。何得自寬，不思來報。當依佛語，勿順人情，頓息攀緣，唯勤念佛。諸有志者，其各勉之。

遵式大師（葉姓，台州人，母禱觀音而生，廿歲受具，初學律，繼入國清研習台教，又行般舟行，篤志安養，苦至嘔血，以死自誓，夢觀音指其口，引出數蟲，指端又出甘露，服之，覺而疾愈，旋居寶雲率眾念佛，嘗著大小彌陀懺法，述淨土決疑，及晨朝十念，往生略傳等行世，臨終時，炷香禮佛，願諸聖證明，往生淨土，已而念佛坐脫，年六十九。）

師云，欲修往生觀者，當於靜處，向西趺坐。調氣定心，自想合生極樂世界。當便起心，生於彼想。於蓮華中，結跏趺坐，作華合想。作華開想，當華開時，有五百色光，來照身想。作眼目開想。見佛菩薩，與國土想。即於佛前，坐聽妙法，及聞一切音聲，皆說所樂聞法，所聞要與十二部經合。作此想時，大須堅固，令心不散。心想明了，如眼所見，經久乃起。

直想阿彌陀佛，丈六金身，住蓮花上。專繫眉間，白毫一相，其毫長一丈五尺，周圍五寸，外有八楞，其毫中空，右旋宛轉，在眉中間，瑩淨明徹，不可具說，顯映金顏，分齊分明，作此想時，停心注想，堅固勿移。然後應觀，想念所見，若成未成，皆想念因緣，無實性相，所有皆空，亦如鏡中面相，水中月影，如夢如幻，即空即假即中，不一不異，非縱非橫，不可思議。心想寂靜，則能成就念佛三昧。

凡公臨私養，歷涉緣務，雖造次而常內心不忘於佛，及憶淨土。譬如世人，切事繫心，雖經歷語言，去來坐臥，種種作務，而不妨密憶，前事宛然，念佛之心，亦應如是。或若失念，處處攝還，久久成性，任運常憶。楞嚴經云，譬如此繫心，任運常遮一切惡念。設欲作惡，憶佛之故，惡不能成。縱使隨惡作惡業時，心常下軟，如身有香，自然離臭。

晨起服飾已，向西合掌，連念阿彌陀佛。盡一口氣為一念，如是十口氣，為十念。氣之長短，聲之高底，念之緩急，皆隨己便。念畢，三作禮而退。日日當行，以畢命為期。能如是者，決定得生，極樂世界。

慈覺大師（諱宗賾，襄陽人，幼禮真州長蘆寺秀禪師出家，深明宗要，元祐中，迎老母於東方丈，勸母念佛，七年不斷，臨終，果正念往生，師遵廬山之遺規，結蓮華勝會，普勸僧俗念佛，求生西方，夢感普賢，普慧，二菩薩，求書名入會，知獲聖賢幽贊，遂列二聖為會首，自是向化者益重，靈芝律師，稱師為近代大乘導師，信哉，臨寂念佛坐化。）

師云，初心入道，忍力未淳，須托淨緣，以為增上。何則，娑婆國土，釋迦已滅，彌勒未生。極樂世界，阿彌陀佛，現在說法。娑婆國土，觀音勢至，徒仰嘉名。極樂世界，彼上善人，親為勝友。娑婆國土，諸魔競作，惱亂行人，極樂世界，水鳥樹林，咸宣妙法。正報清淨，實無女人。然則，修行緣具，無若西方。淺信之人，偏生疑謗。竊嘗論之。此方之人，無不厭俗舍之喧煩。慕蘭若之寂靜。故有捨家出家，則殷勤讚歎。而娑婆眾苦，何止俗舍之喧煩。極樂優遊，豈直蘭若之寂靜。知出家為美，而不願往生，其惑一也。萬里辛勤，遠求知識者，誠以發明大事，抉擇生死。而彌陀世尊，色心業勝，願力洪深，一演圓音，無不明契，願參知識，而不欲見佛，其惑二也。叢林廣眾，皆樂棲遲。少眾道場，不欲依附。而極樂世界，一生補處，其數甚多。諸上善人，俱會一處。既欲親近叢林，而不慕清淨海眾，其惑三也。此方之人，上壽不過百歲。而童癡老耄，疾病相仍，昏沉睡眠，常居大半。菩薩猶昏隔陰，聲聞尚昧出胎。則尺璧寸陰，十喪其九。而未登不退，實為寒心。西方之人，壽命無量。一托蓮胞，更無死苦。相續無間，直至菩提。所以便獲阿鞞跋致，佛階決定可期。流轉娑婆促景，而迷於淨土長年，其惑四也。若乃位居不退，果證無生。在欲無欲，居塵不塵。方能興無緣慈，運同體悲。回入塵勞，和光五濁。其有淺聞單慧，或與少善相應，便謂永出四流，高超十地。詆呵淨土，耽戀娑婆。掩目空歸，宛然流浪。並肩牛馬，接武泥犁。不知自是何人，比擬大權菩薩，其惑五也。故經云，當發願，願生彼國。則不信諸佛誠言，不願往生淨土，豈不迷哉。……嗚呼，人無遠慮，必有近憂。一失人身，萬劫深悔。故率海眾，各念彌陀。百聲千聲，乃至萬聲，回向同緣，願生彼國。竊冀蓮池勝會，金地法盟，倚互相資，必偕斯願。操舟順水，更加櫓棹之功。則十萬之遙，可不勞而至也。

慈照大師（諱子元，號萬事休，茅姓，崑山人，母夢佛入門而生師，十九落發，習止觀，後聞鴉聲悟道，於是利他心切，慕廬山蓮社遺風，建白蓮懺堂，撰白蓮懺法，代為眾生禮佛懺悔，普勸大眾，持戒念佛，求生安養，又述圓融四土三觀選佛圖，開示蓮宗眼目，孝宗詔至德壽殿，演說淨土法門，賜號白蓮導師，臨終合掌而逝，荼毗舍利無算。）

師云，汝今欲修念佛三昧，求生淨土，速成佛果菩提者，須專以念佛為正行。更以諸惡莫作，眾善奉行，所修一切善根，悉皆回向淨土。成就念佛功德，速證菩提。可謂順水行船，更加艫棹矣。

早晚專心禮拜彌陀，如朝帝王，兩不失時。日就月親，心口與佛相應，去佛不遠，口念心想，心願見佛，發深重心，決信無疑。日久歲深，功夫純熟，自然三昧成就。

臨終有三疑四關，為往生之障，須急除之。三疑者，一疑宿業極重，修持日淺，恐不得生。二疑債願未了，三毒未息，恐不得生。三疑我雖念佛，佛不來迎，恐不得生。四關者，或因病苦而謗彌陀。或因貪生而行牲祭。或因服藥而用酒腥。或因愛戀而繫家庭。

有嚴大師（胡姓，臨海人，六歲依靈鷲從師，十四受具，學於神照法師，悟一心三觀之旨，旋主赤城寺，後隱故山東峰，廬於櫨木之傍，因自號櫨庵，一缽之外，不儲分寸，嚴護戒律，專修淨土，所得三昧，每現瑞應，凡有著述，均闡蓮宗，靖國元年，一日天神降空報曰，師淨業成矣，又夢池中大蓮花，天樂圍繞，乃作自餞詩，卻後十日趺坐而化。）

師云，原夫佛慈接物，方便多門，有定散之善焉。有佛法之力焉。有事福而假願力回向焉。有垂終劇怖而賴求救焉。如是等類，百千萬數，但藉其一，必得往生。定善者，修心妙觀，首楞嚴定是也。散善者，如無量壽經，十念念佛，亦得往生是也。佛力者，緣阿彌陀佛，大悲願力，攝取念佛眾生。眾生承佛願力，即得往生。如劣夫從轉輪王，一日一夜，周行四天下。非其自力，輪王之力也。法力者，如佛告蓮華明王菩薩，令誦灌頂神咒，加持沙土，散亡者屍，或亡者墓，彼之亡者，或墮地獄，餓鬼，畜生中。承是真言，生極樂國是也。事福假回向者，慈心不殺，具諸戒善。受持密咒，讀誦大乘。種種福善，回向莊嚴，成淨土因，得生極樂是也。垂終求救者，臨命終時，火車相現。稱佛力故，猛火化為清涼風。如僧雄後，及張鍾馗，一稱佛號，共生淨土是也。

道琛大師（彭姓，樂清人，十八受具，出學律，後從明法寺淵師參究向上，建炎三年敕主資福院，賜號圓辯，專修念佛三昧，嘗於定中見法智大師，覺而頓明台宗要旨，行法華三昧，感普賢放光，遂建淨土繫念會，集眾念佛，臨終眾聞異香滿室，師曰，佛來接我矣，書偈曰，唯心淨土，本無迷悟，歸去來兮，即入初住，令誦安樂行品，未終而寂。）

師云，或曰，唯心淨土，本性彌陀，為當往生，為即心是。若往生者，何謂唯心。若即心是，何故經云，過十萬億佛土耶。答曰，當知十界四土，若淨若穢，不離我心，此但直具而已。若達全具為遍，遍彼生佛。彼彼生佛，互遍亦爾。趣舉一法，是法界之大都。互具各具，互融互攝，參而不雜，離亦不分。一多自在，不相留礙。夫如是者，豈有娑婆釋迦，樂邦彌陀，而離我心耶。故輔行曰，學者縱知內心具三千法，不知我心遍彼三千，彼彼三千，互遍亦爾。苟順凡情，生內外見，應照理體，本無四性，心佛眾生，三無差別。今更以比喻顯之，如彼帝釋殿上，千珠寶網，眾珠之影，映在一珠，一珠具足眾珠，彼彼千珠，互映亦爾。現前一心，即是千珠中一。彼彌陀佛土，亦是千珠中一，所有十界眾生，趣舉一界，皆是千珠中一。既我一珠，能映眾珠，我珠之外，無復眾珠，則離我心外，別無淨土。何故爾耶，以釋迦亦是一珠，既舉一全收，豈心外有法。故曰，唯心淨土，本性彌陀也。若爾唯心而已，何云淨土。須知體非因果，一念唯心。迷悟既殊，因果宛爾。彌陀果悟，我等因迷。忻厭心生，順佛勸往。故云唯心，又稱淨土矣。然則既有取捨忻厭。莫成虛偽耶。曰，當知圓人捨，則捨穢究竟，三土九界皆捨。取則取淨窮原，直取上品寂光。故妙宗曰，取捨若極，與不取捨，亦非異轍。良由寂光不離三土，十界只是四土爾。若以四眼二智觀之，則萬象森羅，三土九界須捨，若以佛眼觀之，則真空真寂，非離三土九界，別有寂光。非寂光外，別有娑婆。如古德曰，只緣即心是佛，須假修行者，乃此意耶。若了唯心本性，只一三千融妙之法，十萬遐方，皆不為礙。何以故，以心具故，以三千故。以融攝故，故得如斯。以上略提梗概，若欲深證此理，須除情想始得。

宗坦大師（申姓，黎城人，年十六落發受具，少通義學，遍訪名師，垂五十年，名播講林，晚於唐鄧汝穎之間專弘淨土，向化者甚眾，後於唐州青台鎮，誓求安養，精進絕倫。嘗夢阿彌陀佛告曰，汝說法只六日，當生淨土，至期白眾曰，因緣聚散，固當有時，淨土勝緣豈宜錯過，願眾念佛助我往生，遂端坐而寂，雲湧雷鳴，從西而來，三日方歇。）

師云，或專念一句南無阿彌陀佛，萬德洪名。或緣想西方，依正主伴勝境。務須恭敬尊重，與己有緣之佛，菩薩像，及經典，師友。或於臨壽終時，為苦所逼。須緣佛像，兼稱佛號，作求生淨土之想。像前燒香散華，供養不絕，生病人善心。囑稱十念。聲聲相續。令高聲稱念，藉聲束心，使心不散。故大集經，大莊嚴論，皆說高聲念佛，有十種功德。一能排睡眠，二天魔驚怖，三聲遍十方，四三途息苦，五外聲不入，六念心不散，七勇猛精進，八諸佛歡喜，九三昧現前，十往生淨土。

真歇大師（諱清了，雍姓，蜀西安昌人，繈褓時入寺見佛，喜動眉睫，年十一，依聖果寺清俊大師出家，十八登講場，尋棄講習禪，傲然以行，道俗遮留不顧，至沔漢，扣丹霞室，一日登缽盂峰，忽然大悟，後住杭州率亭山，光孝寺，及溫州江心寺，大振禪宗，道幾半天下，又弘念佛法門，兼以自修，嘗作淨土說行世，紹興廿一年，無疾念佛坐化。）

師云，宗門大匠，已悟不空不有之法，秉志孜孜於淨業者，得非淨業志見佛，尤簡易於宗門乎。又曰，乃佛乃祖，在教在禪，皆修淨業，同歸一源。入得此門，無量法門，悉皆能入。又曰，洞下一宗，皆務密修，其故何以。良以念佛法門，徑路修行，正按大藏，接上上根器，傍引中下之機。

一心不亂，人皆可以行之。由持名號，心不亂故。如龍得水，似虎靠山。此即楞嚴所謂，憶佛念佛，現前當來，必定見佛，去佛不遠。不假方便，自得心開之謂也。

淨土不離眾生心，是三無差別。極樂遍在一切處，舉一全收。如帝釋殿上，千珠寶網。千珠光影，咸入一珠，一珠光影，遍入千珠。雖珠珠互遍，此珠不可為彼珠，彼珠不可為此珠。參而不雜，離而不分。一一遍彰，亦無方所。彌陀淨土，即千珠之一。十萬億佛國一佛一國，亦各千珠之一。聖人善巧方便，示人專念阿彌陀佛，乃千珠直指一珠。見一佛即見十方諸佛，亦見九界眾生。微塵剎海，十際古今，一印頓圓，了無餘法矣。（按師嗣法於曹洞門下丹霞淳禪師，故曰洞下一宗，皆務密修者，謂密修淨業也。以其宗徒，雖則明倡禪宗，實則密修淨業故。）

宗曉大師（字達先，王姓，四明人，年十八受具，先從具庵強公，次謁雲庵洪公，主昌國翠羅，後退隱西山，日誦法華經，又篤修淨業，嘗撰樂邦文類五卷，及樂邦遺稿二卷，蓮宗名作，多賴以傳，實大有功於淨土教者也，嘉定七年八月示疾，乃書偈曰，清淨本來不動，六根四大紛飛，掃卻雲霞霧露，一輪明月光輝，泊然而寂，時年六十有九。）

師云，修淨業者，若鈍根人，當先作白骨觀。從白骨放光中，觀佛相好。利根人，則先作淨光。從中觀佛。右法見大藏圖字函。今錄於此，以資思修云爾。

昔善導大師有曰，若人欲速得往生者，應起無間修，所謂恭敬禮拜，稱名讚歎，憶念觀察，回向發願，心心相續，不以餘業相間，故曰無間修。又若貪嗔癡起者，但隨犯隨懺，不令隔日隔夜，常使清淨，亦名無間修。若能畢命，誓不中止，決定往生。

中峰大師（諱明本，孫姓，錢塘人，兒時戲，必為佛事，稍長，閱經行道，晝夜彌勵，困則觸柱自警，後往天目高峰處，密扣心要，遂獲大悟，說法無礙，著書甚多，大德十年，出主師子院，人稱中峰和尚，仁宗詔師不至，製金襴袈裟贈之，賜號佛慈圓照廣慧禪師，嘗著淨土詩百八首，及三時繫念佛事等書行世，至治三年，別眾而逝，諡普照國師。）

師云，古者道，清珠投於濁水，濁水不得不清。佛號投於亂心，亂心不得不佛。此珠之入水，自寸而尺。此水隨珠下處，變濁為清，以至於底。當雜念紛亂之頃，能移一念，觀想慈容，而稱念之，才念一聲，即一念之間，散亂遠離，隨念寂靜。且一聲之念既爾，移念入第二中。比如清珠之入水二寸也。自最初一念清淨，至第二念亦清淨。乃至第三第四五，至於十百千萬億念，念念清淨，念念寂滅，念念純真，念念解脫。如教中所謂，淨念相繼者也。又詩云，一串數珠鳥律律，百千諸佛影團團，循環淨念常相繼，放去收來總一般。

優曇大師（諱普度，蔣姓，丹陽人，弱冠出家，居廬山東林，篤修淨土，至大初，白蓮教匪盛行，邪正不分，因詔罷蓮宗，師曰，吾承斯道將卅年矣，一日亡於吾世，可乎，遂著蓮宗寶鑒十卷，辯明邪正，書成，證之諸方，莫能易一字，進奏，降旨褒美，令梓行天下，有開導人天，續佛慧命，復振東林之語，復命師為教主，賜號虎溪尊者，臨終念佛而逝。）

師云，若念佛之人，塵垢未淨，惡念起時，急須高聲念佛。斂念歸正，勿令惡心相續，直下打並淨盡，永不復生。

才有疾病，正要上前，坦蕩身心，莫生疑慮。直須向西正坐，專想阿彌陀佛，觀音勢至，及諸化佛，現在其前。一心稱念，南無阿彌陀佛，聲聲不絕。於諸世間，一切事物，不得思念，不得貪戀。或心念起，但急稱佛號，於念念中滅除罪障。只此一念，決定往生淨土。命若未盡，自得安寧。慎勿妄起留戀世間之心。當存自存，當死須死。但辦往生，何須疑慮。若解此理，如脫蔽衣以著上服。一捨凡身，便登聖地，豈不偉哉。

執持一句阿彌陀佛，一念之中，與理相應，諸法現前，六度具足。布施則心勿染著。持戒則不起妄緣。忍辱則能所俱忘。精進則心無間斷。禪定則動靜俱寂。智慧則不立絲毫。

天如大師（號維則，譚姓，永興人，幼年出家，得法於中峰明本禪師，至正初，住蘇州城內師子林，即菩提正宗寺，一時宰官長者多往參學，屢詔問，皆稱疾不起，師既密契單傳，復推天臺永明之旨，兼弘淨土之教，嘗著淨土或問，破諸疑惑，勸人念佛求生西方，以期一生了辦，師自修極為精篤，明洪武元年入滅，寂時靈瑞甚多，年七十一。）

師云，或問，圓觀之修，唯心之念，似上根之行門。華嚴十願，寶積十心，亦大根之功用。根器不對，功行難成。今吾自揣，觀吾自好，唯專持名號，加禮拜懺悔而已，師為如何。答，善哉善哉，汝知量矣。觀汝之言，正合善導，專修無間之說矣。無間修者，身專禮阿彌陀佛，不雜餘禮。口專稱阿彌陀佛，不稱餘號。意專想阿彌陀佛，不雜餘想。

念佛者，或專緣三十二相，繫心得定。開目閉目，常得見佛。或但專稱名號，執持不散。亦於現身，而得見佛。此間現見，多是稱佛名號為上。稱名之法，必須制心，不令散亂。念念相續，繫緣佛號。口中聲聲喚阿彌陀佛，以心緣歷，字字分明。稱佛名號，無管多少。並須一心一意，心心相續，如此方得一念滅八十億劫生死重罪。若不然者，滅罪良難。

妙葉大師（四明人，嘗研天臺教觀，深修念佛三昧，時學者每惑於自性唯心等語，因藥致病，極樂淨土，不求於西方，而求之於分別緣影，師愍其愚，乃撰寶王三昧念佛直指二卷，時在洪武廿八年頃，海內禪淨之徒，一時均獲津梁焉，後二百餘年，蓮池大師出，心慕其書，因久失傳，竟未獲見，後萬融禪師偶得之，蕅益大師，已收入十要。）

師云，行者發心，必使入於道場。先觀我及盡虛空界，一切眾生，常在生死大海。若不令其普脫，何名正行。於是等觀冤親之境，起大悲心。……定不為弊魔惡黨所退轉。如是大心既立，然後審古賢念佛正行，如法建立道場，極令嚴淨。於是三心圓發，五體投誠。觀佛相好，胡跪合掌。運心普緣，無邊剎海，一切眾生，及我此身。自昔至今，流浪不返，深為可痛。涕淚悲泣，求佛垂慈。不覺身如大山崩，皈命三寶。手擎香華，想遍法界，敬禮投誠，破腹洗腸，發露罪過，晝夜六時，克期練行。或障深未感，至死為期。於中不得剎那念世五欲。若根機不等，勝行難全。亦必處於淨室，內外肅清，隨意力行。禮佛懺悔，日定幾陳。精進一心，誓不中悔。或專誦經，或專持咒，或但持佛名號，若得見相好，即知罪滅緣深。

或問，如何用心，不得散亂。答，能運身口之念，勿論其散，但不間斷，自能一心。亦可即名一心。惟行之不休為度，固不必憂散亂矣。如母喪愛子，龍失命珠，不期一心，而自一心，豈制之令一。心不可制，實在行人勤怠爾。嗟今之人，修而無效。蓋信根淺薄，因地不真。未曾立行，先欲人知。內則自矜，外則顯曜。使人恭敬，意有所得。甚至妄言，得睹淨境。或見小境，及夢中善相，未識是非，先須明說。此等卑下，必為魔惑，願行退失，隨生死趣，可不慎哉。……乃至小罪，猶懷大懼。解隨大乘，行依小學。

念佛若為宿業所使，願行有虧。當一心誦，拔一切業障根本，得生淨土陀羅尼。持一遍，即滅身中一切五逆，十惡，等罪。持十萬，即得不廢忘菩提心。持二十萬，即感菩提芽生。持三十萬，阿彌陀佛，常住其頂，決生淨土。

空谷大師（名景隆，陳姓，吳縣人，幼不茹葷，好趺坐，若禪定然，從懶雲和尚參扣大法，年廿八，出家虎丘，依石庵和尚於杭州靈隱寺，尋往天目，刻苦研究，忽有省，馳詣懶雲，遂蒙印可，師雖大悟心宗，然自行化他，均在淨土，嘗著淨土詩一百八首行世，又自為骨塔於錢塘，且自作銘，及成，常居其間念佛以待終，時年已七十上矣，後不詳。）

師云，念佛一門，修行捷徑。識破此身不安，世間虛妄。唯淨土可歸，念佛可恃。緊念緩念，高聲低聲，總無拘礙。但令身心閑淡，默念不忘。靜鬧閑忙，一而無二。忽然觸境遇緣，打著轉身一句。始知寂光淨土，不離此處。阿彌陀佛，不越自心。然欲將心求悟，反成障礙。但以信心為本，一切雜念，都不隨之。如是行去，縱然不悟，沒後亦必往生淨土。階級進修無有退轉。

宗本大師（字一元，陳姓，四明人，幼習儒，通詩禮，年十五見族兄朽木處士去世，驚怖憂疑，遂欲出家學道，以了生死，後於杭州之茶亭禮佛，遇一禪師，迎歸供養，拜問修法，禪師深加讚歎，因以念佛法門教之，既出家，窮參力究，頓明向上，旋復專修淨土法門，隆慶中，集歸元直指一書，慶弘彌陀之教，李卓吾嘗極稱之，後隱居，不知所終。）

師云，念佛初不問是何人，凡以平生，惡多自諉，而不肯念者謬矣。念佛初不管是何時，凡以年老，及臨終自推託，而不肯念佛者謬矣。念佛初不拘是何法，凡立一定規，使千人一律，以致妨礙進修者謬矣。須知不揀賢愚，不擇貴賤，不在貧富，不分男女，不拘老幼，不拘僧俗，不論久近，皆可念佛。或高聲念，或低聲念，流水念，頂禮念，攝心念，參究念，觀想念，轉珠念，乃至行念，立念，坐念，臥念，默念，明念，千念，萬念，皆同一念。唯要決定信心，求生淨土，果能如是行持，何用別求知識。可謂行船盡在把梢人，達者同登極樂國。

幽溪大師（字無盡，號傳燈，葉姓，衢州人，少從映庵出家，聽百松法師講法華經有省，因問楞嚴大定，松瞠目周顧，師遂悟，後隱幽溪，學者輻輳，一生修諸懺法，及四種三昧無虛日，暮年奉慈雲之行願二門為日課，講自撰之淨土生無生論於石城，每登座，眾聞天樂臨虛，講畢乃止，臨終以指向空書妙法蓮華經五字，並自唱經題而化。）

師云，念佛正行有二。一稱名，二觀想。稱名如小本彌陀經，七日持名，一心不亂。有事一心，有理一心。若口稱佛號，繫心在緣，聲聲相續，心心不亂。使念心漸漸增長。從漸至久，自少至多。一日二日，乃至七日，畢竟要成一心不亂而後已。此事一心也。理一心亦無他，但於事一心，念念了達，能念之心，所念之佛，三際平等，十方互融。非空非有，非自非他。無去無來，不生不滅，現前一念之心，便是未來生淨土之際。念而無念，無念而念。無生而生，生而無生。於無可念中熾然而念，於無可生中熾然求生。是為事一心中明理一心也。二觀想者，具如觀無量壽佛經。境有十六，觀佛最要。當觀阿彌陀佛丈六身，作紫摩黃金色像。立寶池蓮華上。垂手接引狀。身有三十二大人相，八十種隨形好。此二種正行，須相須而進。凡行住坐臥時，則一心稱名。凡趺坐蒲團時，則心心作觀。行倦則趺坐以觀佛，坐久則經行以稱名，苟於四威儀中，修之無間，則往生西方必矣。

以橫豎三觀三諦，明念佛一行。橫論三觀，則能念屬乎三觀，所念屬乎三諦。如正稱名時，子能稱心非內外，無形無狀，即空觀。雖非內外形狀，而此能念之心，歷歷分明，即假觀。而此能念，非離念而有空，亦非離空而有假。雙遮雙照，即中觀。所稱佛名，及以音聲，如空谷中響，如水中月，了不可得，即中諦。雖了不可得，而佛號音聲，宛然在口，顯然在耳，即俗諦。而此所念，亦非離真有俗，亦非離俗而有真，俱存俱忘，即中諦。此橫論三觀三諦也。若豎論者，只以一心不亂，萬緣俱寂者為空觀。以所念六字聖號，朗朗分明者為假觀。能念雖空，而念者宛然。所念雖假，而空響不實。如是則即空不空，而空即假，即假非假，而假即空。雙遮雙照，境觀雙忘。所謂境為妙假觀為空，境觀雙忘便是中，忘照何曾有前後，一心融絕了無蹤。

紫柏大師（沈姓，句曲人，出家後，禪淨雙修，均入壺奧，游京師，神宗甚重之，因改大藏梵策為方冊，師荷法剛毅受嫉，忽妖書至，逮師拷訊，持理正而神色泰然，無何入獄，法司復受賄，欲加害，師曰，既爾，何用汝為，遂索浴說偈，端坐而化，師生平所示念佛法門甚切，謂臨終正念，全恃平時功深，今師來去自由，其平時所修，可想而知矣。）

師云，念佛心真不真，勘驗關頭，只在歡喜煩惱處取證。其真假之心，歷然可辨。大抵真心念佛人，於歡喜煩惱中，必然念念不間斷。是以煩惱也動他不得。歡喜也動他不得。二者既不能動，生死境上，自然不驚怖，今人念佛，些小喜怒到前，阿彌陀佛便拋在腦後矣。如何能得念佛靈驗。若依我念佛，能於憎愛光頭，不昧此一句阿彌陀佛。而現前日用，不能受用，臨終不得生西方者，我舌根必然破爛。若不依我法行，則念佛無靈驗，過在於汝，與我無干。

又問學者云，汝念佛常間斷否。答，合眼睡時，便忘記了。師震威呵曰，合眼便忘，如此念佛一萬年也莫幹，汝自今而後，直須睡夢中，念佛不斷，乃有出苦分。若睡夢中，不能念佛，忘記了，一開眼時，就痛哭起來。直向佛前叩頭懺悔。或念千聲，或念萬聲，儘自家力量便罷。如此做三二十番，自然大昏睡中，佛即不斷矣。

蓮池大師（蓮宗八祖也，諱袾宏，沈姓，仁和人，弱冠後，依性天和尚披剃，尋受具，遍參知識，禮五台，感文殊放光，見雲棲幽寂，有終止志，山民苦虎患，師誦經施食，患即除，歲旱，循田念佛，雨隨足至，於是化道大盛，師以念佛法門，普攝三根，著雲棲法匯廿餘種，提倡淨土，臨終前遍辭緇素，至期念佛坐化，眾請留囑，曰，老實念佛，年八十一。）

師云，念佛者，有默持，有高聲持，有金剛持。然高聲覺費力。默念亦昏沉。只是綿綿密密，聲在於唇齒之間，乃謂金剛持。又不可執定。或覺費力，則不妨默持。復覺昏沉，則不妨高聲。

久亂之心，一時難定。念佛心不清，不必憂，只要功夫深爾，字字句句當心念。

雜念是病，念佛是藥，念佛正治雜念，而不能治者，因念佛不親切也。雜念起時，即用心加工念。字字句句，精一不二，雜念自息矣。

萬念紛飛之際，正是做工夫時節。旋收旋散，旋散旋收。久後工夫純熟，自然妄念不起。且汝之能覺妄念重者，虧這一句佛爾。如不念佛之時，瀾翻潮湧，剎那不停者，自己豈能覺乎？

夫學佛者，無論莊嚴形跡，只貴真實修行。在家居士，不必定要緇衣道巾，帶發之人，自可常服念佛。不必定要敲魚擊聲，好靜之人，自可寂然念佛。不必定要成群做會，怕事之人，自可閉門念佛。不必定要入寺聽經，識字之人，自可依教念佛。千里燒香，不如安坐家堂念佛。供奉邪師，不如孝順父母念佛。廣交魔友，不如獨身清淨念佛。寄庫來生，不如現在作福念佛。許願保禳，不如悔過自新念佛。習學外道文書，不如一字不識念佛。無知妄談禪理，不如老實持戒念佛。希求妖鬼靈通，不如正信因果念佛。以要言之，端心滅惡，如是念佛，號曰善人。攝心除散，如是念佛，號曰賢人。悟心斷惑，如是念佛，號曰聖人。

一勸極閒人念佛，婚嫁都畢，子孫克家，安閒無事，正好盡心盡力念佛，每日念幾千聲，乃至幾萬。一勸半忙半閒人念佛，半了不了，或忙或閒，雖不極閒，亦可忙時治事，閒時念佛，每日念幾百聲，乃至幾千。一勸極忙人念佛，勤勞公務，奔波家業，雖無閒時，也須忙裏偷閒念佛，每日晨朝十念，乃至日間或念幾百。

我出家後，到處參訪。時辯融大師，門庭大振。予自京師叩之，膝行再請。師曰，你可守本分，不要去貪名求利，不要去攀緣。只要因果分明，一心念佛。予受教而退，時同行者大笑。謂這幾句話，那個說不出，千里遠來，只道有甚高妙處，原來不值半文錢。予曰，這個正見他好處，我們渴仰企慕，遠來到此，他卻不說玄說妙，陵駕我們，只老老實實，把自家體認過，切近精實的工夫，叮嚀開示，故此是他好處。我至今猶著實遵守，不會放失。

憨山大師（字德清，蔡姓，金陵人，十九出家，專心念佛，一夕夢阿彌陀佛現身空中，自後常若在目，參究向上近十年，乃大悟，已而隱於嶗山，其地素不聞法，久之三歲孩子皆知念佛，聖慈太后，歸依座下，尊禮備至，上怒太后厚施，捕師遣戍雷州，因中興曹溪道場，後蒙恩詔還，居廬山，專修淨業，旋於曹溪，念佛坐化，年七十八，肉身現存。）

師云，修行第一要為生死心切，生死心不切，如何敢云念佛一片。若人果為生死心切，念念如救頭然。只恐一失人身，萬劫難復。要將這一聲佛咬定，定要敵過妄想。一切處，念念現前，不被妄情牽纏遮障。如此下苦工夫，久久成熟，自然相應，如此不求成片，而自然成片矣。

於二六時中，單將一句阿彌陀佛，橫在胸中，念念不忘，心心不昧。一切世事，都不思想。但只將一句阿彌陀佛。作自己命根，咬定牙關，決不放捨。乃至飲食起居，行住坐臥，此一聲佛，時時現前。若遇煩惱境界，心不安時，就將這一聲佛，提起一拶，即見煩惱當下消滅。以念念煩惱是生死根，今以念佛消滅煩惱，便是佛度生死苦處。若念佛消得煩惱，便可了得生死，更無別法。……若念至一心不亂，則臨命終時，淨土境界現前。自然不被生死拘留，則感阿彌陀佛，放光接引，此必定往生之效驗也。然一心專念，固是正行。又必資以觀想，更見穩密。……於十六觀中，隨取一觀，或單觀佛，及菩薩妙相。或觀淨土境界。如彌陀經說蓮華寶池等，隨意觀想。若觀相分明，則二六時中，現前如在淨土。坐臥經行，開眼閉眼，如在目前。若此觀想成就，臨命終時，一念頓生。所謂生則決定生，去則實不去，此唯心淨土之妙旨也。……是故行人，第一以持戒為基本。以發願為助因。以念佛觀想為正行。又正當念佛觀時，將身心一齊放下，絲毫不存，心地如空，不見一法，即是空觀。即於此空心中，提一聲佛，隨舉念處，即觀佛像，如觀目前，歷歷分明不昧，即是假觀。然於正觀念時，返照能觀能念心體，空空寂寂，當空寂中，又觀念不忘，如此不忘不著，一心靈照，即中道觀。然此三觀，不用安排。但只舉念，則三觀一心，一念具足。此中又不可將昔日安排三觀措心，否則不妙矣。

十二時念佛者，人數不拘多寡，晝夜各人六班。照香輪流出班禮念。余則靜坐，隨聞默念，或習觀門，願者隨之。此則靜多動少，不繁不亂。而佛聲不斷，則妄念不生，如相呼相喚，不散不昏，動靜一如，自他不二，寤寐恒常。此則不起於座，頓見彌陀，是為第一如意妙行。至若飲食，亦宜如法調之。務使內外一如，則人我兩忘，是非俱泯。而道場之暗恬寂寞，亦無如此之妙者。

蕅益大師（蓮宗九祖也，號智旭，鍾姓，吳縣人，父持大悲咒十年，夢觀音送子而生師，少以孔學自任，著書辟佛，及閱竹窗隨筆，始焚自著，廿四出家，參究向上，遇疾且殆，乃一意專修淨業，後隱靈峰，著述宏博，臨終遺命焚後，屑骨和麵，分施禽魚，結西方緣，遂趺坐西逝，閱三年啟視，發長覆耳，面如生，門人未敢如遺命，乃建肉塔於靈峰。）

師云，念佛法門，別無奇特，只是深信，切願，力行，為要爾。只貴信得及，守得穩，直下念去。或晝夜十萬，或三萬五萬，以決定不缺為準。畢此一生，誓無改變，而不得往生者，三世諸佛，便成誑語。一得往生，則永無退轉，種種法門，悉得現前。切忌今日張三，明日李四。……豈知念得阿彌陀佛熟，三藏十二部，極則教理，都在裏許。千七百公案，向上機關，亦在裏許。三千威儀，八萬細行，三聚淨戒，亦在裏許。

真能念佛，放下身心世界，即大布施。真能念佛，不復起貪瞋癡，即大持戒。真能念佛，不計是非人我，即大忍辱。真能念佛，不稍間斷夾雜，即大精進。真能念佛，不妄想馳逐，即大禪定。真能念佛，不為他歧所惑，即大智慧。試自檢點，若於身心世界，猶未放下。貪瞋癡念，猶自現起。是非人我，猶自掛懷。妄想馳逐，猶未除滅。種種他歧，猶能惑志，便不名為真念佛也。

深信切願念佛，而念佛時，心多散亂者，即是下品下生。深信切願念佛，而念佛時，散亂漸少者，即是下品中生。深信切願念佛，而念佛時，便不散亂者，即是下品上生。念到事一心不亂，不起貪瞋癡者，即是中三品生。念到事一心不亂，任運先斷見思塵沙，亦能伏斷無明者，即是上三品生。故信願持名念佛，能歷九品，的確不謬也。

信願持名，消伏業障，帶業往生者，即是凡聖同居土。信願持名，見思斷盡，而往生者，即是方便有餘淨土。信願持名，豁破一分無明而往生者，即是實報莊嚴淨土。信願持名，持到究竟之處，無明斷盡而往生者，即是常寂光淨土。是故持名，能淨四土，亦的確不謬矣。

所持之佛名，無論悟與不悟，無非一境三諦。能持之念心，無論達與不達，無非一心三觀。只為眾生妄想執著，情見分別，所以不契圓常。殊不知能持者，即是始覺，所持者，即是本覺，今直下持去，持外無佛，佛外無持，能所不二，則始覺合乎本覺，即究竟覺矣。

念佛而一心不亂，即是靜。一心不亂而念佛，即是慮。然則一心念而律儀攝矣。

念佛有事持，理持。事持者，信有西方阿彌陀佛，而未達是心作佛，是心是佛。但以決志，願求生故。如子憶母，無時暫忘。理持者，信西方阿彌陀佛，是我心具，是我心造，即以自心所具所造之洪名，為繫心之境，令不暫忘也。

念他佛者，托阿彌陀佛，果德莊嚴，以為我所念之境。專心注意而懷念之。或憶名號，或想想好，或緣四十八願，往昔洪因，或觀力無畏等，現在勝德，總名為念他佛。貴在歷歷分明，一心不亂，則三昧功成，徑登淨域矣。

念佛一行，乃有多途。小徑重持名。楞嚴但憶念。觀經主於觀境。大集觀佛實相。後世智徹禪師，復開參究一路。……獨參究之說，既與禪宗相濫，不無詴偽可商。試嘗論之。心佛眾生，三無差別，果能諦信，斯直知歸。未了之人，不妨疑著。故誰字公案，曲被時機。有大利亦有大害。言大利者，以念或疲緩，令彼深追力究，助發良多。又未明念性本空，能所不二。藉此為敲門瓦子，皆有深益。必淨土為主，參究助之。徹與不徹，始不障往生。言大害者，既涉參究，便單恃己靈，不求佛力。但欲現世發明，不復願往。或因疑生障，謂不能生，甚則廢置萬行，棄捨經典。古人本意，原欲攝禪歸淨。於禪宗開此權機。今人錯會，多至捨淨從禪，於淨宗翻成破法，全乖淨業正因，安冀往生彼國。

吾人從無始來，直至盡未來際，決無不起念時。縱心慮灰凝，入無想定，仍墮八萬四千枯槁亂想。但念地獄則地獄界人。念餓鬼則餓鬼界人。乃至念佛則為佛法界人爾。此理至明。故宗鏡錄云，一念相應，一念佛，念念相應念念佛也。……盡一日中，出聲一炷香，默持一炷香。循環無間，必以一心不亂為期。此簡巧之行，須深信勿疑，久久勿替。自當圓超五濁，圓淨四土。更莫向含元殿裏問長安也。

深心念佛者，深心，自救救他之心也。佛者，靈知靈覺之極致。深信念佛者，以自救救他之心，契於靈知靈覺之極致。令若自若他，念念解脫者也。……當知生佛同體。佛者，無上眾生。眾生者，即未來諸佛。一念一切念，一切念一念可也。

證心大德問心要於予，余曰，心要莫若念佛。壽昌云，念佛心即是佛。蓋現前一念之心，無性緣生，緣生無性者也。惟其無性緣生，故念名滿腔是名，念利滿腔是利。乃至晝所為，夜所夢無不趨歸於一念之專注。而十界升沉從此出矣。惟其緣生無性，故熾然造集善惡之時，驀地放下，則一切法了不可得。然設向此了不可得處坐定，則墮無為深坑，不能證法界無障礙體，不能起法界無障礙用。故須念佛求生淨土，方十大乘不可思議圓頓法門。夫念佛者，豈有他哉，以此緣生無性之一念，念彼無性緣生之佛名爾。佛名既是無性緣生，則緣生亦仍無性。是故念一聲有一聲佛名顯現，念十百千萬聲，有十百千萬聲佛名顯現，而不念時便寂然矣。念性既是緣生無性，則無性不礙緣生。倘不念佛，正恐又生種種雜念。縱不生雜念，亦恐墮在無生窠臼。故必以佛號生我之念，使我念念不離佛號，此乃心外無佛，佛外無心。是心作佛，是心是佛。謂之以佛證心也。謂之以心證佛可也。謂之以佛證佛，以心證心亦可也。至直捷穩當，至圓頓了義。不可思議。不可將餘一切法門比量。果如此信得及，直下念去，則諸佛出廣長舌，以證之。若人專念彌陀佛，號曰無上深妙禪。至心想像見佛時，即是不生不滅法。金口誠言，可不信哉。

念佛三昧，名寶王三昧，三昧中王。凡偏圓權實種種三昧，無不從此三昧流出，無不還歸此三昧門。蓋至圓頓至要旨，亦三根普被之巧方便也。眾生心性。一而已矣。只此一心，法爾具足真如生滅二門。正隨緣而不變，名真如門。即不變而隨緣，名生滅門。依真如門，說圓實教。依生滅門，說偏權教。離真如無生滅，權是實家之權，故可為實施權。離生滅無真如，實是權家之實，故須開權顯實。為實施權，有藏通別之三。開權顯實，統惟圓教之一。權實四教，無非念佛法門。所謂念自佛，念他佛，雙念自他佛。約四教成十二種念佛三昧。又常行等四種三昧，同名念佛。一一三昧各具十二，則四十八種。復次念他佛者，或念相好，念法門，念實相。以例念自念雙。亦可成三。廣歷四三昧，四教則一百四十四種。一一種，復有無量境觀差別，非言可宣。而持名一法，出佛說阿彌陀經，仍在前來種種三昧之外。觀經云，汝若不能念彼佛者，應稱無量壽佛名字是也。此持名法門，雖似曲為中下，仍復最頓最圓。所持之名，無論解與不解，當體無非一境三諦。能持之心，無論達與不達，當體無非一心三觀。請嘗言之。六字彌陀，為因名故名，為因心故名。為亦名亦心故名，為非名非心故名。若因名故名，名應自持，何待心持。又名能自持，與心何預。若因心故名，是心本有名，則不持時，名何不現。若亦名亦心故名，名能有名，何待於心。心能有心，何待於名。又此名字，誰半屬名，誰半屬心。且不持時，名中半名雖無，心中半名應在。離既各無，合云何有。若非名非心故名，既非名非心，何能更有彌陀名字。如此推名，名字性空，緣生幻有。一名字性，即一切名字性。名字即法界，中道，實相，舉一全收，無一法在名字外。所念境諦既爾，能念觀智，例此可知。復次束此境三，總名妙假。舉正報賅依報，舉化主賅徒眾。舉假名賅實法，一句名號，三千歷然故。復次束此三觀，總名為空，以覓心無朕故。復次名若是心，復何為名。名若非心，心何持名。心若是名，復何為心。心若非名，名何預心。於其中間，無是無非，豈非即中。幽溪云，境為妙假觀為空，境觀雙忘便是中。忘照何曾有前後，一心融絕了無蹤。此之謂也。悟此理而持名，則一種一念，頓圓無上菩提。縱未悟而撚珠記數，矻矻窮年，未嘗不暗合道妙。全在妙境妙觀之中，久久熏習，性德漸顯。如染香人，身有香氣。不假方便，自得心開。此蓮宗諸祖所以極力弘揚也。誰有智者，捨此別求歧徑哉。

思歸集卷二 終

（附）念佛發願文

願我臨終無障礙，阿彌陀佛遠相迎。

觀音甘露灑吾頭，勢至金台安我足。

一剎那中離五濁，屈伸臂頃到蓮池。

蓮華開後見慈尊，親聽法音可了了。

聞已即悟無生忍，不違安養入娑婆。

善知方便度眾生，巧把塵勞為佛事。

我願如斯佛自知，畢竟當來得成就。

（此文古今大有靈驗，有正發願時，見諸瑞相者。或夢中見佛放光者。行者當想彌陀恩德無量，自悲障重不見，須生慚愧，深自痛責，願見彌陀。能如是行，久之必見。）

思歸集卷三

印光法師鑒定

思歸子釋如岑敬輯

堅密大師（字成時，吳姓，歙縣人，廿八出家，禪教二宗，多所參訪，及見蕅益，遂終身依止，歙人延師居仰山，山中猛虎皆馴服，撰齋天儀，感天神現身，後住江寧半峰，大弘靈峰遺教，重訂淨土十要，益自撰之觀經初心三昧門，及彌陀經行願儀，厥功至偉，師勤修淨業，雖寒暑不少懈，康熙十七年，在半峰入寂，三日前，異香繞室，年六十一。）

師云，淨土持名之法，有三大要焉。一者，六字洪名，念念之間，欣厭具足。如囚出獄，奔托王家，步步之間，欣厭具足。二者，參禪必不可無淨土。為防退墮，寧不寒心。淨土必不可入禪機，意見稍乘，二門俱破。三者，一句阿彌陀佛，非大徹不能全提。而最愚亦無稍欠，倘有些子分別，便成大法魔殃。只貴一心受持，甯羨依稀解悟。以上三要，頗切今時。倘能真實指迷，我願捨身供養，十方三世，共聞此言。

截流大師（蓮宗十祖也，諱行策，蔣姓，宜興人，廿三披剃，專修淨業，常住杭州之西溪等處，大闡蓮宗，弘化殊勝，復撰蓮藏集，淨土法語等書行世，康熙廿一年示寂，年五十五，時有孫翰臣，及吳姓子，同日病亡，一日夜，復甦，各曰，吾為冥司勾去，係殿下，忽睹光明徹地，香華漫空，冥王伏地，迎西歸大師，視之，即截公也，吾以光照，遂得放還。）

師云，持名貴在一心不亂，無間無雜，非必以快念多念為勝也。但不緩不急，密密持名，使心中佛號，歷歷分明。著衣吃飯，行住坐臥，一句洪名，綿密不斷，猶如呼吸相似。既不散亂，亦不沉沒，如是持名，可謂事上能一心精進者也。

今時淨業學人，終日念佛，懺罪，發願而西方尚遙，往生不保者，無他，蓋愛樁未拔，情纜猶牢故也。若能將娑婆恩愛，視同嚼蠟。不管閒忙動靜，苦樂憂喜，靠著一句佛號，如須彌山相似。一切境緣，無能搖動。或時自覺疲懈，惑習現前。便奮起一念，如倚天長劍。使煩惱魔軍逃竄無地。亦如紅爐猛火，使無始情識，銷鑠無餘。此人雖現處五濁之鄉，已渾身坐在蓮華國裏。又何待彌陀垂手，觀音勸駕，而始信其往生哉。

道霈大師（號為霖，丁姓，建安人，十四出家，遍歷講席，至鼓山依永覺禪師，參三年不悟，辭遊兩浙，復歸鼓山，後因捲廉大悟，於順治十四年，遂嗣永覺，開法廿餘年，海內推為東南第一法窟，著述甚豐，尤推尊智者大師，又撰淨土指訣，淨土問答等行世，以念佛法門，自行化他，不遺餘力，嘗云，老僧志在宗門，行在淨土，後隱居，不詳所終。）

師云，佛有三身，土有四土。然三身只是一身，四土原是一土，總以法界為體故也。所以圓人念佛，一以貫之。

念佛須信憶二字，不離於心。稱敬二字，不離於口。謂往生淨土，須要有信。千信即千生，萬信即萬生。信佛名字，不離心口。諸佛即救，諸佛即度。心常憶佛，口常稱佛，心常敬佛，始名深信。

念佛務使字字分明，句句相續。蓋不分明，即是昏。不相續，即是散。一句佛號，歷歷現前。久之自然成就念佛三昧也。

省庵大師（蓮宗十一祖也，字思齊，時姓，常熟人，七歲出家，廿四圓具，禪，教，性，相，靡不貫通，住真寂寺，閱藏念佛，三年後，辯若懸河，又詣四明育王禮塔，感舍利放光，因撰涅（般/木）懺，及勸發菩提心文，誦者多淚下，晚居杭州梵天寺，結社互勵，專修淨業，雍正十一年冬，預示次年四月十四西歸，至期曰，十日前，已見佛，今再見矣，遂念佛而寂。）

師云，願之一字，具該信行。信則信自他，因果，事理不虛。（信得自心是佛，他人亦然。念佛為因，往生作佛為果。西方是事，唯心本性是理。一一真實，故云不虛。）

行則專事持名，不雜不散。願則心心好樂，念念希求。如此三事，缺一不可。有信行而無願者有矣，未有有願而無信行者也。

問，今既專持名號，云何復令觀想。答，終日持名，暫時觀想。以觀助念，念則不散。縱令心粗境細，亦可托像而觀，復何疑乎。問，觀中見佛，得無魔事否。答，參禪人本不見佛，而佛忽現，此則心境相違，名為魔事。念佛人本自觀佛，佛隨相現，此名感應道交，非魔事也。然須了知所見之佛，如水中月，非有非無。不可取著，則恐反成魔事，切宜慎之。

念佛而不發大菩提心，不與彌陀本願相應，終不往生。雖發菩提心，不專念佛，亦不往生。故必以發菩提心為正因，念佛為助緣，而後期生淨土。修淨業者不可不知。

念佛亦有魔事，其由有三。一者教理未明。二者不遇善友。三者自不覺察。三者一種，覺察之心，尤為最要。……大抵生西方佛國，非悠悠散善所能致。萬劫生死，非因循怠惰所能脫。無常迅速，旦暮即至。安得不為之早辦耶。……第恐願力不敵愛力，佛念不勝欲念。悠悠泛泛，半信半疑，則吾莫如之何也矣。又偈云，南無阿彌陀，何人不知念。雖念不相應，母子難相見。行住及坐臥，常將此心斂。念念自相續，念來成一片。如此念彌陀，彌陀自然現。西方決定生，終身無退轉。

徹悟大師（蓮宗十二祖也，字徹悟，馬姓，豐潤人，廿二出家，博通禪教，後主北京萬壽寺，聲馳南北，提倡淨土，率眾精修，繼主覺生，亦然，晚居紅螺山，歸者愈眾，遂成蓮宗道場，嘉慶十五年春，預告歸期，囑曰，幻緣不久，虛生可惜，宜各努力念佛云云，果於是年全月十七日，見佛親來接引，遂念佛坐化，眾聞異香滿室，荼毗，獲舍利百餘粒。）

師云，真為生死，發菩提心，以深信願，持佛名號，此十六字，為念佛法門一大綱宗。若真為生死心不發，一切開示，皆為戲論。世間一切眾苦，無過生死。生死不了，生死死生，生生死死，出一胞胎，入一胞胎。捨一皮袋，取一皮袋，苦已不堪。況輪迴未出，難免墮落。……一念之差，便入惡趣。三途易入而難出，地獄時長而苦重。是故即今痛念生死，如喪考妣，如救頭然也。然我有生死，我求出離。而一切眾生，皆在生死，皆應出離。彼等與我，本同一體。皆是多生父母，未來諸佛。若不念普度，唯求自利。則於理，有所虧，心有未安，況大心不發，外不能感通諸佛，內不能契合本性，上不能圓成佛道，下不能廣利群生，無始恩愛，何以解脫。無始冤愆，何以解釋。積劫罪業，難以懺除。積劫善根，難以成就。隨所修行，多諸障緣。縱有所成，終墮偏小。故須稱性，發大菩提心也。然大心既發，應修大行。而於一切行門之中，求其最易下手，最易成就，至極穩當，至極圓頓者，則無如以深信願，持佛名號矣。（師說信者，信釋迦無誑語，彌陀無虛願，信以念佛求生之因，必感見佛往生之果，又信我心具之佛，必應我具佛之心。願者，願生彼土，以欣厭心為主。）

所謂執持名號者，即拳拳服膺之謂，謂牢持於心，而不暫忘也。稍或一念間斷，則非執持也。稍或一念夾雜，則非執持也。念念相續，無雜無間，是真精進。精進不已，則漸入一心不亂，圓成淨業。一心不亂，乃淨業之歸宿，淨土之大門。未入此門，終非穩妥。學者可不勉哉。

一真為生死，發菩提心，是學道通途。二以深信願，持佛名號，為淨土正宗。三以攝心專注而念，為下手方便。四以折服現行煩惱，為修心要務。五以專持四重律儀，為入道根本。六以種種苦行，為修道助緣。七以一心不亂，為淨土歸宿。八以種種靈瑞，為往生驗證。以上八事，各宜痛講，修淨業者，不可不知。

一切法門，以明心為要，一切行門，以淨心為要。然則明心之要，無如念佛。憶佛念佛，現前當來，必定見佛。不假方便，自得心開。如此念佛，非明心之要乎。復次淨心之要，亦無如念佛。一念相應一念佛，念念相應念念佛。清珠下於濁水，濁水不得不清。佛號投於亂心，亂心不得不佛。如此念佛，非淨心之要乎。一句佛號，俱攝悟修兩門之要。舉悟則信在其中，舉修則證在其中。信解修證，俱攝大小諸乘。一切諸經之要，罄無不盡。然則一句彌陀，非至要之道乎。

吾人現前一念之心，全真成妄，全妄即真。終日不變，終日隨緣。夫不隨佛界之緣而念佛，便念九界。不念三乘，便念六凡。不念人天，便念三途。不念鬼畜，便念地獄。以凡在有心，不能無念。以無念心體，唯佛獨證。自等覺以還，皆悉有念。凡起一念，必落十界，更無有念出十界外。以十法界，更無外故。每起一念，為一受生之緣。果知此理，而不念佛者，未之有也。

一切境界，唯業所感，唯心所現。即其現處，當體即心。凡在有心，不能無境。不現佛境，便現九界之境。不現三乘之境，便現六凡之境。不現天人鬼畜之境，便現地獄境界。如人夢中所見山川人物，皆依夢心所現。若無夢心，必無夢境。設無夢境，亦無夢心。故知心外無境，境外無心。全境即心，全心即境。

觀經是心作佛，是心是佛二語。較之禪宗直指人心，見性成佛，尤為直截痛快。何也，以見性難而作佛易故。何為見性，雜心意識，靈光迸露，始為見性，故難。何為作佛，持佛名號，觀佛依正，即為作佛，故易。經云，汝等心想佛時，是心即是三十二相，八十種好。豈非以想念於佛，即為作佛耶。夫成佛是佛，理無二致。而見性作佛，難易相懸若是。豈非念佛較之參禪尤為直截痛快也哉。一是祖語，一是佛言。何重何輕，何取何捨。學者但當盡捨舊習，虛其心，平其氣，試一玩味而檢點之，當必首肯是說為不謬矣。

最初迷真起妄，則曰，一念妄動。末後返妄歸真，則曰一念相應。是則起妄之後，歸真之前，更有何法，能外此一念乎。是故一念悟，隨淨緣，即佛法界。隨迷染緣，即九法界。十方虛空，是此一念迷昧。一切國土，是此一念澄凝。四生正報，是此一念情想合離。四大依報，是此一念動靜違順。惟依此念，變現諸法。離此念外，無法可得。原此一念，本是法界，從緣而生。緣無自性，全體法界。故得橫遍十方，豎窮三際，離過絕非，不可思議。法爾具此威神，法爾具此功用。今以此念，念於西方阿彌陀佛，求生極樂淨土。正當念時，西方依正，在我心中，而我此心，已在西方依正之內。如兩鏡交光，相合互照，此橫遍十方之相也。若約豎窮三際，則念佛時，即見佛時，亦即成佛時。求生時，即往生時，亦即度生時。三際同時，更無前後。帝網珠光，難齊全體，南柯夢事，略類一斑。此理悟之最難，信之最易。但能直下承當，終必全身受用。可謂參學事畢，所作已辦矣。如或未能，但當任便觀察，隨分受用焉爾。

心能造業，心能轉業。業由心造，業隨心轉。心不能轉業，即為業縛。業不隨心轉，即能縛心。心何以能轉業，心與道合，心與佛合，即能轉業。業何以能縛心，心依常分，任運作受，即為業縛。一切現前境界，一切當來果報，皆唯業所感，唯心所現。唯業所感故，前境來報，皆有一定，以業能縛心故。唯心所現故，前境來報，皆無一定，以心能轉業故。若人正當業能縛心，前境來報之一定之時，而忽發廣大心，修真實行，心與佛合，心與道合。則心能轉業，前境來報，定而不定。又心能轉業，前境來報不定之時，而大心忽退，實行有虧，則也能縛心，即前境來報，不定而定。然業乃造於已往，此則無可奈何。所幸而發心與否，其機在我，造業轉業，不由別人。如吾人即今發心念佛，求生極樂。或觀依正，或持名號，念念相續，觀念之極，則心與佛合。合之又合，合之其極，則心能轉業。而前境之娑婆，轉為極樂，胎獄之來報，轉為蓮胞。便是樂邦自在人矣。若正恁麼時，其心或偶然失照，或忽生退悔，不與佛合，則業能縛心。而前境仍舊，來報依然，還是忍土苦眾生也。然則我輩有志出離，求生淨土者，可弗惕然而警，奮然而發也哉。

夫見道而後修道，修道而後證道，此千聖同途，千古不易之定論也。然見道豈易言哉，若依教乘，必大開圓解。若依宗門，必直透重關，然後得論修道。否則便為盲修瞎練，不免撞牆磕壁，墮坑落塹矣。唯淨土一門，則不然，從是西方過十萬億佛土，有世界名曰極樂，其土有佛，號阿彌陀，今現在說法，但發願持名，即得往生。此乃佛心佛眼，親知親見之境界。非彼三乘賢聖所能知見也。但當深信佛言，依此而發願持名。即是以佛知見為知見也，不必別求悟門也。餘門修道，必悟後依法修習，攝心成定，因定發慧，因慧斷惑。所發之慧有勝劣，所斷之惑有淺深，然後方可論其退與不退。唯此淨土門中，唯以信願之心，專持名號，持至一心不亂，淨業即為大成，身後決定往生。一得往生便永不退轉。又餘門修道，先須懺其現業。若現業不懺，即能障道，則進修無路矣。修淨業者，乃帶業往生，不須懺業。以至心念佛一聲，能滅八十億劫生死重罪故。又餘門修道，須斷煩惱，若見思煩惱，分毫未盡，則分段生死不盡。不能出離同居國土。惟修淨業，乃橫出三界，不斷煩惱，從此同居，生彼同居。一生彼土，則生死根株便永斷矣。既生彼土，則常常見佛，時時聞法，衣食居處，出於自然。水鳥樹林，皆悉說法。同居土中，橫見上三淨土。諸上善人俱會一處，圓證三種不退，一生便補佛位。然則淨土一門，最初省求悟門，末後不待發慧，不須懺業，不斷煩惱，至極省要，至極徑捷。及其證入，至極廣大，至極究竟。學者當細心玩味而詳擇之。毋以一時貢高，失此殊勝最大利益也。

吾人生死關頭，唯二種力，一者心緒多端，重處偏墮，此心力也。二者如人負債，強者先牽，此業力也。業力最大，心力尤大。以業無自性，全依於心。心能造業，心能轉業。故心力唯重，業力唯強，乃能牽生。若以重心而修淨業，淨業則強。心重業強，唯西方是趨。則他日報終命盡，定往西方，不生餘處矣。

佛法大海，信為能入。淨土一門，信尤為要。以持名念佛，乃諸佛甚深行處。惟除一生所繫菩薩，可知少分。自餘一切賢聖，但當遵信而已，非其智分之所能知，況下劣凡夫乎。然十一善法，以信居初，信心之前，更無善法。五十五位，以信為始，信位之前，別無聖位。故菩薩造起信論，祖師作信心銘。以信心一法，為入道要門也。

法藏比丘，對世自在王佛，發稱性四十八種大願，依願久經無量長劫，修習大行，至於因圓果滿，自致成佛。法藏轉名彌陀，世界轉名極樂，非自性彌陀，唯心極樂乎。但此心性，乃生佛平等共有，不偏屬佛，亦不偏屬眾生。若以心屬彌陀，則眾生乃彌陀心中之眾生。若以心屬眾生，則彌陀乃眾生心中之彌陀。以彌陀心中之眾生，念眾生心中之彌陀。豈眾生心中之彌陀，不應彌陀心中之眾生耶。但佛悟此心，如醒時人，眾生迷此心，如夢中人。離醒時人，別無夢中之人，豈離夢中之人，別有醒時之人耶。但夢中之人，當不自忍為真。亦不離夢中之人，別求醒時之人。唯應常憶醒時之人，憶之又憶，則將見大夢漸醒，而夢眼大開。即夢中能憶之人，便是所憶醒時之人。而醒時之人，非夢中人也。夢中人眾多，醒時人唯一。十方諸如來，同共一法身，一心一智慧，力無畏亦然。此乃即一即多，常同常別，法爾自妙之法也。念佛之意，大略如此。

吾人現前一念，緣生無性，無性緣生。不生佛界，便生九界。若約緣生無性，則生佛平等一空。若約無性緣生，則十界勝劣懸殊。阿祈達王臨終，為驅蠅人以拂拂面，一念瞋心，遂墮為毒蛇。一婦人渡河失手，其子墮水，因撈子故，與之俱沒，以慈心故，得生天上。夫一念慈瞋，天畜遂分，則此臨終之緣生一念，可不慎乎。苟以此心緣念彌陀，求生淨土，得不見佛往生乎。但此一念，不可僥倖而致，必須存之以誠，操之有素。是故吾輩，於此一名彌陀，千念萬念，以致終日終年念者，無非為熟此一念而已。果得一念純熟，則臨命終時，唯此一念，更無異念。智者大師云，臨終在定之心，即淨土受生之心。然唯此一念，更無異念，非在定之心乎。念果如是，不見彌陀，更見何人。不生淨土，更生何處。只恐吾人，自信不及爾。

觀經是心作佛，是心是佛二語，不唯是觀經一經綱宗法要，實是釋迦如來一代時教大法綱宗。不唯釋迦一佛法藏綱宗，實是十方三世一切諸佛法藏綱宗。此宗既透，何宗不透。此法既明，何法不明。所謂學雖不多，可齊上賢也。

真法無性，染淨從緣。一真既舉，體成十界，則十界全體即一真。是故善談心性者，必不棄離於因果。而深信因果者，終必大明乎心性。此理勢所必然也。

吾人現前一念能念之心，全真成妄，全妄即真，終日隨緣，終日不變。一句所念之佛，全德立名，德外無名，以名召德，名外無德。能念心外，無別所念之佛。所念佛外，無別能念之心。能所不二，生佛宛然。本離四句。本絕百非。本遍一切。本含一切。絕待圓融，不可思議。蓮宗行者，當從者裏信入。

須知一句阿彌陀佛，以唯心為宗。此唯心之義，須以三量楷定。三量者，現量，比量，聖言量也。現量者，謂親證其理也。如羅什大師，七歲隨母入佛寺，見佛缽，喜而頂戴之。俄而念曰，我年甚幼，佛缽甚重，何能頂戴。是念才動，忽失聲置缽，遂悟萬法唯心。高麗惟曉法師，來此土參學，夜宿塚間，渴甚，明月之下見清水一汪，以手掬而飲之，殊覺香美。至次日清晨，乃見其水為墓中控出，遂噁心大吐，乃悟萬法唯心，便回國著述。此皆現量親證也。比量者，借眾相而觀於義，比喻而知也。諸喻之中，夢喻最切。如夢中所見山川人物，萬別千差，皆不離我能夢之心。離夢心外，別無一法可得。即此可以比喻，而知現前一切萬法，但唯心現也。聖言量者，三界唯心，萬法唯識。千經萬論，皆如此說。已約現等三量楷定唯心。更約事理二門，辨明具造。謂由有理具，方有事造。理若不具，事何所造。所以理具，但具事造。離事造外，別無所具。由有事造，方顯理具。事若不造，爭知理具。所以事造，只造理具，離理具外，別無所造。只以一念心中，本具十界萬法，即此一念隨緣，能造十界萬法。理具，如金中本具可成瓶盤釵釧之器。又理具，如面中本具可成種種食物之理。事造，如水火人工之緣，造成種種食品也。已辨事理，復約名體同異，揀定真妄。佛法中有名同而體異者，有名異而體同者。名同體異，如心之一名，有肉團心，有緣慮心，有集起心，有堅實心。肉團心，同外四大，無所只是。緣慮心，通於八識，以八種心皆能緣慮自分境故，此則是妄。集起心，唯約第八，以能集諸法種子，能起諸法現行故，此則真妄和合。堅實心者，即堅固真實之性，乃雜念靈知，純真心體也。今言唯心者，乃堅實純真之心也。名異體同者，如諸經中所說真如，佛性，實相，法界等，種種極則之名，皆此堅實純真心也。已揀真妄，還約本有現前，折衷指點。以諸經皆言本有真心。夫既曰本有，即今豈無。而今現有，即本有也。若無無始，則無現前。若離現前，豈有無始。是故不必高尊本有，遠推無始。但現前一念心之自性，即本有真心也。以現前一念，全真成妄，全妄即真，終日隨緣，終日不變。離此現前一念之外，豈別有真心自性哉。古德云，威音那畔，不離今世門頭。眾生現行無明，即是諸佛不動智體。其庶幾乎。由上四義，以顯唯心，故一以唯心為宗也。又一句阿彌陀，以唯佛為宗。以一切萬法，既唯心現，全體唯心。心無彼此，心無分際。於十界萬法，若依若正，假名實法，隨拈一法，皆即心之全體，皆具心之大用。如心橫遍，如心豎窮。以唯心義成，唯色唯聲，唯香唯味，唯觸唯法，乃至唯微塵，唯芥子，一切唯義俱成。一切唯義俱成，方成真唯心義。若一切唯義不成，但有唯心之虛名，而無唯心之實義。以一切唯義俱成，故曰法無定相，遇緣即宗。唯微塵，唯芥子，尚可為宗。八萬相好莊嚴之果地彌陀，反不可以為宗耶。故以唯佛為宗。又以絕待圓融為宗。於十界萬法，隨拈一法，無非即心全體，具心大用，橫遍十方，豎窮三際，離於四句，絕於百非。猶體全真，更無有外，彌滿清淨，中不容他。一法既爾，萬法皆然。各約諸法當體，絕待無外。是為絕待。又以十界萬法，各各互遍，各各互含，一一交羅，一一該徹，彼彼無障無礙，各各無壞無雜。如當台古鏡，影現重重。如帝網千珠，回環交攝。此約諸法迭互相望，是為圓融。今合絕待圓融為一宗。正絕待時即圓融，正圓融時便絕待。非離絕待，別有圓融，絕待，絕待其圓融。非離圓融別有絕待，圓融，圓融其絕待。絕待圓融，各皆不可思議。今共合為一宗，則不思議中不思議也。又超情離見為宗。以但約諸法絕待，離過絕非，已超一切眾生情妄執著，三乘賢聖所見差別。若約諸法圓融，圓該四句，融會百非，尤非凡情聖見之所能及。故總立超情離見為宗。初以唯心為宗。次以唯佛為宗。三以絕待圓融為宗。末以超情離見為宗。總此四重宗旨，方是一句彌陀正宗宗旨，豈易言哉。

一切眾生本來是佛。真心本有，妄情元空，一切善法，性本自具。但以久隨迷染之緣，未斷元空之妄，未證本有之真，善本具而未修，佛本是而未成。今欲斷無空之妄，證本有之真，修本具之善，成本是之佛，而隨悟淨之緣者，求其直捷痛快，至頓至圓者，無如持名念佛之一行矣。以能念之心，本是全真成妄，全妄即真。所念之佛，本是全德立名，全名即德。能念心外，無別所念之佛。所念佛外，無別能念之心。能所兩忘，心佛一如。於念念中圓伏圓斷五住煩惱，圓轉圓滅三雜染障，圓破五陰，圓超五濁，圓淨四土，圓念三身，圓修萬行，圓證本真，而圓成無上妙覺也。一念如是，念念皆然。但能念念相續，其伏斷修證，不可得而思議者矣。以是全佛之心，念全心之佛。實有自心果佛，全分威德神力，冥熏加被爾。一句佛號，不雜異緣，十念功成，頓超多劫。於此不信，真同木石。捨此別修，非狂即癡。復何言哉。復何言哉。

一切眾生，為利鈍十使所使，久經長劫，流轉生死，受大苦惱，不能出離，可悲也。十使者何，即身，邊，邪，見，戒，此五為利使，以發動輕便故。貪，瞋，癡，慢，疑，此五為鈍使，由利使所生，對利說鈍故。此之十使，眾生或多或少，各有偏重。若帶之修道，但唯增長邪見煩惱，決無相應分。如欲斷之實難，以此十使，於四諦下歷三界九地，有八十八使見惑，八十一品思惑。但斷見惑，如斷四十里流。況思惑乎。若見思二惑，毫髮未盡，分段生死，不能出離。此所謂豎出三界也。甚難甚難。然此十使，總名眾生知見。古德謂眾生知見，須以佛知見治之。佛知見者，即現前離念靈知也。然此靈知，不能孑然自立，必隨緣起。不隨佛界之緣，便隨九界緣起，離十界外，無別緣起故。欲隨佛界緣起，無如以信願心，持佛名號。但信貴深，願貴切，持名貴專勤。果以深切專勤之心，信願持名，即是以佛知見而為知見。亦即是念念中，以佛知見，治眾生知見也。熾然十使心中，但置一信願持名之心，即轉生界緣起，為佛界緣起。此於修道門中，乃點鐵成金極妙之法。只須赤體擔當，久久勿替。管取金台可以坐待，寶蓮不日來迎，是為從此同居生彼同居，橫出三界。較之豎出者，不亦省力也哉。

修習一切法門，貴乎明宗得旨。今人但知萬法唯心，不知心唯萬法。但知心外無佛，不知佛外無心。但知無量為一，不知一為無量。但知轉山河大地歸自己，不知轉自己歸山河大地。然既不知心唯萬法，豈真知萬法唯心。既不知佛外無心，豈真知心外無佛。所謂一個圓球，劈作兩半，離之則兩傷，合之則雙美也。是故念佛者，必以唯佛唯土為宗。若唯佛唯土之宗不明，則真唯心義不成。果透真唯心義，則唯佛唯土之宗自成。既成此宗，則一句所念之佛，所生之土，全體大用，橫遍豎窮，獨體全真，包羅無外。所念既爾，能念亦然。是謂以實相心，念實相佛。以法界心，念法界佛。念念絕待，念念圓融。以絕待故，全超一切法門，無與等者。以圓融故，全收一切法門，無出其外者。此之謂法無定相，遇緣即宗。繁興大用，舉必全真。一句阿彌陀佛，須恁麼信，恁麼念，方是不思議中不思議也。

當念佛時，不可有別想，無有別想，即是止。當念佛時，須了了分明，能了了分明，即是觀。一念中止觀具足，非別有止觀。止即定因，定即止果。觀即慧因，慧即觀果。一念不生，了了分明，即寂而照。了了分明，一念不生，即照而寂。能如是者，淨業必無不成。能如此者，皆是上品。一人乃至百千萬億人，如是修，皆是如是成就。念佛者，可不慎乎。

悟開大師（字豁然，張姓，蘇州人，出家於祥峰，圓具於高旻，既悟心宗，乃開法於荊南顯親寺，旋退隱，歷居雲間，練川，等處，後歸寶藏庵，專修淨業，嘗著念佛百問，淨業知津，念佛警策，淨業初學須知，及古道情等書行世，感化甚眾，道光十年夏，疾作，寄書遠近緇白，悉以生死事大為勖，且云秋盡當西歸，果於立冬前二日，向西念佛坐化。）

師云，開眼念佛，心易散動，可閉目念。當念佛時，將心放空。提起佛號，即念即聽。綿綿密密，行之久久，必有相應時也。但要字字從念頭上著實，句句從求生西方裏出來。更有繫念一法，在不念佛時，將念頭常掛在阿彌陀佛身上。心常清淨，不動不搖，便是得力處。

問曰，雜念從何而來。答，人之一身，只有一念，念佛之念即是他，雜念之念亦是他。只因念佛猶未專，故有少分在佛外。問，此雜念如何除得。答，雜念不須除得，但以此一念，全提在佛上即無。問，然精力疲弱，不能使之即無，奈何。答，道力未充，多諸散亂。收攝六根，漸歸清淨。如猶未能，可置之不理。或目注佛相念，或念注佛相念，自無雜念矣。問，如此確好，但久之雜念復起，如何。答，內心昏濁，外境紛拿，念佛便不得力。甚至雜念纏繞不開。然勿焦躁，但澄淨心思，令一句佛，聲從口出，音以耳聞，又復從心念中流出。循環貫攝，雜念即無。問，如此甚妙，尚有鈍根者不能，且又如何。答，可將南無阿彌陀佛六字，當念佛一聲，即記在南字上，二聲記無字，三聲記阿字，又彌，又陀，又佛，而又南字，連環不斷，則妄念無處出生矣。

妙空大師（鄭姓，江都人，少業儒，嘗同許雲虛，楊仁山，貫如法師等，商刻大藏經，旋出家，自號刻經僧，凡十五年，已刻三千餘卷，寂後三載，而大般若經，始告完成，師自受具之後，持戒精嚴，過午不食，生平著述尤富，後匯刻為樓閣叢書，其中大都為闡揚淨土之作，從而受化者甚眾，如蔣元亮等，均蔚為人望，光緒六年，念佛而寂，年五十五。）

師云，觀既未易成就，戒亦未易全持，眾福非旦夕可期，妙悟非鈍根可得。大願堅固，更罕有焉。若不再從老實持名上，出一頭地，必致長沉苦海，永受輪迴。千佛慈悲，亦難救度。況持名一行，普攝三根。方便殊勝，莫過於斯。

念佛人於行住坐臥，務常端正。身若端正，心自清淨。當人自驗，誠不我欺。

口既念佛，則禁涉閒言。若一涉及，當思念佛人，不應如是。則猛念佛數聲，以提醒而掃蕩之。

念佛之人，勿雜惡念。於必經之事，一過即捨。久之意地清淨，遇事即有妙智觀察。此乃念佛，轉識成智之謂也。

或高聲，或低聲，或默持，或金剛持，都不相應者。古有擊舌持一法，可取用之。其持法即不動口，亦不出聲，但是繫心一念。惟以舌根搞擊前齒。心念隨應，音聲歷然。聲不越竅，聞性內融。心印舌機，機抽念根，從聞入流，反聞自性。是三融會，念念圓通。久久遂成，唯心識觀。

所謂隨順持名者，昏沉則經行持，散亂則端坐持，或跪或立或臥，皆隨己便，總使一句佛號不忘。此乃降伏心魔之要術也。

凡遇逆順淨穢，苦樂得失，一切境界時，務須保此一念。不然念隨境界轉去，佛念從此斷絕，豈不可惜矣哉。

對像時，即以此像為真佛。面對心念，其誠敬可知。不對像時，亦應如對像之誠敬。如此念佛，最易感通。黑業亦易消滅也。

世間一切苦人，求閒不得，故不能念佛。今閒矣，又聞此念佛之法。務須綿密接續，振作收斂，方能不負光陰。若使悠忽念去，不能濟事。虛延歲月，辜負四恩。一朝無常忽到，將何以抵對耶。

既有智慧，勿令入狂。最宜靜細念佛，以堅固之。當知智慧人能念佛，則使世間之念佛者益多，且令外道之修行者易返。以有智慧之聲名以啟之，有智慧之作用以救之故也。

老實念佛者，既不逞才能，又不求名利，最為難得。以老實二字，是生西方一條大路。又老實者，不於一句阿彌陀佛外，添一毫妄想也。

凡今生前世，惡果成就，苦報必來。故一分苦，即一分惡也。不可諉於命運之不濟也，但當愧其修行之不早。每一想及，身毛皆豎，五內若裂。悲傷感奮，痛不欲生。如此念佛，則字字從肝髓中流出，方是念佛真境。

處一切無可如何之境而不悲者，非人情矣。然處一切無可如何之境而徒悲者，又豈明佛性乎。既悲矣，則當思出苦。而當思與一切眾生，畢竟出苦。當思佛之所以稱大悲者，為其能拔眾生出苦也。我以悲心念佛，求佛之悲，拔我之苦，其宜如何懇切耶。

念佛之心，既已純熟。於六塵中，唯一聲塵。六根之用，全寄一耳。身亦不覺其旋繞也。舌亦不覺其鼓動也。意亦不覺其分別也。鼻亦不覺其呼吸也。眼亦不覺其開閉也。觀音勢至兩圓通，即是一也。根即塵也。塵即根也。根塵即識也。十八界融成一界也。

一事方畢，一語方罷，尚未打點念佛，而一句佛號即滾滾出來者，此三昧易成之象也。

念佛之境，孤寂最佳。高低隨宜，緩急隨分。打成一片，正在此時。當知身孤而心不孤也。諸佛及彌陀之心，未嘗暫捨乎我。舉意佛知，開口佛聞，何憂孤寂乎。

病者，死之機也。死者，凡聖淨穢之關也。病中當作死想，勤念佛名，決定待死。必有光明接引，遂我往生之願。若於病上，略一停想。則一切愛戀恐怖，煩惱安排，種種雜念，一齊現前。生死關頭，如何濟事。若病危時，但記取阿彌陀佛四字於心勿忘可也。左右侍奉之人，亦宜常將此四字，頻頻提醒。當知百劫千生，所有錯走之路，全在此時一念，斷得清楚。何以故，六道輪迴，皆一念為主。若一念專注在佛，則形雖敗壞，而神不散亂，即隨一念而往生淨土矣。嗚呼，但記取阿彌陀佛四字於心勿忘可也。

戀西大師（諱古琨，廣信人，年十餘出家，旋即受具，既悟向上，復修淨業，自行化他，唯誠唯懇，後住明州西方寺，以終焉，師自發心至終，日持佛號六萬，二時回向，寒暑無間，光緒十八年秋，略示疾，無何，向西趺坐，念佛而逝，次年二月荼毗，眾見頂現十佛像，雙手各現一佛像，因師曾焚二指，分供釋迦，彌陀，頂常然香供養十方諸佛故也。）

師云，奉告有緣之士，於持名時，只要令聲音不絕，不必注著一心不亂。音聲不絕是因，一心不亂是果，因行若真，果必成就。所謂形直則影端，聲和則響順也。可惜今時之人，佛尚不肯常稱。於句句眾，有銷塵融滯之功德亦不知，便先想一心不亂，豈非鳥無翼而欲飛，樹無根而欲茂。所以每每念彌陀，每每無滋味，念得妄想多，便向別門去。嗚乎哀哉，淨土法門，衰敗至此，可謂極矣。願我同倫，出聲記數，努力努力。又當知出聲是口，記數是身。故妙葉禪師云，能運身口之念，勿論其散。但不間斷，自能一心，亦即可名一心。惟行之不休為度，故不必憂散亂矣。偈云，專念阿彌陀，不必參是誰，只要心不亂，決定出輪迴。專念阿彌陀，不必懺宿業，只要仗佛力，決定能消滅。專念阿彌陀，不必斷煩惱，只要佛聲現，決定當時少。專念阿彌陀，不必尋方便，只要心常憶，決定成一片。專念阿彌陀，不必求悟門，只要到西方，決定悟無生。專念阿彌陀，不必報四恩，只要佛不離，決定利群生。專念阿彌陀，不必起疑惑，只要信佛語，決定生彼國。

印光大師（蓮宗十三祖也，趙姓，郃陽人，博通宗教，專修淨業，歷住終南，紅螺，普陀，民十九，至吳創建靈巖淨宗道場，教人以倫常因果為基礎，念佛生西為歸宿，印贈佛書五百萬部，佛像百餘萬幀，民廿九年冬，於靈巖念佛坐化，荼毗，卅二齒全存，五色舍利數千粒，世壽八十，僧臘六十，遺著百萬言，弟子廿餘萬，類多賢哲，及党國聞人。）

師云，淨土法門，釋迦彌陀之所建立也。文殊普賢之所指歸也。馬鳴龍樹之所弘揚也。匡廬，天臺，清涼，永明，蓮池，蕅益之所發揮宣導，以普勸乎若聖若凡，或愚或智也。

念佛一法，乃佛教之總持法門，但有專念自佛，專念他佛，兼念自他佛之不同。專念自佛者，如諸經中，深窮實相，以期證悟，乃於五陰，六入，十二處，十八界，七大等諸法中，以般若智照，了達此一切法，當體全空，親見本具妙真如性。及禪宗看念佛的是誰，並各種話頭，以期親見父母未生前本來面目是。此於四種念佛中，名為實相念佛焉。專念他佛，有三種念法。一觀想，謂依十六觀經作觀。或專觀白毫。或但觀丈六八尺之佛身，或觀廣大法身，及具觀十六種觀。二觀相，謂對佛形像，想佛相好光明等。三持名，謂一心稱阿彌陀佛聖號。此三種念法，雖不同，皆須具有真信切願，方可與佛感應道交，方可決定現生出此娑婆，生彼極樂。此四種念佛，唯實相念佛，諦理最深，然頗不易修。以唯仗自己戒定慧，及參究照察之力，別無他力補助。若非宿根成熟，則悟尚不易，何況實證。唯持名念佛，下手最易，成功最速。倘能都攝六根，淨念相繼，必於現身，親證念佛三昧，臨終決定往生上品。縱根基陋劣，未證三昧，但以信願持佛名號，如子憶母，常時無間，迨至臨終，感應道交，仗佛慈力，帶業往生，末世眾生，唯此是賴，否則但種來因，難得實益。果能至心持念，念到全心是佛，全佛是心，心外無佛，佛外無心，無念而念，念而無念，心佛兩彰，而復雙泯時，則實相妙理，覿體顯露，西方依正，徹底圓彰。即持名而深達實相，不作觀而親見西方。攝機最普，得益最深，最契末世鈍根之士，大暢如來出世之懷。以故從上知識，多皆注重於持名一門，此念他佛之大致也。至於自他俱念，即所謂禪淨雙修者，有以專看念佛的是誰，以期明心見性，不以信願求生為事者。雖似禪淨雙修，實為有禪無淨。既無信願，莫由仗佛力以帶業往生。倘未到業盡情空，又不能仗自力以了生脫死。是知禪淨雙修，唯具深信願者，方為得益。否則固不如專致力於持佛名號一門也。

念佛一事，最要在了生死。既為了生死，則生死之苦，自生厭心，西方之樂，自生欣心。如此則信願二法，當念圓具。再加以至誠懇切，如子憶母而念。則佛力，法力，自心信願功德力，三法圓彰，猶如杲日當空，縱有濃霜層冰，不久即化。

既欲修持淨業，必須敦倫盡分，閑邪存誠，諸惡莫作，眾善奉行。戒殺吃素，護惜物命，信願念佛，求生西方。內為父母，兄弟，姐妹，外而親戚，朋友，鄉党，鄰里，咸皆以此奉勸。無論彼之能信受與否。固不可不令彼一得聞知也。

念佛人，但能真切念佛，自可仗佛慈力，免彼刀兵水火。即宿業所牽，及轉地獄重報，作現生輕報。偶罹此殃，但於平日，有真切信願，定於此時，蒙佛接引。

既有真信切願，當修念佛正行。言念佛正行者，各隨自己身分而立，不可定執一法。如其身無事累，固當從朝至暮，從暮至朝，行住坐臥，語默動靜，穿衣吃飯，大小便利，一切時，一切處，令此一句弘名聖號，不離心口。若盥漱清淨，衣冠整齊，及地方清潔，則或聲或默，皆無不可。或睡眠及裸露洗浴大小便時，及至污穢不潔之處，只可默念，不宜出聲。默念功德一樣，出聲便不恭敬。勿謂此等時處念不得佛，須知此等時處出不得聲爾，又睡若出聲，非唯不恭敬，且致傷氣，不可不知。

念佛用功最妙之方法，是都攝六根，淨念相繼。都攝六根者，即是念佛之心，專注於佛名號，即攝意根，口須念得清清楚楚，即攝舌根。耳須聽得清清楚楚，即攝耳根。此三根攝於佛號，則眼決不會亂視。念佛時眼宜垂簾，不可睜大。眼既攝矣，鼻也不會亂嗅，則鼻亦攝矣。身須恭敬，則身亦攝矣。六根既攝而不散，則心無妄念，唯佛是念，方為淨念。六根不攝，雖則念佛，心中仍然妄想紛飛，難得實益。若能。常都攝六根而念，是名淨念相繼。能常常淨念相繼，則一心不亂，與念佛三昧，均可漸得矣。

欲心不貪外事，專念佛。不能專，要他專。不能念，要他念。不能一心，要他一心等。亦無奇特奧妙法則，但將一個死字，貼在額顱上，掛在眉毛上。心常念曰，我某人，從無始來，直至今生，所作惡業，無量無邊。假使惡業有體相者，盡虛空界，不能容受。宿生何幸，今得人身，又聞佛法。若不一心念佛，求生西方，一氣不來，定向地獄鑊湯爐炭劍樹刀山裏受苦，不知經幾多劫。（師說，乃至變餓鬼諸苦，及變畜生諸苦等。）雖欲出離，末由也已。

念佛雖貴心念，亦不可廢口誦。以身口意三，互相資助，況欲攝心以證三昧者乎。

念佛要常作將死將墮地獄想，則不懇切亦自懇切，不相應亦自相應。以怖苦心念佛，即是出苦第一妙法。亦是隨緣消業第一妙法。

念佛時，必須至誠。或有時心中悲痛起來，此係善根發現之相。但切勿常常如是，否則必著悲魔。凡有適意事，不可過於歡喜，否則必著歡喜魔。

念佛時，眼皮須垂下，不可提神過甚。以致心火上炎，或有頭頂發癢發痛等病，必須調停適中。

大聲念，不可過於致力，以防受病。

掐（音恰）珠念，能防懈怠，但靜坐念佛，切不可掐，掐則指動而心不能定，久必受病。

念佛心不歸一，由於生死心不切。若作將被水沖火燒，無可救援之想，及將死將墮地獄之想，則心自歸一，無須另求妙法。故經中屢云，思地獄苦，發菩提心。此大覺世尊最切要之開示，惜人不肯真實思想爾。地獄之苦，必水火之慘深無量無邊倍。而想水沖火燒則悚然，想地獄則泛然者。一則心力小，不能詳悉其苦事。一則親眼見，不覺毛骨悚然爾。

病與魔皆由宿業所致。汝但能至誠懇切念佛，則病自痊癒，魔自遠離。倘汝心不至誠，或起邪淫等不正之念。則汝之心，全體墮於黑暗之中，故致魔鬼擾擾。汝宜於念佛畢回向時，為宿世一切怨家回向，令彼各沾汝念佛利益，超生善道。

於未得一心前，斷斷不可萌見佛之念。能得一心，則心與佛合，心與道合。欲見即可頓見，不見亦了無所礙。倘急欲見佛，心念紛飛。欲見之念，固結胸襟，便成修行大病。久之則多生怨家，乘此躁妄情想，現作佛身，企圖宿怨，自己心無正見，全體是魔氣分，一見便生歡喜。從茲魔入心腑，著魔發狂。雖有活佛，亦莫如之何矣。但能一心，何須預計見佛與否。

關中用功，當以專精不二為主。心果得一，自有不可思議感通。於未一心前，切切不可以躁妄心，先求感通。一心之後，定有感通，感通則心更精一。所謂明鏡當台，遇形斯映，紜紜自彼，與我何涉。心未一而切求感通，即此求感通之心，便是修行第一大障。況以躁妄格外企望，或致起諸魔事，破壞淨心。

凡念佛人，各須務實克己習氣，與人方便。凡可說者，雖與我有仇，亦須為說，令其趨吉避凶，離苦得樂。平時侃侃鑿鑿，與人說因果報應，生死輪迴。並念佛了生死之道。與教兒女為立太平之基等義。心如弦直，語無模棱。居心可以質鬼神，作事決不昧天理。若到臨終，決無此種可憐可憫之現象。（因有黃某臨終時極慘，似當墮餓鬼道，其友人函懇印老證明，此上一段開示，即老人開導其友人者。）

汝之念佛氣悶，非體弱之故，乃業障所使，汝但懇切至誠念佛。如念不來，則心常憶想。能念則仍須用口念，否則但心轉心憶，久久此業即消。以後凡居心行事，必須向厚道一邊做，厚則載福，薄則無福可得。若在加之以刻，險，奸，巧，則便如山峰峻峙，任何雨澤皆不受，任何草木皆不生矣。

一句南無阿彌陀佛，綿綿密密，常時憶念。凡有忿怒，淫欲，好勝，賭氣，等念，偶爾萌動，即作念云，我念佛人，何可起此種心念乎。念起即息，久則凡一切勞神損身之念，皆無由而起。終日由佛不可思議功德，加持身心，敢保不須十日，即見大效。若只偶爾念一句兩句，便欲見效，則是自欺欺人。雖亦仍有功德，欲卻由此愈病，則決不可得。凡事均以誠為本。修持可不用其誠，而欲得愈病滅苦之利益乎。

念佛之樂，唯真念佛者方知。然必至誠懇切，攝心而念，不可著外境相。否則心地不通，觀道不熟，魔境現前，亦不了知，則殆矣。切囑。切囑。

觀想一法雖好，必須了知所見之佛像，乃屬唯心所現。若認做心外之境，或致著魔發狂，不可不知。若認做外境，作塊然實有，便成魔境矣。合眼開眼，但取合宜可也。

近來修行者，多多著魔，皆由以躁妄心，冀勝境界。勿道其境是魔，即其境的是勝境，一生貪著歡喜等心，則便受損不受益矣，況其境未必的確是勝境乎。倘其人有涵養，無躁妄心，見諸境界，直同未見，既不生貪著，又不生恐怖驚疑，勿道勝境現有益，即魔境現亦有益。何以故，以不為魔轉，即能上進故。此語不常對人說，因汝有此種事，故不得不說也。

念佛之人，當存即得往生之心。若未到報滿，亦只可任緣。倘克期欲生，若工夫成熟，則固無礙，否則只以求心，便成魔根。倘此妄念，結成莫解之團，則險不可言。

念佛心不歸一，當攝心切念，自能歸一。攝心之法，莫先於至誠懇切。心不至誠，欲攝莫由。既至誠已，猶未純一，當攝耳諦聽。無論出聲默念，皆須念從心起，聲從口出，音從耳入。（默念雖不動口，然意地之中，亦仍有相。）心口念得清清楚楚，耳根聽得清清楚楚，如是攝心，妄念自息矣。

所謂十念記數者，當念佛時，從一句至十句，須念得分明，仍須記得分明。至十句已，又從一句至十句念，不可二十三十。隨念隨記，不可掐珠，唯憑心記。若十句直記為難，可分為兩氣。則從一至五，從六至十。若又費力，當從一至三，從四至六，從七至十，作三氣念。念得清楚，記得清楚，聽得清楚，妄念無從著腳，一心不亂，久當自得爾。

念佛回向，不可偏廢。回向即信願之發於口者。然只宜於夜課畢，及日中念佛誦經畢行之。念佛當從朝至暮不間斷。其心中但具願生之念，即是常時回向。

日用之中，所有一絲一毫之善。及誦經禮拜種種善根，皆悉以此功德，回嚮往生。如是則一切行門，皆為淨土助行。猶如聚眾塵而成地，聚眾流而成海，廣大淵深，其誰能窮。然須發菩提心，誓願度生。所有修持功德，普為四恩三有，法界眾生回向，則如火加油，如苗得雨。既與一切眾生深結法緣，速能成自己大乘勝行。若不知此義，則是凡夫二乘自利知見，雖修妙行，感果卑劣矣。

每日功課回向，一一當與法界眾生。若此功課為此，彼功課為彼，亦非不可。然必又有普回向之願，方為與三種回向相合。三種回向者，一回向真如實際，心心契合。二回向佛果菩提，念念圓滿。三回向法界眾生，同生淨土。

曰誠，曰恭敬，此語舉世咸知，此道舉世咸昧。某某由罪業深重，企消罪業，以報佛恩。每尋求古德之修持懿範，由是而知誠與恭敬，實為超凡入聖，了生脫死之極妙秘訣，故常與有緣者諄諄言之。

律不獨指粗跡而已，若不主敬存誠，即為犯律，而因果又為律中綱骨。若人不知因果，及瞞因昧果，皆為違律。念佛之人，舉心動念，常與佛合。則律教禪淨，一道齊行矣。

念佛法門，以信願行三法為宗。以菩提心為根本。以是心作佛，是心是佛，為因該果海，果徹因源之實義。以都攝六根，淨念相繼，為下手最切要之工夫。由是而行，再能以四弘誓願，常不離心。則心與佛合，心與道合，現生即入聖流，臨終直登上品，庶不負此生矣。

有一秘訣，剴切相告，竭誠盡敬，妙妙妙妙。

向外馳求，不知返照回光。如是學佛，殊難得實益。孟子曰，學問之道無他，求其放心而已矣。汝學佛而不知息心念佛，於儒教尚未實遵，況佛教乃真實息心之法乎。觀世音菩薩，反聞聞自性。大勢至菩薩，都攝六根，淨念相繼。金剛經應無所住而生其心。不著色聲香味觸法而行布施，乃至萬行。心經照見五蘊皆空。皆示人即境識心之妙法也。若一向專欲博覽，非無利益。奈業障未消，未得其益，先受其病矣。

弘一大師（諱演音，李姓，字叔同，天津人，肄業於日本美專，執教於國內各校，民七，出家杭州大慈，受具靈隱，慨律學久衰，乃發心宏闡，於是萍居浙閩，專事講述，著有南山律苑叢書等行世，尤服靈巖印公，故亦篤修淨業，恒以生宏戒律，歿歸西方為志，民卅一年秋，於溫陵預知時至，念佛而寂，年六十四，僧臘廿四，火後獲舍利千八百餘粒。）

師云，古詩云，我見他人死，我心熱如火，非是熱他人，看看輪到我。人生最後一段大事，豈可須臾忘耶。今為講述，如下所列。當病重時，應將一切家事，及自身體悉皆放下。專一念佛。一心希冀，往生西方。能如是者，如壽已盡，決定往生。如壽未盡，雖求往生，而病反能速愈。因心專誠，故能滅除宿世惡業也。倘不如是放下一切，專一念佛者，如壽已盡，決定不能往生。因自己專求病癒，不求往生，無由往生故。如壽未盡，因其一心希冀病癒，妄生憂怖，不但不能速愈，反更增加病苦爾。

病未重時，亦可服藥。但仍須精進念佛，勿作服藥愈病之想。病已重時，可以不服藥也。余昔臥病石室，有勸延醫服藥者，說偈謝云，阿彌陀佛，無上醫王，捨此不求，是謂癡狂。一句彌陀，阿伽陀藥，捨此不服，是謂大錯。因平日既信淨土法門，諄諄為人講說。今日患病，何反捨此而求醫藥，可不謂為癡狂大錯耶。

若病重時，痛苦甚劇者，切勿驚惶。因此病苦，乃宿世業障。或亦是轉未來三途惡道之苦，於今生輕受，以速了償也。

自己所有衣服諸物，宜於病重之時，即施他人。若依地藏菩薩本願經，如來讚歎品所言供養經像等，則彌善矣。

若病重時，神識猶清，應請善知識為之說法，盡力安慰。舉病者今生所修善業，一一詳言而讚歎之。令病者，心生歡喜，無有疑慮，自知命終之後，承斯善業，決定生西。

臨終之際，切勿詢問遺囑，亦勿閒談雜話。恐被牽動愛情，貪戀世間，有礙往生爾。若欲留遺囑者，應於健康時書寫，付人保藏。

倘自言欲沐浴更衣者，則可順其所欲而試為之。若言不欲，或噤口不能言者，皆不須強為。因常人命終之前，身體不免痛苦。倘強為移勸沐浴更衣，則痛苦更當加劇。世有發願往生之人，臨終為眷屬等移動擾亂，破壞其正念，遂至不能往生者，甚多甚多。又有臨終可生善道，乃為他人誤觸，遂其嗔心，而牽入惡道者。如經所載，阿耆達王，死墮蛇身，豈不可畏。

臨終時，或坐或臥，皆隨其意，未宜勉強。若自覺氣力衰弱者，僅可臥床，勿求好看，勉強坐起。臥時，本應面西右脅側臥，若因身體痛苦，改為仰臥，或面東左脅側臥者，亦任其自然，不可強制。

大眾助念佛時，應請阿彌陀佛接引像，供於病人臥室，令彼瞻視。

助念之人，多少不拘。人多者，宜輪班念，相續不斷。或念六字，或念四字，或快或慢，皆須預問病人，隨其平日習慣及好樂者念之，病人乃能相隨默念。今見助念者，皆隨己意，不問病人，既已違其平日習慣及好樂，何能相隨默念。余願自今以後，凡任助念者，於此一事，切宜留意。

尋常助念者，皆用引磬，及小木魚。以余經驗言之，神經衰弱者，病時甚畏引磬及小木魚聲。因其聲尖銳，刺激神經，反令心神不寧，若依余意，應免除引磬及小木魚，僅用音聲助念，最為妥當。或為擊大鐘大磬大木魚，其聲宏壯，聞者能起肅敬之念，實勝引磬小木魚也。但人之所好，各有不同。此事必先向病人詳細問明，隨其所好而試行之。或有未宜，僅可隨時改變，萬勿固執。

既已命終，最切要者，不可急忙移動。雖身染便穢，亦勿急為洗滌。必須經過八小時後，乃能浴身更衣。常人皆不注意此事，而最要緊。惟願廣勸同人，依此謹慎行之。

命終前後，家人萬不可哭，哭有何益，能盡力幫助念佛，乃於亡者有實益爾。若必欲哭者，須俟命終八小時後。

頂門溫暖之說，雖有所據，然亦不可固執。但能平時信願真切，臨終正念分明者，即可證其往生。

命終之後，念佛已畢，即鎖房門，深防他人入內，誤觸亡者。必須經過八小時後，乃能浴身更衣。（前文已言，今再諄囑，切記切記。）因八小時內，若移動者，亡人雖不能言，亦覺痛苦。

八小時後著衣，若手足關節硬，不能轉動者，應以熱水淋洗，用布攪熱水，圍於臂肘膝彎。不久即可活動，猶如生人。

凡念佛等一切功德，皆宜回向，普及法界眾生，則其功德乃能廣大，而亡者所獲利益，亦更因之增長。

吾人臨命終時，乃是一生之臘月三十日，為人生最後。若未將往生資糧預備妥穩，必致手忙足亂，呼爺叫娘，多生惡業一齊現前，如何擺脫。臨終雖恃他人助念，諸事如法。但自己亦須平日修持，乃可臨終自在。奉勸諸仁者，總要及早預備才好。

思歸集卷三 終

（附）印光法師勸修淨土要言

吾人心性，與佛同儔。只因迷背，輪迴不休。如來慈憫，隨機說法。普令含識，就路還家。法門雖多，其要唯二。曰禪與淨，了脫最易。禪唯自力，淨兼佛力。二法相校，淨最契機。如人渡海，須仗舟船。速得到岸，身心坦然。末世眾生，唯此堪行。否則違機，勞而難成。發大菩提，生真信願。畢生堅持，唯佛是念。念極情忘，念即無念。禪教妙義，徹底顯現。待至臨終，蒙佛接引。直登上品，證無生忍。有一秘訣，剴切相告。竭誠盡敬，妙妙妙妙。

思歸集卷四

印光法師鑒定

思歸子釋如岑敬輯

淨土雜詠

六十餘年，片時春夢，覺來剛熟黃粱。浮華幻影，有甚好風光。冷眼兒輕輕覷破，急翻身蹬斷絲韁。兒孫戲從他搬演，何必看終場。青山茅屋子，殘生活計，別作商量，但隨緣消遣，洗缽焚香。先送心歸極樂，恣逍遙，寶樹清涼。堪悲也，回頭望處，業海正茫茫。（莊嚴居士）

日月籠中飛鳥，乾坤水上浮萍，百年暫寄少長齡，豈可瞢然不省。好把塵緣打疊，休將夢境消停，彌陀六字是真經，記取修行捷徑。 不問賢愚老少，何分貴賤癡呆，有心皆可作如來，佛語流傳固在。一句彌陀極易，六時繫念無虧，此身誓取紫金台，應念心心頂戴。（靈瑞禪師）

疊疊叮嚀囑勸，切切彌陀悲願。滔滔的苦海深，層層的業債牽。鬧鬧喧喧，輪迴了千遍。早早登安養歸船，時時禮古佛垂憐。逍逍遙遙西方古路，永永住無生國裏證真詮。 急忙忙浮生如電，痛煞煞輪迴千遍，浪滔滔苦海無邊，一心心誰肯把彌陀念。最堪憐，無端愛欲牽，無常一到，只恐風箏斷。四大分離眾業纏，怨愆，泥犁苦萬千。懸懸，極樂慈尊眼望穿。（智達禪師）

西方好，隨念即超群。一點歸心憑落日，萬端塵事付浮雲。人世自紛紛。……凝望處，決定去棲神，金地經行光裏步，玉樓宴坐定中身。方好任天真。（白雲禪師）

欲生安養國，承事鼓音王。（鼓音王，即阿彌陀佛。）合掌須西向，低頭禮彼方。嬰兒思乳母，遠客望家鄉。慎重迎新月，殷勤送夕陽。形骨同土木，戒檢若冰霜。想念離諸妄，跏趺在一床。剎那登淨域，方寸發幽光。骨肉都融化，乾坤極杳茫。太虛含表裏，佛剎據中央。蓮吐葳蕤萼，波翻瀲灩塘。樓隨四寶合，台備七珍妝。鏡面鋪階砌，荷心結洞房。瑤池無晝夜，珠水自宮商。渠瑩金沙底，風輕寶岸旁。千枝分赤白，萬朵間青黃。暫挹身根爽，微通鼻觀涼。聖堅雲靉靆，天樂日鏗鏘。俊偉純童子，伊優絕女郎。掛肩如意服，擎缽自然槳。脫體殊清淨，含輝更焜煌。袈裟籠瑞靄，瓔珞襯仙裳。遍往微塵國，周遊正覺場。永懷恩入髓，且免毒侵瘡。回憶娑婆苦，爭禁涕淚滂。（西齋和尚）

修途十萬一毫端，何謂西方路渺漫。佛境不從心外見，真容多在定中觀。（古溪禪師）

西方故國早回還，人命無常呼吸間。有限光陰當愛惜，今生蹉過出頭難。（一元禪師）

千劫升沉事可嗟，須彌散骨亂如麻。於今始覺知慚愧，淚眼晨昏只憶家。（蓮侶居士）

最怕臨終神識迷，舌根堅硬氣難提。若非平日心專一，那得資糧助往西。（西一居士）

靜觀深時落日斜，了知極樂路非賒。十年浪子無歸處，一念回光便是家。（蘭台居士）

輾轉因緣十二支，塵沙劫數了何時。空王路下勤稽首，雙淚潸流不自知。（空王即指阿彌陀佛）（樂園居士）

稱一弘名哭一聲，聲聲哭向大慈尊。此回若不歸家去，六道何時得脫身。（戀西大師）

說著無常事事輕，饑餐渴飲懶經營。一心不退思安養，萬善同歸憶永明。（楚石老人）

說著蓮邦兩淚垂，閻浮苦趣實堪悲。世間出世思惟遍，不念彌陀更念誰。（夢東大師）

念念彌陀休背覺，心心極樂願還鄉。何時得受清虛體，壽極河沙不可量。（省庵大師）

六時叩問黃金父，赤子飄零幾日歸。話到輪迴無盡處，相看不覺淚沾衣。（中峰國師）

暫居此地非吾土，遙憶西方是我家。極樂人民無量壽，不將日月計年華。（實賢大師）

船大西來望故鄉，寶華池上晚風涼。飄零不耐歸心切，一片輕幡掛夕陽。（明本禪師）

夜長易得還鄉夢，歲暮難忘作客情。十萬億程安養國，寸心耿耿掛長庚。（思齊老人）

深宵倚檻窺殘月，薄暮推窗望夕陽。客路旍竮久漂泊，苦求佛力早還鄉。（寸香齋主）

生死輪迴望攝提，心酸徹腑痛沉迷。回家不待蓮華放，先送神歸落日西。（昱山法師）

人生百歲七旬稀，往事回觀盡覺非。每哭同流何處去，閒拋淨土不思歸。（梵琦禪師）

日夜思歸未得歸，天涯客子夢魂飛。覺來何處雁聲過，望斷故鄉書信稀。（楚石老人）

白露秋分涼透窗，客途遊子憶蓮邦。慈尊何日垂金臂，一片歸心夢不忘。（昱山法師）

委骸回視積如山，別淚翻成四海瀾。世界到頭終有壞，人生彈指究何歡。成男作女經千遍，戴角披毛歷萬端。不向此生生淨土，投胎一錯悔時難。（優曇大師）

攝心快向樂邦來，莫待無常老病催。若使此生重蹉過，難逃永劫墮輪迴。天邊落日勤修觀，世上空華莫用載。念念直前無退轉，寶池坐看一蓮開。（蓮隱禪師）

娑婆業道事縱橫，說著蓮邦夢也清。一息不來千劫恨，寸心肯捨六時名。如雞抱卵溫相續，似火熔金煉愈精。當下情根除卻盡，自然真性現圓明。（周光居士）

早投清泰為棲息，休向濁塵論有無。煩惱熾時徵定力，念頭起處作工夫。尺香勤課三千佛，寸意隨輪百八珠。慈母倚門虛眼望，可憐遊子尚迷途。（西齋居士）

漸看鬢髮著霜痕，自省己非自討論。一世竟成何事業，百年還有幾朝昏。急須立志求安宅，休更甘心赴死門。樂國不遙歸有路，蓮台好去觀慈尊。（蓮隱禪師）

昔年容易別瓊樓，本也無心作遠遊。豈意而今發垂雪，片懷常掛月西鉤。枕中忽聽思歸鳥，檻外頻驚落葉秋。一柱檀煙一聲磬，等閒遙望淚橫流。（櫨庵大師）

西望紅霞白日輪，仰觀寶座紫金身。一方土淨方方淨，十念心真念念真。生極樂城終不退，盡虛空界了無塵。向來苦海浮還沒，何幸今為彼岸人。（西齋和尚）

暮年光景苦無多，電影漚華一剎那。黃葉漸淍真老矣，秋風終夕奈愁何。無心不用貪浮利，有口惟應念佛陀。珍重臨行須努力，莫教萬劫自蹉跎。（實賢大師）

淨土因何獨指西，要令心念有歸棲。一門入後門門入，初步迷時步步迷。直就下凡階上聖，不離煩惱證菩提。蓮華勝友應相待，何日歸來手共攜。（寸香齋主）

我教原開無量門，於中念佛最為尊。都融妄念歸真念，總攝諸根在一根。不歷三祗修福慧，但稱六字出乾坤。如來金口無虛語，歷歷明文尚具存。（思齋老人）

一入西方境自融，雙眸頓覺翳銷熔。無邊剎土光中現，遍界真身象外逢。華襯玉欄紅隱隱，樹含金殿碧重重。色心泯合渾無寄，鏡象分明絕點蹤。（涅槃懺主）

六月人間暑氣高，炎炎火宅被焚燒。一林樹影藏高閣，十里荷華映畫橋。念佛聲悲頻有淚，思鄉心切更無聊。清涼池上何時返，滌盡煩襟水自饒。（寸香齋主）

亥時人定絕喧囂，痛策身心莫漫憍。斬斷妄心青草死，推聞昏暗黑山高。淚因憶佛渾難制，愁為思鄉不易消。遙想白蓮華蕊上，定知名字已曾標。（寸香齋主）

行時正好念彌陀，一佛還隨一步過。足下時時遊淨土，心頭念念絕娑婆。傍華隨柳須回顧，臨水登山莫放他。等得阿儂生極樂，十方來去任如何。（省庵法師）

住時念佛好觀身，四大之中那一真。我與彌陀非兩個，影兼明月恰三人。空房漸朽應難住，腐棟將頹豈易蹲。何日如蟬新脫殼，蓮華胎裏去棲神。（省庵法師）

坐時觀佛足跏趺，端坐蓮台華正敷。豪相分明隨念見，金容映現與心符。事如夢幻原空寂，理道圓融非有無。何日池頭捧雙足，親蒙頂上灌醍醐。（省庵法師）

臥時念佛莫開聲，鼻息之中好繫名。一枕清風秋萬里，半床明月夜三更。更無塵累心難斷，唯有蓮華夢易成。睡眼朦朧諸佛現，醒來追記尚分明。（省庵法師）

彌陀慈父願門開，攝受群生等一孩。濃血團中離臭穢，蓮華胞裏受香胎。但憑信願為良導，只有狐疑是棄材。濁惡娑婆難久住，早同善友賦歸來。（省庵法師）

生西驗證略錄

唐，懷玉大師，姓高，丹邱人。執持律法，名節峭然，一食長坐，蚤虱恣生，誦彌陀經三十萬遍。日課佛號五萬聲。常行懺悔。天寶元年，六月九日，見西方聖像，數如恒沙，一人擎銀台來迎。玉曰，吾一生念佛，誓取金台，何為不然。聖像遂隱。玉倍加精進，忽聞空中雲，頭上已有光暈矣。請趺坐結印，以俟佛來。越三日，異光滿室。玉云，若聞異香，我報將盡。書偈云，清淨皎潔無塵垢，上品蓮台為父母。我修道來經十劫，永離娑婆歸淨土。說偈已，香氣盈空，聖眾遍滿，見阿彌陀佛，觀音，勢至，共御金剛台來迎，玉含笑而逝。郡太守段懷然，作偈贊曰，我師一念登初地，樂國笙歌兩度來。唯有門前古槐樹，枝低只為掛金台。（宋高僧傳）

僧感，並州人。持觀無量壽經，阿彌陀經，夢身生羽翼，左觀經文，右彌陀經文，欲飛而身重。又誦二年，夢羽翼長，欲飛稍輕。更誦二年，飛騰無礙，即向西方，到極樂世界，見一佛菩薩云，汝誦經力，得到極樂邊地，汝回娑婆，每日誦四十八遍，千日後，方生上品。感夢覺，如說修行，三年而終。臥處生蓮華七莖，七日不萎。（三寶感應要略）

隋，汶州二沙彌，不知何許人，同志念佛。經五年，長者先亡，至淨土見佛，白言，有小沙彌，與我同修，可得生否。佛言，由彼勸汝，汝方發心。汝今可歸，益修淨業，三年後，當同來此。至期，二人見佛與聖眾自西而來，大地震動，天華飄舞，一時同化。（佛祖統記）

清，朗然尼，姓沈，嘉善人，幼年見嫂產難之苦，自誓不字，尋出家於淨池庵，專修淨土，閒忙無間。後年七十一，謂其徒曰，吾三月中，已三夢寶池，趺坐華中，往生有分矣。遂無疾坐逝。（染香集）

宋，王日休居士，龍舒人，宋高宗朝，舉國學進士，棄官不就。既修淨業，日課千拜。著書名龍舒淨土文，自王臣以至優丐之屬，咸以淨土法門，勸引皈依。其文淺說曲諭，至詳至懇，若父兄之教子弟然。後廬陵李彥弼有疾，垂死，夢一人自稱龍舒居士，曰，汝食白粥，疾當瘳。且汝尚憶闋仲雅，教汝修行捷徑否。弼曰，每日念佛不輟。既覺，索粥食之，立瘉。彥弼稔聞日休名，尋遣諸子往受學焉。不久回云，日休將卒前三日，遍別道友，勉以精進淨業，云將有行，不復相見。及期與生徒講書畢，禮誦如常，至三更，忽厲聲念阿彌陀佛數聲曰，佛來接我，屹然立化。弼後見所夢與畫像合而感之，為刻日休像，並其事傳遠近，自是廬陵人多祀之。咸祐中，呂元益重刻淨土文，至祝願篇，板中得舍利三顆，其叔父師說載其事於篇首。（樂邦文類）

清，吳生，杭州人，祖父俱庠生。順治初年，兵圍城，父母失散，生被掠，送張將官標下服役。生年方十三，自歎吾本儒家子，今下賤若此，必是宿業。遂於佛前立誓，持齋念佛，日誦金剛經，回向西方。年十六，本官發糧充丁，即將糧銀買香供佛，跪誦阿彌陀佛聖號。後忽告本官，欲生西方。本官不信，訶為妖言。次日又至提督前乞假，督怒，批本官捆打五十，毫無怨言。又向各營作別，云某日歸西。至期沐浴焚香，禮佛畢，仍至本官船上叩辭。本官大怒，遣兵跡之。見其西向三拜，端坐說偈曰，身在營中心出家，身披鎧甲是袈裟。刀刀親見彌陀佛，箭箭射開白蓮華。遂自吐火焚其軀，合營官長，皆遙望羅拜。本官合門，因是齋戒。（蓮莊集）

清，癡頭道士，姓王，直隸人，極愚。親亡乏食，因餓敝廬，無所為計。或與之錢，亦莫辨其數之多寡。京邑陳道人收為徒，令日掃地拾柴，晚則課彌陀佛號數百，禮拜，炷香為度。癡頭誦佛不成韻，每昏沉欲睡，道人以長竿擊之曰，汝愚昧若此，尚不知精進耶。如是者三載，一夕，呵呵大笑，道人復擊之。癡頭曰，今日打我不得矣。詰其故，曰，師枯坐十八年，不知修法，若能如我老實禮念，早生西方見佛矣。道人奇之，而莫測其謂。翌日，癡頭登峭崖，向西合掌，屹立而化。闍維得舍利二粒。（染香集） （評曰，道士往生，古傳罕聞。今癡頭一愚昧之子，為千古特出之人。而黃冠者流，則曰，我學神仙，念佛乃愚夫所為，豈非反被聰明誤耶。）

昔天竺阿輸迦國一婆羅門，愚癡無智，愛婦情深，不知厭足。其婦信佛，擊金鼓唱阿彌陀佛。時夫挪入宿，婦乃與約，每夕同擊金鼓唱佛畢始宿。婆羅門如言，行至三年病死，五日復甦，泣與婦曰，吾死將入鑊湯地獄，鬼卒以鐵杖打罪人。擊鑊發音，吾驚魂昏憒，記汝擊金鼓念佛聲，遂唱南無阿彌陀佛。頓時鑊湯如涼池，蓮華彌滿其中，所煮罪人皆坐蓮華上，得生淨土。冥王歡喜，放吾還世。即說偈云，若人造多罪，應墮地獄中。繞聞彌陀名，猛火為涼池。（三寶感應要略）

宋，越國夫人王氏，哲宗從父荊王之妻也。專修淨土，晝夜無間，導諸妾婢，並志西歸。中有一妾獨懈，夫人曰，不可以爾一人，壞我規矩，摒之。妾悚悔，遂益精進，久之弗倦。一日，謂同事曰，吾其行矣。夜聞異香滿室，無疾而逝。越宿，同事者告夫人言，夜夢化去之妾，令致謝夫人，幸蒙訓責，得生西方，感德無量。夫人曰，彼能入我夢，乃可信爾。其夕夫人夢亡妾，致謝如前。夫人曰，西方可至乎。妾曰，可。遂導夫人行。頃之，見一大池，中有蓮華，大小間錯，或榮或悴。夫人問其故，妾曰，世間念佛者，才發一念，此中便生一華，勤惰不同，榮悴遂異。精進者榮，怠廢者悴。若歷久不息。念熟觀成，形消神謝，決生其中。中有一人朝服而坐，寶冠瓔珞，莊嚴其神。夫人問曰，何人也。妾曰，楊傑也。又一人朝服而坐，其華頗悴，夫人又問何人。曰，馬瑜也。兩人皆修淨業，事載淨土聖賢錄。夫人曰，我當生何處。妾導之行，可數里，望見一華台，金壁晃耀，光明洞然。妾曰，此夫人生處，乃金台上品上生也。既覺，悲喜交至，其年過生日，晨起，秉爐爇香，望觀音閣而立。諸眷屬，方趣前為壽，視之，則已化去矣。（往生傳）

唐，張善和，殺牛為業。臨終見牛數十頭，作人言曰，汝殺我。善和告妻，急延僧為我念佛。僧至，謂云，經言，若有眾生作不善業，應墮惡道，至心具足十念稱阿彌陀佛者，除八十億劫生死之罪，即得往生極樂世界。善和云，地獄至急，不暇取香爐矣。即以左手擎火，右手拈香，向西厲聲稱佛，未滿十聲，遂云，佛來也，已與我寶座，言訖而終。（淨土聖賢錄）（惡人往生，尚有殺雞之張鍾馗，業漁之宋金奭，業獵之馮湣等，冀讀者，普勸是類改業念佛，因附之。）

清，光緒間，湖北，黃陂，有某貞女，忘其姓名。初秉宿慧，父母為擇婿，誓不嫁，從師受菩薩戒，持名念佛，求生淨土，足不出閨闥。一日，其嫂令其為兒取溺衣。貞女曰，吾心即佛心，吾手即佛手，不可以不淨觸也。嫂哂曰，妹異日嫁得夫婿，獨不養子耶。貞女悵立良久，不得已，以兩指拾與之。嫁朝將近，示微疾，屢請父母速備後事。嫁之前一日，貞女含笑曰，西方極樂，兒幸往生，毋以為念。乃趺坐合掌，念佛化去。坐缸三年，啟視，體貌如生。據別傳云，體貌如生，唯昔曾拾濁布二指色灰黑，且將脫。（近代往生傳）

民國，慈溪一貧婦，忘其姓。家貧，子逆，一日被子罵，心苦難受，訴之鄰近寺僧。僧曰，汝已知苦，何不賣去。婦曰，如何賣得了。僧曰，汝專念阿彌陀佛，求生西方，臨終佛來接去，則永離眾苦，但受諸樂，便把苦賣了。婦曰，我母子共房，灶俱在內，床下尚作豬圈，如此邋遢，何能念佛。僧曰，無妨，汝在家時，只管念，暇時來寺拜佛。婦即依教奉行，專求脫苦，念佛無間，二三年後，預示其子云，某日我要生西，當為我料理，盡母子之道。其子不信。久之又言，子亦不信。一日，其子忽聞異香撲鼻，不知何來，遍覓無獲，乃信母言是實。至期見母自沐清潔，穿淨衣，果端坐念佛而逝，時在民國十年前後。如此貧婦，一無所知，念佛數年，尚能預知時至，異香先發，安然坐逝。可見淨土法門，真無人不堪修者。（淨土聖賢錄）

清，丁童子，常熟人，居梅裏鎮。七歲時，聞其父母持佛名，亦每朝持之。未幾，有微疾。晨臥，忽蹶然興曰，今日未課佛名，自誤大矣。遂盥漱禮誦畢，復就寢。至晚，告母曰，吾隨佛西去，願勿驚訝。乃連聲誦佛名，良久暈絕。母出不意，猶望其蘇。聞喉中作聲，若欲有言，喚之不應。忽大聲稱大慈大悲四字遂絕。次日就殮，舉體皆冷，而頂尚暖也。（往生近驗錄）

民國，查童女，名六慶，九江查賓臣居士之女也。賓臣夫婦與童女皆皈依佛法。民國乙酉年童女六歲，常言，我此房屋逼塞的很。七月廿三，其母將往念佛林念佛，童女定規要隨去。次日得微疾，終日自結手印。後病轉重，父母懇禱於觀世音菩薩，求加被令好。童女常言，我要去，其父母見其決定要去，遂問汝往何處去。彼即以手向西指。其父曰，汝去可也。童女即瞑目而逝。（近代往生傳）

佛化大魚，引人念佛。執師子國，海上有島，編戶五百餘，捕鳥為食。忽有無數魚來，唱南無阿彌陀佛。島人不解佛法，依其音唱南無阿彌陀佛，魚即近岸。頻唱，殺之而不去，肉甚美。且久唱得者，味最上，少唱得者，味漸劣。人嗜魚肉，遂皆唱佛名。後一人死，三月後，乘紫雲，放光明來。謂眾曰，吾得生極樂世界，彼佛哀我等愚癡，化作魚身，勸以念佛，汝觀魚骨，皆是蓮華。見者感悟，乃戒除殺生，同皆念佛。（三寶感應要略）

佛化鸚鵡，引人念佛。安息國人，不識佛法，居邊鄙，氣質愚。時有鸚鵡鳥，黃金色，青白文飾，能作人語。國人愛其身肥力強，問曰，汝以何為食。鳥曰，我聞唱阿彌陀佛名，即以為食。若欲養我，但唱佛名，不須別食。諸人聞之，競唱佛名，鳥即飛騰往還，馴甚。鳥曰，汝等欲見豐饒土否。答，欲見。鳥曰，若欲見，當乘我羽翼。諸人乘之。力猶稍弱，鳥勸令念佛，即飛騰虛空，向西而去。國人歎異曰，此是阿彌陀佛，化作鸚鵡，引攝邊鄙，現身往生。即於其地立精舍，號鸚鵡寺，每齋日，修念佛三昧，自是安息國人，初識佛法，念佛往生淨土者甚多。（三寶感應要略）

唐，河東裴氏，家有鸚鵡，常狎而敬之，告以六齋之禁。比及晨後，非時之食，終夕不視。或教以持名念佛者，當自有念以至無念。則仰首奮翼，若承若聽，其後或俾之念佛，則默然不答。或謂之不念，即唱言阿彌陀佛。每虛室戒曙，發和雅音，穆如笙竽，念念相續，聞者莫不灑然。貞元十九年七月，悴而不懌。馴養者知其將盡，乃鳴磬告曰，將西歸乎，為爾擊磬，爾其存念。每一擊磬，一稱阿彌陀佛。既十擊磬，而十念成，斂羽委足，不震不僕，奄然而絕，闍維得舍利十餘粒，節度使韋皋為之記。事見佛祖通載。他如宋元祐間，長沙之八哥，聞僧念佛遂亦念。亡後以棺葬之，俄而口生蓮華一枝，出於土面。（見聞錄）

淨土聖賢錄，載上聖，下凡，各界，異類，共千餘案，讀之自信念佛一法，實乃至簡至要，至頓至圓之勝妙法。

淨土宗略史

圓淨居士原著

思歸子略增

中土各宗裏面，取得最多數的信仰，獲得最普遍的流傳，勢力最為宏深的，便是這一門淨土宗。此宗專教人發願往生極樂世界清淨國土，故名淨土宗。諸大乘經所共讚揚，唯淨土三經（阿彌陀經，無量壽經，觀無量壽佛經。）專明其致，般舟，悲華，寶積等經，說來更切，就是此宗的起源。馬鳴菩薩，在大乘起信論中，勸生淨土。龍樹菩薩，著十二禮，和易行品等。天親菩薩，著往生論等，皆淨土弘傳的源流。自佛法傳入中國以後，雖有淨土教的流布，但大弘此宗，實地修持的，當以東晉慧遠大師為第一人。自遠公廬山創立蓮社，一時集會者，大都是法門的龍象，和儒林的泰斗。一唱百和，無不率從。後來曇鸞，智者，道綽，善導，清涼，懷感，慈敏，飛錫，承遠，法照，少康，永明，諸大德，無不將此自行化他。以後禪宗諸大宗匠，也有明垂言教極贊此法的。長廬，天衣，圓照，大通，中峰，天如，楚石，空谷等，各大祖師，雖弘禪宗，偏贊淨土。到明朝蓮池大師，自參笑巖大悟之後，便置彼取此，以為淨業若成，禪宗自得。以後紫柏，憨山，蕅益，截流，省庵，夢東，等諸大師，亦都如此。（概觀禪淨兩宗，如單提向上，則一法不立，佛尚無著落處，何況念佛求生淨土，此是真諦之一泯一切泯，所謂實際理地，不受一塵，是顯性體的。如果確論修持，則一法不廢，不作務便不受食，何況念佛求生淨土，即是俗諦之一立一切立，所謂佛事門中不捨一法，是顯性具的。必欲棄俗諦而修真諦，便非真諦，如棄四大五蘊而言心性，身既不存，心將安寄。如即俗諦而修真諦，即是真諦，如在眼曰見，在耳曰聞，即四大五蘊而顯心性，這就是從上禪宗諸祖師，密修淨土的大旨。）我們知道華嚴是諸經之王，而普賢大士，以十大願王導歸極樂。所以本宗應以普賢為初祖。在中土，當時慧遠大師，並沒有開宗立派的用意，但期同願，無取傳承，千百年來，本宗雖流布日宏，卻沒有師資授受的系統。直到宋代，四明曉法師，才取異代同修淨業而功德高盛的幾位大師立為七祖。即慧遠，善導，承遠，法照，少康，延壽，省常等七人。志盤依著這一說，作了一篇淨土立教志。後來雲棲底子，又奉蓮池大師為八祖。後人更列入蕅益，截流，省庵，徹悟，合為蓮宗十二祖。最近海內緇素，又一體推尊印光法師為第十三祖。這不過是景仰先德，並不如宗教家德師資相承。因為淨土一法，是普被三根，統攝諸法，一切諸法，無不從此法界流，無不還歸此法界的。所以就不特立系統了。這樣看來，我們就知道淨土法門，是釋迦和彌陀所建立的，是文殊和普賢所指歸的，是馬鳴和龍樹所弘揚的，是匡廬，天臺，清涼，永明，蓮池，蕅益等，所發揮宣導的。諸菩薩大士，在千百年前，早已為我們遍研藏教，特地揀出了這個不斷惑業便預補處的，即此一生便出樊籠的，至圓至頓，至簡至易的，即淺即深，即權即實，統攝禪教律，而高出禪教律的，特殊超越天然妙法了。我們只消依教奉行，自然可以往生西方，果證無生，位登不退的。前途珍重罷。

古備警訓略錄

靜坐常思己過，閒談勿論人非。

大音希聲，大器晚成，大智如愚，大巧若拙。

見人不是，諸惡之根。見己不是，萬善之門。

不自重者取辱，不自畏者招禍，不自滿者受益，不自是者博聞。

心術以光明篤實為第一，言語以簡重真切為第一，容貌以正大老成為第一。

安莫安於知足，危莫危於多言，貴莫貴於無求，賤莫賤於多欲。

人之謗我也，有其能辯，莫如能容。人之侮我也，有其能防，莫如能化。

謙退是保身第一法，安詳是處世第一法，含容是待人第一法，恬淡是養心第一法。

世路風霜，吾人煉心之境也。世情冷暖，吾人忍性之地也。世事顛倒，吾人修行之資也。

世人談及生死，鮮不悚慮。往往不能真為生死者，眼前活計放不下爾。

說我過者是良醫，譽我善者如鴆酒。千古道脈期我者，明師良友；眼前活計誘我者，惡友魔党。

圓融者無詭隨之態，精細者無苛察之心，方正者無乖拂之失，沉默者無陰險之術，誠篤者無椎魯之累，光明者無淺露之病，頸直者無徑情之偏，執持者無拘泥之跡，敏煉者無輕浮之狀。

世出世事，莫不成於慈忍，敗於忿躁。故君子以慈育德，以忍養情。德育，天地萬物，皆歸我春風和氣之中。情養，乖戾妖孽，皆消於光天化日之下。

學道不難伶俐，難於慎重。發心不難勇銳，難於堅久。涉世不難矯俗，難於自持。作事不難敏達，難於深忍。研義不難領解，難於精確。

學道之人，骨宜剛，氣宜柔，志宜大，膽宜小，心宜虛，言宜實，慧宜增，福宜惜，慮宜遠，思宜近，事上宜虔，接下宜謙，處同輩宜退讓，得意勿恣意奢侈，失意勿抑鬱失措，作福莫如惜福，悔過莫如寡過，應念身世苦空，切莫隨流逐隊。

常想病時，塵心漸滅。常想死時，道念自生。夫病死正現前時，有何我相可恃，有何五欲可貪，有何名利可戀，古董之可攜去。不恃我相，我見伏矣。不貪五欲，煩惱降矣。不戀虛名，體面可放下矣。

世情淡一分，佛法自有一分得力。娑婆活計輕一分，生西便有一分穩當。此事只問自心，不必問知識也。知識亦勸人淡世情，轉活計，專求出要爾。

印光法師普勸全球同胞同念觀音聖號啟

觀世音菩薩，於無量劫前，久已成佛，號正法明。但以悲心無盡，慈誓莫窮，故復於十方世界，現菩薩及人天凡聖等身，以施無畏，而垂濟度。普門品所謂，應以何身得度者，即現何身而為說法。不但現有情身，即山河船筏，橋樑道路，藥草樹木，樓臺殿閣，亦隨機現，總以離苦得樂，轉危為安為事。凡遇刀兵水火，惡病惡獸，怨家對頭，惡鬼毒蛇，種種危險者，果能至誠稱念，南無觀世音菩薩，即可蒙菩薩加被，轉危為安。現在殺劫彌漫，全球皆無安樂之處，亦無安樂之人。願中外同胞，同念觀音聖號，同以觀音救苦救難之心為人，同以觀音利人利物之事為事，則人我念空，鬥爭事息，自可同享太平，共樂天常。縱令定業難轉，喪身失命，亦可仗菩薩力，往生西方。則是因宿業而殞身命，蒙佛力而出苦海也。凡我中外同胞，祈共鑒此愚誠。 民國廿六年秋寄居蘇州報國寺七十七歲老僧釋印光 啟

法數名義略錄

一生補處（即一生成佛之謂也。）

二諦（即真俗二諦也。）

八十種好（即佛之全身有八十種微妙相好也。）

八萬細行（此約大略而言，實有八萬四千，即行，住，坐，臥，四威儀，各持二百五十條戒，則成一千，又攝有情，攝善法，攝律儀，三聚戒各一千，成三千，是名三千威儀，又淫，殺，盜，妄言，綺語，兩舌，惡口，名七支，各有三千，則成二萬一千，又貪，嗔，癡，等分，四煩惱各具二萬一千，則成八萬四千之數也，又名八萬四千律儀。）

十惡（即上條七支，再加貪，嗔，癡，以此十法，與善相反故，反此十惡，則成十善矣。）

十界（亦名十法界，即四聖，一佛，二菩薩，三緣覺，四聲聞；六凡，亦名六道，一天，二人，三阿修羅，上三名三善道，四地獄，五餓鬼，六畜生，此三名三惡道，又名三途，總此聖凡善惡，是為十界也。）

十八界（即眼，耳，鼻，舌，身，意，六根，對色，聲，香，味，觸，法，六塵，和中間能分別六塵境界之六識，即眼識，耳識，鼻識，舌識，身識，意識，合此六根，六塵，六識，是為十八界。）

三皈（即皈依佛，皈依法，皈依僧，又名三自皈依。）

三昧（梵云三昧，華言正定，即一切禪定之總稱。）

三界（即欲界，色界，無色界，凡一切天人，均在三界內。）

三十二相（即佛全身之妙相，共有三十二種，如頂上肉髻相，眉間白毫相，胸前卍字相，腳下千輻輪相，等等是也，前列八十種好，即在此三十二相之中。）

三際（亦名三世，即過去，現在，未來也。）

三藏（即經藏，律藏，論藏也。）

三乘（一聲聞乘，二緣覺乘，三菩薩乘。）

三心（一至誠心，二深心，三回向發願心，又一慈心不殺，具諸戒行，二讀誦大乘經典，三修行六念，回向發願，上品上生，必具此等諸行。）

三摩地（梵語三摩地，此云等至，等謂齊等，離沉掉故，至謂至到，到勝定故，亦云持等，謂持平等心，專趣一境故也。）

三身（即法身，報身，應身也。）

五逆（一殺父，二殺母，三殺阿羅漢，四破和合僧，五出佛身血。）

五無間業（上五逆是五無間地獄業因，當感五無間之果報如下，一趣果無間，二受苦無間，三時無間，四命無間，五形無間。）

五欲（一財，二色，三名，四食，五睡眠。）

五濁（一劫濁，二見濁，三煩惱濁，四眾生濁，五命濁。）

心內具三千法（即一心具足十法界，每界又各具十界則成百界，每界又具十如是，則成千如是，又名字一千，正報一千，依報一千共成三千，又心既具三千，事造亦有三千。）

六度（一布施，二持戒，三忍辱，四精進，五禪定，六智慧是也。）

四土（一凡聖同居土，二方便有餘土，三實報莊嚴土，四常寂光淨土。）

四重律儀（即不殺，不盜，不淫，不妄語。）

四宏誓願（即眾生無邊誓願度，煩惱無盡誓願斷，法門無量誓願學，佛道無上誓願成。）

正覺（即佛道也。）

安樂世界（即極樂世界也。）

阿僧祗（梵語阿僧祗，此云無央數。）

阿鞞跋致（梵語阿鞞跋致，此云不退轉，有三種深淺各不同，一位不退，入聖人之流不退至凡夫地故，二行不退，常度眾生，不退至小乘位故，三念不退，因法執已空，則念念趣向佛果菩提故也，欲知其詳，請閱他書。）

阿耨多羅三藐三菩提（梵語也，此云無上正等正覺，即佛所得之究竟佛果菩提。）

恒河沙劫（梵語恒河，又云殑伽河，此云天堂來，其河既闊且長，而沙細如粉，佛說經，每舉以況其多，劫者，長時分也。）

毗婆舍那（梵語毗婆舍那，此云觀，謂以智照理故，亦云正見，亦云了見，謂觀行成時，境智成時，能了了見性，不昏昧故。）

奢摩他（梵語奢摩他，此云止，以寂，靜為義，即天臺宗之體真止也。）

娑婆（梵語娑婆，華言堪忍，即吾人所居之極苦世界之名，謂能忍受其眾苦故。）

思歸集卷四 終

跋

甲午夏杪，余以因緣，得睹思歸集一書，捧讀之餘，如獲至寶。正擬醵資付梓，以廣流通，適晤張郭能諦居士，將本書內容，與之詳言。居士念佛心專，素以持名為內行，作諸功德為外行，聞余言，深表同感，遂慨然獨任印費。付印期間，得大光法師接洽校對，以是因緣，余隻靜觀厥成，不禁歡喜讚歎之至。夫以時丁末法，眾生根鈍，思欲離苦得樂，求其法之最方便，最直捷者，莫如持名念佛，以其三根普被，利鈍兼收故。是以古今大德，專倡念佛法門者，不知凡幾，而眾生根性宜於念佛者尤多。思歸集者，乃摘錄古今大德，所說念佛法要，以策勵念佛行者，俾信心未堅固者令其堅固，願力未宏大者令其宏大，行持未踏實者，令其踏實。如是信願行，三法具足，必生淨土無疑。其或未然，請披閱是集，必能望綆影而疾進矣。

乙未仲春菩薩戒弟子吳蘊齋 敬跋