地藏菩薩本願功德頌

了然法師著

稽首地藏王 功德妙難量 慈心深逾海 願力廣無疆

昔為光目女 大孝度親娘 供養過去佛 覺華自在王

感佛空中現 告知母生方 承汝孝敬力 出獄生天堂

光目心歡喜 立發大願王 願我盡未來 苦海作舟航

眾生悉度盡 我方證涅槃 地獄如未空 誓不作法王

發大誓願已 生生勇力強 歷劫修萬行 身居常寂光

分身千百億 塵剎現地藏 常在幽冥中 方便作教王

救度諸眾生 脫苦生天堂 佛果悉皆圓 各界坐道場

自現聲聞身 分身遍十方 無量合一身 一身化無量

佛在忉利天 金口讚地藏 功德妙難思 遍界利冥陽

若有諸眾生 禮念地藏王 所求皆如意 隨願功不唐

若有厭女身 恭塑地藏王 後世得人身 具足丈夫相

若有殘缺人 敬刻地藏像 後世得人身 相好諸圓滿

若欲求智慧 虔造地藏像 後世得人身 大智通三藏

設欲求男女 敬事地藏像 隨意獲男女 容貌悉端莊

若有疾病人 呻吟久臥床 虔誦地藏名 迅速得安康

或因怨家類 被捕禁獄房 虔誦地藏名 解冤得釋放

若人惡業重 禮拜地藏像 虔誦地藏名 消除諸業障

若有孝敬人 發心度先亡 虔誦地藏經 滅罪生天堂

若有刻此經 流通遍十方 存亡均沾利 獲福俱無量

我今題此頌 功德如毫芒 回向諸有情 同生極樂邦

靈巖山求願弟子比丘了然和南敬題