文昌帝君戒淫寶訓

文帝垂訓曰：

吾奉金闕 至尊之命，於每月寅卯日，按行酆都地獄，考定天下有眾生之犯罪事實，見夫黑籍如山，皆是世人一生孽案。其間作惡多端，惟淫惡之報，天律最嚴。姦人妻女，玷人閨門，在地獄中，受苦五百劫，方得脫生，為騾為馬。又五百劫，乃復人身，為娼為妓。設謀造計，姦宿寡婦尼僧，敗人操履，在地獄中，受苦八百劫，方得脫生，為羊為豕，供人宰殺。又八百劫，乃復人身，為瞽為啞。以卑亂尊，以長亂幼，敗壞綱常，在地獄中，受苦一千五百劫，方得脫生，為蛇為鼠。又一千五百劫，方得人身。或在母胎中死，或在孩抱中亡，畢竟不享天年。

更有造作淫書，壞人心術，死入無間地獄，直至其書滅盡，因其書而作惡者，罪報皆空，方得脫生。淫書之為害，不可勝數。常有名閨淑媛，識字知文，或綠窗晝靜，或青夜燈闌，展卷視之，魂搖魄蕩，不禁慾火之焚，遽成奔竊之行，致節婦失節，貞女喪貞。更有聰明子弟，秀而有文，一見此書，遂起慾想。或手淫而不制，或目挑而苟從。小則斲喪元陽，少年夭折。大則瀆亂倫紀，不齒士林。若夫巧作傳奇，當場演出，教習嬖童，備示淫態，亂人清操，不可勝數。質其根由，皆淫書所致。奈何士子以夙世之慧根，握七寸之筆管，不思有功於世，積福於身，徒造無窮之孽，干上帝之怒，自蹈於冰淵火坑而不恤，深可悲也。