圓瑛大師文集—序跋

圓瑛大師著

洪啟嵩、黃啟霖主編

泉州開元寺同戒錄序

鼓山湧泉禪寺千佛大戒同戒錄序

南洋檳城極樂寺同戒錄序

廈門南普陀寺性願法師六十壽戒開導

重刻楞嚴經序

傅慧江居士書華嚴經序

熊棲蓮居士書華嚴經序

藥師淨土五經序

藥師經旁解序

集印觀音經序

地藏菩薩九華垂蹟圖重印序

重刻地藏經序

中國淨土教史序

大乘起信論講義序

重刻阿難陀懺悔淫欲成道圖序

省庵勸發菩提心文、蓮宗諸祖法語集要合編序

重刻古尊宿語錄序

佛儒經頌序

慈舟法師開示錄序

大悲法師禪餘集序

天津佛教功德林往生助念團序

自求多福序

敦煌石窟大唐藏經跋

刻華嚴經後跋

傅耕莘居士影印弘一法師書藥師經跋

憨山大師示奇小師法語遺墨跋

林文忠公行輿日課跋

顧明心居士手書金剛經跋

泉州開元寺同戒錄序

夫法身非相，歷萬劫以常存；妙用無方，應群機而不滯。一期示現，乃為一大事因緣；三學設施，以立三菩提根本。楞嚴所謂攝心為戒，因戒生定，因定發慧，是則名為三無漏學。此我佛以戒成定慧之基，猶儒教以禮立仁義之準。故五時唱化，先梵網於華經；雙樹潛輝，寄金言於戒法。乃曰：汝等依戒為師；詎非毘尼住世，即為救世明燈，成佛良導也歟！而我 轉道大和尚現身末劫，乘願再來。應跡海濱鄒魯之風，宏化星島華夷之地。智悲並運，行願彌堅。發菩薩心，為如來使。圓瑛民國十二年講經南洋群島，抵新嘉坡，當時和尚同其師弟 轉物上人，勸圓瑛回閩，重興泉州大開元寺，併創辦開元慈兒院，教養孤苦兒童，就其知識，與以技能，俾具獨立生活之資格，允捐鉅資，以為開辦。因感 和尚善行如來慈悲之道，遂仔肩創辦重任。十三年秋九月入寺，三日桃開紅蓮，以應瑞兆。至十四年八月，法界一新，慈院成立，迄今六載；其造福社會，光大佛門者，皆 和尚之功也。今逢六十大慶，合山大眾，洎全體孤兒，為求 慧日長明，慈雲永護，開建

無量壽戒壇；成就僧俗戒行，挽救末劫人心；廣結法緣，續佛慧命；乃以壽世壽人者，為和尚壽也。

鼓山湧泉禪寺千佛大戒同戒錄序

夫法身本淨，原無持犯之名；如來應機，乃有篇聚之制。根分大小，法益自他，止作兼持，定慧所賴。故楞嚴經云：攝心為戒，由戒生定，因定發慧，是則名為三無漏學，則戒學為定慧之基礎也明矣。昔日世尊於菩提場，初成正覺，首演華嚴，即為菩薩宣說梵網，臨欲涅槃阿難問佛，如來在世，我等以佛為師，如來滅後，我等依誰為師？佛即答曰：「依戒為師」。是知五時教法，始終注重於戒學也，抑又明矣。本山為閩中首剎，禪教律淨，四宗並行，每年夏季開壇傳戒。圓瑛亦本山戒子之一，光緒二十三年在山求戒，為時七日，便畢三壇，覺戒相之繁多，竟倉皇而授受，徒具登壇名字，遂稱得戒比丘。心焉傷之。即發宏願，他日機緣相湊，自當展長戒期。故前住持浙江天童寺，即將十八日之期，改為五十三天。今春接住本山，適逢週甲之年，兩序勸傳千佛壽戒，仍照天童日期辦理。以初心入道，須假琢磨，冀將來為僧，堪成怯器；況當此佛法垂秋，人根淺薄，罕逢上智，中下者多；非煆煉之有方，恐毘尼之虛設。倘能人人如高沙彌，親見本來面目，即得無作妙戒；又何須向人覓戒燈以破煩惱之昏衢，求戒舟而渡生死之苦海耶？是為存。

南洋檳城極樂寺同戒錄序

夫尸羅妙體，生佛同具，光明寶戒，凡聖一如。故我世尊五時唱教，先梵網於群經，雙樹潛輝，奇金言於戒學，此如來始終垂訓，以戒為師。華嚴經云：「戒為無上菩提本，應當一心持淨戒。」若能嚴持於淨戒，是則如來所讚許。薩遮尼乾子經云：「如來功德身，以戒而為本。」是知上求佛果，克備二嚴；下化眾生，圓滿萬行。有戒則修證不虛，無戒則徒勞何益。夫此毗尼正法，實諸佛之本源，眾生之慧命，苦海之慈航，暗室之明燈。往聖先賢，人人欽奉；千經萬論，處處指歸。大矣哉，其唯戒法也歟！良以眾生迷真起妄，難窮識海淵深；著相循塵，莫究情波浩渺。是以因心立法，門成無量。無量法門，總束三學；溯流返源，全歸一戒。由戒生定，由定發慧，是則名為三無漏學；而如來一代時教，亦不外乎此也。時逢末世，法運凋零，邪說競興，魚目堪嘆；若不幢樹毗尼，宏施戒法，五篇具啟，三聚圓彰者，實難使佛日重輝，教門再闡；僧海澄清於此界，人民被化於他方。今者余七一母難之期，深承大眾勸宏千佛壽戒，盛情難卻，祗得隨緣。故於今夏四月佛誕良辰，恭就鶴山極樂寺，堂開七眾，戒啟三壇，依科作法，按律秉宣。唯戒寶非踰跨可求，佛制必相應方授。如採如意珠而入海，從淺至深；稟清淨戒而登壇，繇小入大。是故從沙彌而求具，漸次進修，既自利復度他，莊嚴佛果。所謂教對機談，先漸後頓；律因事制，繇身及心。身苟不淨，心戒何從；五篇固守，三聚更增；願樂四弘，匪專自利。斯則發廣大之因心，直趨寶所；希如來之果德，不滯化城。具此勝懷，可謂上善矣。所望眾等受戒之後，謹守受持，性遮無犯，止作並持，律儀具定，梵行無虧。如護渡海之浮囊，豈容少漏；猶保現前之雙目，不染纖塵。精進修持，慎勿放逸。俾自度度他，越苦海而登彼岸；承先啟後，續慧命以振玄猷。正法久住於人間，戒燈永耀乎寰宇。是為序。

廈門南普陀寺性願法師六十壽戒開導

咨爾新戒，信心具足，善根夙植；此次登山求戒，誠為殊勝因緣。夫尸羅清淨，為入道之階梯；金剛光明，乃成佛之根本。楞嚴經云：攝心為戒，因戒生定，因定發慧，是則名為三無漏學；依而修之，自可不漏落於生死輪迴。當知生死苦海之內，戒法為舟航；欲度眾生出離苦海，應以宏戒為先務之急焉。三壇軌範，固學律之準繩；五分法身，以持戒為發軔。故華嚴經云：「戒為無上菩提本，應當一心持淨戒。」雖然諸佛圓滿萬德，福慧二嚴，證大菩提，為無有上，何嘗不以持戒為始也。毘尼久住，則正法昌明；戒日高懸，則邪魔隱伏。果能如法授受，奚止福利人天；抑或依教行持，自可證同賢聖矣。爰有性願老法師，緇林碩德，僧界耆年。參學具足，菩提之樹早花；解行相孚，般若之燈常照。今者年登週甲，閩南諸山為開壽戒，大轉法輪。七眾風聞，如眾流之赴壑；三壇授受，若杲日之麗天。所願眾等受戒之後，時時注意，處處提防，既得戒舟，思度苦海。惟於環境尤善覺察，如駕舟者或遇石礁，或逢沙灘，必宜迴避，庶得安全，逕達彼岸；又如護度海浮囊，豈容一針之罅漏哉！惟望爾等於所受戒，謹守修持，性遮無犯，自度度人，同歸真際，則不負為我佛真子矣。

重刻楞嚴經序

原夫心佛眾生，本來平等；祗因迷悟之異，染淨攸分。豈知生佛本同，聖凡靡間。此經詮如來藏心，示眾生本定。直指了義修證，不出六根；揀定真實圓通，具足萬行。從因至果，行布昭然：會緣入實，圓融無礙。該羅教海，洞徹性天；為諸佛之心宗，實眾生之慧命。悟之者彈指可超無學，迷之者歷劫枉受輪迴。迷悟雖殊，縛脫無二；端在善用其因心，自可圓成乎果覺。一門深入，五濁頓超。經云：以湛旋其虛妄滅生，復還元覺，得元明覺，無生滅性，為因地心，然後圓成，果地修證。又云：若棄生滅，守於真常，常光現前，根塵識心，應念銷落。若不棄生滅識心，則縱經修習，難成圓實之因。但能守真常根性，則不藉劬勞，可獲菩提之果。一切眾生，本來是佛，所具根性，即是藏性，何必向外馳求，祗要從中薦取。偈云：「迷晦即無明，發明便解說。」詎非生死涅槃，唯在六根，更非他物耶？大哉教乎！眾生依此大教，而解大理；稱此大理，而起大行；修此大行，而證大果。是知首楞嚴王，出生一切諸佛。經云：佛母真三昧，信不誣矣！自唐流入東土，傳持特盛。古來註疏，不下數十家。近代講演法師所依不一，科判各殊，甯地流通書本，鐫印小註於其上，聽講諸師，分科多有不便。爰有楚北慧朗法師有鑒於此，發心募貲重刻，亦見其為法心殷，利人念切者矣。版成問序於余，因贊數語，以誌因緣云爾。

傅慧江居士書華嚴經序

佛力不思議，法力不思議，眾生心力亦復不思議；是謂心佛及眾生，是三無差別。華嚴大教，圓頓真詮。乃我佛釋迦牟尼，初成正覺，觀見一切眾生，具有如來智慧德相，祗因妄想執著，不能證得，若離妄想，則無師智，自然智一切顯現；是以三歎奇哉，直指本源性體。生佛不二，迷悟成差。迷時轉菩提為煩惱，如來智慧德相，全成眾生妄想執著，無差而差。悟時轉煩惱為菩提，眾生妄想執著，全成如來智慧德相，差而無差。如水成冰，冰還成水，冰水雖有二名，畢竟同一濕性。無師智、自然智、原是眾生自心所具，本有家珍，但因修顯，不屬修生。故佛日初出，先照高山，稱一真法界之理，轉無上根本法輪。欲令眾生悟此入此，信解修證，行布昭然。生佛悟迷，圓融無礙，為諸佛之本源，群經之秘藏，是經義不可思議。若有人受持讀誦，書寫供養，為人解說，其果報亦不可思議也。爰有居士傅慧江，宿植德本，喜讀活人之書，醫術名家，素具回天之力。凡遇貧病人，不取醫金，於是求者日眾，操勞過度，致損目光，就診專科，未復原狀。嗣乃皈依佛教，淨業精修，書寫華嚴，遂感病緣速離，色身日健，始終一如，閒忙不輟，一部既畢，續書二部，更發弘願，廣行惠施，在京創辦大悲會，集合同志捐資賑貧苦之家，周給財物，每月滿一千餘戶。善名既著，求賑益多，信譽既彰，施捨日廣。乃於財施之餘，思行法施。遂於去秋宏開法會百日，延余講演大佛頂首楞嚴經於白下，各界所沾法益，無非居士心力願力之所成就也。法會圓滿，將所書華嚴送閱，字燦珠璣，光華奪目，詎非佛力法力心力所致歟！不禁樂為之頌。頌曰：

佛力法力不思議，眾生心力亦復然。心佛眾生無差別，妙中之妙玄中玄。

華藏門開信得入，毘盧海湛望無邊。恭書能得佛護念，豈僅目力虧復全！

福慧從茲日增長，布施廣結眾善緣。精進不退歸淨土，管教直上紫金蓮。

熊棲蓮居士書華嚴經序

華嚴為諸經之王，法界實一心本具。八十一卷雄文，蘊無邊之妙義；五十二位階級，示真修之歷程。然圓滿菩提，歸無所得，尋常日用，無不現前；心佛眾生三無差別，聖凡十界，一真圓融，無不從此法界流，無不還歸此法界。我佛初成正覺，欲暢本懷，現千丈舍那之身，說圓頓一乘之教。下機絕分，聾啞無聞；大乘當機，悟證獲益；是經功德不可思議。以故受持讀誦，朗慧日而睹性天；書寫流通，契心源而登覺岸。爰有熊棲蓮居士者，慧根夙具，沾法味頓發大心；勝行過人，竟寫經尊崇奧典；一心無妄，三載為期。手寫經，而口念彌陀？願生西，而蓮棲上品。驚心歲月，抖擻精神；豈惟獨善其身，實欲普利法界。效德圓一生苦行，書寫華嚴；仗普賢十大願王，導歸極樂。圓瑛聞風仰慕，歡喜讚揚，爰序數語，藉伸敬意云爾。

藥師淨土五經序

原夫諸佛興無緣慈，運同體悲，憫念眾生，視如一子，莫不欲令永離諸苦，長得安樂，廣大平等，慈悲之心，曠劫無盡。是以我佛釋迦牟尼善護念諸菩薩，善付囑諸菩薩，故臨唱滅之前，將未度眾生，則付囑於彌勒菩薩；地獄眾生，則付囑於地藏菩薩；末法眾生，多逢障難，則付囑於國王，大臣長者，令其衛護，而說仁王經。又善知眾生根性不等，樂欲不同，則先以欲鉤牽，後令入佛智，而開東西兩淨土，攝受無量眾生。如遇好生畏死之機為說藥師尊經，令其至心誦持，現生得以消災解厄，延壽安樂，捨報得以往生東方琉璃世界。如遇厭苦忻樂之機，為說彌陀諸經，令其一心念佛，臨命終時，得以蒙佛接引，帶業往生西方極樂世界。橫超三界，疾出生死，圓證三不退，直成無上道。譬如大富長者，臨欲命終，而囑其子女，於戚黨朋舊，令得提攜，以免他人之侵凌，與自身之墜落耳。嗚呼！我佛深恩，逾於滄海，誠粉骨碎身，莫之能報也。天津王慎修居士學佛有年，抱自行化他之志願，遂多方搜集校正印行藥師淨土五經，其亦深明佛意乎！夫世之人處逆境，則易奮發，處順境，則多淪溺，所謂富貴可畏，甚於貧賤。今藥師如來使人人所求，均得如願成就，即於成就處，皆以大乘而安立之，乃至得證無上菩提。是則脩持藥師願海者，其殊勝何可思議耶！

末後殿以大勢至菩薩，念佛圓通章，是欲令修持之士，都攝六根，淨念相繼，以念佛心，證無生忍也。王慎修居士合印是經，以法布施，誠所謂自覺覺他，自利利人，廣泛如來功德之船，於迷津苦海，濟度有情，同登淨土者矣。余安得不贊歎欣忭而樂為之序哉！

藥師經旁解序

夫諸佛願力，不可思議，而眾生業力，亦不可思議。由諸佛願力不思議故，垂形九界，普攝群機。以眾生業力不思議故，感報四生，備嬰諸苦。於是雖生佛判然，究竟則凡聖平等。良以一切眾生本元真如，即是如來，成佛真體，本無高下之別，不過迷悟之殊。若能轉迷歸悟，何難即凡成聖。故感諸佛興無緣慈，運同體悲，或現殊勝之身，或說微妙之法，因機利導，方便多門。如藥師經者，誠眾病之阿伽陀藥也！藥師如來本一十二之大願，度千萬億之眾生，誠苦海之慈航，實人天之法寶！爰有何子培居士，濟世心殷，為人念切，特採是經古註，直解疏鈔，各種要義，述以淺顯之言，書之於旁，名為旁解。言簡義明，易於領悟，欲令家喻戶曉，均沾利益，未附以藥師印相，及靈感因緣，啟人信仰。其為法之誠，利他之願，概可見矣。上海佛學書局為之付印流通，以廣法施，乞序於余，余不忖固陋，勉撰數詞，隨喜功德云爾。

集印觀音經序

觀世音菩薩者，從聞思修，得三摩地，反聞自性，一門深入。解六結而破五陰，獲二勝而發三用；上合諸佛慈心，下同眾生悲仰。遊化諸國，隨類現身，無畏布施，尋聲救苦，現四不思議，觀聽圓明，故觀音名遍十方界。此菩薩現為西方彌陀左輔，於娑婆世界最有因緣。為孤露眾生惟一怙恃，有求皆應，無感不通。一身不分而普現，月印千江；萬機咸應以無違，春回大地。天津王慎修居士，昔染沉珂，危險萬狀，虔誦菩薩聖號經咒，不一年而愈，仰仗洪慈，恩同再造。由是虔受三皈，奉持五戒，日益加勉。竊思病苦為人生所不免之事，而菩薩聖號經咒，既有如是之奇功勝益，自當推己及人。由是集印菩薩經咒，奉贈受持、聊報深恩，以期普益。乃問序於余，余一生荷蒙菩薩冥熏加被，感德亦深，故樂為之序。

地藏菩薩九華垂蹟圖重印序

地藏菩薩，與娑婆眾生因緣最深，久遠劫前，發宏誓願，眾生度盡，方證菩提，地獄未空，誓不成佛，願重悲深，何可思議！夫菩薩大悲，視大地眾生皆同一子，而於泥犁苦趣，尤加哀愍，專思救拔，悉令脫離，其婆心至德，豈言說譬喻所能及哉！誠不負忉利天宮，分身集會，世尊各各摩頂，囑度眾生，期預龍華聞法之使命也。我國九華山，向稱菩薩道場，所有靈應事蹟，不一而足。爰有盧世侯居士，繪圖拾幅，弘一法師為題贊頌，流通今後，令見聞歡喜，各發菩提之心，奉菩薩為楷模，作眾生之依怙，以菩薩之心為心，以菩薩之願為願，以菩薩之行為行，願行成就，一一無非分身地藏，我佛世尊於常寂光中，摩頂攝受也。今藏弘一法師六十壽誕，閩南菲島星洲緇素學者，集資重印斯圖，分發海內外，以為弘師壽，正所清暢師之懷，果能人人閱斯圖，人人學菩薩，何難化地獄為天堂，轉娑婆為極樂也哉！是為序。

大哉地藏，誓願宏深。十方塵剎，到處分身。

九華垂蹟，方便利生。靈應昭著，亙古亙今。

盧君繪圖，弘師製贊。相得益彰，人皆稱歎。

即此色塵，勿作珍玩。薰菩提種，誕登道岸。

重刻地藏經序

地藏菩薩本願功德經，乃釋迦牟尼如來所說之孝經也。我佛乘時應世，說法利生，不出戒定慧三無漏學，佛說孝為戒，以此一言，足證如來雖然捨俗出家，辭親割愛，仍以孝行為本。果能持戒清修，則三業無虧，眾善具足，上報四恩，下濟三有，非獨得報現生父母之恩；即累世親恩，無不一生酬畢，其為孝之大至矣！豈與修定省之儀，奉甘旨之供者，所可同日語耶？我佛應火將熄，上昇忉利天宮，為母說法，令見道跡，正以示出世之大孝。放光普集分身地藏菩薩於天宮，舉其因地孝親之事跡，以為行孝之模範，故說此經。流傳東震，受持轉盛。天童寺莊嚴大師，為法心殷，利生念切，募資鏤版，以廣流通。問序於余，余以此經，乃苦海之慈航，昏衢之寶筏，多一版行世，即多令無數眾生發菩提心，離地獄苦，故勉竭枯禪，樂為之序。

中國淨土教史序

原夫淨土之為教也，肇始於釋迦世尊，實為殊特方便，超勝法門。佛知眾生無始以來，未曾離念，莫出生死，故示以持念佛名，乃是以一念而息眾念，可使就路還家，親見彌陀慈父。但憑六字洪名，六根都攝；能令三根普被，三界橫超。其為行也簡，其收效也速，方便殊勝，為何如耶！故千經萬論，處處指陳，古聖前賢，人人信奉。蓮池大師云：「舉其名兮兼眾德而俱備，專乎持也，統百行以無遺。」大矣哉！圓頓法門，修行捷徑，三學具足，六度全該。溯自慈光東照，聖教西來，而我國禪律諸宗，並行不悖，而淨宗為特盛者，以其收機之廣也；即各宗善知識，亦多讚揚念佛，歸心淨土。或編註疏，或詠詩歌。而淨宗古德，或開道場，或結蓮社，或集會念佛，或隨方化眾：或以念佛心，證無生忍；或以淨土教，度有緣人；或念佛放光，或臨終現瑞，代不乏人。惜其事散在部帙，人多未暇搜討。爰有張一留居士，生平專修淨業，於自利之餘，有志利他，譯述中國淨土教史，殊覺詳盡，欲公諸世。此書流通，可以救正人心，可以轉移風俗，可以輔助政化，可以挽回劫運。果得淨宗普及於當世，人人皆修淨業，自可化強暴為善良，轉亂世成淨土矣。又豈佛教之幸，更屬世界之大幸也。

大乘起信論講義序

夫眾生莫不有身，亦莫不有心，雖天然之本具，實真妄以難明，多皆錯認蕞爾軀殼之身為身，攀緣妄想之心為心，將本有常住法身，妙明真心，迷而不覺。良繇無始一念妄動，瞥起無明，久處長夜，遺真認妄，是之謂顛倒眾生，自取輪轉者也。如圓覺經云：「妄認四大為自身相，六塵緣影為自心相。」楞嚴所謂：「認悟中迷，譬如澄清百千大海棄之，惟認一浮漚體，目為全潮，窮盡瀛渤，汝等即是迷中倍人，如我垂手，等無差別，如來說為可憐愍者。」故不惜老婆舌頭，說出種種聲教，無非為一大事因緣，欲令眾生返迷歸悟，覺無明之夢，破長夜之昏，親見本有真心，悟入佛之知見而後已。蓋此本有心，法華謂之諸法實相，宗門呼為本來面目，即眾生之慧命，諸佛之知見，迷之則生死不休，悟之則涅槃本有。佛云：大地眾生，本來是佛，雖終日迷，實終日不離乎此者也。二六時中，喫飯穿衣，聞聲見色，豈非這箇法身真心，在六根門頭，放光動地者耶！慨自鶴樹潛輝，獅絃絕響，如來滅後，六百餘載，正法將寢，邪說競興，大乘之旨，晦而不彰。爰有馬鳴菩薩，乘大願輪，因時利見，運慈悲心，出廣長舌，闡揚大乘的旨，發起眾生正信，造大乘起信論，論分五分，旨本一心，開二門，明三大，從真起妄，返妄歸真，無不從此法界流，無不還歸此法界，文約義豐，瞭如指掌；戒定慧三學俱該，上中下三根普益，究之者何疑不除？何執不捨？誠末法之慧燈，迷津之寶筏也。瑛忝入佛門，究心教典，於茲二十三載。竊歎法門寥落，世道陵遲，如不培植僧才，發揚佛理，必至法運人心，兩難挽救矣。是以特就本寺創辦佛教講習所，招集海內有志學者，首講是論，冀得夙植大乘善根者，從此增長成熟，早得解脫；即未種者，亦令投種，如果上根利智，一歷耳根，自可深信大乘之理，不外吾人身心日用中也。講畢侍者昌法，將所錄講義，呈請修飾，欲付棗梨。余止之曰：其中所講，多集舊疏，俱屬古人糟粕，何必多此葛藤？眾固請不已，祇得勉從其願，併敘緣起於此。

重刻阿難陀懺悔淫欲成道圖序

華嚴經偈云：「三界上下法，我說皆是心。離於諸心法，更無有可得。」是知一心能生萬法，萬法不出一心，一切染淨，依正因果，無不從心建立。心造天堂，心造地獄，心為罪藪，心是道源，即於阿難陀懺悔淫欲成道圖，可以證矣。阿難陀為佛胞弟，淨飯王與納孫陀利為妃，愛染情深，淫業障重，佛憐而度之，令得出家。奈情絲未斷，欲火仍然，身雖出家，心不入道，欲捨梵行，仍為白衣。佛以度人者當度其心，於是運大神力，提攜阿難陀至忉利天，天人正報之身，清淨美麗，及依報世界，種種莊嚴，各各天宮，皆有男女，唯有一天宮，獨有天女，未有天男，阿難陀問天女曰：「何以此天無有男子？」答曰：「我等天男，即淨飯王第二太子阿難陀，今在人間修行，經三十載，當生此天。」阿難陀聞言，心中暗喜，即時將思念孫陀利及為國王之念一齊放下，立意精修梵行，求生利忉。然雖向道，仍伏愛根，此以愛捨愛，未斷淫機，曷離苦果？佛復帶遊地獄，見諸獄罪人苦不可言，目不忍睹，行至油鍋地獄，盛油滿鍋，鍋大約里許，二鬼用小火煮油，唯此獄無人受罪，阿難陀問故？鬼曰：將油燒沸，以煮罪人。問油多火小，燒到何時始沸？鬼曰：此獄罪人，今在人間修道，滿三十年，上生忉利，享受天福，千年福盡，下墜此獄，彼時油沸。又問是何人？鬼曰：是佛胞弟，未修無漏，未出輪迴，阿難陀聞言大驚，悔過自責，願捨愛欲，求出生死，竟令淫機身心俱斷。於是向佛求修無漏之法，其心已度，佛即授觀，於三七日，諸漏俱盡，得證聖果。詎非天獄聖凡，只在一轉念間耶？圓覺經云：一切眾生，皆以淫欲而正性命，愛欲為因，愛命為果，故五欲之中，色欲最難斷除，如來悲心廣運，常示厭欲之教。楞嚴經則曰：菩薩見欲，如避火坑，有志學佛之士，當以斷欲為下手工夫，色欲既除，諸欲自易。若夙業深重，欲念難降者，當思地獄苦，早發斷欲心，以此經圖，可為龜鑑。陳其昌居士得此一書，即思付梓，以廣法施，問序於余，披閱之餘，歡喜讚歎，此卷堪作欲海慈航，願未離愛欲之士，捷足先登，速達彼岸。是為序。

省庵勸發菩提心文、蓮宗諸祖法語集要合編序

夫如來乘大願輪，應機示跡，闡教利生，演說八萬四千法門，對症與藥，依而脩之，無不均沾利益。迨至雙林入滅，應火潛輝，結集流通，慧炬東照，諸宗競興於華夏，三藏畢闡其微言，求其收機最廣，下手最易者，莫如念佛一法門爾。以一念而除諸念，三學全該；由三資不歷三祇，一生取辦；誕登不退，速證無生。是以歷代賢哲盡力敷揚，隨願往生，指不勝屈。淨土諸祖著述篇章，悉本救世婆心，以示念佛法語。碎珊瑚，枝枝是寶；折梅檀，片片皆香。爰有寧波接待寺淨業專修林慕蓮大師，由商入釋，矢志精修，遍揀法門，求其疾超生死，速證菩提者，深信念佛為穩當。於是力行數載，獲益良多。茲彙刊省庵大師發菩提心文，及採淨宗諸祖念佛法語，合編行世，求序於余，余披閱一周，覺此書一出，而於淨宗又多一廣長舌矣。故樂為之序。

重刻古尊宿語錄序

夫大道無言，真宗絕相，向上一路，千聖不傳。所以達摩西來，不立語言文字，教外別傳，真指人心，見性成佛。由是一花現瑞，五葉流芳，禪宗一脈，弗絕如縷。古尊宿一一無非，悟無言之道，契絕相之宗；而假立言相，接引機宜，為學者解黏去縛，拔楔抽釘；雖有一言半句，如施針砭之功，頓起膏盲之疾，未可作葛藤會也。是書係宋時藏主頤公搜集傳燈錄中，所載未盡諸家機語，實禪門至寶也！惜年湮代遠，舊板無存，即流通之本，亦不多見。時有明州阿育王寺後堂一超禪師，往朝五臺，至西山某寺藏經樓，於殘篇斷簡中得此一書，檢閱全部，幅帙無損，生大歡喜，以為必有鬼神擁護，故得楮墨煥然，遂攜歸欲付欹劂。奈所願未果，世緣將畢，乃出此書，請該寺宗亮老和尚發心流通，以續僧伽命脈。宗公一閱，知為禪宗骨髓，人天眼目，未可令其湮沒。即商之於余，余為送上海佛學書局出版，影印六百部，宗公義徒育王寺住持源巃，為宗公六十壽辰，慨捐缽資一千二百元，認購三百部，分送各叢林，用廣法施，藉報師恩。謹序數語，以誌因緣云爾。

佛儒經頌序

佛以慈悲為本，儒以仁義為歸，佛儒之為教，雖則不同，而其利生救世之心，未嘗有異也。夫佛教有言曰：自未得度，先度人者，菩薩發心，自覺已圓，能覺他者，如來應世，廣運慈悲，為眾生與樂拔苦。而儒家亦有言曰：「夫仁者，己欲立而立人，己欲達而達人。」顏淵問仁？孔子曰：「克己復禮，天下歸仁焉。」蓋仁者，義之本也，始雖肇於克己，而終則在使天下知所歸，是與佛教自覺覺他之道，初無二致。又考儒家以仁義禮智信五常為進德修業之目，佛教亦嘗立仁義等五藏之名。故龍樹菩薩，釋摩訶衍論，引道品經曰：佛子諦聽，為汝解說，仁藏、義藏、禮藏、智藏、信藏，學者從而為之。詞曰：不殺生仁也，不偷盜義也，不邪淫禮也，不妄語信也，不飲酒智也，斯雖不足盡比附之說，顧五常之義，顯然五戒之法同科，則佛儒二教，如日月麗天，亙古並曜，固未可輒為軒輊。昔圭峰宗密大師有言，佛孔皆是至聖，隨時應物，設教殊途，內外相資，共利群庶，洵為不刊之論！惜後代學不師古，謬興訕謗，佛儒兩宗，遂相水火。迨至有明靈峰蕅益大師始以乘願再來之睿哲，為息諍闡教之高文，著靈峰宗論，揭佛儒之精題，開人天之正眼，自茲兩教歧途，始由分而合，從晦而明。比來異說蜂起，不惟佛日蒙昏，而儒宗亦於焉將墮，有識之士，惄焉憂之。爰有陽齋居士者，廿歲窮經，志綜百家之學，中年好道，心悟一乘之禪。近以頤養之暇，撰成佛儒經頌，詞旨淵懋，上追靈峰，愍物為懷，老而彌篤，誠可謂通佛儒之大竅，然長夜之明燈矣！愚幼安儒業，冠入佛門，每於參究向上宗乘之餘，輒思即佛宗以明儒學。今居士此編，實契私衷，用是勉竭枯禪，隨喜讚歎。是為序。

慈舟法師開示錄序

自古高僧，咸從腳踏實地來；惟實乃能虛，虛則無所不容；能容必能化，化則無所不妙；妙則語默動靜，瞬目揚眉，頭頭是道；此高僧之所以成其高也。昔我世尊，金河顧命，謂阿難曰：波羅提木叉，是汝等大師，誠以欲荷擔大法，演唱真宗者，非牢戒足不為功。楞嚴經云：由戒生定，因定發慧，則戒為無上菩提本也明矣。際茲末法，去聖時遙，波旬鼓焰，佛日將沉，不有大心之士乘時出世，扶危振困，弘範人天，其將何以使正法得以久住，佛種不至斷絕耶？慈舟老法師，持戒精嚴，律己謹飭，昔日主講本山佛學院，諄諄以戒為定慧之初基，勗勉諸生。北上宏揚，道風愈播，緇素咸欽，無待縷述。近者由其皈依弟子記錄師之開示，以詔後學。而道源法師，從京師來函，索序於余，余養晦滬濱，杜門著述楞嚴講義，因念與師相契，已非一日，烏可不贅一辭？夫古德拈頌警策，無非開示後學，令悟入佛之知見。然欲泛覺海，須賴浮囊，乃能達實際理地，揚眉吐氣。師之開示，著眼於斯，是豈好弄玄妙之宗師者所可望其項背哉！至於淨土為歸宿，而深勸持名，尤為婆心懇切，法眼高超；其他興學講經，為法為人，非有大願力者，曷克臻此？是誠人眼目之所寄也！師之略歷，中輪法師已紀其梗概矣，他何所言？惟望閱斯錄者，當以師心為心，師行為行，則不負師之苦心矣。是為序。

大悲法師禪餘集序

法華經云：「是法住法位，世間相常住。」又曰：「治世語言，資生事業，皆與實相，不相違背。」悟斯旨者，則頭頭是道，法法皆真，何難拈一莖草，作丈六金身哉？吾友大悲禪師，性耽禪悅，理悟法華；昔則寄身政界，即慕宗乘，繼而揮手塵囂，真參心地；既登大徹之堂，復入留雲之室；洞明向上一竅，真透末後牢關。於是禪餘課外，另開方便之門，筆下毫端，盡具廣長之舌，或盡佛像人物，以及山水花草，意之所寄，一一無非以畫說法，使人觸目會心，便能從幻相而悟實相，依世法而入佛法，是亦善巧利生，隨機接物。其稿本刊行於世，自可盡未來際，而作佛事耳。

天津佛教功德林往生助念團序

夫淨土法門，持名念佛，肇始於釋迦世尊，無問自說。翻釋為鳩摩羅什，特勝諸家，海內流通，多弘秦本。此經以信願行持名為宗，往生不退為用。一念能除眾念，妙行難思：往生必證無生，奇勳曷比。至簡易，極圓頓，誠為第一無上法門也！蓮開九品，功由勤惰之分；果證一生，國多補處之士。往生勝益，助念有關。世有一生念佛，迨至臨命終時，子哭妻啼，環境為障，世情所縛，正念難提，顛倒心一時勃發，善惡業頓現在前。雖有正因，助道因緣不足，以致不得見佛往生，良可惜也！天津佛教功德林蓮社盛聖教居士，有見及此，組織社友往生助念團，正當病者捨報之前，馳往助念。多方勸慰，增長信願之心；一致維持，助成念佛之行。三資具足，三界得以橫超；一念精專，一生何難解脫；神遊淨土，業卸娑婆，助念之功，何可言喻耶！是為序。

自求多福序

佛說三界唯心，一切唯識。以真心隨緣，而成妄識，妄識分別，而起諸惑，依惑起業，依業受苦，惑業苦三相續不斷。惑即迷惑心，不達諸法如幻，認妄為真，而起憎愛，由憎愛惑，造取捨業，隨取捨業，受生死苦。身即眾苦之本，生老病死，一切諸苦，此身受之。以此現前之身，再起惑造業，依業受苦，惑業是因，苦報是果，因果不昧，成輪迴性，沉溺苦海，可不痛哉？今欲脫離苦果，定要不作苦因，欲絕苦因，惟有一心念佛，眾善奉行。以念佛為正修，以行善為助道，所有眾善，回向發願，求生西方；如永明大師，一心專念彌陀，萬善莊嚴淨土，橫超生死，永斷輪迴。即此念佛一法，以一念而除一切妄念，既不起惑，自不造業，苦因既斷，苦果自除；則一句彌陀，萬善具足矣。普寧陳君步康，善根宿植，佛理深明，欲以文字般若而作廣長舌相，著有自求多福一書，而與世道人心大有裨益。彌陀經云：「不可以少善根福德因緣，得生彼國。」是必以多善多福，方可得生西方，永斷生死。余閱是書，不勝歡喜讚歎，樂為之序。

敦煌石窟大唐藏經跋

吾國石窟固多，聞名中外者誠渺，究其原因，或地居偏僻，或景乏名勝，或建築簡陋，或儲藏不富，未能引起世人之注意。惟敦煌石窟，勝蹟久著，靈氣所鍾，巖窟清幽，雲林茂密。峰巒聳翠，上出重霄；石佛莊嚴，俯視人世。窟內儲藏豐富，窟外風景尤奇，較之其他石窟，勝劣懸殊，故得舉世聞名焉。夫斯窟也，石壁堅牢，儼若銅城之固；儲藏珍貴，奚啻寶藏之多？大唐書籍既貴，唐物尤貴，此固好古者奇之，實無大益於人世；惟有唐人寫經，確為至寶。佛法乃昏衢之慧炬，實苦海之慈航，又豈僅信解受持，為人演說者，獲福無量；即珍藏供奉者，亦為諸佛之所護念，天人之所護衛也。晉朝西蜀荀氏，向空書寫金剛經，天人設寶蓋於其上，從是其地遇雨不濕，牧童多避雨於此。後有梵僧，謂村人述上事，幸勿使兒童遊戲，牛羊踐踏，後村人設欄以護之，足知經法乃為至寶，天人一切，皆當恭敬，此經固未可以其他藏物等視也。白下張今吾居士，家藏唐人寫經一卷，出以示余，適余講楞嚴經於南京洪武路吉祥庵，講餘捧誦，彌覺希有，謹跋數行，以誌慶幸。

刻華嚴經後跋（代智睿法師）

夫如來應機施化，乘願利生，權實雙敷，經歷五時之久，智悲並運，演說三藏之文，為巨夜之明燈，作迷津之寶筏；慈雲東被，聖教西來，先後翻譯，七千餘軸；求其性相圓融，理事無礙，莫有過於華嚴者。世尊始成正覺，為四十一位法身大士，首唱最上之宗，如日初出，先照高山，旨遠義玄，小機難契，上德聲聞，杜視聽於嘉會，積行菩薩，曝腮鱗於龍門，塵裏剖經，毫端現剎，一多互攝，小大相容，譬帝網千珠，光光交映，重重無盡；大矣哉，不可思議者焉！睿自揮手塵囂，行腳雲水，迨結茆於台山，究心斯典，見妙理之無窮為群經之奧府，體包法界，用遍恆沙，一真十玄之旨，不離吾人當念，獨惜此經，鐫板無多。前七堛報恩寺慈公老人，託李居士所鐫，祗得其半，未竟厥功。由是廣請諸山大德，信心檀那，解囊樂助，續刻告完，因跋數語，以紀法緣。伏願見聞隨喜，同登華藏玄門，展轉流通，共入毘廬性海。

傅耕莘居士影印弘一法師書藥師經跋

藥師琉璃光如來本願功德經者，苦海之舟航也。以如來悲心無盡，為苦海眾生作大依怙，廣發十二微妙之願，隨順有情根性，樂欲方便成就。而我釋迦世尊闡揚讚歎，教令眾生，稱念彼佛名號，受持讀誦此經，凡有所求，無不如願，命終之後，往生彼國，疾趣菩提。是亦先以欲鉤牽，後令入佛智，其與彌陀同化也歟？弘一法師，慧性天生，善根宿植，為佛門之龍象，作末法之津梁，書寫此經，虔修法供。茲有傅耕莘居士為母造福，信仰此經法力宏深，佛慈廣大，併慕弘師，戒行精嚴，書法清秀，故發心影印千冊，以廣流通，共成法供。凡受持讀誦禮拜供養者，均沾法益，迴此功德，報答親恩，其與世間但知甘旨是供，取悅親心者，實不相侔也。因跋數語，奉勸世之圖報親恩，當以此為法也。

憨山大師示奇小師法語遺墨跋

憨山大師為明代高僧，禪門宗匠，平日開示學者，多本悟證，盡力提撕。今觀所示寒灰奇小師，住山法語，盡大地是寂滅場，唯在學人肯放下處，便是休歇地，此即大師自覺覺他不惜眉毛拖地也。師居東海牢山靜坐，夜見海天雪月，亙影交輝，三昧現前，無出無入，忽然身心世界，當下銷落。偈曰：海湛空澄雪月光，此中凡聖絕行藏，金剛眼突空華落，大地都歸寂滅場。此段境界，若非一切放下，安能得此大休歇地？細閱遺墨，信筆直書，一一皆從自性中流出，可為禪宗學者之正法眼藏也。

林文忠公行輿日課跋

先賢林文忠公，以偉特之資，膺艱鉅之任，當前清中葉，文恬武嬉，舉朝習於萎靡， 公獨具先識，凡所至之處，興利袪弊，事無不舉；禁煙之役，聲震中外，尤為人所敬仰。瑛與 公之曾孫丙南璧予倜生昆仲，為支許交，一日至蘇，璧予先生出 公之行輿日課見示，有手書金剛經、阿彌陀經、往生咒、大悲咒、心經數種，乃知平生信佛，由解起行，雖政務殷煩，而受持無閒，可謂難矣。諦觀書法，端整秀潤，一筆不懈，歎為希有！茲欲製版，以廣流傳，因跋數語，用誌欽慕不忘云爾。

顧明心居士手書金剛經跋

夫如來應世，說法利生，悲願難量，婆心特切，隨機施教，普被三根。金剛般若波羅密經者，尤為諸佛之心宗，實眾生之慧命，誠斷疑生信之玄詮，乃入聖超凡之捷經。黃梅以之傳心，曹溪因而得旨，破我法二執，則四相俱空，論降住其心，則三輪悉寂，度生離相，布施無住，凡所有相，皆是虛妄，應無所住，而生其心，若能信解受持，斯人甚為希有，故天下古今傳持之盛，無過斯經。爰有吳興信徒顧邢明心，性情恬靜，志願恢宏，敬學大乘，求出生死，余則授以此經，及念佛法門，相輔而行，定為日課，書寫此經，一筆一聲佛號，意業清淨，則六根都攝矣。茲當首卷書成，余觀其筆跡，端正清健，知念力定力俱增，為之心喜，故跋數語，以誌因緣云爾。